
UMUTWE 1 


IRIBURIRO: 
IMIZI Y'UBUSHAKASHATSI 


Evode Mukama na Laurent Nkusi 


Kwibaza no kwisubiza 


Kuva kera na kare, abantu ntibahwemye kwitegereza, kwibaza no gusesengura 
ibidukikije kugira ngo barusheho kubisobanukirwa, kubigenzura no kubigenga iyo 
bishoboka. Abanyarwanda baravugaga bati “Utazi akaraye i Fumbwe araza ifu”. Ibi 
byerekana ko bari bazi kwitegereza ibimenyetso by’ibihe, bakamenya ko i Fumbwe 
aho - bitewe n’aho babaga baherereye — hari icyoko k’imvura. Ibyo rero byabahaga 
guteganyiriza ibihe bibi by’imvura, bagakora hakiri kare ibyo badashobora gukora 
mu gihe iri kugwa. Uko amajyambere yagiye aza, ubumenyi nk’ubu bwa kimenyabose 
bwagiye bwunganirwa n’ubumenyi bwimbitse kandi bwizwe gihanga. Byongeye, 
ikoranabuhanga ryihutishije kumva no kugenzura ibidukikije. Nk’ubu iteganyagihe 
rikoresheje ikoranabuhanga rishobora kutubwira ku buryo bwizewe kandi bwihuse 
igihe imvura izagwira haba uyu munsi, mu cyumweru gitaha, mu mezi ndetse no 
mu myaka iri imbere. Kwibaza no kwisubiza si umwihariko w’abanyarwanda. 
Ubushakashatsi iyo buva kubakagera ni cyo buba bugamije. Ariko rero abantu 
ntabwo bibaza kimwe, nta n’ubwo basubiza kimwe ibibazo bibaza cyangwa 
babajijwe. Ibyo ari byo byose, uwibaza n’ubaza hari ukuri baba bagamije kumenya. 
Kugira ngo ibyo byose bigerweho byasabye abantu kwitegereza, kugerageza, 
gutekereza no gukora ubushakashatsi nyirizina. Iri riburiro rigiye kubiva imuzi 
maze risozwe ritubwira umwihariko wiki gitabo n’ibigikubiyemo. 


Kwitegereza no kugerageza: niba umunyarwanda yaritegereje inshuro nyinshi, 
agasanga koko igicu kijimye kandi kibuditse giturutse i Fumbwe ari cyo gitanga 
imvura, agereranyije n'ibindi bicu byabudikiye mu bindi byerekezo, ni bwo 
yashoboye gufata umwanzuro ko i Fumbwe ari icyoko k’imvura. Mbere yo gufata 

umwanzuro, ashobora kuba yaribazaga ati “Ese koko iyo ikubiye i Fumbwe iragwa?” 
Iki ni ikibazo cy’ubushakashatsi. Kwitegereza no kugerageza inshuro nyinshi biri 
mu byatumye ashobora gufata umwanzuro ko igitekerezo ke ari ukuri: “Iyo yakubiye 
i Fumbwe iragwa”. Iki gitekerezo ni inkeneragihamya (hypothesis). Kuri iyi 
nkeneragihamya rero umunyarwanda yasanze ari ukuri: yitegereje inshuro nyinshi 
asanga koko igicu kijimye kandi kibuditse giturutse i Fumbwe ari cyo gitanga 
imvura. Umunyarwanda yakoze ibi akoresheje ubumenyi kimenyabose abandi 
babwita ubumenyi kimeza. Ntabwo yabikoze kuri gahunda izwi, cyangwa se ngo abe 
yafashe umugambi wo gusubiza cya kibazo cy’ubushakashatsi, emwe ndetse ntiyari 
agamije kwemeza cyangwa guhakana ku buryo bweruye inkeneragihamya. Icyo 
twashima kwitegereza no kugerageza ni uko byubakiye ku kibazo cy’ubushakashatsi 
cyangwa ku nkeneragihamya, ubikora yaba abigambiriye cyangwa atabigambiriye 
(Mouly, 1978). 


Imitekerereze: uburyo bwa kabiri abantu bagerageza kumva no gusobanukirwa 
ibidukikije ni ugutekereza. Ubu buryo bw’imitekerereze buri ugutatu (Mouly, 
1978): 


+ Imitekerereze nganamuzi (deductive reasoning): iyi mitekerereze yahimbwe 
n'umugereki Aristote igaragazwa n'uruhererekane rw'ingingo eshatu zitangirira 
ku ikomatanya rusange ukagana ku kintu-muzi (ikintu kimwe kihariye), noneho 
ugafata umwanzuro. Dore urugero rukunze kwifashishwa mu gusobanura 


imitekerereze nganamuzi: 


Imibumbe yose izenguruka izuba; 
Isi ni umubumbe; 
Ni ukuvuga ko isi izenguruka izuba. 


Iyi mitekerereze iragaragaza ko umwanzuro “Ni ukuvuga ko isi izenguruka 
izuba” ukomoka ku isesengura ry ingingo ebyiri za mbere kandi ikazuzuza. 
Aristote rero ari ku isonga mu babimburiye abandi mu gushaka kumva no 
gusesengura ibidukikije ku buryo bukurikije gahunda. Ariko rero byaje 
kugaragara ko gahunda y'inyabutatu yimitekerereze nganamuzi idatanga 


umwanzuro w'ukuri buri gihe. 


+  Imitekerereze mvamuzi (inductive reasoning): mu myaka ya 1600 ni bwo 
umuhanga muri filozofiya w'umwongereza, Francis Bacon, ahereye ku ntege 
nke zimitekerereze nganamuzi, yaje kwerekana ubundi buryo bushya 
bw'imitekerereze ishingiye ku kwiga ibintu-muzi byinshi (ibintu byinshi 
byihariye), noneho akaba ari byo bikugeza ku nkeneragihamya, ndetse 

byanashoboka bikakugeza ku ikomatanya rusange. Umwihariko wa Francis 
Bacon ni uko yatumye noneho abahanga barushaho kumva ibidukikije bahereye 
ku gukusanya no gusesengura amakuru afatika y'ibiriho. Aho kugira ngo 
uruhererekane rw'ingingo remezo zifatwe nk’ihame ry'imyanzuro, ahubwo izo 
ngingo zihinduka inkereragihamya ishobora kwemezwa cyangwa guhakanywa 
bitewe nyine n'amakuru yakusanyijwe kandi yasesenguwe ku bintu-muzi 


byinshi. 


Uburyo mvamuzi-nganamuzi (Inductive-deductive approach): birumvikana ko ubu 
buryo bushingiye ku rujya n’uruza rw imitekerereze ya Bacon n'iya Aristote mu 
bushashakashatsi. Muri iki gihe, abashakashatsi bashobora kwitegereza 


> 


ibidukikije, bagakora inkeneragihamya cyangwa se ibibazo by’ubushakashatsi 
(Uburyo mvamuzi). Iyi nkeneragihamya n'ibi bibazo bashobora kubifataho 
imyanzuro kugira ngo barebe isano bifitanye n'ubumenyi rusange busanzwe 


buzwi (uburyo nganamuzi). lyo bibaye ngombwa, bashobora kongera 


gukusanya andi makuru, bakayasesungura kugeza igihe babonye igisubizo 
kimbitse ku nkeneragihamya bihaye cyangwa ku bibazo by’ubushakashatsi 
bibazaga. Uru rujya n'uruza hagati yo gukusanya amakuru, kuyasesengura, 
imyanzuro, inkeneragihamya n'ibibazo by’ubushakashatsi ni byo biranga 
uburyo mvamuzi-nganamuzi mu bushakashatsi. Ubu buryo burakoreshwa 
cyane mu bushakashatsi bw’ ubumenyi nyamuntu n’imibanire y’abantu. 


Ubushakashatsi: umuntu yavuga ko ubushakashatsi ari uruhurirane rwo 
kwitegereza, kugerageza no gutekereza bikozwe ku buryo buri kuri gahunda, 
bugenzuwe kandi bwubakiye ku makuru afatika ku bibazo n’inkeneragihamya ku 
bidukikije. Ni ukuvuga ko mu gusesengura no gusobanukira ibidukikije, 
ubushakashatsi bushingiye ku buryo mvamuzi-nganamuzi. Ubushakashatsi rero 
burategurwa, bugakorwa kuri gahunda kandi bukagira intego. Ubushakashatsi 
bushingiye ku gutara no gusesengura amakuru ku bintu byigwa. Aha, umuntu 
yavuga ko ibyagaragajwe n’ubushakashatsi bishobora kugeragezwa kugira ngo 
bigire ubwizerwe (reliability), ububonere (validity) n’ubwemerwe. Byongeye, 
ubumenyi bwagaragajwe n’ubushakashatsi bushobora gukosorwa cyangwa 
kongerwa. Ntabwo ubumenyi butura nk’umusozi, iyo ubushakashatsi busanze 
harabaye ikosa mu myumvire y’ibyagaragajwe n’ubushakashatsi, bushobora 
gukosorwa cyangwa guhindurwa rwose (Mouly, 1978). Icyo kiri mu gituma 
ubushakashatsi buryohera ababukora kandi umushakashatsi agahorana amatsiko 
y igishya agiye kuzana ku bumenyi busanzwe buzwi. 

Ubushakashatsi no gushakisha ukuri 


Ese ukuri ni iki mu bushakashatsi? Kuba hehe se? Bagushaka bate? Kwibaza bene 
ibyo bibazo no gushaka kumenya inkomoko y’ubumenyi birajyana. Kubisubiza rero 
byatumye havuka inkingi zo kumva no gusobanura ukuri mu bushakashatsi. 


Abanyakuri mpame (positivists): mu ntangiro z’ikinyejana cya 19, ni bwo umuhanga 
muri filosofiya w umufaransa Auguste Comte yagaragaje ku buryo butaziguye ko 
ubumenyiiyo buva bukagera bushingiye ku bidukikije, ku birango byabyo n’amasano 
ari hagi yabyo. Ku banyakuri mpame rero, umuntu amenya ko ibiriho biriho 
yifashishije kwitegereza n’igerageza-bushakashatsi (experiment) akoresheje 
ibyumviro by’umubiri. Ni ukuvuga ko ibidukikije n’amasano ari hagati yabyo ari 
ukuri kuriho, gufatika kandi gufite amategeko akugenga. Kugira ngo umuntu yige 
uko kuri, agomba kwitarura ibidukikije maze agakoresha uburyo bwa gihanga mu 
gusesengura amasano n’amategeko ari hagati yabyo. Kuri Auguste Comte, kwiga 
ukuri kuri ubu buryo biberanye n’ingeri z’ubumenyi mu by’inyenyeri, ubugenge, 
ubutabire n’ubumenyi bw’ibinyabuzima. Cyakora avuga ko ubumenyi mu mibanire 
y abantu butaragera kuri urwo rwego. Kugirango rero umuntu akore ubushakashatsi 
mu bumenyi bw’imibanire y’abantu atavanze ibitekerezo bye mu kuri yigaho, 
abanyakuri mpame bavuga ko ari ngombwa gukoresha uburyo nyamubaro kimwe 
n'isesenguramakuru rishingiye ku ibarurishamibare (Benton 8: Craib, 2001). 


Ababandasobanura (interpretativists): iyi mitekerereze igaragaza ko ukuri gushobora 
guhinduka yaje ishimangira ko ubushakashatsi mu bumenyi bw’imibanire y’abantu 
budakwiye gushingira gusa ku gukoresha uburyo nyamubaro nk’uko abanyakuri 
mpame babikora. Ababandasobanura bemeza ko ukuri gushobora kubakwa n’abantu 
bashyize hamwe mu biganiro, mu gutekereza, mu kungurana inama, kandi 
bakoresheje ibintu bibakikije (Myers, 2008). Ntibemera rero ko ukuri ari 
ntayegayezwa cyangwa ko kuri ahantu runaka, ko ntaho guhuriye n’imitekerereze 
ya muntu. Ababandasobanura bumva ko umushakashatsi afitanye isano n’abantu 
cyangwa ibintu yigaho kandi ko adashobora kubyitarura burundu. Ukuri rero 
gushobora guhinduka bitewe n’ukuntu abantu babayeho, ibidukikije babana na byo 
n’uburyo babanye na byo. Mu yandi magambo, abantu batekereza uko batekereza 
kandi bitwara uko bitwara bitewe n’aho bari n’uburyo babayeho mu gihe runaka. 
Abantu bari mu buzima runaka baba bafite igisobanuro baha imiberereho yabo ku 
buryo butandukanye n’uko undi muntu utari muri ubwo buzima abyumva. Ukuri 
kurenga ibyo umuntu ashobora kubonesha amaso. 


Ababandasobanura bavuga ko kugira ngo ukuri ku mibereho n’imibanire y’abantu 
kumenyekane, umushakashatsi agomba guha urubuga abagufite bakakugaragaza. 

Igereranya ry'ubunyakuri mpame n'ibandasobanura 


Ingingo 


Ubunyakuri mpame 


Ibandasobanura 


Imiterere y'ukuri 


Kurazwi, kurafatika, ni kumwe 


Kubakwa n'abantu, ni kwinshi 


Intego y'ubushakashatsi 


Gusobanura, guteganya ibizaba 


Gusobanukirwa, kutibanda cyane ku 
guteganya 


Igishishikaje umushakashatsi 


Ikomatanya rusange, impuzandengo; 
ubuhagararizi (ibirango bihagarariye 
itsinda ryose) 


Ikintu muzi, umwihariko n'ikinyuranyo 


Ubumenyi bwagaragajwe 


Amategeko 
Ntibuhinduka (ntibujyana n'igihe, 
ahantu cyangwa indangagaciro) 


Bujyana n'ibisobanuro. Burahinduka 
(buterwa n'igihe, ahantu 
n'indangagaciro) 


Isano iri hagati y'ikigwa/uwigwa 


Biratandukanye rwose 


Barashyikirana, barakorana, bose 


n'umushakashatsi babirimo 


Bamwe muri aba bantu batekereza iki 
kandi barakora iki, ni ikihe kibazo 
bahura na cyo, ese icyo kibazo 
bagikemura bate 


Amakuru akenewe Ni abantu bangahe bakora ikintu 


runaka cyangwa bafite ikibazo runaka 


Iyi nkingi y’ibandasobanura (interpretativism) ni yo ishamikiyeho ubushakashatsi 
nyamimerere. Itandukaniro ry'ubunyakuri mpame (positivism) n’ibandasobanura 
(interpretativism) rigaragara neza mu imbonerahamwe (Pizam & Mansfeld, 2009). 


Izinkingi ebyiri zidufasha kumva no gusobanura ukuri mu bushakashatsi. Byongeye 
ziratwumvisha ko ibidukikije tubyiga kubera ko dukeneye kunguka ubumenyi. 
Ariko rero ubwo bumenyi na bwo bwigwa n’umuntu uteye uko ateye kandi akurikije 
iyoboramikorere/inozaninzira (methodology) isobanutse. Tugiye kwifashisha Burrell 
na Morgan (1979) kugira ngo dusobanure ingingo z’ingenzi zikomoka ku nkingi 
ebyiri z'ubushakashatsi twavuze hejuru. 


lyigabaho (ontology = science of being): mu bumenyi bw’imibanire y’abantu, usanga 
abashakashatsi basizanira kumva kamere y’imibanire y’abantu. Ese hirya 
yibigaragara, ni iki gituma ukuri kw’ibintu bibera mu bantu kuba uko kuri? 
Umuhanga muri filozofiya wumunyarwanda, Alegisi Kagame, avuga ko kamere 
yikigize umuntu — ikintu — ahantu — ukuntu ari igicumbi “ntu” ku Banyarwanda 
ndetse no ku bandi bantu b’Abanyafurika (Kagame, 1976). Hari abanenze iyi 
mitekerereze bavuga ko Kagame yagerageje gusanisha zimwe mu ngingo 
zimitekerereze ya Aristote mu iyigabaho ry’Abanyafurika (Thomas, 1977). 
Nyamara, Maniragaba Baributsa (1988) na Martinon (2013) bagaragaza ko ibyo 
atari byo habe na mba kuko “kuba” no “kubaho” bivugwa muri filozofiya y Abagereki 
bidahuje igicumbi na “ntu”. Kuri ibyo byiciro bine bya kamere rero, Maniragaba 
Baributsa (1988) yongeraho ubuntu, naho Martinon (2013) akagerekaho ubumuntu. 

Icyo aba bahanga bose bahurizaho ni ugushaka ukuri gutuma umuntu - ikintu — 
ahantu — ukuntu — ubuntu — ubumuntu biba ibyo biri koko. Iyi mitekerereze igaragaza 
ko ukuri kurenga ibigaragara, bityo gushobora kuba mu bimenyetso biguhagarariye 
cyangwa se bihagarariye aho kuri. Abashakisha ukuri ku bintu bibera mu bantu 
baribaza bati: “Ese uko kuri kuba hanze y’abantu noneho kukabagiraho ingaruka 
mu mitekerereze yabo cyangwa se gukomoka ku mitekerereze yabo?” Mu yandi 
magambo ni ukwibaza niba ukuri baguhabwa biturutse hanze cyangwa niba 
baguhanga mu bitekerezo. 


Ingingo ya kabiri ikomoka ku nkingi y’ubunyakuri mpame wibandasobanura ni 
iyigabumenyi (epistemology): abahanga n’abashakashatsi mu bumenyi bw’imibanire 
y'abantu bashishikazwa no kumva kamere y’ubumenyi, ubwoko bwabwo, uko 
bwigwa n'uko bushobora guhererekanywa. Ibi rero bituma ababushakashaka 
bakwibaza niba ubumenyi ari ikintu gifatika kandi kizwi rwose ndetse gishobora 
guhererekanywa nk’ikintu nyine (ingero: igitabo, telefoni), cyangwa se niba 
ubumenyi ari ikintu kidafatika, gishobora guhinduka, cyumvishwa ukwemera ku 
buryo umuntu yakitoza agashyirwa akimenye ku giti ke (Burrell & Morgan, 1979). 
Mu yandi magambo, ikibazo ni ukwibaza, ku ruhande rumwe, niba ubumenyi 
bwigwa kandi niba bwigishwa; ku rundi ruhande, ni ukwibaza niba ubumenyi ari 
ikintu umuntu ahura na cyo mu buzima akakimenyereza we ubwe. Abashakashatsi 
bumva ko ubumenyi ari ikintu kizwi kandi gifatika, abo babwiga bakoresheje uburyo 
nyamubaro (quantitative methods) imeze kimwe n’iy’ingeri z’ubumenyi mu 
by’inyenyeri, ubugenge, ubutabire n’ubumenyi bw’ibinyabuzima. Aba twabashyira 
mu rwego rwabanyakuri mpame. Naho ababona ko ubumenyi ari gatozi, ko 
bushobora guhinduka bitewe n’ahantu, n’ibintu ubufite abamo, abo bakoresha 
uburyo nyamimerere (qualitative methods). Ni ababandasobanura. 


Ingingo ya gatatu ishingiye kuri za nkingi ebyiri z’ubushakashatsi twavuze haruguru 
ni kamere muntu cyanecyane ariko ni isano riri hagati y'ikiremwamuntu n'ibidukikije 
(Burrell & Morgan, 1979). Mu bumenyi bw’imibanire y’abantu, ukora 
ubushakashatsi ni umuntu, uwigwa na we ni umuntu. Uyu muntu rero tuvuga 
ashobora kubaho mu buryo bubiri: 1) muntu ujya iyo byerekeza; mbese muntu 
ubana n’ibidukikije nk’igikoresho cyabyo. Bene uyu muntu akoreshwa n’ibidukikije. 
Ni wawundi uhora ugira ati: “None se ko ari ko Imana yabishatse, nagira nte? Ni 
uko bimeze nyine nta kundi.” Abaho uko isi ishaka. 2) Muntu ufata iya mbere mu 
guha ibidukikije ikerekezo. Bene uyu muntu ahora ashakisha uburyo bushya 
yakoramo. Ni umuhanzi w'ibidukikije; ni we ubigenga kandi akabigenzura. Afite 
ubushake mu gukora ibimubereye. Aba bantu bombi ni abahezanguni, 
abashakashatsi mu mibanire y'abantu baherereye ahagana hagati y imyumvire yabo. 

Ingingo ya kane ikomoka ku nkingi y’ubunyakuri mpame n'ibandasobanura mu 
bushakashatsi ni iyoboramikorere/inozanzira (methodology). Nk’uko twabigaragaje 
hejuru, buri ngingo muri izo eshatu twabanje gusobanura (iyigabaho, iyigabumenyi 
na kamere muntu) yifitemo ibice bibiri bibusanye kandi buri gice kikagira uburyo 
ubushakashatsi bukwiye gukorwamo. Abashakashatsi babona ko ukuri ku bintu 
bibera mu mibanire y’abantu ari ukuri kuri ahantu runaka, ko kuzwi kandi ko 
gufatika ni abanyakuri mpame. Uzasanga abanyakuri mpame bakoresha 
ubushakashatsi nyamubaro (quantitative research) mu kwiga ukuri ku bintu birebana 
n'imibanire y’abantu bagendeye ku masano ari hagati yabyo agaragazwa 
n'ibarurishamibare. Aba bagerageza rwose kwitarura isoko y'amakuru kugira ngo 
batavaho bayagiraho ingaruka. Naho abashakashatsi babona ko ukuri ku bintu 
bibera mu mibanire y’abantu ari ukuri kubakwa kandi gushobora guhinduka bitewe 
n’imibereho nyakuri y'abantu, uzasanga bakoresha ubushakashatsi nyamimerere 
(qualitative research). Ubu bushakashatsi bushingira kandi bugasesengura ukuri 
kuba mu makuru agendanye n’imibereho y’abantu n’aho baba no mu bitekerezo 
ndetse n’imyumvire yabo. Ubumenyi busanzwe buzwi n’ukora ubushakashatsi 
nyamimerere bushobora kumufasha kubaza ku buryo bwimbitse andi makuru 
abwerekeyeho. Uyu mushakashatsi ashobora kandi gukorana no kubana 
n’abatangamakuru igihe kirekire kugira ngo arusheho kumenya uburyo babayeho 
n'uko batekereza, ibyo byose bikaba ari amakuru y'ubushakashatsi. 


Muri iki gihe, hari abashakashatsi bafata impu zombi, maze bagakoresha icyarimwe 
ubushakashatsi nyamubaro n'ubushakashatsi nyamimerere. Gukoresha ubu buryo 
bwombi mu bushakashatsi bumwe ni byo byitwa uburyo rukomatanyo (mixed 
methods). Ibi rero bifite akamaro kuko bituma haba ubwuzuzanye mu bigaragazwa 
n'ubushakashatsi nyamubaro na nyamimerere. Ubwo bushakashatsi bushobora 
kandi gutuma ikigwa bagicengera ku buryo bwimbitse. Byongeye bushobora 
gutuma abanyakuri mpame bakorana kandi buzuzanya n'ababandasobanura. Cyakora 
birumvikana ko bisaba ubushobozi buhagije kugira ngo ubwo bushakashatsi 
bukorwe kandi busuzumwe. Rimwe na rimwe n'ubwo abashakashatsi bakoresha 
uburyo butandukanye bashobora gukorana, hari ubwo bitaborohera cyanecyane 
iyo uburyo bundi bwakoreshejwe batabuzi neza. 


Umwihariko w'iki gitabo 


Ntibyoroshye gushyira imbago hagati yubumenyi nyamuntu (humanities) 
n'ubumenyi bwimibanire yabantu (social sciences). Impaka ziracyagibwa. 
Ubumenyi nyamuntu bwatangiye kwigwa kera n'abahanga b'Abagereki bo hambere. 
Abiga ubu bumenyi usanga bakunda kwibanda ku gusesengura ibintu bituma 
umuntu aba umuntu: amategeko, amateka, indimi zo hambere n'izo dukoresha mu 

buzima bwa buri munsi, filozofiya, iyobokamana, ubugeni n’ibindi. Usanga kandi 
iryo sesengura bariha isura yo gucengera imitekerereze yegamiye kuri filozofiya. 
Naho ubumenyi bw’imibanire y’abantu bwahawe umurongo cyanecyane na Karl 
Marx, Emile Durkheim na Max Weber. Ubu bumenyi bwahawe umurindi 
n’impinduramatwa yabaye mu gihugu cy’Ubufaransa n’iyo mu by’inganda yabaye 
mu bihugu byo mu burengerazuba bw’isi. Ubumenyi bw’imibanire y’abantu usanga 
bwibanda by’umwihariko ku nyigo zirebana n’imiterere ya sosiyete: ubumenyi 
gakondo, imiyoborerere, uburezi, ubukungu, ubumenyi mu mitekerereze ya muntu, 
ubuvanganzo, ubumenyi bwa politiki, amategeko, amateka n’ibindi. Iri gerereranya 
riratwereka ko ubumenyi nyamuntu n’ubumenyi bw’imibanire y’abantu bifitanye 
isano kandi bijya gusa. 


Muri iki gitabo twahisemo gufata uruhande rwa Terence, aho agira ati “Ndi umuntu, 
ikireba umuntu cyose nticyanyibeta” (Homo sum, humani nihil a me alienum puto), ari 
byo byahinduwe mu cyongereza ngo “I am human, and I think nothing human is alien 
to me” (Forehand, 1985; Davis, 2014). Ubwo rero ibireba ubumenyi nyamuntu 
n'ubumenyi bw’imibanire y'abantu, nta kibi umushakashatsi abishyize hamwe. 
Ubumenyi bufite amahame bugenderaho: kwanga amarangamutima (objectivity), 
kuva imuzi icyo wiga (exhaustiveness), kutivuguruza (coherance) no kutarondogora 
(simplicity). Ni icyo tugamije. Izo mpamvu zose ni zo zatumye dukomatanya 
ubushakashatsi bw’ubumenyi nyamuntu n’imibanire y’abantu muri iki gitabo. 


Undi mwihariko wiki gitabo ushingiye ku rurimi twakoresheje mu kucyandika. 
N’ubwo ubushakashatsi bwatangiye gukorwa mu Rwanda ku buryo butaziguye 
kuva mu myaka irenga ijana ishize, biragaragara ko butigeze bwinjira mu muco 
w'abanyarwanda ngo buhererekanywe mu rurimi kavukire rwabo bumva neza. 
Ikinyarwanda kirakenewe kugira ngo umuco w’ubushakashatsi uhabwe intebe mu 
gihugu no kugira ngo hashimangirwe ubufatanye hagati y'abashakashatsi, abarimu, 
abanyeshuri, abanyapolitiki n’abandi bafata ibyemezo ndetse n’abaturage barebwa 
n’ibyavuye muri ubwo bushakashatsi. Ngiyo impamvu yatumye iki gitabo cyandikwa 
mu Kinyarwanda. Kwandika iki gitabo mu Kinyarwanda bizatuma ibigikubiyemo 
bishobora kwifashishwa mu gukora, gusesengura, kugenzura no gusuzuma 
umurimo w’ubushakashatsi, ari ku bashakashatsi ubwabo, ku banyeshuri 
n’abarimu, ku bafata ibyemezo, ku baturage, ku baterankunga, ku nzego za Leta 
ndetse no ku bandi bakenera ubushakashatsi cyangwa ibyabuvuyemo. 


Iki gitabo ntabwo kigamije kwigisha ururimi rw Ikinyarwanda. Ikigamijwe k’ingenzi 
ni uguha umusomyi wiki gitabo ibikoresho bya ngombwa kugira ngo ashobore 
gukora ubushakashatsi bufite ireme. Iki gitabo kiraha umusomyi ubushobozi bwo 
gutegura umushinga w’ubushakashatsi, kuwushyira mu bikorwa, gusesengura 

ibice byabwo by’ingenzi no kugaragaza uko bikorwa. Byongeye, kirasobanura 
imikoreshereze y'amahame ngengamyitwarire mu bushakashatsi, kikanatanga 
umurongo ngenderwaho ku gukora isesengura ry’ibyanditswe mbere n'abandi 
bashakashatsi. Iki gitabo kirerekana uburyo bw’ingenzi bwo gutoranya itsinda 
nkeshwamakuru muko bakusanya ndetse bakanasesengura amakuru 
y ubushakashatsi, yaba amakuru akomoka ku bushakashatsi nyamimerere cyangwa 
se nyamubaro. Umusomyi azasobanurirwa kandi uko bakora n'uko bandika 
ibyagaragajwe n'ubushakashatsi, isobanura bwite numwanzuro. 


Uretse gukoresha ururimi rw'Ikinyarwanda, iki gitabo gifite n’umwihariko wo 
gukoresha amuga mashya ajyanye n’ubushakashatsi. Ururimi ruhora rwiyubaka. 
Ruhora rwunguka amagambo mashya, amwe n’amwe akagororwa cyangwa 
agasimbuzwa andi aboneye kurushaho bitewe n'ibihe n’imico inyuranye 
abarukoresha bagezemo. Nk’ubumenyi mu ikoranabuhanga bwatumye haduka 
amuga mashya: mudasobwa, iyakure, murandasi, ubutumwa bugufi, imbuga 
nkoranyambaga n’ayandi. Ayo muga arushaho kugiraireme, ububonere n’ubwizerwe 
iyo habonetse intiti n’inzobere mu ngeri z’ubumenyi runaka zikayigaho, 
zikayashungura, zikayasobanura maze ayemejwe akungura ururimi rusanzwe 
rukoreshwa. Biratangaje kandi birababaje iyo ubushakashatsi bwavumburiwe mu 
mahanga abavuga ururimi rw kinyarwanda badashobora kubugeraho ngo kuko 
nta muga y’ubuhanga abaho kugira ngo buhererekanywe muri urwo rurimi bumva 
neza. Aha ni ukwibeshya cyane, ni no kwipfobya gukabije. Ayo muga ntiyabaho 
ntawayacuze. Urugero ni iki gitabo. Hari abibwiraga ko kwandika igitabo nk’iki mu 
Kinyarwanda bidashoboka. Niba byarashobotse rero n’ibindi birashoboka. Ibitabo 
byinshi byanditswe mu cyongereza ntihaca kabiri bidahinduwe mu gifaransa, 
ikirusiya, ikesipanyoro, ikidage, igishinywa n’izindi ndimi zikoreshwa mu bihugu 
byakataje imbere mu majyambere. Ibyo ni imbonekarimwe mu bihugu bikiri mu 
nzira y’amajyambere harimo nu Rwanda. 


Kudakoresha ururimi rwacu twumva neza mu guhererekanya ubumenyi 
bwavumbuwe hirya no hino bishobora kuba biri ku isonga mu gukumira iterambere 
rirambye, ryihuta kandi rigera kuri benshi. Gukoresha ururimi rwacu kavukire 
kandi twumva neza bituma ubumenyi butwegera, tukabugira ubwacu kandi 
tukabusangira, ndetse tukabusegasira. Ibihugu bikiri mu nzira y’amajyambere 
bikunze kohereza abanyeshuri kuvoma ubumenyi muri za kaminuza zo mu bihugu 
byateye imbere. Abenshi biga mu ndimi kavukire z’ibyo bihugu bagiyemo: 
Icyongereza ku isonga, igifaransa, ikirusiya, igishinywa, igisipanyoro, ikidage 
n'izindi nyinshi. Iyo umunyeshuri arangije kwiga muri rumwe muri izo ndimi 
agasubira mu gihugu ke kavukire, akomeza kuba umuntu ku giti ke iyo ibyo yize 
atabyanditse mu rurimi rwe ngo abisangize n’abandi. Ibi ni byo abayapani banze, 

bahitamo imvugo igira iti “Tubyakire tubigire ibyacu”. Magingo aya, isi yose 
isizanira kujya mu Buyapani guhaha yo ubwenge! Ngicyo icyatumye twiyemeza 
gucura amuga ku bushakashatsi. Twifuzaga ko abashaka gukora ubushakashatsi 
bagera ku kigamijwe koko, aho kureremba mu ndimi z’amahanga batanumva neza. 
Twifuzaga ko abavuga Ikinyarwanda, bamenya gukora ubushakashatsi koko, 
bakabubyaza ubumenyi, ubwo bumenyi bakabuhererekanya, bakabukoresha kandi 
bakabugira ubwabo, mu yandi magambo, bukabafasha gukemura ibibazo nyabyo 
bahura na byo mu buzima bwa buri munsi. Ni ukuvuga ko ubumenyi bwagaragajwe 
n’ubushakashatsi bukwiye kuba koko umusingi w’amajyambere arambye kandi 
ashingiye ku byo igihugu gikeneye. 


Undi mwihariko wiki gitabo ushingiye ku ngero zifatika zavuye mu buzima bwa 
buri munsi bw’abanyarwanda n'izishobora kugaragara mu karere k’abakoresha 
urwo rurimi. Ni yo mpamvu iki gitabo cyandikiwe gufasha abantu bakoresha 
ururimi rw'Ikinyarwanda, atari mu Rwanda gusa, ahubwo n’abari hakurya yarwo. 
Iki gitabo gishobora kwifashishwa nabiga gukora ubushakashatsi, abanyeshuri, 
abarimu b’ubushakashatsi cyanecyane mu bumenyi nyamuntu n’imibanire 
yabantu, abayobozi b’ubushakashatsi n’abashakashatsi ubwabo. Iki gitabo 
gishobora gufasha umuntu wese ushaka gukora ubushakashatsi ku giti ke cyangwa 
mu matsinda, kimwe n’abashaka gutegura umushinga w'ubushakashatsi kugira 
ngo bashake inkunga yabafasha kuwushyira mu bikorwa. 


Ku buryo bw’umwihariko, iki gitabo kizarushaho kugira akamaro igihe gikoreshejwe 
mu mahugurwa n’amasomo yo gutegura umushinga w’ubushakashatsi no 
kuwushyira mu bikorwa. Icyo gihe, utanga amahugurwa n’uwigisha bashobora 
guhuriza abahugurwa mu matsinda matomato kugira ngo bungurane ibitekerezo 
kuri buri ntambwe yo gutegura no gukora ubushakashatsi bifashishije ingero 
zifatika. Gukorera mu matsinda ateguwe neza bituma uhugurwa wese ashobora 
kubona umwanya wo gutanga igitekerezo. Ibyo kandi bimufasha kugerageza 
gucengera no gushyira mu bikorwa ibyigwa. Amatsinda afasha uwiga kubaza, 
gusobanuza no gusobanurira bagenzi be, gusesengura, kujora no gufatanya 
n'abandi gutanga ingero yendeye ku buzima bwa buri munsi. 


Mu bihugu byakataje mu majyambere, usanga ubushakashatsi ari nk’itara 
rimurikira ibikorwa by’amajyambere kandi bukaba n’umuyoboro w’iterambere 
rirambye haba mu bukungu, ubumenyi n’ikoranabuhanga, imibereho myiza 
y abaturage, imiyoborere y'igihugu, umutekano no mu zindi nzego. Isano iri hagati 
y ubushakashatsi n’iterambere rirambye ishingiye ahanini ku ivumburabumenyi 
cyangwa se mu yandi magambo ku igaragazabumenyi rikorwa n’abashakashatsi. 
Ubwo bumenyi bwavumbuwe bushobora kwifashishwa mu gusobanura, guhanga, 

guteganya cyangwa se kugenzura ibibera mu gihugu ndetse n’ibihakorerwa. Ni 
ukuvuga ko itandukaniro hagati y'ubushakashatsi nzimbuzi (foundamental research) 
n'ubushakashatsi ngiro (applied research) rigenda rigabanuka. Mu yandi magambo, 
ubushakashatsi ntibuberaho kuvumbura ubumenyi gusa kutagamije gukemura 
ibibazo biriho kimwe n'uko budashingira ku gukemura ibibazo biriho gusa ngo 
busigeinyuma guhanga ubumenyi bushya. Ubushakashatsinzimbuzin’ubushakashatsi 
ngiro rero ni magirirane. Ubu bumwe bw'ubushakashatsi ni bwo iki gitabo 
cyubakiyeho, ari na yo mpamvu hakoreshejwe ijambo rimwe ry'ubushakashatsi 
ribumbye icyo gisobanuro. 


Ibiri muri iki gitabo 


Iki gitabo kigabanyijemo ibice bibiri by’ingenzi. Igice cya mbere kiraduha ihange ari 
wo musingi iki gitabo cyubakiyeho. Mu mutwe wa mbere, Mukama na Nkusi 
baradushushanyiriza igitereko kiki gitabo. Barasesengura imizi y'ubushakashatsi 
n'akamaro k'ubushakakashatsi mu gushakisha ukuri. Abanditsi b'uyu mutwe 
baradutekerereza impamvu iki gitabo cyanditswe mu Kinyarwanda n'umwihariko 
wacyo mu ruhando bwivumburabumenyi. 


Mu mutwe 2, Ntakirutimana, Mukama na Niyibizi barasobanura isano iri hagati 
y ubushakashatsi, ururimi n’umuco. Barerekana ukuntu ururimi rufasha mu 
gutekereza, kubaka no gutangaza ibitekerezo. Basobanura uko ururimi rugize 
umuyoboro ubumenyi bwubakwamo kandi bugahererekanywamo. 


Mu mutwe 3, Nkejabahizi asesengura uko ubuvanganzo n'ubushakashatsi ari 
magirirane kandi byombi bigafata ibara ry'umuco wa ba nyirabyo. Arerekana 
uruhare rw'isesenguranyandiko n'ijoranganzo mu bumenyi nyamuntu. Nkejabahizi 
ashimangira ko ubushakashatsi ku buvanganzo bw'ahantu n'abantu runaka butaba 
bugamije gusa kuvumbura ubumenyi bushya ahuko ko bunagira akamaro mu 
guteza imbere umuco w'ururimi bwakozwemo. Nkejabahizi aravuga ku isano 
ubushakashatsi bugira mu iterambere ry’igihugu ndetse akerekana uburyo 
ikoranabuhanga rigenda ryagura iyoboramikorere ry'ubushakashatsi. 


Mu mutwe 4, Ruterana aragaragaza kandi akanasesengura amahame 
ngengamyitwarire mu bushakashatsi. Arasobanura akamaro kayo n'ibyangomba 
bigomba kwitabwaho kugira ngo ayo mahame yubahirizwe ahereye ku burenganzira 
ntavogerwa bw’abatangamakuru: uruhushya rwo gutanga amakuru, kutamena 
ibanga, kutavamo uwaguhaye amakuru, kutavuga uwatanze amakuru, gusaba 
uburenganzira bwo gukora ubushakashatsi no guhura nabatangamakuru, 
ukutavogerwa, gukemura ibibazo byagizwe n’umutangamakuru bitewe n'uko 

amakuru yatanze yagiye ku karubanda, cyangwa se bitewe n’ingaruka / ihungabana 
ashobora kugira kubera ko yahishwe ku bushake impamvu nyayo y’ubushakashatsi 
n'ibindi. 


Igice cya kabiri kiki gitabo kirinjiza umusomyi mu migendekere y’ubushakashatsi 
nyirizina: uko butegurwa, uko bukorwa muko ibyagaragajwe na bwo bitangazwa. 
Mu mutwe 5, Mukama na Nkusi barasobanura akamaro ko gusesengura ibyanditswe 
mbere mu bushakashatsi harimo gutuma abantu bashobora guhererekanya 
ubumenyi no kubwubakiraho ifatiro ryubundi bumenyi bushya; gufasha 
umushakashatsi kwerekana igishya azanye mu bisanzwe bizwi cyangwa se 
kubitangaho ibisobanuro by’inyongera; kugaragaza icyuho umushakashatsi aje 
kuziba mu bumenyi busanzwe buzwi no gukora inyigo ku bitarigeze byigwaho na 
gato. Muri uyu mutwe, Mukama na Nkusi barasobanura iyoboramikorere ryo 
gusesengura ibyanditse mbere. Barasobanura inkomoko yinsanganyamatsiko, 
inkeneragihamya nibibazo by’ubushakashatsi. 


Mu mutwe 6, Mukama, Kagwesage, Uwizeye na Ndikubwimana bava imuzi uburyo 
bwo gutoranya itsinda nkeshwamakuru. Barasobanura akamaro kitsinda 
nkeshwamakuru mu bushakashatsi, igihe baritegurira, uko bahitamo ingano yaryo 
n'uko babikora. Baratanga ingero zifatika zo gutoranya itsinda nkeshwamakuru: 
uburyo bwo gutoranya amatsinda nkeshwamakuru ashingiye kuri tombola 
n'ashingiye ku ihitamo. 


Mu mutwe 7, Ngarambe, Mulindahabi na Mukama berekana uburyo bugari 
bwiyoboramikorere bukunze kwifashwishwa mu  ikusanyamakuru 
n’isesenguramakuru. Nk'uko twabivuze hejuru, uburyo bwo kukora ubushakashatsi 
bushobora gushyirwa mu mirongo migari itatu: ubushakashatsi nyamubaro, 
ubushakashatsi nyamimerere n’ubushakashatsi rukomatanyo. Muri uyu mutwe 
hibanzwe cyane ku bushakashatsi nyamimerere n’ubwo hagaragaramo ingingo 
ziranga ubushakashatsi nyamubaro n’ubushakashatsi rukamatanyo. 


Mu mutwe 8, Mukama, Rutayisire na Nzahabwanayo baribanda ku isuzuma 
n’isesengura ry’amakuru nyamubaro hakoreshejwe ibarurishamibare. Uyu mutwe 
ni ingirakamaro kandi birashoboka ko abanyeshuri bakora ubushakashatsi 
burangiza amashuri makuru bazawukunda. Mukama na bagenzi be bawanditse ku 
buryo butinyura abanyeshuri kwifashisha ibarurishamibare mu gusesengura 
amakuru nyamubaro bakoresheje intoki cyangwa porogaramu yo muri mudasobwa 
izwi nka Excel. Abanyeshuri benshi bakunda kubaza ibibazo by’ubushakashatsi 
bisaba gusesengurwa bakoresheje ibarurishamibare. Nyamara bo bakabisobanura 
ku buryo nyamimerere. Uyu mutwe w’iki gitabo rero uje kubafasha gukemura icyo 

kibazo hifashishijwe ingero zifatika n’imvugo yoroshye kuyumva. Mukama na 
bagenzi be baragira bati “uyu mutwe uzafasha ushaka gukoresha amakuru 
nyamubaro gukora inyigo iboneye bitewe n’amatsinda nkeshwamakuru 
n’imfatashusho byakoreshejwe, ndetse ashobore no gutanga igisobanuro no gufata 
imyanzuro ikwiye ku isesengura yakoze”. Hari uburyo bwinshi bwo gukusanya no 
gusesengura amakuru nyamubaro. Uyu mutwe wiki gitabo wibanze ku bw’ibanze 
kandi bukunze gukoreshwa. 


Umutwe 9 ari na wo wa nyuma uribanda ku gusesengura uko bategura n’uko 
bashyira ahagaragara ibyagaragajwe n’ubushakashatsi. Mukama, Rusanganwa, 
Uwimana na Bazirete barasobanura ingingo ku yindi uko umushakashatsi yandika 
ibyagaragajwe n’ubushakashatsi n'uko akora isobanura bwite. Abanditsi b’uyu 
mutwe barifashisha ingero zifatika mu kwerekana uko umushakashatsi asubiza 
ibibazo by’ubushashatsi yibazaga kuva mu ikubitoro. Ni ngomba ko umushakashatsi 
yerekana mu buryo butomoye akarusho k’ubushakashatsi bwe, haba ari ugutanga 
ibisubizo kuri buri kibazo cy’ubushakashatsi yibazaga, haba se umusanzu atanze 
mu kongera ubumenyi bwari busanzwe buzwi, haba se uruhare ubushakashatsi 
bwe bugiye kugira mu gukemura ibibazo biriho mu gihugu n’ibindi. Byongeye, 
abanditsi buyu mutwe barerekana uko umushakashatsi yandika umusozo 
w ubushakashatsi bwe. Uyu mutwe ni wo twagize umusozo wiki gitabo. 


Urutonde rw’amuga yakoreshejwe: nk'uko twabivuze haruguru, kwandika iki 
gitabo ntibyari gushoboka iyo tudahanga amuga mashya y’ubushakashatsi. Kugira 
ngo rero dufashe umusomyi usanzwe uzi ururimi rw’Icyongereza gusobanukirwa 
vuba amuga twakoresheje, twakoze urutonde rw’amuga y’Ikinyarwanda maze 
tuyaherekesha ayo bivuga kimwe mu rurimi rw’Icyongereza. Ayo muga ari ku 
mugereka wiki gitabo. 

IGICE | 
Ireme ry Ubushakashatsi 


UMUTWE 2 


UBUSHAKASHATSI, 
URURIMI N'UBUREZI 


Evarisiti Ntakirutimana, Evode Mukama na Epimake Niyibizi 


Inshamake 


Ururimi rwubakiye ku muco ndetse rukaban’umuyoboro w imyigire n’imyigishirize. 
Ururimi rurigwa, rukigishwa. Umuco na wo ni uko, urahererekanywa kandi 
ukagenda uhinduka buhorobuhoro kubera ko nisi dutuye ihinduka, cyanecyane 
muri iki gihe ikusanyabukungu n’ikoranabuhanga bidusunikana imbaraga nyinshi. 
Umuco w'igihugu cyangwa w’ahantu runaka ushobora gucengerwamo n’imico 
yahandi. Ni ngomba gushungura, hagafatwa gusa iby’ahandi bifite akamaro. 
Ubushakashatsi ku muco rero ni ngombwa kugira ngo hagaragazwe ibikwiye. Iyo 
abantu babihuriyeho ari benshi, kubihererekanya mu muryango binyuze mu nzira 
rusange yo kurera no kwigisha biroroha, bityo bikaba umusemburo w'iterambere, 
bigatuma n’ururimi ari rwo muyoboro w’umuco rudasigara inyuma. Umwana 
atozwa umuco by’umwihariko n’umuryango avukiyemo ndetse n’amashuri. Uyu 
mutwe rero uribanda ku isano iri hagati y'ubushakashatsi, ururimi n’umuco. 


Iriburiro 


Muri iki gihe, nta we ushidikanya ko ishuri ari isoko y’uburezi, uburere n’ubumenyi. 
Ni ngombwa rero ko riha umwanya ufatika ubushakashatsi kugira ngo abaryigamo 
n’abarirangije bafunguke, bashobore guhindura isi n’abayituye. Muri iki gikorwa, 
ururimi rufite uruhare runini cyane. Ni rwo rutuma abiga bumvikana n’abigisha, 
bigatuma bumva neza ibyo biga. Ninarworutumaibyo bize bashobora kubyifashisha 
mu buzima bwa buri munsi no gufasha abandi kubyungukiramo, bagatera intambwe 
nk’iyabo cyangwa yisumbuyeho. 

Umwanzuro wa karindwi w’Inama y’Igihugu y Umushyikirano ya 15 yo ku wa 18 na 
19 Ukuboza 2017, ushishikariza Abanyarwanda “Gukomeza gushimangira 
ubufatanye hagati y’inzego za Leta, ababyeyi, sosiyete sivile n’imiryango ishingiye 
ku madini n’amatorero mu kurushaho kwigisha ururimi rw Ikinyarwanda bihereye 
mu muryango, mu mashuri, mu biganiro bitangwa mu bitangazamakuru, kandi 
Abanyarwanda b’ingeri zose bagahugukira kwiga, kumenya no gukoresha neza 
Ikinyarwanda” (Guverinoma y'u Rwanda, 2017). Ibi birerekana ko ururimi rufasha 
umuntu kugera ku migambi yiyemeje, binyuze mu bukangurambaga no mu 
biganiro. Ibi kandi biragaragaza ko mbere yo kwifuza kumenya indimi z’ahandi, 
umunyarwanda akwiye kubanza kumenya neza ururimi rwe kavukire, ari narwo 
rushobora kumufasha kwiga izindi ku buryo bushyitse kandi bwihuse. 


Ubushakashatsi ku rurimi: ururimi nk’umuyoboro w’ubumenyi 
n’ibitekerezo 


Akamaro k’ibanze k’ubushakashatsi ni ukuba imvumburabumenyi. Icyo abahanga 
benshi bahurizaho ni uko ubumenyi buhangwa ndetse bugahererekanywa binyuze 
mu rurimi (Piaget, 1981; 1926; Halliday, 1978; Vygotsky, 1978). Kuri iyi ngingo, 
Halliday (1978), umuhanga mu iyigandimi, asobanura ko ururimi rushora imizi mu 
muco. Yemeza kandi ko ururimi ari umusingi wo kwiga. Umuhanga mu mitekerereze 
y abantu, Vygotsky (1978), agaragaza ko ururimi rugira imimaro ibiri itandukanye 
mu mitekerereze y umuntu: ururimi ni igikoresho nyoborabitekerezo rukaba kandi 
n’igikoresho cy’umuco. Aha, Vygotsky aba ashaka kuvuga ko, ku ruhande rumwe, 
ururimi rufasha abantu gushyira ku murongo ibitekerezo byabo, kwiyumvisha 
ibintu mboneshwajisho ku buryo mboneshwabwenge. Ku rundi ruhande, ururimi 
nk’igikoresho cy’umuco, rufasha abantu kungurana ibitekerezo. Ibi ni byo bituma 
umuntu ashobora kugereranya ibitekerezo bye n’iby’abandi, ari byo bishobora 
kuvamo kubyemera, kubyubakiraho, kubyongera cyangwa se kubinenga no 
kubikosora. Ni ukuvuga ko ku byerekeye ubushakashatsi, ururimi rushobora 
kubera ubukungu abarwumva neza, ariko rukabera inshoberamahanga abataruzi. 


Kimwe n'abandi bahanga benshi, Wells (1999) avuga ko iyo umuntu yiga ururimi 
rwe kavukire aba yicengezamo umuco urwo rurimi ruhetse. Kumenya ururimi 
nyabyo, bisaba kumenya umuco urwo rurimi rubumbatiye kugira ngo ubashe 
gusobanukirwa n’inshoza zirukoreshwamo cyangwa se ushobore kwishushanyiriza 
igitekerezo gikubiye mu bivugwa. Birumvikana rero ko umuntu yubaka ibitekerezo 
bye ku buryo bunoze mu rurimi yumva neza, akenshi ruba ari ururimi kavukire. 
Nko mu mvugo z'Abanyarwanda ziranga amasaha: ku gasusuruko, inyana zisubiye 
iswa, mu mataha y'inka, inka zishotse, n’izindi, utari umunyarwanda ntahita yumva 
icyo zivuga. Twatanga urugero rw’ umwana mwarimu w Ikinyarwanda yabajije icyo 

“kurara ubusa” bivuga. Umwana kubera ko atigeze aburara yihutiye gusubiza 
umwarimu ko ari ukurara utambaye imyambaro yo kuryamana “pijama” (pyjama). 
Urundi rugero ni urw’umuntu babwiye ko “asa na bike” agahita arakara kuko 
yumvaga bamututse. Mbere yo kumva ururimi rero umuntu agomba kubanza 
kumenya umuco w'abaruvuga. Kurwiga bigasaba kwiga uwo muco. Mu Rwanda hari 
ubushakashatsi bwakozwe ku myigire n’imyigishirize y indimi bugamije kugaragaza 
akamaro k’ururimi mu burezi. 


Bumwe muri ubwo bushakashatsi bwakozwe na Ntakirutimana, Williams, 
Nayimfashe na O’Sullivan (2004), bagamije gusuzuma ubushobozi bwo gusoma no 
gusobanura ibyasomwe mu ndimi zakoreshwaga mu mashuri icyo gihe (Icyongereza, 
Igifaransa n’'Ikinyarwanda). Bafatiye ku itsinda nkenshwamakuru ry’abanyeshuri 
958 bo mu mashuri abanza n’ayisumbuye, barimo abakobwa 509 n’abahungu 449. 
Ubwo bushakashatsi bwagaragaje ko abanyeshuri b'Abanyarwanda bafite 
ubushobozi buke cyane mu ndimi mvamahanga ariko bakagaragaza ubushobozi 
mu rurimi rwabo kavukire, Ikinyarwanda. Muri rusange, abanyeshuri bashyizwe 
mu byiciro bitatu: Ikiciro cy’abadashoboye (amanota ari munsi ya 50 %), ikiciro 
cy abagerageza (hagati ya 50 na 65%), n'ikiciro cy’abashoboye (hejuru ya 65%). 


Ubu bushakashatsi bwakozwe mu 2004 bwagaragaje ko 12.92% by’abanyeshuri 
bari barangije amashuri yisumbuye bari bafite ubushobozi buke mu gusoma no 
gusobanura ibyasomwe mu rurimi rw Igifaransa, naho 28.71% barageragezaga, mu 
gihe 58.37% bari babishoboye. Ubwo bushakashatsi bwasanze ubushobozi buke 
bw’abanyeshuri barangije ayisumbuye mu gusoma no gusobanura ibyo basomye, 
bwagaragaraga cyane mu rurimi rw’Icyongereza (53.58%), mu gihe 20.1% 
bageragezaga, naho abari babishoboye bakaba 26.32%. Ntakirutimana na bagenzi 
be bemeza ko muri uwo mwaka wa 2004 abanyeshuri hafi ya bose (97.13%) bari 
bashoboye kumva Ikinyarwanda, mu gihe 2.87% bonyine ari bo bageragezaga. Aha 
twakwibutsa ko Itegeko Nshinga rya Pepubulika y'u Rwanda ryo muri 2003 uko 
ryavuguruwe kugeza ubu rivuga ko Ikinyarwanda ari rwo rurimi rw’igihugu, naho 
Icyongereza, Igifaransa n’Igiswayire zikaba indimi zemewe gukoreshwa mu nzego 
za Leta kimwe n’Ikinyarwanda. Mbere ya jenoside yakorewe Abatutsi mu wa 1994, 
ururimi rwo kwigishwamo mu mashuri abanza rwari Ikinyarwanda naho mu 
mashuri yisumbuye na Kaminuza rukaba Igifaransa. Nyuma yaho, u Rwanda 
rwatangiye gukoresha indimi eshatu, bityo ururimi rwo kwigishamo mu mashuri 
abanzarukomezakuba Ikinyarwanda, mu gihe Igifaransan’Icyongerezabyigishwaga 
nk’amasomo. Mu mashuri yisumbuye ho, umunyeshuri yashoboraga guhitamo 
kwigishwa mu Gifaransa gusa cyangwa se mu Cyongereza gusa, mu gihe 
Ikinyarwanda na rumwe muri izo ndimi z'amahanga atahisemo zigishwaga 
nk’amasomo. Ibyo byarangiranye n’umwaka wa 2008 kuko guhera muri 2009, 


19 


UBUSHAKASHATSI MU BUMENYI NYAMUNTU N'IMIBANIRE Y'ABANTU 


ururimi rwo kwigishwamo mu mashuri yisumbuye mu Rwanda rwabaye Icyongereza 
gusa mu gihe izindi ndimi zigishwaga nk’amasomo (Guverinoma y'u Rwanda, 2008; 
Minisiteri y Uburezi, 2009, Werurwe; 2011). 


Ubushakashatsi bwa Ntakirutimana na bagenzi be (2004) bwerekana ko umwana 
w Umunyarwanda yagombye kwigishwa mu rurimi rwe kavukire kuko ari rwo 
afitemo ubushobozi buhagije. Ibi ariko ntibivugwaho rumwe, kubera ko akamaro 
kururimi katareberwa gusa ku bushobozi umuntu arufitemo. Ni na ngombwa 
kwita ku mubare w’abaruvuga, ingeri z’ubuhanga n’iz’ubuzima busanzwe 
rukoreshwamo, uko aho rukoreshwa hangana, iterambere ry’abarukoresha, 
n'ibindi. Mbese muri rusange akamaro k’ururimi kagomba kureberwa mu 
ndorerwamoy ikusanyabukungun ikoranabuhanga. Ibinibyo bituma Ikinyarwanda 
gihura n'ingorane mu kwemerwa nk’ururimi rwo kwigisha Abanyarwanda. 
Umwanya wacyo mu ikusanyabukungu n’ikoranabuhanga uracyari muto cyane. 


Ubushakashatsi bwa Mukama (2007; 2008) bwasuzumaga uko abanyeshuri bo mu 
mashuri makuru basesengura amakuru y’ubumenyi bakura kuri murandasi 
bwagaragaje ko iyo abo banyeshuri bari mu matsinda, bakoresha cyane ururimi 
rwabo kavukire kabone n’iyo inyandiko baganiraho iba iri mu Cyongereza cyangwa 
mu Gifaransa. Ubu bushakashatsi bwagaragaje ko Ikinyarwanda ari cyo kibafasha 
kwisanzura mu bitekerezo, kujya impaka, gusobanurirana, gusesengura no 
gusuzuma ibyanditswe ku buryo bashobora kugera ku mwanzuro wabo bwite 
bishimiye kandi bumvikanyeho. Ni ukuvuga ko Abanyarwanda bashobora 
kwifashisha ururimi rw Ikinyarwanda mu kubaka ubumenyi bumvikanyeho kandi 
ibi ni ingenzi mu burezi. Ubumenyi bwubatswe kandi bukumvikanywaho n’abavuga 
ururimi bumva neza no mu muco wabo, usanga bwihutisha gukemura ibibazo 
nyamukuru bw’abo bantu. Ingero twatanga ni iz'ukuntu Abanyarwanda bakiriye 
vuba kandi bakagira izabo gahunda z’itorero, gira inka munyarwanda, ubudehe, 
gacaca n’izindi. Izi gahunda ziri mu rurimi bumva neza, mu muco wabo karande 
kandi zirasubiza ibibazo byabo bya buri munsi. Ni uko n’ubumenyi mu ishuri 
bwagombye kubakwa no kwigishwa. 


Mukama (2008) asobanura ko abanyeshuri b’Abanyarwanda bari mu Rwanda 
babaho ubuzima butandukanye bitewe n’ururimi bakoresha. Ku ruhande rumwe, 
baba mu buzima bwo mu ishuri, bwubakiye ku rurimi baba basabwa kwigishwamo. 
Ku rundi ruhande, bagaruka mu buzima bwa buri munsi iyo basohotse mu ishuri, 
aho barara, aho birirwa, aho bafungurira, mu nsengero, ku isoko, mu kazi n’ahandi 
hose bavuga ururimi rwabo kavukire. Mukama yerekana kandi ko uku gutandukana 
kw’ubuzima bwo mu ishuri n’ubwo hanze yaryo bushobora kuba inzitizi ikomeye 
mu kubaka uburezi bufite ireme no mu gushimangira iterambere rirambye kandi 

ryihuse. Ni yo mpamvu asaba ko imipaka hagati y’indimi zikoreshwa mu gihugu 
yari ikwiye kuvanwaho igasimburwa n’ubwuzuzanye bwazo. Uyu mushakashatsi 
ashimangira ko, aho bishoboka, Ikinyarwanda cyari gikwiye kwigishwamo bitewe 
n'ikigamijwe. Urugero: niba isomo ari ukwiga gutera igiti, kugitera nyirizina no 
kukitaho ngo kizatange umusaruro ugitegerejweho, kubyiga mu ndimi z’amahanga 
ntacyo byongera ku kigamijwe. Ahubwo izo ndimi zishobora kuba imbogamizi zo 
kugera ku ntego mu gihe uwiga cyangwa uwigisha atazizi neza. Nyamara igihe 
ikigamijwe ari ugusangira ubumenyi cyangwa guhererekanya umusaruro w’igiti ku 
isoko mpuzamahanga, aha kwiga mu ndimi z’amahanga bishobora kugira akamaro. 
Ubwuzuzanye bw’indimi Mukama avuga muri urwo rugero ni uko uwize mu rurimi 
rw Ikinyarwanda gutanga umusaruro w igiti mwiza kandi mwinshi mu gihe gikwiye 
yakuzuzanya n’uwize mu ndimi mvamahanga kuwucuruza mu banyamahanga 
cyanecyane ko ubwumvane bwabo buca mu ndimi mpuzamahanga. Mukama 
asobanura ko ibi bishobora kugira agaciro mu guteza imbere uburezi bwa bose, 
kwihuta mu iterambere, gushimangira uburezi bufite ireme kandi bushingiye ku 
musaruro ugamijwe kugerwaho. 


Ubundi bushakashatsi ni ubwakozwe hagati ya 2007 na 2009 n’itsinda rigizwe na 
Ntakirutimana, Lyambabaje na Iyakaremye (2016) bagamije kwerekana isano iri 
hagati y’ururimi, imyigire n'imyigishirize by’inyigisho z’ubuhanga 
n’ikoranabuhanga. Ubu bushakashatsi bwerekanye ko abanyeshuri b’abahanga mu 
ndimi ari nabo batsinda neza amasomo y’ubuhanga n’ikoranabuhanga. Ndetse 
niyo urenze urwego rw'abanyeshuri ku giti cyabo, usanga ibigo by’amashuri 
bitsinda neza mu ndimi ari na byo bitsinda neza mu masomo y’ubuhanga 
n’ikoranabuhanga. Ubu bushakashatsi bwafatiye ku masuzumabumenyi ba 
nyirabwo batanze mu mashuri yisumbuye 38 akusanya abanyeshuri 1537. Nyuma 
baza no gusesengura amanota y'abanyeshuri yatangajwe n'Ikigo k’Igihugu 
Gishinzwe Guteza Imbere Uburezi (REB), basanga nayo ashimangira ibyagaragajwe 
n’amanota y amasuzuma. Ibi birerekana akamaro k’ururimi mu burezi. 


Muri rusange rero, ireme ry uburezi rifite imizi mu myigire n’imyigishirize y indimi. 
Kugira ngo ushobore kwiga wumve ibyo wiga, ugomba kumva indimi zikoreshwa 
mu nyigisho mbere na mbere. Ugomba kandi kumenya n’indimi z’amahanga kugira 
ngo umenye aho abandi bageze n’ibyo bakora. Mu Kinyarwanda umuntu udaciye 
akenge, dukunze kumwita umwana. lyo usesenguye usanga ibi bifite aho bihuriye 
n'ijambo ry Igifaransa enfant. Iri jambo rikomoka ku rurimi rw’Ikiratini infans aho 
risobanura “umuntu utazi kuvuga, umuntu utaramenya kuvuga”! (Roquefort (de), 
1829, p. 273). Nanone, umuntu yabihuza n’imvugo ya kinyarwanda igira iti “Tkinyoni 


1 Du latin infans (in farer), celui qui ne parle pas, qui ne sait pas manifester sa pensée par la parole 

kigurutse kitavuze bakita icyana”. Iyi mvugo ishobora kwerekana ukuntu ururimi ari 
umuyoboro w’ubumenyi n’ubuhanga. 


Ikigaragara rero ni uko ururimi kavukire rw Ikinyarwanda rwumvwa kandi ruvugwa 
na benshi, emwe ndetse bakarwisanzuramo cyane, ugereranyije n’izindi ndimi 
zikoreshwa mu Rwanda. Ibi birashimangirwa n’isesengura Niyibizi na Ahimana 
(2018) bakoze bagereranya ubushobozi bwo gusoma hagati y’abanyeshuri bo mu 
mashuri abanza bo mu Rwanda, muri Malawi no muri Zambiya, hagereranywa 
indimi kavukire zo muri ibyo bihugu n’Icyongereza. Iryo gereranya ryari rishingiye 
ku byavuye mu bushakashatsi bwakozwe na Williams (1996; 1998), Williams, 
Nayimfashe, Ntakirutimana na O’Sullivan (2004), ndetse n’ubwakozwe na Niyibizi 
(2016). Iryo gereranya ryagaragaje ko abanyeshuri bari bazi gusoma neza mu ndimi 
kavukire, kuko 90% babashije gusoma neza mu Kinyarwanda, 65% bashoboye 
gusoma neza mu rurimi rwa Chichewa rwo muri Malawi kandi rwigishwamo, naho 
10% gusa nibo bashoboye gusoma neza mu rurimi rwitwa ChiNyanja rukoreshwa 
muri Zambiya, ariko rutigishwamo andi masomo. Ibi bikatugaragariza ko ururimi 
kavukire rumenywa neza iyo rukoreshwa mu kwigisha andi masomo. Muri ubu 
bushakashatsi kandi, 99.33% by’abanyeshuri 251 b’umwaka wa gatandatu 
w'amashuri abanza bari batoranyijwe mu Rwanda ntibashoboye gusoma neza mu 
Cyongereza (Williams na bagenzi be, 2004); 70% by’abanyeshuri 290 bo mu mwaka 
wa gatandatu wamashuri abanza muri Malawi ntibashoboye gusoma neza mu 
Cyongereza (Williams, 1996); mu gihe 74% mu banyeshuri 227 bo mu mwaka wa 
gatandatu w’amashuri abanza muri Zambiya batabashije gusoma neza mu 
Cyongereza (Williams, 1998). Ibi birashimangira ibyagaragajwe n’abandi 
bashakashatsi twavuze hejuru, ko abanyeshuri batamenya neza izi ndimi 
z'amahanga. Uretse abanyeshuri, n’abarimu ubwabo bagaragagaza ko basanga 
batazi kuvuga neza izi ndimi z'amahanga, nubwo bazigisha bwose. Mu 
bushakashatsi Niyibizi (2016) yakoze ku barimu n’abanyeshuri 324 bo mu mwaka 
wa mbere kugeza mu wa gatatu w’amashuri abanza mu Rwanda, abarimu 44.4% bo 
mu mashuri yo mu cyaro berekanye ko ari bo bazi kuvuga Icyongereza neza nubwo 
bakigishagamo bwose, mu gihe 88,9% bagaragaje ko bazi kuvuga neza Ikinyarwanda. 
Ibi birakomeza kutugaragariza ko indimi kavukire zimenywa neza kurusha indimi 
z'amahanga. 


Ikindi cyagaragajwe n’ubushakashatsi mu myigire y'indimi, ni uko ari byiza kwiga 
indimi umuntu akiri muto. Icyo gihe agace kubwonko kita ku byerekeye indimi, 
kaba kagifite ubushobozi bwinshi bukagenda bugabanuka uko umuntu akura. lyo 
umuntu akiri muto, ibigabane bibiri bigize ubwonko bwe biba bikorana bya hafi. 
Uku gukorana kugenda kugabanuka, noneho buri rugingo rukagira umumaro 
warwo rwihariye. Ni yo mpamvu umuntu ukiri muto, utarengeje cyane imyaka 20, 

ashobora gutakaza ubushobozi bwo kuvuga, bukagaruka; ariko iyo akuze 
ntibishoboka cyangwa se bikagorana cyane, nk'uko byagaragajwe n’abahanga nka 
Abdelilah-Bauer (2006), Nikolov na Djigunovic (2006) n’abandi. Aha bagaragaza ko 
ari byiza ko umuntu yiga indimi akeneye akiri muto rero. Gusa aha twavuga ko 
nanone abahanga mu by’iyigandimi batabivugaho rumwe, kuko hari abavuga ko 
umuntu afite ubushobozi bwo kwiga no kumenya ururimi neza, yaba muto cyangwa 
ashaje. Bamwe mu bashakashatsi mu by’indimi bemeza ko kwiga indimi umwana 
akiri muto bituma azimenya neza barimo UNESCO (1953/1968, 2003), Skutnabb- 
Kangas (2000), Singleton (1989), Alexander (1999), Benson (2003, October), 
Cummins (2000) n’abandi. Aba bashimangira ko ari ngombwa guhera no kubanza 
kumenya neza ururimi kavukire mbere yo kwiga indimi zindi. Gusa hari n’abemeza 
ko ku myaka iyo ari yo yose umuntu yakwiga ururimi akarumenya neza, barimo 
Nikolov na Djigunovic (2006), Abdelilah-Bauer (2006), Spolsky (2004), Baker 
(2006) n’abandi. Imyaka fatizo yibandwaho mu kumenya neza izo ndimi kavukire 
ni ukugeza ku myaka 12 ndetse no kugeza ku bugimbi (Collier, 1989; Marinova- 
Todd, Marshall, & Snow, 2000). Ni ukuvuga ko umunyeshuri yakagombye gukomeza 
kwiga amasomo yose mu rurimi kavukire kugeza nibura mu mwaka wa gatandatu 
wamashuri abanza. Gusa nanone ubushakashatsi bwakozwe na Nikolov na 
Djigunovic (2006) bwagaragaje ko abantu bize indimi nyuma y’igihe cy’ubugimbi 
bazimenya neza nka bene zo bazize nk’indimi kavukire. Mu burezi rero, abashinzwe 
integanyanyigisho bari bakwiye kureba ukuntu indimi zakurikirana ku buryo ya 
myaka y'ubugimbi twavuze yagera umunyeshuri amaze kuzimenya. Zigomba 
gukurikirana hakurikijwe inyurabwenge ishobora gushingira ku masano hagati 
yindimi cyangwa se ku hantu umunyeshuri ahurira nazo mu buzima bwe bwa 


buri munsi. 


Gusa nanone, ntitwavuga ku myigishirize y'indimi muri iki gihe, tutavuze ku 
ivangandimi, ari mu Rwanda ndetse no ku isi hose. Twibanze iwacu mu Rwanda, 
ubushakashatsi bugaragaza ko ivangandimi rikoreshwa n’abanyeshuri n’abarimu 
bo mu byiciro byose by’uburezi. Muri ibi byiciro by’uburezi, ubushakashatsi 
bwakozwe na Niyibizi (2015) na Niyibizi, Makalela na Mwepu (2015) bwagaragaje 
ko abarimu n’abanyeshuri bo mu mashuri abanza bo mu wa mbere kugeza mu wa 
gatatu bakoresha ivangandimi mu ishuri; ubwa Habyarimana (2014) bugaragaza ko 
abo mu mwaka wa gatandatu w’amashuri abanza babukoresha; ubwa Maniraho 
(2015) bugaragaza ko mu mashuri yisumbuye ategura abarimu (TTC) na bo bavanga 
indimi; ndetse no muri Kaminuza, nk’uko ubushakashatsi bwa Niyomugabo 
(2012), ubwa Kagwesage (2013), n'ubwa Niyomugabo, Sibomana na Niyibizi (2018) 
bwabigaragaje. Ivangandimi ntirikoreshwa mu Rwanda cyangwa muri Afurika 
gusa, ahubwo rigaragara mu bice byose by’isi. lvangandimi abantu baryishimira ku 
buryo butandukanye, bamwe bagaragaza ibyiza byazo mu myigishirize y'indimi, 

iyo rikoreshejwe neza cyangwa iyo dukoresheje ivangandimi riboneye (Makalela, 
2014). Gusa hari n'abumva ko ivangandimi rihungabanya imyigishirize y’indimi, 
cyanecyane iyo hakoreshejwe ivangandimi ritaboneye (Canagarajah, 2013). 
Ikigaragara ni uko iri vangandimi na ryo rikenewe gusesengurwa mu buryo 
bwimbitse kuko akamaro k’ivangandimi riboneye kagenda kigaragaza mu bijyanye 
n'ubwuzuzanye bw’indimi mu myigishirize, cyanecyane mu bihugu bifite indimi 
nyinshi. Aha twashingira cyane ku gitekerezo cya Canagarajah (2013, p. 6) aho 
agira ati: “Indimi rwose ntabwo ziri mu makimbirane cyangwa mu ntambara cyangwa 
ngo zibe zihanganye hagati yazo, ahubwo ziruzuzanya mu gutuma abantu bavugana 
kandi bakumvana”. Mu mico y’Abanyafurika n’indimi zabo, Makalela (2016) 
agaragaza ko ivangandimi ryisanisha cyane n’imibereho y’Abanyafurika, rishingiye 
ku muco w’ Ubuntu. [bi bigaragarira mu ntekerezo yise “Ubuntu Translanguaging” 
mu rurimi rwIcyongereza, mu Kinyarwanda twasobanura nk’ “Ivangandimi 
rishingiye ku muco w Ubuntu” (Makalela, 2016). Aha Makalela ashingira ku 
mibanire myiza y indimi maze ururimi rukabwira urundi ruti “Ndiho kubera ko nawe 
uriho”; “Uriho kubera ko natwe turiho”; “Mugenzi wange ngwino iwange mu nzu kugira 
ngo nange numve ko nuzuye” (Makalela, 2016, p. 6). Aba bahanga baratugaragariza 
ko ivangandimi ari ngombwa kandi rifite akamaro kuko indimi ziraturanye mu 
miryango yacu, mu mashuri n’ahandi hose. Aha twakwibutsa ko ivangandimi ari 
ugutangira uvuga cyangwa wandika mu rurimi rumwe undi akagusubiza mu rundi 
rurimi, cyangwa se gukoresha indimi zitandukanye mu nteruro no mu migemo 
y izo nteruro (Garcia, 2009; Gafaranga, 2015; Makalela, 2016). Nk'uko bigaragarira 
buri wese muri iki gihe, ivangandimi rirakoreshwa mu ngeri nyinshi z’imibereho 
yabantu, mu mashuri, mu biganiro no mu nyandiko zihererekanywa hagati 
y abantu, ubanza tutaba dukabije tuvuze ko muri iki gihe rikoreshwa mu buzima 
bwa buri munsi, cyanecyane mu bihugu no mu miryango ifite indimi nyinshi. Mu 
Rwanda naho rirahari kuko dufite Ikinyarwanda mbonera n’indimi shami zacyo, 
tugakira Icyongereza, Igifaransa, Igiswayire, ndetse n’izindi ndimi zivugwa mu 
miryango imwe n’imwe cyangwa mu bantu bamwe na bamwe, bityo tukaba twumva 
ivangandimi rikoreshwa ahantu henshi. 


Ubushakashatsi ku muco n’umuco w’ubushakashatsi mu burezi 


Ijambo umuco abahanga bariburiye igisobanuro bahuriyeho. Ibisobanuro by’iri 
jambo birenze 250. Ariko icya Taylor ni cyo usanga kenshi abantu bakunze 
kwibandaho. Taylor agira ati “umuco ni ikintu rukomatanya gikubakubiyemo 
byinshi nk’ubumenyi, iyobokamana, imyuga n’ubukorikori, ubupfura, amategeko, 


imigenzo n'ibindi byose umuntu yigira mu muryango avukamo akahabana 

n'abandi” (byahinduwe mu Kinyarwanda na Kamanzi, 2007, p. 12). Ibi birerekana 
ko umuco utavukanwa ahubwo wigishirizwa mu muryango. Umuco w’abantu aba 
naba, ugaragarira mu mvugo no mu ngiro bya buri munsi. Ni ukuvuga ko ururimi 
ari umuyoboro umuco unyuramo kugira ngo ugere ku bandi. Ni byo Abanyarwanda 
bigisha iyo bavuga bati “Utaraganiriye na se ntamenya icyo sekuru yavuze”. Ni 
byiza rero gukora ubushakashatsi tukamenya ibyiza ba sogokuru bavuze bityo 
tukabiherekanya tuzi icyo dukora. 


Ubushakashatsi ku muco n’indimi nyarwanda 


Umuco ni umusingi w'iterambere rirambye maze ururimi na rwo rukaba ingobyi 
ihetse umuco 

Nk'uko byasobanuwe mbere, umuco ufite uruhare runini mu burezi no mu 
majyambere y'igihugu. Umuco kandi si ntayegayezwa, ntutura nk’umusozi, 
urahinduka buhorobuhoro, ariko iyo uhinduka cyane uracuya. Kera umuco 
nyarwanda wari ishingiro ryubumwe n’amahoro, byombi bikaba umusingi 
witerambere rirambye. Umuco kandi wari nkimwe mu nkingi ya mwamba 
yubukungu bwu Rwanda, ugatozwa Abanyarwanda b’ingeri zose binyuze mu 
miryango no mu matorero kandi buri wese akabigiramo uruhare. 


Umuco nyarwanda uriho, urakomeye kandi urakungahaye. Ikibura kenshi ni 
Abanyarwanda bawukomeyeho mu magambo no mu bikorwa. Kwigirira ikizere 
Abanyarwanda bafite muri iki gihe, banga ko hagira uwaza ngo abamire bunguri 
cyangwa se ngo abangamire ubusugire bw’igihugu, ni bimwe mu bishimangira ko 
umuco nyarwanda uriho. Ni yo mpamvu ari ngombwa kwiga no gusesengura 
ibiwuranga byose maze ibibi bigakosorwa, ibyiza bigasigasirwa. Umuco w'igihugu 
ni nk’umutima mu mubiri. Abanyarwanda babivuga neza iyo bagira bati “Agahugu 
kabuze umuco karasiba kagasibangana”. Nk'uko nta muntu ubaho atagira umutima, 
nta n’iterambere ridashingiye ku muco w'abariharanira (Maniragaba Baributsa, 
1987; Nahimana, 1988). Iyo rishingiye ku muco wa ba nyirawo, iterambere ririhuta 
kuko abantu baba babyumva kimwe. 


Kera umuco nyarwanda witaga ku bintu bikoze neza, ku kwanga umugayo, kugira 
ubupfura, ubutwari, gufatanya, gusabana, kwizerana, kubahiriza igihe, kwirinda 
ubuhemu, ikinyoma, kudashyira inda imbere, kutikanyiza, gukurikiza amategeko, 
kubaha umutungo kamere, ibidukikije n’ibindi. Ibi byose iyo bikurikijwe, nta 
kabuza biba ishingiro ry’amajyambere arambye. Kuri iyi ngingo, uwabishaka 


2 La culture est un tout complexe qui inclut les connaissances, les croyances, l'art, la morale, les lois, les coutumes et toutes 
autres dispositions et habitudes acquises par l'homme en tant que membre d'une société. 

yasoma agatabo ka Ntakirutimana (2011) gasesengura uko gusubira ku isoko 
nyarwanda byagize uruhare mu gukemura bimwe mu bibazo by’ubukungu, 
imibanire, ubutabera n'ibindi. Ubushakashatsi ku muco nyarwanda rero bwafasha 
kugera kuri byinshi bishimangira iterambere ry’igihugu. 


Gusa ntawashidikanya kwemeza ko ubushakashatsi ku muco bugenda biguru ntege 
atari ukubera amikoro make gusa, ahubwo n’umuhate wo kuwusigasira. Muri iki 
gihe, ibivugwa cyane n’indangagaciro na kirazira by’umuco nyarwanda. Ariko se 
mu ngeri zose z'ubuhanga abakurambere bacu ntibari bihagazeho? Bari bazi kuvura 
indwara banga ko zibavutsa ubuzima cyangwa ubwisanzure. lyo umuntu arebye 
neza, asanga ubushakashatsi ku muco nyarwanda bwaratangijwe n’abanyamadini 
b’abazungu muri za 1950. Nyuma Abanyarwanda, cyanecyane Aloyizi Bigirumwami 
na Alegisi Kagame, bunzemo. Ikindi kigaragara ni uko inyandiko nyinshi zanditswe 
mu ndimi z'amahanga, cyanecyane Igifaransa. 


Umuco rero ntusigana n’ururimi kuko abahanga n’inararibonye mu by’ururimi 
numuco bashimangira ko ururimi ari ingobyi ihetse umuco kandi rukaba 
umuyoboro w’umuco (Minisiteri y Uburezi, 2011; Baker, 2006). Mu Rwanda ho ni 
umwihariko w’agahebuzo, kuko dufite “ururimi rumwe, umuco umwe, mu gihugu 
kimwe” (Minisiteri y Uburezi, 2011). Aha dutandukanye cyane n’ibindi bihugu 
bifite “indimi zitandukanye n’imico itandukanye, mu gihugu kimwe” nk'uko 
bigaragazwa na King na Van den Berg (1992) batanga urugero ku gihugu cya Afurika 
y Epfo. 


U Rwanda kandi, kimwe n'ibindi bihugu bitanu bya Afurika, bifite umwihariko wo 
kugira umubare munini cyane w’abaturage bavuga ururimi rumwe kavukire, mu 
Cyongereza bita “endoglossic countries”, nk'uko bigaragazwa na Abdulaziz (1993). 
Ibyo bihugu ni u Rwanda, aho 99.4% bavuga Ikinyarwanda (MINECOFIN, 2014); u 
Burundi, aho abarenga 99% bavuga Ikirundi (Ndayipfukamiye, 1994); Somaliya, 
aho abarenga 95% bavuga Igisomali (Warsame, 2001); Swaziland, aho abarenga 
80% bavuga Setswana. Hari kandi Lesotho, aho abaturage benshi cyane bavuga 
ururimi kavukire rwaho rwitwa Sesotho. Uyu ni umwihariko ugaragara muri ibi 
bihugu bitandatu bya Afurika, mu gihe mu bindi bihugu usanga abaturage bavuga 
indimi nyinshi kandi zitandukanye. 


U Rwanda kandi n’ubwo rubarirwa mu bihugu bifite abaturage hafi ya bose bavuga 
ururimi kavukire rw Ikinyarwanda, rubarirwa no mu bihugu bikoresha indimi 
nyinshi. Izikoreshwa mu nzego z’ubutegetsi ni enye, arizo Ikinyarwanda, 
Icyongereza, Igifaransa n’Igiswayire, dore ko zinagaragara mu ngingo ya 5 y Itegeko- 
Nshinga rya Repubulika y'u Rwanda ryo muri 2003. Igiswayire cyo kemejwe 

nk’ururimi rwa kane rukoreshwa mu nzego z’ubutegetsi muri 2017. Izi ndimi uko 
ari enye zivugwa nAbanyarwanda ku rugero rutandukanye, ugereranyije ibice 
by’icyaro n'iby umugi, cyangwa ukagereranya abagabo n'abagore. Imbonerahamwe 
zikurikira zirabigaragaza neza. 


Imbonerahamwe 1: Ijanisha (%) ry'abazi kuvuga buri rurimi ukurikije ibarura rusange 
ry'abaturage ryo mu 2002 


Ahantu Mu mugi Mu cyaro Igiteranyo 
Ururimi Gabo Gore Bose Gabo Gore Bose Gabo Gore Bose 
Ikinyarwanda 98.2 98.6 98.4 99.5 99.6 99.6 99.3 99.4 99.4 
Igifaransa 13.6 10.9 12:2 2.8 1.9 2.3 4.6 3.2 3.9 
Icyongereza 7.2 48 6.0 1.4 0.9 11 24 15 1.9 
Igiswayire 14.6 9.9 12.2 1.7 0.8 1.3 3.9 2.2 3.0 
Aho byavuye: MINECOFIN (2005) Ibarura rusange ry'abaturage ryo muri 2002 


Imbonerahamwe 2: ljanisha (%) ry'abazi kuvuga, gusoma, kwandika no kubara muri buri 
rurimi ukurikije ibarura rusange ryo mu 2012 


Ahantu Mu mugi Mu cyaro Igiteranyo 

Ururimi Gabo Gore Bose Gabo Gore Bose Gabo Gore Bose 

Ikinyarwanda 80.9 80.6 80.7 69.3 60.8 64.7 71.7 641 67.7 

Igifaransa 28.6 25.9 27.3 9.3 6.5 78 13:2 9.7 11.4 

Icyongereza 31.7 27.8 29.9 12.8 10.0 11.3 16.6 13.0 14.7 

Izindi ndimi 16.5 101 135 2.3 0.9 1.6 5.2 24 3.7 

Abatazi gusoma, 

kwandika no kubara 94 15:5 123 27.9 37.7 33.2 241 341 29.4 

muri izo ndimi zose 
Aho byavuye: MINECOFIN (2014) Ibarura rusange ry'abaturage ryo muri 2012 


Iyi mbonerahamwe ya kabiri ifatiye ku Banyarwanda bafite imyaka 15 kuzamura, 
bazi gusoma, kwandika no kubara muri buri rurimi. Umuntu rero asesenguye 
imibare igaragazwa nibarura rusange ry’abaturage ryo mu 2002, biragaragara ko 
abatuye u Rwanda bagera kuri 99.4% bazi kuvuga Ikinyarwanda mu gihe izindi 
ndimi twavuga ko zizwi n'umubare muto wAbanyarwanda: Igifaransa: 3.9%, 
Icyongereza: 1.9% naho Igiswayire bakaba 3%. Nyamara ibarura rusange 
ry abaturage ryabaye mu 2012 rigaragaza ko hari impinduka nyinshi zagiye ziba 

urebye umubare wAbanyarwanda bazi gusoma, kwandika no kubara mu ndimi 
zikoreshwa mu Rwanda: Ikinyarwanda: 67.7%, Igifaransa: 11.4%, Icyongereza: 
14.7%, izindi ndimi: 3.7%, naho abatazi gusoma, kwandika no kubara na mba muri 
izo ndimi zose bari 29.4%. Tugereranyije umugi n’icyaro, imbonerahamwe 
ziratwereka ko indimi zikoreshwa hombi, ariko imibare y’abazikoresha ikagenda 
itandukana. Indimi zose zikoreshwa n’abantu b’igitsina gore n’ab’igitsina gabo, 
nabwo imibare ikagenda itandukanaho gato, mu bagore n’abakobwa, abagabo 
nabahungu bo mu cyaro nabo mu mugi. Iyi mibare rero iragaragaza ko 
Abanyarwanda baba bafite amahirwe menshi baramutse bakoresheshe 
Ikinyarwanda mu kwiga nk’ururimi bavuga cyane kandi bazi kwandika, gusoma no 
kubara barwifashishije kurusha izindi. 


Ku byerekeye ubushakashatsi ku muco nanone, umuntu ntiyakwirengagiza 
inyandiko z’ubushakashatsi zanditswe n’abanyeshuri barangiza ikiciro cya mbere 
n’icya kabiri cya Kaminuza, cyanecyane mu ishami ry’indimi. Benshi bakoze 
ubushakashatsi ku ngeri zinyuranye z’umuco nyarwanda. Ikibabaje ni uko izo 
nyandikozaheze munzuz ibitabo za Kaminuza, ntizigire icyo zimariraabadashobora 
kugerayo kuko batamenya cyangwa ngo bamenyeshwe ibikorerwa iyo. Ba 
nyirubushakashatsi nabo iyo bamaze kubumurika bakabona amanota, abenshi 
baherukira aho kuko icyabaharanyaga kiba kirangiye. Turabigarukaho mu gace 
gakurikira kerekeye umuco w’ubushakashatsi. 


Umuco w’ubushakashatsi mu Rwanda 


Ibyemezo bigomba gushingira ku bumenyi bwizwe gihanga 

Mu Rwanda, ubushakashatsi bwaba bwaratangiye gukorwa ku buryo butaziguye 
mu gihe igihugu cyari indagizo y’Ababirigi. Ikigo k’Igihugu Gishinzwe 
Ubushakashatsi mu Buhinzi (Institut des Sciences Agronomiques du Rwanda), mu 
magambo ahinnye y Igifaransa ISAR cyatangiye mu 1933 ari ikigo gikora inyigo ku 
buhinzi muri Kongo-Mbirigi no muri Ruanda-Urundi (Institut National pour 
l'Etude Agronomique du Congo-Belge), mu magambo y’impine INEAC. Icyo kigo 
cya INEAC cyaje kubyara ISAR aho u Rwanda rumariye kubona ubwigenge muri 
1962. Kuri ubu, ISAR yimuriwe mu Kigo Gishinzwe Ubuhinzi bita mu Cyongereza 
Rwanda Agricultural Board (RAB). Naho Ikigo cy Ubushakashatsi mu Bumenyi 
n Tkoranabuhanga cyo cyatangiye muri 1947/1948 ari Ikigo cy Ubushakashatsi mu 
Bumenyi cya Afrika yo Hagati (IRSAC). Icyo gihe imirimo yacyo yarebaga Kongo- 
Mbirigi na Ruanda-Urundi. IRSAC yaje guhinduka Igiko k’Igihugu Gishinzwe 
Ubushakashatsi n’Ubumenyi (INRS) muri 1964. INRS ni yo yahindutse Ikigo 
cy Ubushakashatsi mu Bumenyi n’Ikoranabuhanga (IRST) muri 1989 (UNR, ISAR, 
& IRST, 2000). Uretse ibyo bigo by’ubushakashatsi, haje kuvuka n’amashuri makuru 

na Kaminuza mu Rwanda: Kaminuza Nkuru y'u Rwanda (UNR) muri 1963 n'Ishuri 
Rikuru Nderabarezi (IPN) muri 1966. Imwe mu nshingano z’aya mashuri ni 
ubushakashatsi bwiyongera ku kwigisha no gukora ibikorwa biteza imbere 
abaturage. Muri 2016, mu Rwanda habarurwaga amashuri makuru 45 arimo 35 
yigenga n’andi 10 ya Leta (MINEDUC, 2016). 


N’ubwo hashize imyaka myinshi ubushakashatsi bukorwa ku buryo butaziguye, 
imbogamizi zinyuranye zatumye butagira byinshi buhindura mu mibereho 
y abaturage. Raporo yakozwe ku bufatanye bwa UNR, ISAR na IRST ku miterere 
y ubushakashatsi mu gihugu, igaragaza ko umuco wubushakashatsi utarashinga 
imizi mu Rwanda. Ibi bigaragazwa by’umwihariko n’ibi bibazo byanditse muri iyo 
raporo, magingo aya bikaba bikigaragaza (UNR, ISAR, & IRST, 2000, p. 52): 


Ibyemezo byinshi bifatwa ntibishingira ku bumenyi bwizwe ku buryo bwa 
gihanga. Nyamara biragaragara ko isi igenda iba nk’umudugudu kandi 
kuyibamo bigasaba ko ibikorwa bigomba kuba bifite ikerekezo kidahubukiweho. 


Ubushakashatsi bukorwa usanga akenshi budakemura ibibazo bifatika 
by’abaturage kuko kenshi ababukora n'abagomba gukemurirwa ibibazo usanga 
ntaho bahurira. Nta buryo busobanutse buhari bwo kugeza ibyavuye mu 
bushakashatsi ku bo bugenewe kandi n’isuzuma ryabyo ntirikunda gukorwa. 


Abakora ubushakashatsi baracyari mbarwa. N’abahari usanga bahora mu 
mahugurwa atarangira nyamara umusaruro ukaba muke. 


Uwavuga rero ko umuco w’ubushakashatsi utarashinga imizi mu Rwanda, ntiyaba 
aciye inka amabere. Ibikorwa by’ibigo by’ubushakashatsi binyuranye, kenshi 
ntibitugeraho uko tubyifuza n’igihe tubyifurizaho, cyangwa ngo bitugezeho ibyo 
twifuza byose mu buzima bwacu bwa buri munsi. Abitwa abashakashatsi nabo, 
bashimishwa no kwitwa iryo zina, ariko bigahera mu magambo. Abarimu benshi ba 
za Kaminuza ubusanzwe baba ari n’abashakashatsi, ariko usanga akazi kabo 
kibanze ari ukwigisha gusa. Abagerageza nabo, usanga akenshi atari urukundo 
bafitiye ubushakashatsi, ahubwo baba bagamije ikizatuma bazamurwa mu ntera 
mu kazi, bityo n’umushahara ukiyongera. Iyaba nabyo byakorwaga. 


Bimwe mu bigo by’ubushakashatsi na za Kaminuza usanga nta ngengo y’imari 
yihariye bigenera ubushakashatsi. N’iyo ihari, usanga idahagije ndetse kenshi 
ugasanga ikoreshwa indi mirimo idafite aho ihuriye n’ubushakashatsi. Ibi nabyo 
bituma umuco w’ubushakashatsi utimakazwa. Nk'uko twabisobanuye mbere, 
abarangiza Kaminuza ari nabo bagombye kuzahura umuco w’ubushakashatsi 

kugira ngo babe ba bandebereho, usanga iyo barangije bacana ukubiri na bwo. 
Umuntuntiyabibarenganyiriza, kukoakenshiusangan’isomory ukoubushakashatsi 
bukorwa nta ngufu rihabwa, ndetse rimwe na rimwe ugasanga uryigisha nta 
bunararibonye mu bushakashatsi afite. Ibi bituma yigisha amahange gusa, imyitozo 
ikaba mike cyangwa ntinakorwe na busa. Bigaragazwa kenshi n’imishinga 
y ubushakashatsi ikorwa n’abanyeshuri bitegura kurangiza ikiciro cya mbere ndetse 
n'icya kabiri. Usanga bahuzagurika cyane, bakazumva ibyo bagombaga gukora 
n'uko bagombaga kubikora barangije inyandiko yabo. Habamo ndetse n'abarinda 
barangiza nta na kimwe bumvise muri ibyo byombi, kubera gucungira gusa ku 
nama z'abarimu babayoboye muri ubwo bushakashatsi. Ntitwirirwa tugaruka ku 
ngorane abanyeshuri bagira mu guhitamo ingingo bazakoraho ubushakashatsi. 
Kuba bahura niyi ngorane, umuntu yakwemeza ko baba batarigishijwe neza ngo 
bumve ibibazo aho biri nuko biteye. Twibutse ko iyo nta kibazo gihari, nta 
n'ubushakashatsi bukorwa. Ubushakashatsi bubereyeho gukemura ibibazo no 
gutuma ubuhanga n’ubumenyi bitera imbere. 


Hari abahuza umuco wubushakashatsi n’umuco wo kudasoma, ukunze kuvugwa 
muri Afurika. Bamwe bati “turandika bisomwe na nde?” Aha ni ho bamwe bahera 
bavuga ngo iyo ushaka guhisha umunyafurika ikintu, uracyandika. Abandi bati 
“Turandika bigurwe na nde?” Aha hakaziramo ikibazo cy’ubushobozi. Gusa 
n'ababufite, usanga mu by’ukuri, batitabira kugura ibyandikwa. Umuco wo 
kudasoma rero uzambya iterambere kuko n’ubushakashatsi bukozwe 
butamenyekana ngo bushyirwe mu bikorwa haba mu gufata ibyemezo, nk'uko 
twabivuze, cyangwa se kugeragezwa mu bikorwa nyirizina. 


Kimwe mu byafasha kwimakaza umuco w'ubushakashatsi mu burezi bw'u Rwanda, 
ni imikoranire ya hafi kandi inoze hagati ya za Kaminuza, inzego kimwe n'ibigo bya 
Leta ndetse nibyabikorera. Ibi bigo usanga byita ku byatuma Umunyarwanda 
arushaho gutera imbere no kumererwa neza. Kaminuza nkisoko y'ubuhanga 
n'ubumenyi bunyuranye, zagombye kwifashishwa uko bikwiye nk'uko ahandi 
bigenda. Imyitozo y'ubushakashatsi abanyeshuri bahabwa, ikaza ikemura ibibazo 
by'ingutu byugarije Abanyarwanda. Ibi byatuma nabarangije kwiga bagumana 
umuco wo kwita ku bibazo bifatika bigaragara mu gihugu. 


Umwanzuro 


Uyu mutwe wari ugamije kwerekana isano hagati y'ubushakashatsi, uririmi 
n'uburezi. Nk'uko byagaragajwe, ubushakashatsi buvumbura ubumenyi, ubumenyi 
bukigishwa hifashishijwe ururimi. Birakwiye rero kwimakaza umuco 
w'ubushakashatsi mu Rwanda cyanecyane mu mashuri makuru na Kaminuza kuko 

ari ho inyigisho z’ubushakashatsi zitangirwa. Birakwiye kandi ko habaho 
ubufatanye hagatiy’abashakashatsi n’abaturage hakitabwa no kururimibahuriyeho 
kuko ari rwo rwumvikanisha neza ibikenewe na rubanda rwa giseseka. Iyo urebye 
abagerageza gukora ubushakashatsi mu Rwanda, usanga bakunze gukoresha indimi 
mvamahanga cyanecyane Icyongereza n'Igifaransa. Ibyo bikorwa mu gihe mu 
Rwanda abaturage bagera kuri 99.4% bazi Ikinyarwanda. Ibi nabyo bituma umuco 
w ubushakashatsi uba umwihariko wa bamwe. Reka dusoze twibutsa ko gushyira 
hamwe, ari byo byubaka igihugu kuko nta mugabo umwe. Bisaba ko abantu baba 
bahuriye ku rurimi rumwe cyangwa ku ndimi zimwe; iyo bitabaye ibyo baba 
batatanya imbaraga. 

UMUTWE 3 


UBUVANGANZO, UMUCO 
N'UBUSHAKASHATSI 


Jean-Chrysostome Nkejabahizi 


Iriburiro 


Nubwo mu isi ikataje mu ikoranabuhanga, uruhare rw’ubuvanganzo n’umuco 
ntiruvugwe cyane mu guhindura ubuzima n'imibereho ya muntu, ahubwo 
hakibandwa gusa ku by’ubuhanga n’ubumenyi; biragaragara ko imibanire (uko 
abantu bumva umuryango muto cyangwa mugari) n’umuco bigira ingaruka 
zikomeye ku buzima bw’abantu ku giti cyabo n’ubw’urubumbambaga muri rusange. 
Ntitwiriwe tuvuga uruhare rwabyo mu by’ubukungu n’ubucuruzi bubyubakiyeho 
nk’ubukerarugendo, gucuruza ibivabugeni binyuranye birimo inyandiko 
z ubuvanganzo n'ibindi. 


Kuri ubu, abanyenganda n’abacuruzi bashaka kurema cyangwa guhindura umuco 
wabaguzi, binyuze ahanini mu kwamamaza. Ubwinshi bw’imodoka, kubera ibyotsi 
zicucumura, bihumanya ikirere, terefone ngendanwa n’ubundi buryo bw’itumanaho 
ryihuse byahinduye uburyo bwo gushyikirana hagati y’abantu, basigara babana ku 
izina gusa. Kwandarika hose amashusho y’imibonano mpuzabitsina byahinduye 
isura y'urugo n’umubano wabashakanye, bituma ubutinganyi nandi mahano 
bihinduka “umuco”. MacDonald yinjiye mu mirire y’abatuye isi, ivuyanga ibyari 
umuco gakondo wabo. Ibyitwa “ubwenge butari nturukabwonko” (intelligence 


yakoraga, maze aho kuyigenzura ikaba ari yo imugenzura. Ibyo byose byubakiyeho 


igisa n "umuco mushya’, bikaba ari iriba rikomeye n’inganzo y’ubumenyi bidakwiye 
gukerenswa mu rwego rw 'ubushakashatsi. 

Umuco wisanzurira mu buvanganzo n’ururimi bwanditsemo, bisigasira iterambere* 
ry abaruvuga; byombi bikaba inzira abakora ubushakashatsi banyuramo ngo 
bamenye amateka, imibereho, ubuhanga byaranze abantu runaka mu gihe iki niki. 
Turabisuzuma mu ngingo enye: kugaragaza ko ubuvanganzo n’ubushakashatsi 
birangwa n’umuco wa ba nyirabyo, tuvugamo ubushakashatsi ku muco n’aho umuco 
uhurira n’ubuvanganzo. Ingingo ya kabiri ni uruhare rw’isesenguranyandiko 
n'ijoranganzo mu bumenyi nyamuntu, tuvuga zimwe mu nzira zikoreshwa; kuko 
gukora ubushakashatsi ku buvanganzo bw’ahantu n’abantu runaka ari ukugaragaza 
uruhare rwabo mu gukungahaza ubumenyi rusange bw’inyoko muntu. lya gatatu 
ni ukuntu muri Afurika no mu Rwanda by’umwihariko, hakwiye guhangwa cyangwa 
kubyutswa umuco w’ubushakashatsi, ibyo bigahuzwa kandi n’ikoranabuhanga*. 
Abategetsi, abikorera n’abanyabwenge bakabiha agaciro, kuko ari byo pfundo 
ry iterambere rirambye, nk'uko UNESCO idahwema kubyibutsa. 


Ubuvanganzo n’ubushakashatsi birangwa n’umuco wa ba 
nyirabyo 


Umuntu yandika, ahanga ahereye ku byo azi, agahimbiraho ibindi. Mu rwego 
rw ubuvanganzo bigaragarira mu kuvuga aho inkuru ibera. Muri Afurika 
yiburengerazuba hakunda kuvugwamo ibitekerezo bya ba griots, bameze 
nk’abatekereza n’ababitswabanga bo mu Rwanda rwo hambere; hakabamo ibisa 
n’imigani ishingiye ku byo bemera: umuntu ashobora kuroga undi kugira ngo 
amurye, akihindura cyangwa agahindura undi inyamaswa nibindi Ibihugu 
byegereye ubutayu bwa Sahara bigaruka kenshi ku bushyuhe budasanzwe 
buharangwa, abahishoye babura amazi, bagahorana ibikezikezi, bikanga kugera 
aho ari, haba ishuheri ihora ibuyereza umucanga umeze nk’inyanja, wubaka imisozi, 
urema imibande; hakaba na harmattan ibazanira imvura igihe k’Impeshyi. Mu 
bihugu byiganjemo idini ya kiyisiramu, bagaruka ku myambarire yabo (boubou), 
ntibatana no kuvuga iby’abagabo bashaka abagore benshi, abangavu bakatwa ibice 
bimwe by'igitsina (excision/genital mutilation). Inkuru nyinshi muri Afurika 
usangamo iyimukacyaro (urubyiruko rw’abahungu n’abakobwa bajya gushakira 
amaramuko mu migi n’akaga bahura na ko), ubukoroni n’ingaruka bwabagizeho, 
bukaza gusimburwa n’ubutegetsi bw’igitugu butuma ubwigenge na demokarasi 
bikomeza kuba gusa inzozi n’ibindi. Biragoye kubona muri iki gihe inkuru ibera mu 


3 Reba C. Kanimba Misago, 2007, “Uruhare rw'umuco mu iterambere", in Uruhare rw'umuco mu kubaka Umuryango nyarwanda, 
Eds de l'université nationale du Rwanda, p. 63 - 85. 


4 Mbere ya 1994, hariho ikinyamakuru Education, Science et Culture/Uburezi, Ubuhanga n'Umuco cyabanje kwitwa Education 
et Culture/Uburezi n'Uburere cyayoborwaga na Minisiteri ifite uburezi mu nshingano zayo. Kuba cyarazimiye ni igihombo 
gikomeye. 


5 Soma inkuru ndende ya Alain Mabanckou yitwa Le porc-épic (Paris, Seuil). 

Burayi itavugwamo ibifasha abantu mu ngendo (ifarasi cyangwa igari rikururwa na 
yo, imodoka, gari ya moshi, metro) cyangwa amazina y'imihanda. 


Hari no kuvuga igihe inkuru ibera, haba mu rwego rwamateka (inkuru yo mu 
kinyejana cya 17 si kimwe niyo mu kinyejana cya 20), haba mu kuvuga ibihe 
bisanzwe bijyana n’urusimburane rw’ubushyuhe n’ubukonje (ubutita) kuko nko 
mu Burayi byigaragaza cyane kandi bikagena uko abantu bitwara, imyambarire 
ndetse n’imikorere. Uko abakinankuru bitwara, ibyo bavuga nubwo aba ari 
ibihimbano, ntihaburamo akabara gatuma umusomyi yibwira cyangwa yemera ko 
ibyo umubarankuru cyangwa umuhanzi avuga ari ukuri. Hari igihe bavuga ahantu 
akumva asanzwe ahazi, bavuga imigenzereze agasanga iri mu byo amenyereye. Icyo 
gihe kumva ibyo asoma no kubihuza n’ukuri kwe biramworohera, agatangira 
kwisanisha n’umukinankuru. Iyo binyuranye n’ibyo azi, na bwo bituma abyibazaho; 
rimwe na rimwe bikaba byatuma inkuru asoma ayikunda cyangwa ntimushimishe. 
Bivuga ko buri gihe ibyo umuntu asoma abihuza n’ibyo azi, amenyereye, akunda 
cyangwa yakuriyemo. 


Mu bijyanye n’Ubumenyi nyamuntu n'imibanire, biragoye kuvuga imiterere 
cyangwa imibereho y’abandi utayigereranyije n’iyawe. Abanyaburayi babaye ingenzi 
za mbere mu kinyejana cya XVI/XVII, batangira “kuvumbura” utundi duce twiisi 
dutuyemo abantu batandukanye na bo. Inshuro nyinshi abo bandi bagiye babita ko 
ari inyeshyamba “sauvages” kuko wenda basanze bataramenya ibyo kwambara, 
bagitunzwe no guhiga, bamwe ndetse bakirya inyama mbisi bakinywera n’amaraso. 
Batangajwe no gusanga basenga ibisozi birebire, izuba n’inyenyeri kuko bo muri 
ibyo bihe bari barayobotse ubukirisitu ubu butangiye kubashiramo; bakaba bagenda 
basubira mu byo bitaga ubupagani (gutura ibitambo by’abantu, ubupfumu bwo 
kuraguza imburungushure z'ikirahuri, amakarita, imirongo yo mu biganza cyangwa 
imiterere y'ibyo mu kirere). Byatumye abashakashatsi ku mibereho n’imibanire 
y abantu barema amashami abiri atandukanye, bitewe nuko bavuga iby’iwabo mu 
bihugu bita ko byateye imbere cyangwa ibyo mu bihugu bita iby’inyeshyamba. 
Iby’iwabo byitwa “iyigamibaänire” (sociologie/sociology), iby’inyeshyamba bikitwa 
kumenya amatsinda y’abantu basigaye inyuma (anthropologie/anthropology), 
“icéengerambaga mbdandamdoko” (éthnologie/ethnology), “iséseengurambäga 
mbéandaméoko” (éthnographie/ethnography). 


Ubushakashatsi ku muco muri rusange 


Ubushakashstsi ku muco ni kimwe mu byaranze ishami ry’ubumenyamuntu 
bwibanda ku matsinda y'abantu ngo basigaye inyuma guhera mu kinyejana cya 
XIX. Abagiye mu mato kureba uko hirya y’iwabo hateye, bazanaga inkuru z'uko 

basanze hifashe; bakunganirwa na raporo z’abakoroni n’abamisiyoneri. Nyuma 
abashakashatsi na bo bagiye bakora ingendo zo kwigerera “hirya iyo” ndetse bagena 
n’ibyo bagomba kwitaho mu bushakashatsi bwabo. Muri rusange, ubumenyamuntu 
kwari ukwiga iby’andi moko, ni ukuvuga abatari abanyaburayi, bahabwaga amazina 
anyuranye: “primitifs”, “sauvages” (Perrot, 2004), abantu bafatwa nk’abatagira 
umuco n’ivutsabushya “civilisation” (Mauss, 1950) ahanini bashaka kuvuga abantu 
bataramenya kwandika. 


Iryo shami ry’ubumenyi rero rigenda rihabwa amazina anyuranye bitewe n’ibyo 
bashyiraga imbere mu nyigo zabo, mu bihugu bitatu by’ingenzi (u Bufaransa, u 
Bwongereza na Reta zunze ubumwe z'Amerika). Igice kimwe cy’abashakashatsi 
kibandaga ku kugaragaza uko abo bantu basanze ahandi bateye (isura: ibara 
ry uruhu, uko umutwe uteye, iminwa, izuru, umusatsi), igihagararo (indeshyo) 
n'ibindi. Ni byo bise anthropologie physique/physical anthropology cyangwa 
isesengurabwoko mu Kinyarwanda. Bakabihuza no kwerekana uko ayo moko 
y abantu basigaye inyuma agenda yiyuburura, atera imbere; bakabyiga bahereye ku 
guhinduka mu gihagararo n'isura, “bava mu gusa n’inyamaswa (ubunyeshyamba), 
bakagenda basa n’abantu, bagana iterambere”. Ni byo byiswe évolutionnisme/ 
evolutionism n’abashakashatsi nka Frazer (1903) wize cyane ibijyanye n’imyemerere 
(imihango, imiziro, ibirangabwoko), avuga ko abantu babanza kugira idini gakondo, 
nyuma bakemera imana nyinshi mbere yo kuyoboka Imana imwe rukumbi. 
Yunganirwa na Taylor (1881) uvuga ko muntu abanza kurangwa n’ibisa n’ubupfumu 
cyangwa amayobera (maji), agakurikizaho kuyoboka idini mbere yo guhanga 
ibijyanye n’ubumenyi. Morgan (1877) we yize iby’amasano, ahereye ku Bayindiyosi 
b’Abayirokwa (Iroquois). Avuga ko abantu babanza kurangwa n’ubunyamaswa, 
batunzwe no guhiga no gusoroma ibyimejeje; nyuma bakaba indwanyi 
n’abanyarugomo, bakiga guhinga no korora, amaherezo bakaba abantu bazima 
bafite ubucuruzi, inganda n’ubumenyi. 


Ibyo kandi bigaragarira mu kugenda umuntu atera imbere mu bwenge. Uwitwa 
Flynn (1984) yitiriwe ikiswe “effet Flynn/Flynn effect” bapimiraho ubushobozi 
bw’ubwonko (QI), abantu bagatera imbere mu bikoresho bifashisha mu buzima 
bwabo bwa buri munsi, imyambarire, imirire, imihango n’imigenzo bigusha ku 
iyobamana ryabo, uko bashaka abagore cyangwa abagabo, uko bayobora umuryango 
mugari babamo; muri make uko babaho, ururimi bakoresha n'ibindi. Iyo 
mihindagurikire y’urubumbambaga ni byo byitwa anthropologie sociale/social 
anthropology (reba Augé, 2010). Gusa hari n’abayita anthropologie culturelle/cultural 
anthropology cyangwa “culturalisme/culturalism”. Malinowski yakurikiranye 
iby’imiterere y'umuryango mu basangwabutaka bo muri Ositarariya (1913), 
imigenzo (1933) n’iby’igitsina (1929) ahuriyeho na Mead (1928; 1935) witaye ku 

buryo imibonano mpuzabitsina ikorwa mu moko atandukanye. Inyito z’ubwo 
bumenyi nyamuntu zigenda zitandukana rero bitewe nuko uri mu Bufaransa, 
Amerika cyangwa u Bwongereza; nyamara ubusanzwe ni kimwe kuko uko abantu 
babaho n'ibibaranga bihariye, cyangwa ibibatandukanya n'abandi (umuco) 
udashobora kubivangura. 


Birerekana ko ibyo kuvuga ko iyigamuntu rireba gusa abantu cyangwa amoko 
atagira umuco n’iterambere hari abari bamaze kubirenga, bemera ya mvugo ya 
Kinyarwanda igira iti: “agahugu umuco, akandi umuco”. Ni byo Amselle (2005) yita 
“universalité des cultures/culture’s universality”, aho ubu hari urugamba rwo 
kurengera urwo runyuranyurane rwimico (indimi, imyemerere, kwidagadura 
n'ibindi.) rimwe narimwe rugaragara mu gihugu kimwe cyangwa murubumbambaga 
rumwe; bikaba bizwi cyane mu Bwongereza nka “multiculturalism”, mu gihe abantu 
bamwe mu Bufaransa ndetse na Canada iryo jambo “multiculturalisme” (Polony, 
2015; Bock-Côté, 2016) ritabajyamo. Nyamara ni ngombwa ko buri wese yubaha 
iby’abandi (Descola, 2005; Affergan, 1999), ntiyibwire ko ibye ari byo bizima gusa. 


Hari kandi abiga urubumbambaga bibanda cyane ku by’ubukungu, byabyaye 
anthropologie économique/economic anthropology (Dupuy, 2011 [2001]), abandi 
bibanda ku miterere cyangwa imyubakire y’inzego n'ibyiciro by’abagize 
urubumbambaga, ari byo byitwa anthropologie structurale/structural anthropology, 
byatejwe imbere cyane na Levi-Strauss (1958) na Bourdieu (2015/16). Amashami 
yageze aho arasandara, inzira ziba urufaya bitewe ahanini n'uko byigishwa muri za 
kaminuza; buri mwarimu cyangwaumushakashatsi agamije kugaragaza umwihariko 
we. Nka van Gennep (1909), Evan-Pritchard (1951) bibanze ku kugaragaza uko 
amoko y’abantu agenda ahanga ibyo akeneye, bitewe naho bari n’igihe bagezemo; 
babyita “fonctionnalisme/functionalism” naho Balandier (1982) na Glucksman 
(1965) bashimangira ingaruka z’ubukoroni n’impinduka zabaye bitewe nuko 
abantu bagiye bagana ukwishyira ukizana, babyita “anthropologie dynamique/ 
dynamic anthropology”. Inzira z’imyigishirize rero zabaye nyinshi muri za kaminuza: 
mu Bufaransa (Durkheim, 1947; 1975 na Mauss, 1950), mu Budage (Weber, 1922), 
mu Bwongereza (Fortes, 1953) n’ahandi. 


Umuco n’ubuvanganzo muri rusange 


Ubuvanganzo, cyanecyane nyemvugo, ni umuyoboro ugaragarizwamo umuco wa 
ba nyirabwo cyangwa bukawuherekeza, kuko bugaragara nka kimwe mu biwugize. 
Boas (1940, p. 28) avuga ko “hari isano ya hafi cyane hagati y'ubuvanganzo 
nyemvugo n’imibereho ya buri munsi y’abantu. [...]. Ibyo bishyika mu buzima, 
babona ko ari ingenzi, bizigaragaza mu gitekerezo cyangwa bibe imbarutso 

bubakiraho inkuru. Ibyinshi abantu barenguriraho imibereho yabo mu buvanganzo, 
uzasanga rwose biganisha ku byo bamenyereye. Byongeye kandi, uburyo bwo 
kubara inkuru bizerekana neza uko abantu bumva ikiza n’ikibi. Ni nk’uburyo 
ubwoko cyangwa umuryango runaka bukoresha mu kwivuga uko bari cyangwa 
bateye”®. Ibyo bemera (iyobokamana), ibyo batinya cyangwa bubaha bakabiziririza, 
imigenzo bagomba kubahiriza, ijyana n’imibereho cyangwa imirimo yabo ya buri 
munsi; nk’igihe kihinga cyangwa isarura. Urugero ni ugutanga imbuto cyangwa 
ibyakorwaga igihe cy umuganura mu mihango y’ubwiru mu Rwanda. Hari kandi 
ibiranga ibihe by’ingenzi mu mibereho ya muntu: ibyubahirizwa igihe umwana 
avutse cyangwa apfuye, ahabwa izina, ameze amenyo; yinjizwa mu rwego 
rw'abakuru, ni ukuvuga abaye umwangavu (hari aho abakobwa bakatwa imyanya 
imwe yigitsina, hari aho bahonyorwa amabere) cyangwa ingimbi (bamwe 
bakorerwaho imihango ibamenyereza kuba umugabo, intwari ndetse bagasabwa 
gukora ibijyanye no kwigerezaho; ahandi bigishwa iby'imibonano mpuzabitsina, 
n'ibindi). Byose usanga bifite imvugo n'amagambo, imitongero, indirimbo cyangwa 
imbyino bibiherekeza. 


Ntushobora gusesengura umuco uwo ari wo wose ngo uwutandukanye 
n'ubuvanganzo buwushamikiyeho. Umuco na wo ubona mu buvanganzo inzira 
wisanzuriramo, umenyekana. Nta muco ukurira mu bimenyetso cyangwa ibikorwa 
gusa, nta jambo ribiherekeza. Urugero nko mu Rwanda, kugangahura, gutsirika, 
kuvura cyangwa kuroga buri gihe hari imitongero ibiherekeza ari na yo y’ingenzi 
(Bigirumwami, 2004). Uko kuba umuco n'ubuvanganzo ari indatana, ni ho hava 
kwitiranya umuco na folklore (reba van Gennep, 1924). Ni ijambo ry’Icyongereza 
risobanura uburyo bwo kumenya cyangwa kugira ubumenyi kuri rubanda; rigizwe 
nibice bibiri: folk, rubanda (abaturage) na lore (ubumenyi), inkoranya Le Petit 
Larousse (Cousin, Garnier, & Demay, 1999) isobanura ivuga ko ari “uburyo bwo 
kugaragaza ibijyanye n'umuco byose (imyemerere, imihango cyangwa imigenzo, 
imigani, ibitekerezo n'ibikabyankuru, imanza n'iminsi mikuru cyangwa ibirori 
nibindi.), by'umwihariko, ubuvanganzo nyemvugo mu rubumbambaga 


rw abatarangwaho umuco wo kwandika cyangwa se abantu bo mu cyaro””. 


Ubushakashatsi ku muco wifashishije ururimi n'ubushakashatsi ku rurimi binyuze 
mu muco, byombi birajyana; ari na ho haturutse ibyo abahanga bamwe bise 


6 “Il ya un rapport étroit entre la littérature orale et la vie quotidienne des gens. [...]. Ces incidents de la vie quotidienne qui leur 
paraissent importants, réapparaîtront accessoirement dans une histoire, ou en formeront l'intrigue. La plupart des allusions 
que font les gens à leur mode de vie refléteront très exactement leurs habitudes. En outre, le développement de la trame de 
l'histoire indiquera clairement l'idée que se font les gens du bien et du mal. II s'agit, dans un sens, d'une autobiographie de la 
tribu”. 

7 "ensemble des manifestations culturelles (croyances, rites, contes, légendes, fêtes, etc.), et, particulièrement, littérature orale 
des sociétés sans écriture ou paysannes”. 

sociolinguistique (Hymes, 1964), cyanecyane muri Amerika, ni ukuvuga kwiga 
ururimiuhereye ku baruvuga (umuco,imibereho);abandibakabyitaethnolinguistique 
(Calame-Griaule, 1977), bashimangira ukuntu “ikiri mu mvugo runaka 
ntawagitandukanya n’imigirire n’umuco w’abavuga urwo rurimi’®. Ni mu rurimi 
rero abantu berekaniramo uko cyangwa uburyo babaho, ibyo bemera, ibigenda 
bihinduka cyangwa ibibatandukanya muri iyo mibereho, uko umuryango wabo 
wubatse; mbese ururimi ni nk’indorerwamo y’urubumbambaga, aho abantu 
babonera ishusho y’umuco wabo. Ni yo mpamvu Sapir (1921) na Whorf (1956) 
bemeza ko “amagambo ururimi rukoresha agaragaza imibereho mu rubumbambaga 


n’umuco bafite”’. 


Nguko uko usanga kwiga iby’umuco, urubumbambaga, 
ubuvanganzo nururimi ari ihuriro ry’urujya n’uruza rw'ingeri zinyuranye zigusha 
ku bumenyamuntu, ubumenyamibanire, iyigamoko n’imiryango, babihuza 
n'iyigandimi (linguistique/linguistics), cyanecyane agace karyo k’iyiganyito 
(sémantique/semantics). 


Urugero rw’urwo ruvange ni icyo bita ubu “cultural studies” usanga bihuza ibyo 
byose tumaze kuvuga, bibanda cyanecyane ku gisa no guhangana hagati y“umuco 
wa rubanda” n’ubutegetsi usanga bufitwe ahanini n’abakomeye. Byavukiye mu 
Bwongereza muri za 1960, igihe uwitwa R. Hoggart yashingaga ikiswe Center for 
Contemporary Studies, nyuma bikaza kugera muri Reta zunze ubumwe z'Amerika, 
bakabihuza n’ikiswe French Theory (ubushakashatsi mu bya firozofiya bwa ba 
Derrida (1967), Foucault (1966) n’abandi); mu Buhorandi bikigishwa byitwa 
cultural analysis cyangwa isesenguramuco guhera mu 1990. 


Uko kwiga umuco uranga rubanda cyangwa abaturage basanzwe mu mibereho yabo 
ya buri munsi, babisesengura bahereye cyanecyane ku itangazamakuru (media 
studies), by umwihariko iryifashisha amashusho agaragaza nyine uko abantu 
babaho, uko bumva ibintu n’ingaruka iryo tangazamakuru rigira ku mibereho yabo 
(Ang, 1990). Nko kwamamaza, amafirimi, bigira ingaruka kumyumvire n’imibereho 
y abuhirwa ayo mashusho (visual studies). Abashakashatsi rero basanga abaturage 
aho bari, bakaganira na bo ngo bamenye icyo babitekerezaho, bagasesengura 
ibyandikwa. Baracengera kandi, bakagera no mu duce dutuwemo n’abakene, 
abashomeri, abatarize, abimukira n’abandi “basigaye inyuma”, ngo bamenye 
imibereho yabo (Zukin, 1995); bakareba uko bagerageza kwihagararaho imbere 
y iterambere rishaka gusibanganya “ikibaranga” cyangwa gukora nkaho batariho 
(Mattelart & Neveu, 2003). Ubu hari ubushakashatsi bunyuranye ku “mvugo 


8 E. Sapir, 1921, Le langage, Paris, Payot, p. 214. 


9 "The vocabulary of a language reflects the social and cultural life of a society” (hypothesis Sapir & Whorf), in B. Lee Whorf, 
1956, Lainguistics and Anthropology: Selected Writings of Benjamin Lee Whorf, p. 125. 

zihariye” (Messili & Ben Aziza, 2004) zikoreshwa n'abo basigaye inyuma, akenshi 
usanga banatuye ukwabo ahantu hadashobotse mu migi, bakagira injyana na 
muzika yihariye ibaranga nka pop music (Adorno, 1941; Mauch, MacCallum, Levy, 
na Leroi (2015), rock'n'roll (Chastagner, 1998), hip hop (Colins, 2006), reggae 
(Dumerc, 2014), rap (Sberna, 2001), slam (Bourdieu, 1982; Petotin, 2009) n’ibindi. 


Ku rundi ruhande, abakurikirana cultural studies usanga mu bo bavuga ko barengera 
atari rubanda mu buryo bw’imibereho gusa, nka bimwe bya K. Marx byo kurengera 
abakozi bo hasi cyangwa abakene banyunyuzwaga na ba nyiri inganda, bakaba 
baragombaga kwihagararaho (Roach, 1997), bakumvikanisha ijwi ryabo binyuze 
mu kwigaragambya (Neveu, 2002). Ibyo bifitanye isano kandi n’ibyitwa Postcolonial 
studies (Smouts, 2007). Ahubwo muri cultural studies harimo no kwivumbura ku 
ndangagaciro na kirazira urubumbambaga rugenderaho. Urugero ni ishusho 
y umuryango, ubusanzwe uba ugizwe n’umugabo, umugore n’abana. Imyumvire 
ikwirakwizwa na cultural studies irimo “kwigobotora amabwiriza yerekeye 
umuryango urubumbambaga rugenderaho”: ibyiswe “mai 68” mu Bufaransa, 
irengerabagore (féminisme/feminism) ribangamiye “ububyeyi” bw’umugore nk'uko 
byakwirakwijwe na de Beauvoir (1949), aho bemeza ko umubiri w’umugore afite 
uburenganzira bwo kuwukoresha icyo yishakiye; gushyingira abahuje igitsina 
bikemerwa, nk’uko bikwirakwizwa na gender studies na za muvoma LGBT. 


Kwiga ibikoma kuri muntu n’uko yagiye atera imbere, yiyungura ubwenge, ahanga 
ibishya; ibyo ukabisesengura uhereye ku ndimi, imitekerereze n’imikorere ye, aho 
aba n'ibindi, Abanyaburayi ni bo ba mbere bakoze ubushakashatsi ku banyafurika 
nandi moko, rimwe na rimwe bakabigoreka (Asante, 2003). Bivuga ko abo 
banyafurika bagomba gukora ubwabo ubushakashatsi ku mico n’imibereho yabo 
ngo bakosore ibyo abo bazungu bavuze nabi; bapfa nanone kutagwa mu mutego wo 
kwitaka no kwishimagiza, nta mpamvu. 


Uruhare rw’ isesenguranyandiko n’ijoranganzo 


Nk’uko twabonye ko ubuvanganzo bufitanye isano ya hafi n’urubumbambaga 
bwavukiyemo cyangwa bugenewe, habaye impaka nyinshi ku buryo ijoranganzo 
rikwiye gukora, bamwe bashaka kugaragaza isano iri hagati y ibivugwa mu nyandiko 
n’ibyaranze urubumbambaga umwanditsi yabayemo, ubuzima bwe; abandi bashaka 
kwibanda ku nyandiko gusa, nta kuyitiranya na nyirayo, bakayisesengura mu buryo 
“bwa gihanga” aho kuba “amarangamutima”. 


Nyamara n’abahisemo ubwo buryo bwa gihanga, ikigomba kwitabwaho 
ntibakivugaho rumwe: hari abashyira imbere ibarankuru (umugendo w'inkuru, 

imivugano, kujya imbu kw’abakinankuru mu bikorwa byabo n’ibindi), abandi 
bakibanda ku kivugwa (ingingo n’ibitekerezo), gucukumbura ibitekerezo byihishe 
by’abakinankuru, abandi bakimika iby’ukuntu inyandiko yakiriwe n’abasomyi 
(gusomwa, gukundwa no kugurishwa, kujorwa) n’icyo igomba kungura umusomyi 
mu rwego rwimibereho na poritiki. Abandi bagasesengura bibanda ku hantu 
havugwa mu nkuru, bagerageza gusobanura impamvu havugwa, uko havugwa, 
n'ibindi. Izo nzira zose turazivugaho muri make ariko duhamya ko nta nzira 
kamara, kuko inyandiko ni insobe, ni uruhurirane rw'ibyo byose, ku buryo 
n’umusesenguzi nta cyo yagombye gutonesha cyangwa gusuzugura. 


Urusobe rw’isesengurirambaga 


Isesengurirambaga ryita icyarimwe ku kiri mu nyandiko imbere n’ibituruka hanze 
yayo, ni ukuvuga inyandiko ubwayo n'ibitayirimo cyangwa ibitayigize ariko 
bifitanye isano na yo (igihe, ahantu, uko yakozwe). Si ugushakisha imyumvire 
y umwanditsi cyangwa gusesengura ibyo ahoza mu kanwa (bisa n’ibyamusajije) 
nk’uko tubisanga kwa Bachelard (1942; 1946) cyangwa Durand (1963); si no 
gusesengura ingengabitekerezo yiganje, nk'uko byakozwe na Adorno (2011), Marx 
2008 [1859]), Goldmann (1967). Hari isano ya hafi urubumbambaga rufitanye 
n'ubuvanganzo. Imvugo yabaye umugani ngo “ubuvanganzo ni indorerwamo 
y urubumbambaga” yigaragaza buri munsi kubera ko umwanditsi, mu guhanga kwe 
no kuranga indi si yiremera ari yo y’abakinankuru be, abo bakinankuru ashobora 
kubarema ahereye ku bigaragara mu rubumbambaga n’amateka nyayo umuhanzi 
ubwe yabayemo. Ni cyo gitera Hébert (2001, p. 13) kuvuga ko “inyandiko twayifata 
nk’ishusho y’urubumbambagabyitwako yerekana, ikimenyetsocy urubumbambaga 
yavukiyemo cyangwa... ikirango cyakorewe kandi kigakorwa  n’urwo 


rubumbambaga””” 


Isesengurirambaga rero ni uruhurirane rwinzira n'uburyo bunyuranye bwo 
gusesengura inyandiko nk’uko tubisanga no mu guhuza ururimi, umuco 
n’'urubumbambaga (ethnolinguistique/ethnolinguistics), isesengurajambo (analyse 
du discours/discourse analysis) cyangwa isesenguramvugo (pragmatique/pragmatics). 
Ni iyo mpuzaburyo bw’isesengura ijyana n’ubwinshi bw’inzira zo gusoma no kumva 
inyandiko bugize ipfundo ry’imiyobora (théorie/theory) ya Cros (2003), iyo avuga 
ngo nta “buryo budasubirwaho, rukumbi, ngenderwaho bwo gusomamo cyangwa 
kumva inyandiko”; kubera ko iyo usoma inyandiko, uba uri imbere y’uruhuri 
rwinyito zinyuranye kandi zihindagurika aho kuba igisobanuro ndakuka. Mu 


10 “le texte peut être pris comme une icône de la société qu'il est censé représenter, comme indice de la société dans laquelle il 
a été produit ou comme... symbole produit dans et par cette société”. 

nyandiko rero idanaze cyangwa iboshye butambaro, Cros (2000, p. 54) asangamo 
“utuyira tuganisha ku bisobanuro binyuranye ndetse bivuguruzanya, hakaba aho 


usanga nta kintu gihari, ibisa n’utwobo, ahandi hakaba utuyira twubusamo”". 


Twe dusanga ahubwo inyandiko ntawushobora kuyumva cyangwa kuyicengera ngo 
ayiheze, bitewe nuko yigiramo bimwe abanyabugenge bita “ibiyoongobezarumuri” 
(trous noirs/black holes), biyongobeza ibisobanuro; maze hakaba amabanga 
y inyandiko atazigera amenyekana. Bivuga ko, mu by’ukuri, ibyo umusomyi (aba-) 
ashobora gushyikira nk’igisobanuro, ari nk’akamuri gake karokotse wa mwobo 
ucuze uburindi. Iyo myobo tuvuga hano, irimo imyumvire byitwa ko igendanye 
n’igihe, usanga yemera ko ibintu bisomwa cyangwa bikumvwa mu murongo runaka; 
wabyumva ukundi ugateshwa agaciro. Urugero ni ukuntu ikitwa “uburenganzira” 
cyumvwa muri iki kinyejana cya XX-XXI; nk’iyo bavuga uburenganzira bw’igitsina 
gore byabyaye “guhakana ubugore”, kwigarama ububyeyi, kuvanamo inda, kubana 
kw’abahuje igitsina, kwihinduza igitsina n’ibindi; uburenganzira bwo gufasha 
umuntu kwiyahura cyangwa ukamunogonora. Iyo nshoza kandi inahindagurika 
bitewe n’ibyo abafite ingufu bifuza. Muri iki gihe abaherwe, abanyenganda 
n’abanyemaribashakakwikubira ubukungu bw’isi, bagenda bakurahouburenganzira 
bw’abakozi (umushahara ukwiye, ikiruhuko, kudapfa kwirukanwa n’ibindi); 
byahindutse “ntawuburana n’umuhamba”. Undi mwobo ni igihe, kubera ko hari 
inyito n’ibisobanuro bigenda bitakara cyangwa biteshwa agaciro uko imyaka igenda 
ihita. Urugero ni “ukuri” kuko ubu bavuga ko nta kuri guhuriweho na bose kubaho, 
buri wese afite ukuri kwe, agakora icyo yumva kimubereye atitaye ku by’abandi. 
Hari kandi umuco cyangwa gushaka gusanisha icyo ubwiwe, ikivuye ahandi 
(nk’indangagaciro) n’umuco wawe, ngo ukigire icyawe “inculturation”. 


Gusa iyo myobo ni ingenzi cyane kuko yifitemo “akamuri”, igatuma abasesenguzi 
bagira ishyaka ryo gushakashaka, bakimba ubutarambirwa nk’abacukura mu 
kirombe ngo bavumbure cyangwa bacengere ibanga rihishe mu magambo kugeza 
ku kitso n’akaninuriro “point d'ironie/irony mark” (Jobard, 1842); amaherezo 
bagashirwa bateye muri ka kobo intanga nyito “spermesan” yabo, ngo inyandiko 
irusheho kurumbuka. 


Isesengurantego cyangwa isesenguramisusire ryifashisha amahame y’iyigandimi 
mu gusesengura inyandiko. Ryatangijwe na Jakobson (1973) na bagenzi be barimo 
Troubetzkoy, bari bagize “Cercle linguistique de Moscou” mu Burusiya mu myaka ya 
1920; nyuma yimukiye i Prague byitwa “Cercle linguistique de Prague”. Kuri bo, 


11 il n'y a pas “de lecture définitive, exclusive, canonique” car lorsqu'on lit un texte, on se trouve devant une volatilité et non 
une exactitude sémantique. II relève dans le tissu textuel des “trajets de sens complexes et contradictoires, des blancs, des 
lacunes, des raccourcis”. 

ubuvanganzo nubwo bufite ikiburanga kihariye, ariko bushingiye mbere na mbere 
ku mvugo; ari na yo mpamvu, mu isesengura, inyandiko nyirizina ari yo igomba 
kwitabwaho yonyine; aho kureba igihe, ahantu, amateka, impamvu byaranze 
abayikoze. 


Ku basesenguramisusire (formalistes/formalists), inyandiko mvanganzoirihagije, ni 
yo mpamvu igomba kwigwa cyangwa gusesengurwa bagendeye ku biyigaragaramo 
nyabugeni, aho kugendera ku biri hanze yayo. Ni cyo gitera Jakobson (1977, p. 16) 
kuvuga ngo “icyo ubuhanga busesengura inyandiko bugomba kwiga si ubuvanganzo, 
ahubwo ni “ikiranganganzo” (“literaturnost”), ni ukuvuga igituma inyandiko iba 
inyandiko mvanganzo™. 


Uko gushaka kwiga inyandiko ku buryo bwa gihanga, ureba cyanecyane igituma 
inyandiko runaka yitwa ubuvanganzo nyabugeni, usanga bikora gusa ku nyandiko 
ya gisizi aho usanga injyana, amahuza, isubirajwi bizana inshurango mu nyandiko, 
bigatuma yitandukanya n’imvugo isanzwe, tutibagiwe no kuzimiza ukoresheje 
ishushanyamvugo. lyo ugerageje gukoresha ubwo buryo ku nyandiko itari iya gisizi, 
bigusaba kureba uburyo ikivugwa cyangwa inkuru “fabula” yabazwe, bikayiha 
imisusire nyabugeni ngo bibyare inyandiko y’ubuvanganzo. Ni aha usanga ubu 
buryo buhurira cyane no gusesengura ibarankuru “narratologie/narratology” 
byazanywe na Genette muri za 1966. 


Abacengeranganzo batwawe niiyigandimi rigezweho, bagiye kurivomamo 
ibikoresho, ibitekerezo n’inzira kugira ngo bavugurure ijoranganzo. Kugeza ubwo 
ijoranganzo barigira rimwe mu mashami y’iyigandimi: ni iyigandimi ry’imvugo 
rishingiye ku kivugwaho aho gushingira ku nyumve n’inyumvisho. Ni ryo ryabyaye 
ikeshamvugo, izimburanganzo n’iyigabimenyetso. 


Inshoza y’insobeke “structure” imaze imyaka irenga 30 ihindagurika (uje wese 
abonamo umwanya akayikoresha uko yishakiye). Ubundi insobeke ni “urujyaano” 
(systéme/system) rukora rukurikije amategeko y'ubwuzuzwe (ikintu kirangiye), 
ubwuzuzanye n’ubufatanye (ikintu kigira icyo gikora ku kindi), kwibogora (ibintu 
bikisubiza mu mwanya) no guhinduka (ikintu kitari intayega), uburutanwe 
n’ukwigumamo “immanence” (ikintu kikagirwa n’amategeko yacyo bwite). Ik’ingenzi 
mu nsobeke, si akantu kamwe ukwako cyangwa se kureba byose icyarimwe, ahubwo 
ni amasano ingingo zifitanye. 


12 "L'objet de la science littéraire n'est pas la littérature mais la “littérarité” (“literaturnost”), c'est-à-dire ce qui fait d'une oeuvre 
donnée une oeuvre littéraire”. 

Niba ururimi rugaragara nk’urujyano, ingingo zirugize nta buzima bwite zifitemo. 
Inyito cyangwa agaciro kazo gashingiye ku mikoreshereze yazo mu rujyano; mu 
masano izo ngingo zifitanye hagati yazo, mu mumaro n’umwanya zifite mu rujyano. 
Mu kurondora injyano z’ibimenyetso, de Saussure (1995[1916]) ntiyigeze 
arengurira ku rujyano rw’ibimenyetso mvanganzo. Ashingira urujyano ku rurimi, 
atari ku ijambo (igikorwa cy umuntu ubwe). 


Isesengurarurimi rihera ku ndanguruzi ya Jakobson (1963, pp. 209 - 222) yerekeye 
ubwumvane, rigerageza gushakamo ya mimaro itandatu ndangamvugo. Mu 
nyandiko ushobora kubonamo imimaro myinshi icyarimwe, ariko ni ngombwa 
kureba uwiganje kurusha iyindi. Bityo nko mu gisigo, umumaro uganje ni 
“ngénamvügo” (fonction poétique/poetic function), mu nkuru ndende higanje 
umumaro “nyérekezo” (fonction référentielle/referential function) kubera ko inkuru 
ndende yerekeza ku isi baranga. No mu ndondore higanje umumaro “nyakubwiirwa” 
(fonction conative/conative function) na nyerekezo. Umuntu yavuga ko amashuri 
y iby ’icengeranganzo, mu kinyejana cya 20, yasaga n’akomeza kuzenguruka atabizi 
kuri iyo ndanguruzi“. 


ljoranganzo rya kera (mbere ya 1920) ryibandaga ahanini ku mumaro nyakuvuga, 
ni ukuvuga ko ryitaga ku muhanzi, ubuzima n’imibereho ye n’uburyo bwe bwo 
kubona isi. Ryitaga no ku mumaro nyerekezo (imfutuzi, isi yagaragajwe, ingingo 
zijyanye n’ubuzima n’imibanire cyangwa imibereho, izijyanye n'uburyo bwo kubona 
no kumva ibintu, izijyanye na poritiki n’ibindi). Hagati ya 1920 na 1940, cyanecyane 
muri Amerika, havutse icyo bise ijoranganzo rishya “new criticism” ryashyize imbere 
umumaro ngenamvugo. 


Jakobson (1963, pp. 43 - 67) azanamo n’izindi nshoza nko “kubyarwa” no 
“kugendera”. Iryo gendera rifite umwanya mu myubakire y’inyandiko, aho usanga 
ibyanditswe mbere [muri iyo nyandiko ku mapaji abanza cyangwa izayibanjirije] 
bisa n’ibiyobora ibiza kwandikwa, rikagira n’uruhare mu buryo iyo nyandiko 
isomwamo (yumvikana). Gusoma bishingiye ku “ifinda” (codification), tuvuge 
ry ikivugwamo cyangwa ingingo; nyuma hakaba hari irindi finda “ririyobora” 
kubera ko ririhatira cyangwa rikarihinyuza bitewe n’izindi mfindo zirimo'* (Bergez 
et al., 1990, p. 195). Spitzer (1970) mu gitabo yise Etudes de style (1970, p. 368) 
avuga ko “isesenguramisusire atari ukwita ku miterere y’inyuma y’inyandiko ngo 


13 imfütuuzi ni contexte/context, umugénabutumwa ni destinateur/addresser, ubutumwa ni message, umugenérwa ni destinataire/ 
addressee, ihüuza ni contact naho gupfüundika ni code. 

14 Les notions d'engendrement et de surdétermination. La surdétermination vaut aussi bien pour la constitution du texte, où ce 
qui est déjà écrit constitue un ensemble de contraintes pour ce qui est à écrire, que pour la lecture du texte. Le lecteur établit 
un "code", par exempe thématique, on dira qu'un autre code la “surdétermine” en ce sens qu'il exerce des contraintes et la 
réoriente en fonction du jeu des autres codes impliqués”. 

wirengagize icyo ihatse, nta cyo byaba bivuze — ahubwo ni ugufata ikivugwa 
ubwacyo nk’imisusire isharaze mu rujyano rwikiriho... Ik’ingenzi hano, ni uruhare 
rw imiterere mu ‘kubaka ikivugwa"". Cros (2003, p. 35) aribaza ati: “Ni gute kundi 
umuhanzi w'inyandiko yamenya ukuri kw’ibintu atabayemo, nyamara agenda 
yinjiramo, atari ukuvuga ibyo abayemo icyo gihe yandika cyangwa se agahera ku 
gutekereza no gusesengura”?'® 


Genette (1976[1969], p. 17) muri Figures II, asaba “gufata igihangano nyandiko 
cyose, cyangwa agace kacyo, mbere na mbere nk’inyandiko, ni ukuvuga urudanage 
rw’amashusho mvugo, aho igihe, (cyangwa nk'uko bikunda kuvugwa, ubuzima) 
bw'umwanditsi wandika n'ubw'umusomyi usoma byifatanya, bikibohabohanaho 


ku rupapuro n’igitabo cyose””” 


Mu ibarankuru, bareba “abakorabikorwa” (actants) kuko umukinankuru arangwa 
ahanini n'ibyo akora mu nkuru. Ni ho haturutse igishushanyo ngaragazabikorwa 
(schéma actanciel/actantial model) cya Greimas kigaragaza uburyo umunyarubuga 
asabwa n'umugenera gushakisha intego agirira cyangwa ku nyungu z'umugenerwa. 
Ibyo akabifashwamo n'abunganizi ariko hakaba n'abamwitambika imbere ngo 
atabigeraho ari bo ba kidobya cyangwa abamurwanya. Ibarankuru kandi ryita ku 
mubarankuru nyirizina ryiga icyo twise “ireebero”, Genette (1983, p. 9) yita “point 
de vue/point of view”. Ashobora kuba “ruményabyéose” (omniscient), aba azi byinshi 
kurusha abakinankuru, bikitwa ko arebera kure (focalisation zero/zero focalisation). 
Ibi ni byo bikunda kugaragara mu nkuru nyinshi, zaba ndende cyangwa ngufi; aho 
usanga ahanini ibarwa muri ngenga ya gatatu. Tutibagiwe ko mu nkuru imwe 
ababarankuru bashobora kuba barenze umwe. Ashobora no kuba azi ibingana 
n’abakinankuru, akitwa ko arebera imbere mu nkuru (focalisation interne/internal 
focalization). Ibi tubisanga ahanini mu nkuru zibazwe muri ngenga ya mbere, igihe 
umubarankuru ari n’umukinankuru. Umubarankuru ashobora kandi kuba azi bike 
kubakinankuru bikitwa ko arebera inyuma (focalisation externe/external focalisation). 
Ibi biba igihe abakinankuru ibyinshi ari bo babyivugira, umubarankuru agasa 
n’ugenda yuzuriza binyuze mu bisa n’intekerezo. 


15 “Le formalisme ne consistera pas a privilégier les formes aux dépens du sens, ce qui ne veut rien dire - mais a considérer 
le sens lui-même comme forme imprimée dans la continuité du réel (...). Ici ce qui importe, c'est le rôle de la forme dans le 
“travail du sens”. 


16 “Comment le producteur du texte peut-il saisir la réalité qui lui est extérieure, et dans laquelle il se trouve cependant immergé, 
autrement qu'en exprimant l'immédiateté de son vécu ou encore par le détour de la réflexion de l'analyse?" 


17 "considérer toute oeuvre, ou toute partie d'oeuvre littéraire, d'abord comme texte, c'est-à-dire comme un tissu de figures, où 
le temps, (ou comme on dit, la vie) de l'écrivain écrivant et celle du lecteur lisant se nouent ensemble et se retordent dans le 
milieu paradoxal de la page et du volume”. 

Ababarankuru rero bari kwinshi. Ashobora kubara inkuru adakinamo akitwa 
“hétérodiégétique/heterodiegetic” cyangwa “umubäzi wó haanzé”; ni na byo bikunze 
kugaragara mu nkuru ndende n’ingufi. Ashobora kubara inkuru akinamo akitwa 
“homodiégétique/homodiegetic” cyangwa “umubazi wó muu mbere” nk'uko ashobora 
kubara inkuru akinamo ari na we munyarubuga akitwa “autodiégétique/autodiegetic” 
cyangwa “umumenyabaanga”. Uyu mubazi kandi ashobora kubara ibintu byahise, 
icyo gihe ibarankuru ryitwa “ultérieure/subsequent” cyangwa “iriizanyuma”. 


Ibarankuru rishobora kuvuga ibitaraba, rikitwa “antérieure/anterior” cyangwa 
“mbaanziriza”. Hari n'igihe ariko ribara ibiriho biba icyo gihe ngo rikitwa 
“simultanée/simultaneous” cyangwa “mpuurirana”. Ibi bigaragara nkigihe 
abanyamakuru babwira cyangwa bereka ababakurikiye inkuru n’amashusho 
y ibibera ahantu runaka ako kanya (kogeza umupira, gukurikirana ibirori cyangwa 
indi mihango). 


Ibarankuru kandi rigendera ku rwego ibivugwa biriho. Hari inkuru nyirizina 
cyangwa nyamukuru. Igihe ari yo ibarwa, ibarankuru rizitwa “intradiégétique/ 
intradiegetic” cyangwa “muu nda yínkurú". Ni byo bikunze kugaragara henshi. 
Rishobora kubara ibitajyanye ninkuru nyirizina, bikitwa “extradiégétique/ 
extradiegetic” cyangwa “haanzé yínkurú". Bashobora no kubara ikiri intekerezo ku 
nkuru nyirizina bikitwa “métadiégétique/metadiegetic” cyangwa “mbéandanküru”. 


Ibi byose tuvuze ku ibarankuru ni byo bigize icyo Genette (1972, p. 252) yita “la 
voix/the voice” (ijwi) ry'umubarankuru. Genette yagendeye kandi ku mimaro 
yashyizwe ahagaragara na Jakobson (1963) avuga ko umubarankuru ashobora 
kugira imimaro ikurikira: narrative cyangwa rubariro, régie/controlled cyangwa 
“mbénezanküru”, agenda agaragaza ibice bikuru byayo n'uko igenda itera imbere; 
umumaro “nyabwutimvane” cyangwa “de communication/communicational” mu 
kugaragaza uruhare rw’ umugenerwa, umumaro “ruhamyé” cyangwa “testimonial ~ 
dattestation/testimonial ~ proof funtion”, umubazi agaragaza isano ye ninkuru 
abara; hakaba n’umumaro “ntéekerezo” cyangwa “idéologique/ideological” urangwa 
no gutanga ibisobanuro cyangwa kuvuga uko abona ibintu. 


Muri iri sesengura kandi biga ibijyanye n’igihe biranga ahanini isano hagati y’igihe 
ibivugwa byabereye koko ukurikije inyurabwenge n’igihe bibera ukurikije uko 
bivugwa mu nkuru, ukagenda ureba uko bikurikirana (ordre/succession), igihe 
bimara (durée/duration) n’inshuro bigarukwaho (fréquence/frequency). Ku bijyanye 
n'uko bikurikirana, ugenda ureba ibyabaye by’ingenzi, ukabishyira ku murongo 
wifashishije inyuguti nkuru za “abacada” abandi bita alphabet; hanyuma 
zikunganirwa n’imibarwa igaragaza uko bikurikirana mu nkuru ibarwa. Inyuguti 

uzishyira ku gishushanyo uhereye kuri À ugana kuri Z; imibarwa yo ugahera 
ibumoso ugana iburyo uhereye kuri rimwe (1). Uko ugenda ubihuza biguha ifoto 
y imiterere y’inkuru, niba hari aho basubira inyuma (analepses/analepsis), niba hari 
ibivugwa mbere yuko bishyika (prolepses/prolepsis) n’ibindi. 


Ku birebana n’inshuro, umubarankuru ashobora kubara rimwe ikintu cyabaye 
rimwe, ashobora kubara inshuro imwe icyabaye kenshi; cyangwa kubara inshuro 
nyinshi icyabaye kenshi cyangwa inshuro nyinshi icyabaye rimwe. 


Iyo mu kubara inkuru hajemo “ukuraanga” (description/digression) byitwa “pause” 
cyangwa “akaruhuuko”, hakaba n’icyo twita “akabariro” (scéne/scene) ari byo 
gutinda amaso uyahanze ku kintu kiri kuba, abo ubwira bagasa n’abakirebera igihe 
kimwe nawe. “Sommaire/summary” cyangwa “impiné” iba igihe ibintu washobora 
kuvuga mu magambo arambuye kandi wenda bimara igihe kirekire (iminsi, 
ibyumweru, amezi, imyaka) ubivuga mu nteruro cyangwa igika kimwe gusa aho 
kurambura. Usesengura areba nibyo umwanditsi asimbuka bita “ellipse/ellipsis” 
cyangwa kwirengagiza, “irékankäna” iyo urebye umugendo rusange w'ibikorwa uko 
byagombye gukurikirana (Genette, 1972, p. 129). 


Ikindi bitaho muri ubu buryo ni ukureba niba igikorwa kiri mu nyandiko kivugwa 
ku buryo buziguye ari bwo bw’ibarankuru (diegesis), bukoreshwa ahanini mu nkuru 
ndende na ngufi cyangwa butaziguye ari bwo mimesis nko mu ikinamico. Tutibagiwe 
ko mu nkuru ndende n’ingufi bashobora kubivanga ariko nta kurenza igipimo. Icyo 
gihe unareberaho igihe inshinga zitondaguwemo. Ni indagihe isanzwe, ni 
impitagihe, ni indagihe y’ibarankuru, ni imbundo; ukagerageza no gushaka 
impamvu aha n’aha byakoreshejwe bityo. Ahandi ureba umurongo umubarankuru 
ahitamo, wita nko ku tuntu wakwita duto ariko ukabona atwibandaho cyangwa 
adutsindagira, hakagira nibyo anyereraho gusa cyangwa yirengagiza, ugashaka 
impamvu. Aha ni ho haturuka kuvuga ko umusomyi afatanya n’umuhanzi kwandika 
inkuru. 


Isesenguransobeke  ryunganirwa  n’“iseseengurabimenyeetso” cyangwa 
Oe 2 Z Zz 9) ee Z, . . . . ” æ LE] . : 

iséseenguramareénga” “sémiotique/semiotics” babihuza n’ibigaragara mu mikorere, 
mu mico, imyumvire ya ba nyiri ubuvanganzo cyangwa abavugwa mu nyandiko. 
Bikorwa basesengura amagambo mu bigize inyito zayo “analyse sémique/semic 
analysis”, noneho uko bikorerwa buri jambo bikaba ari byo bikugeza ku gisobanuro 
rusange k’inyandiko yose. 


Ibi ariko bisa n’inzozi kuko bishoboka ku kandiko kagufi cyane gusa. Kuko 
“indémanyito” (sémes/semes) ugomba kubanza kuzihuriza mu “mbonezangiingo” 

(classèmes/classemes), bikakugeza ku magambo (lexémes/lexemes) afite icyo 
ahuriyeho naho yaba atandukanye mu nyito. Ibi na byo bikakugeza ku mirongo 
migari y'insobanuro ziri mu nyandiko, za classèmes zikaguha “inyito mpamé” 
(isotopies/isotopia), bityo bityo. Ibi birenda gusa nibyo dusangana abitwa Groupe p 
(1982) yi Liège mu cyo bise nouvelle rhétorique (Perelman 8: Olbrechts-Tyteca, 
1958) cyangwa inozamvugo rishyashya, rishingiye kuri elocutio (uburyo bwo 
kuvuga) basesengura ibijyanye n’imivugo cyangwa imizimizo 
biremye ishushanyamvugo. 


Ikindi nuko Greimas avuga ko hari inyito mpame zitagaragara ariko zihari, noneho 
akabangikanya ukuhaba n’imvuguruza bibyara igisobanuro cyuzuzanya. Ni byo 
yahurije mu gishushanyo kitwa "mpaándenyé ntéanganyito” “carré sémiotique/ 
semiotic square”. Biragoye ariko kubikoresha nko mu nkuru ndende yose, bisaba 
gukora ibishushanyo byinshi ugaragaza ingingo zitandukanye. 


Isesengurirambaga rero ritandukanye no kureba umwanya w'ubuvanganzo mu 
rubumbambaga byakorwaga mbere uhereye ku cyo rigamije, atari gusa kubera ko 
ryibanda ku buvanganzo risesengura inyandiko, ahubwo kubera ko ikirishishikaje 
muri ibyo — binyuranye n’ibyo gusesengura imibereho n’imibanire y’abantu -, ari 
ikiri imbere mu nyandiko, ni ukuvuga “uko inyandiko ubwazo zubatse, imikorere 
yazo n’icyo zihatse, umurego urimo, uruhurirane usangamo rw’ ubumenyi n’imvugo 
bitandukanye” (Cros, 2003, p. 37). Iryo sesengura, byitwa ko rireba gusa inyandiko 
nyirizina cyangwa icyo ihatse, igituma yitwa mvanganzo. Ababyumva gutyo 
bahamya ko “niba usanze mu gihangano mvanganzo ibijyanye n’indangagaciro 
z urubumbambaga, ibiranga imibereho, uko imyumvire yagiye ihindagurika mu 
mateka n’aho abantu bari n’ibindi, ibyo byose birahinduka; umwanditsi agasa 
n’ubisenya ngo yongere abihuze mu buryo bwe; bimwe akabyimura, ibyari ukuri 
kw’amateka cyangwa ingengabitekerezo akabiha igisobanuro gishya, noneho 
bikabyara umwihariko, “ubwigire bw’inyandiko” cyangwa ibyo Cros yita 
“indangagaciro nyirizina z’igihangano”™* 

Nyamara ni ngombwa guhuza inyandiko mvanganzo n’urubumbambaga 
ikomokamo ku bijyanye n’imvugo ikoreshwa. Kubera ko “imyumvire cyangwa 
ibitekerezo byagaragajwe n’umusesenguzi akenshi aba ari imvugo ye n’ibitekerezo 
bye bwite kurusha uko ari ibiri mu nyandiko yasesenguwe”'? (Mukaïovskÿ, bivugwa 


18 "si on rencontre dans une oeuvre littéraire des systèmes de valeurs sociales, des modes de vie, l'évolution des structures 
mentales, des paysages, etc; tous ces éléments subissent une transformation, une déconstruction et une réorganisation, un 
déplacement et une resémantisation de la réalité historique, idéologique engendrant I "autonomie du texte” ou ce qu'E. Cros 
appelle les “valeurs implicites d'une oeuvre”. 


19 Ilya une nécessité de correler le texte littéraire avec son contexte social au niveau du langage. Parce que “la vision du monde 
dégagée par le théoricien est souvent le produit de son propre discours que le produit du texte littéraire analysé”. 

na Zima, 2000, p. 139). Ni yo mpamvu “Bakhtine inyandiko ayinjiza mu mateka 
n’'urubumbambaga abona ko na byo ari inyandiko umwanditsi asoma kandi 
yibonamo azandika”?° (Kristeva, 1969, p. 144). 


Guhuza ubuvanganzo n’urubumbambaga kandi ni “ukureba uko inyandiko yakiriwe 
(ibikorwa byose ngo igere ku basomyi, ikigero yasomwemo cyangwa uburyo 
yitabiriwe), ubihuza nuko abayakiriye bamerewe, babayeho, ibyo bakunda 
n'ibibabangamiye n'ibindi. [...]. Mbese ni ukureba uruhare rw’igitabo mu buzima 
bw’urubumbambaga n'ibijyanye n’ubukungu””! (Zima, 2000, p. 213). Ku bwa 
Goldmann (1964, p. 338), “inyandiko ihabwa igisobanuro gishya kiberanye 
n'ibyubahirizwa n'indangagaciro by’urubumbambaga rwayakiriye””. Ni yo 
mpamvu Mukaïovskÿ na Vodička bavuga ko “igisobanuro mvanganzo gihora 
gitegerejwe, urugendo mpuzanyandiko ruhuza igihe n’uko inyandiko runaka 
yakozwe n’igihe n'uko yakiriwe”” (bisubirwamo na Zima, 2000, p. 213). 


Isesengurangingo 


Ni uburyo bwatejwe imbere cyane n’abantu nka Richard (1964), Starobinski (1970), 
Poulet (1967[1971]), Rousset (1954), bagendeye ku “iyigamiteékerereze” 
(psychanalyse/psychoanalysis). Bamwe barigaya “kutita ku miterere y’inyandiko”, 
ntirigendere ku bintu bifatika, bigaragara (Genette, 1966, pp. 91 — 100). 
Abarishyigikiye bemeza ko ikivugwa cyangwa ingingo ziri mu nyandiko ari “inzozi” 
cyangwa “indoto” z’umuhanzi (Bachelard, 1938, 1942, 1943, 1946), wiremera isi 
ye, akayirota; ari ho hava nyine guhanga (kurotora). Uwitwa Poulet abyita “cogito” 
(urutéekerezo, ikiiyumviiro) y'umuhanzi. Uko kwitekerereza isanzure cyangwa isi 
yihariye, ahereye ku buryo yiyumva ubwe mbere yo gusingira ibimukikije, ni byo 
bibyara ingingo. Ikarangwa (zi-) mbere na mbere no kugaruka kenshi mu nyandiko 
imwe cyangwa nyinshi, zaba iz'umuhanzi umwe cyangwa abahanzi batandukanye; 
baba baturuka hamwe (akarere, igihugu) cyangwa barabayeho mu gihe kimwe, baba 
se batandukanye (ahantu, igihe n'amateka). 


Nyamara nta ngingo ibaho gutyo gusa, itagendeye ku miterere y’inyandiko. 
Smekens (1987, p. 68) avuga ko ingingo ari “akarango (nyamisusire) k’igihangano 
cy umwanditsi runaka cyangwa se izindi nyandiko izo ari zo zose. Ni byo Hjemslev 


20 "Bakhtine situe le texte dans l'histoire et dans la société envisagées elles-mêmes comme textes que l'écrivain lit et dans 
lesquels il s'insère en les écrivant" 


21 La sociologie de la littérature consiste à “situer la réception (sociologie du livre et de la lecture) dans un contexte sociologique. 
[...], rendre compte de la fonction du livre par rapport à des processus sociaux et economiques” 


22 le texte est investi d'un signifié nouveau qui correspond aux normes et valeurs de la collectivité qui l'a accueilli”. 


23 C'est pourquoi Mukaïovsky et Vodička disent que “la signification littéraire est un devenir, un processus intertextuel qui relie 
le champ de la production à celui de la réception” 

(1971, p. 70) yita “imisusire y'ikivugwa” ahuriyeho n'abandi nka Meschonnic 
(1970), basobanura ko ntawushobora gusesengura ingingo cyagwa ikivugwa mu 
nyandiko abitandukanya n’imisusire cyangwa imyandikire. Ingingo zisobanura 
impamvu umwanditsi yahisemo kwandika muri ubu buryo (kuzimiza 
n’ishushanyamvugo, amagambo yakoreshejwe, ibihe by’inshinga, kuranga n’ibindi.) 
aho gukoresha buriya; imyandikire na yo ikaberana nyine n’ikivugwa. Bitandukanye 
n’ijoranganzo rishingiye ku mateka cyangwa ubuzima bw’umuhanzi abitwa ba 
Sainte-Beuve bakoraga, igihe yemezaga ko “inkomoko - n'igisobanuro - 
kigihangano nyandiko kiri mu mibereho y'umuntu wagihanze, wacyanditse” 
(Proust, 1954, p. 220)”. 


Hari abatandukanya ingingo “thème/theme” n’igitekerezo “motif/motivation”, basa 
naberekana ko igitekerezo cyagutse kandi kitagusha ku bifatika cyangwa 
ibigaragara, mu gihe ingingo ari agace cyangwa uburyo bwo gufutura kurushaho 
igitekerezo (Ducrot & Todorov, 1972, pp. 283 - 285). 


Gusesengura ikivugwa mu nyandiko mvanganzo cyangwa isesengurangingo 
bifitanye isano n'uko inyandiko yakirwa n’urubumbambaga cyangwa umusomyi. 
Abatangije ibyiswe “umuyobora w’iyakiiranyandiko” (théorie de la réception/ theory 
of reception) bagendeye ku bitekerezo by’abanyafirozofiya nka Gadamer (1996) mu 
buryo bwo kumva ibintu, gushaka igisobanuro uhereye ku bisanzwe bizwi 
(herméneutique/hermeneutics) hamwe no kugaragaza uko wumva cyangwa ubona 
ibintu/isi, ibigukikije (phénoménologie/phenomenology) bakunze kwitirira umudage 
Husserl (1950). Kwiga iby’iyakiranyandiko rero byaje kwitirirwa abarimu bo muri 
kaminuza ya Constance mu 1967; usanga ari uruvange rw’indi miyoboro yabanje 
nk’isesenguramatwara rya K. Marx kubera ko rigusha ku mibereho, ibijyanye 
n’uburezi n'ibindi by umuhanzi n’umusomyi. 


Abagendera ku matwara ya K. Marx bahamya ko abasomyi baramutse bahawe 
ibikoresho bimwe n’ubushobozi bungana, inyandiko iyo ari yo yose bayumva 
kimwe. Ngo mu nyandiko haba harimo “igisobanuro gihishe” umusomyi usesengura 
agomba gutahura. Icyo gisobanuro bakerekeza cyanecyane ku buryo 
urubumbambaga rutuma habaho inyandiko ivuga cyangwa igiye mu murongo uyu 
muyu; nkuko n'inyandiko na zo zigira uruhare mu guhindura isura 
y urubumbambaga. Ni byo bituma Sartre (1947) yibaza uwo umuhanzi agenera 
inyandiko ye igihe yandika; agashimangira ko ari umwanditsi, ari umusomyi, 
bagomba kugira uruhare rugaragara muri poritiki; ni ukuvuga guharanira guhindura 
ibintu mu rubumbambaga. 


24 "La littérature n'est pas pour moi distincte ou du moins séparable de l'homme et de l'organisation” 

Jauss (1978) na Iser (1985) ni bo bagerageza kubivugurura berekana ko abantu 
badashobora kumva inyandiko kimwe cyangwa ngo bayishime/bayinenge ku buryo 
bumwe. Iser ahuza na Cros twabonye haruguru mu kuvuga ko mu nyandiko habamo 
uduce tutanditseho, utwobo umusomyi agenewe kuzuza cyangwa gutaba ngo 
yumve neza ukuntu ibiri ku rupapuro byuzuzanya; bitabujije ko inyandiko ubwayo 
isa n’iyobora umusomyi mu buryo agomba kuyisoma no kuyumva. Hariigisobanuro 
ikongorera cyangwa igutungira agatoki, ariko amaherezo ukihitiramo ikikubereye. 


Barthes (1973) we yibanda ku munezero umusomyi akura mu gusoma inyandiko 
runaka. Araruhuka, agatwarwa, akishima ariko akanakoresha ubwonko. Inyandiko 
zinezeza ngo ni izigoye kumva, umusomyi akaba agomba ‘kwiremera’” igisobanuro; 
ngo zituma atekereza ku “mayobera ya kamere muntu”. Uko gushyushya ubwonko 
Umberto Eco abyerekeza ku gushakisha inyito n’ibisobanuro by’amagambo 
n’imvugo umwanditsi yakoresheje, munkoranya n’intango z'ibisobanuro birambuye 
(encyclopédie/encyclopedia); nuko umusomyi akimena umutwe, agashakisha, 
akavumbura binyuze mu gusigura. Ibyo bikamuha kwishima kuko nyine hari 
icyo yagezeho. 


Bakhtine (1978) avuga ahanini ku kiganiro kiba hagati y'umwanditsi n’umusomyi 
kiyongera ku kiba hagati y’umwanditsi n’abakinankuru ndetse n’abakinankuru 
hagati yabo (dialogisme/dialogism). Umusomyi rero ni we utuma iryo “hiuzamajwi” 
(polyphonie/polyphony) rijya ahagaragara. Bifite aho bihurira n’isesengurangingo 
ndetse n’isesengurirambaga, kuko ab’i Constance bemezaga ko inyandiko itagira 
uburyo bumwe rukumbi yumvikanamo. Bizaterwa n’umwuka uranga ahantu, igihe 
umusomyi arimo n'uko amerewe igihe asoma kimwe n’umwanditsi ubwe n’ibyo 
umusomyi amuziho. Inyandiko y'umwanditsi w'icyatwa, ukomeye, wabonye 
ibihembo mpuzamahanga, bigisha mu mashuri na za kaminuza; umwanditsi 
umusomyi aba hari izindi nyandiko ze yasomye, akunda, si kimwe n’inyandiko 
y umuntu abonye bwa mbere, atazi imyandikire ye (amagambo cyangwa imvugo 
akunda gukoresha, uburyo asetsa, aca igikuba, atera amatsiko n'ibindi). Mu yandi 
magambo, umuco wumusomyi n’ikiciro abarirwamo mu rubumbambaga ni byo 
bimuha igisobanuro k’ibyo asoma; mbese igisobanuro ntikiri mu nyandiko 
nyirizina, ahubwo kiri mu buryo isomwa. Barsky, (2012, p. 148) akongeraho ko 
“umunezero uva mu nyandiko igihe uyisoma, ari nk’uwo dusanga mu buzima 
busanzwe; ni imvange iryoshye y’ibyo udashobora guteganya, ibipfa kwizana, 


ugatungurwa ndetse ntunamenye iyo bigana””. 


25 "Le plaisir du texte est ici semblable au plaisir de la vie, heureux mélange d'indétermination, de hasard, de surprise et 
d'incertitude”. 

Isesengurarari 


Rishingiye ku bitekerezo bya Sigmund Freud twavuga ko ryatangiye mu kinyejana 
cya XIX, ku bijyanye n’inzozi, agerageza gusobanura avuga ko akenshi zivuga ku 
buryo bw’amarenga ibyifuzo bihishe umuntu yapfuritse kure iyo mu bwonko, mu 
cyo twakwita “intabiizi” (l'inconscient/unconscious) yanga ko byajya ahagaragara, 
bikamukoza isoni kuko urubumbambaga yarerewemo rutabyemera. Freud rero 
yasesenguraga inyandiko mpangano z’ubuvanganzo harimo n'ibikabyankuru. 
Avuga ko intabizi igira uruhare runini mu myitwarire ya muntu, cyanecyane 
n'ibyifuzo bishingiye ku gitsina. Ibi bigera no mu buvanganzo, bimwe Roland 
Barthes yise kwishimishiriza mu gusoma. Ikibazo nuko mu gusesengura hari ubwo 
umusomyi yitirira umwanditsi ibyifuzo bye bwite ndenguriragitsina. 


Freud avuga ko intabizi irimo ibice bitatu: “inkuruzi” (¢a/id), hakaba “inge” cyangwa 
ego, isa n'umuhuza hagati y'inkuruzi n’“inkumirizi” (surmoi/superego) kugira ngo 
bya byifuzo bigayitse bitazamuka. 


Ibi nanone bigendana n’ibigero biranga uko umuntu agenda akura. Freud avuga ko 
hari ibigero bitatu, buri gihe abihuza n’irari ry’umubiri: “mbonezakanwa” (stade 
oral/oral stage), “mbonezanyuma” (stade anal/anal stage) na “mbonezagitsina” 
(stade phallique/phallic stage); bigakurikirwa n’igihe twakwita “isiinziriza” (période 
de latence/latency period) hagati y'imyaka itanu n’“imbaanzirizabigiimbi” (pré- 
adolescence/preadolescence), bigasozwa n’“ubukéanguragitsina” (stade génital/ 
genital stage). Buri kigero kigira “ibitéerapfünwe” (complexes) binyuranye, ari byo 
bya byifuzo bihishe mu ntabizi nk’icyo bitirira Œdipe, uvugwa mu migani ya 
kigereki, cyo kwica se ngo arongore nyina (complexe d’CEdipe/Oedipe’s complex) 
banita ipfunwe ry’ “ubwiiyuumvakone” (complexe de castration/castration complex), 
ni ukuvuga ko umwana umaze kugimbuka bakamubuza kwikuba kuri nyina 
cyangwa bashiki be, aba yumva ararikiye, ari nko kumukona. 


Freud asobanura ko gutsikamira ibyo byifuzo ubibuza kuyobora ibitekerezo 
n’ibyifuzo byawe ari byo bizana iterambere n’ivutsabushya mu bantu, ariko bikagira 
n'ingaruka ku myifatire imwe n’imwe nko gushakira ibyishimo mu kwibabaza 
(masochisme/masochism) cyangwa mu bugome no kubabaza abandi (sadisme/ 
sadism). Hari ariko no kwikinisha, gukora amahano ari yo mibonano y’abafitanye 
amasano ya hafi n’ibindi. Iyo bitabaye ibyo, za ngufu nturukarari ugerageza 
kuziyobora mu bindi wishimishirizamo ari byo guhanga, kubaka, gukina, 
ubushakashatsi, ubuvanganzo n’ibindi. Nk'uko bigaragara, Freud agerageza 
gusobanura imyifatire, imigirire y'abantu agendeye gusa ku byifuzo mbonezarari 
ribarimo. 

Isesengurarari rero ryifashisha ibyo bitekerezo bya Freud mu gucengera inyandiko 
iyo ari yo yose. Hari ibyo Freud yita condensation (ikintu gishobora guhagararira 
ikindi kihishe inyuma yacyo, hakaba icyo yita déplacement/displacement (akantu 
kadafite agaciro gashobora kuduhishurira ikindi kintu gikomeye), hakaba na 
refoulement/repression (uburyo bwo kwirwanaho ngo utagaragariza bose iby’irari 
rikurimo). 


Jacques Lacan (Lemaire, 1977, pp. 237 - 252) umwigishwa wa Freud, yavuze ko 
intabizi ikoze nk’imvugo. Déplacement avuga ko yenda gusa cyane n’umuvugo 
w'iyitirira (métonymie/metonymy), condensation akayigereranya n’ihwanisha 
(métaphore/metaphor). 


Ntawahakana ko ubu buryo bushobora gufasha kumva ibintu bimwe na bimwe 
byerekeye umuhanzi mu buzima bwe no mu byo yandika, ariko kugendera ku irari 
ryihishe muri muntu ngo usobanure ibimwerekeye byose, ukanabikoresha mu 
nyandiko zose ni ugukabya. Ni uburyo bwo gushakira ibisobanuro mu byo umuntu 
agaragaza ku bushake cyangwa se atabishaka, no mu buryo umuhanzi ubwe 
akirigitwa. Usanga harimo ibisa n’ubuhanga bw’icengeramuntu, birengagiza 
akamaro k’ingufu nzima ziramira umuntu. 


Ibyatangijwe na Freud, bikamamazwa na Mauron (1976), banabyita 
“iyigamyutmvire” (psychocritique/psychocriticism). Ni ugusesengura ingingo 
umuhanzi akunda kugarukaho, yimakaje, rimwe na rimwe atanabizi. Ni yo mpamvu 
abahanga muri iryo sesengura bahamya ko igihangano icyo ari cyo cyose umuntu 
yakigereranya n’inzozi zujujwe, umuhanzi tukamubona yiyerekana uko ari, agasa 
n’'uwivamo. Cya gihangano kikamera nk’indorerwamo areberamo ishusho ye. Bati 
umuhanzi agira ibyifuzo, imigambi akomeyeho, ibishuko cyangwa rukuruzi/irari 
ashaka gushimisha cyangwa gushira abinyujije mu gihangano ke. 


Ntitwiriwe tuvuga ibyo gusesengura ahantu havugwa mu nkuru (imigi cyanecyane) 
n’indenguro y'amagambo cyangwa amazina ajyana na byo, bamwe bita “géocritique/ 
geocriticism”, abandi bakavuga “écocritique/ecocriticism” bitewe nuko bavuga ahantu 
gusa cyangwa babihuza no kurengera ibidukikije; byatangijwe na Westphal (2005). 
Twirengagije kandi ibyo kugereranya inyandiko, byaba ku muhanzi umwe cyangwa 
benshi, mu bihe, ahantu n’indimi bitandukanye (Claudon & Haddad-Wotling, 
1992). 


Ubwo buryo bunyuranye bw’ijoranganzo usanga bimwe ari udushami tw’ibindi 


abashakashatsi bagiye batandukanya, bashaka “kwandika izina”, ngo byitwe ko 
bavumbuye uburyo bushya. Ni byo Compagnon (1999) yita “le démon de la théorie” 

cyangwa shitani yo gushakisha imiyobora ku ngufu. Igisubizo dusanga kiri mu 
guhuriza hamwe ibifitanye isano, ari byo twise isesengura rikomatanya “polycritique/ 
polycriticism” cyangwa rijyanisha “systémique/systemic approach” (Nkejabahizi, 
2018b); ribarirwamo iryibanda ku kurengera igice iki wiki cy’abantu. Ubu hakaba 
hazwi cyane “iréengerabägoré” (féminisme/feminism) rigendana 
n’‘ireengerantiinganyi”, abihinduza igitsina, “abaséangiragôre/gabo”, bahuriye mu 
ishyirahamwe ryitwa LGBT”; “iréengerabiirabura” (négritude/negritude) n'ibindi. 
Ariko birengagiza ko hari n’abana, abamugaye, abasaza, imbabare, abakozi n'abandi. 
Guhuza ibyo byiciro byose mu buvanganzo n'ijoranganzo ni byo twise “iséseengura 
mvuganizi” (plydroitisme/polydroitism)?’. 


Umuco, ubushakashatsi n’ikoranabuhanga 


Ubuvanganzo n’ubushakashatsi bigira, byanze bikunze, akarango gashingiye ku 
muco wuwabukoze naho yagerageza kutabogama ate, ntikaburamo. Ni ngombwa 
ko habaho umuco w’ubushakashatsi, “utaratera imbere mu Rwanda” kandi ari bwo 
“soko y ubumenyi n’inkingi y’iterambere rirambye”. 


Abanyaburayi bo barabimenyereye (babigize umuco), ni yo mpamvu ari bo usanga 
barafashe iya mbere mu kwandika ku mibereho n’imibanire by’abandi batuye isi, 
bagakora ubushakashatsi ku ndimi zihavugwa bazisesengura, bakandika 
ibibonezamvugo, bagatangiza ibyo kwigisha gusoma no kwandika muri izo ndimi 
mu mashuri abanza. Kwari ukugira ngo zibafashe gushyikirana na ba nyirazo no 
gucengera imibereho yabo binyuze mu biganiro bagiranaga, kuko ayo makuru nta 
ho bari kuyasoma handi. 


Ibyo ahanini babyandikaga mu ndimi zabo, ku buryo aho Abanyafurika bajijukiye, 
amakuru aberekeye bajya kuyashaka muri izo nyandiko z’abazungu. Rimwe na 
rimwe bagasanga barabavuze uko batari, ibyo bikabababaza (Cheikh Anta, 2000a; 
2000b) ). Igihe Abanyafurika ubwabo batangiye kwikorera ubushakashatsi ku 
biberekeye (umuco, amateka), bisanga barigishijwe mu ndimi z’amahanga, ari zo 
bumva ziboroheye mu gusobanura ibitekerezo byabo. Bigafasha ba banyaburayi, 
bakomeza kwivomera amakuru kuri bo aho kugirira akamaro ba nyiri ubwite ari bo 
banyafurika. Ni yo mpamvu gukora ubushakashatsi mu rurimi runaka bikungahaza 
ba nyirarwo. Ubwenge bwabo burafunguka, ubumenyi bafite bukaguka, bikaba 


26 Lesbians, Gays, Bisexuals, Transexuals. 


27 Reba Nkejabahizi, J.-C. (2016). Le polydroitisme, une manière d'exorciser le démon de la théorie. Synergies France, 10, 191 - 
207. 

byatuma uwo ari we wese agira uruhare kuri ubwo bumenyi; agatanga igitekerezo 
ke mu mvugo cyangwa mu nyandiko, yumva adahejwe, yisanzuye kandi nta pfunwe. 


Ururimi kandi rwakozwemo ubushakashatsi ruraguka kuko rwunguka amagambo 
n'inshoza bishya rutari rusanganywe; umuco w’abaruvuga ukaboneraho 
kwivugurura no gukura, kuko nyine “ubwenge burarahurwa”. Ibyo utari uzi 
bikwizanira ku mbehe kuko biri mu rurimi rwawe wumva, bikakungura ibitekerezo 
n’imikorere. Ibirebana n’ubuhinzi n’ubworozi bya kijyambere, kwirinda indwara, 
ibiza, ikoranabuhanga, iyaba byageraga ku muturage mu rurimi rwe kavukire; 
yabyumva, bikamugirira akamaro, na we akabigiramo uruhare kurushaho. Ni yo 
mpamvu ibyavuzwe mu ntangiriro y'igitabo ko “muri iki gihe, abashakashatsi bo 
mu Rwanda bakunze gukora ubushakashatsi bifashishije indimi mvamahanga, 
cyanecyane Icyongerezan Igifaransa; ibyo bigakorwa mu gihe mu Rwanda abaturage 
barenga 99.4% bazi gusa Ikinyarwanda nk’ururimi bashobora kumva no 
kuganiramo, ari na rwo rurimi rwabo kavukire”, ari ibyo kuvugururwa, nubwo atari 
ubwa mbere bivugwa ariko ntihagire igihinduka. Ururimi ni nk’umukaya, iyo 
rudakoreshejwe ruranyunyuka, ingufu zigatakara. Ibi bisobanura ko indimi 
zitagendana n'igihe tugezemo k’ikoranabuhanga, ngo zishakemo amagambo 
aryerekeye, zizasigara inyuma ari nta kamaro; amaherezo zikazapfa, zigasigara 
gusa mu mateka. 


Ikoranabuhanga tuvuga si ugukoresha terefone ngendanwa gusa, si me to you na 
mobile money; ni no kwinjiza mu muco, ni ukuvuga imibereho ya buri munsi, 
ibijyanye no gukoresha “bwaangu” (mudasobwa), ariko cyanecyane abantu 
bagashobora kubyikorera. Urugero ni “ingazabugeenge” “logiciels/software” 
zinyuranye, kwifashisha iryo koranabuhanga mu buvuzi, mu buhinzi n’ubworozi 
no kubyaza umusaruro ibiboneka n’ibyera mu gihugu. Aha ni ho hagaragara 
akamaro ko gushyira ingufu mu guhindura mu Kinyarwanda ibyanditse mu ndimi 
z'ahandi, bigaragara ko ari ingenzi mu iterambere ry Abanyarwanda. 


Dutanga urugero ku bintu bimwe na bimwe Abanyarwanda bagombye 
gusobanurirwa kurushaho imiterere cyangwa imikorere yabyo kugira ngo biyungure 
ubumenyi, bitewe n’icyo buri wese akora; babe baheraho mu guhanga udushya 
kuko ni yo nzira rukumbi y’iterambere rirambye. Ibyo ni nk’imiterere y’ibihingwa 
(ikigori, igisheke n’uko kivamo isukari) mu buhinzi; indwara ya kanseri, imikorere 
y umuyóborabútumwá" mu mubiri “système nerveux/nervous system”, 
isuzumirashusho nyarukuruzi ((IRMN/MRI) mu buvuzi; tereviziyo mfindishamibare 
(TNT) mu itumanaho; ururangabihe ubu ruvugwa cyane kubera ko imihindagurikire 
yarwo igira ingaruka zikomeye ku mibereho y’abaturage, harimo n’ibiza; kuremera 


urusoro hanze y'umubiri (FIV) ku bijyanye n’imyororokere n’ibindi. Ubwo bumenyi 

bwose Abanyarwanda bakeneye kubugira kuko, byanze, bikunze, bizagira ingaruka 
ku mibereho n’umuco byabo. Nta kundi bizabageraho nibidasobanurwa mu rurimi 
rwabo kavukire”®. 


Umusozo 


Ubushakashatsi ku bumenyi nyamuntu buri mu byatumye inyoko muntu itera 
imbere mu nzego zinyuranye kuko kumenya muntu kurushaho (umuco we, uko 
agenda yiyungura ubwenge n’ubumenyi, ibimuranga, ibyo akunda cyangwa 
akeneye, bitewe n’aho ari mu gihe runaka), biri mu bituma habaho ivutsabushya 
n’iterambere. Iyi nyandiko iragaragaza akamaro ko gukora ubushakashatsi ku 
muco, binyuze no mu buvanganzo; n’ukuntu abakora ubwo bushakashatsi inzira 
banyura ari nyinshi. Ibyo bigaterwa n’ibyo baha agaciro kurusha ibindi 
n'ibibashimisha. Biratangaje kuba, kugeza ubu, anthropologie/anthropology 
ubusanzwe bivuga ubuhanga busesengura ibyerekeye muntu (anthropos) muri 
rusange, hari abagikomeza kubyita ko bireba gusa imiryango y’abantu bitwa ko 
bakiri inyuma mu majyambere. Birakwiye rero ko Abanyafurika n’Abanyarwanda 
by’umwihariko basobanurirwa mu rurimi rwabo iby’ubwo bumenyi kandi 
bakabigiramo uruhare kugira ngo barusheho kwimenya, kujijuka no gutera imbere. 


Ubuvanganzo na bwo ni bumwe mu buryo bwo kugaragaza imyumvire, imico 
n’iterambere ku bantu aba maba n’imiryango. Ni yo mpamvu hariho guhuza 
ubuvanganzo n’urubumbambaga bwavukiyemo n’abo bugenewe, hakaba n'ingeri 
z ubuvanganzo zishyira imbere cyane imibereho n’imiterere y’urubumbambaga 
uru n’uru. Umuco n’ubuvanganzo rero ni magirirane, maze kubusesengura bikaba 
ingirakamaro mu bumenyi nyamuntu. Gusa rero inzira zabaye urufaya, akenshi 
bibanda ku kantu kamwe; bihinduka nka bimwe by’abahigi benshi bayobya imbwa 
uburari. Twe tukaba dusanga ubwo buryo bwose bukwiye guhurizwa hamwe, 
umusesenguzi akaba ufasha abasomyi kurushaho kunurirwa na bwa buvanganzo; 
kuko inyandiko ari urubera rwamabara menshi, maze kuyagaragaza mu rusobe 
rwayo igihe usesengura, bikaba ari byo bituma inyura abayakira. 


Mu Rwandanatwe dukeneye kwimakaza umuco w ubushakashatsin’ubushakashatsi 
ku muco; kuko ari inkingi y’iterambere rirambye nk'uko bigaragara cyanecyane mu 
bihugu byo muri Aziya kandi n’abahanga banyuranye bakaba badasiba 
kubishimangira, harimo n’Ishami ry Umuryango w’Abibumye ryita ku Bumenyi, 
Ubuhanga n’Umuco (UNESCO). Ni ingenzi kandi gukora ubushakashatsi mu ndimi 
kavukire (ari yo mpamvu muri iyi nyandiko hagaragaramo amagambo menshi 


28 Reba Nkejabahizi J.-C. (2018). lhinduranyandiko nkarishyabwenge. Umuco, ubumenyi n'ikoranabuhanga (Ntikiratangazwa). 

tutamenyereye mu Kinyarwanda), kugira ngo Abanyarwanda batazasigara inyuma, 
ngo bahezwe cyangwa biheze muri rya sango rya “mpanguhe” inyoko muntu 
ihuriyeho. 

UMUTWE 4 


AMAHAME 
NGENGAMYITWARIRE MU 
BUSHAKASHATSI 


Pierre Canisius Ruterana 


Intangiriro 


Buri bushakashatsi bugomba gukurikiza amahame ngengamyitwarire ajyanye na 
bwo. Aya mahame yerekeranye n'uko umushakashatsi agomba kubanza kubaza ko 
abantu bazagira uruhare muri bwo niba bemera gukorana na we, kugabanya ibyago 
n’ingorane abazagira uruhare mu bushakashatsi bahura na byo, kutamenyekanisha 
amazina yabo no kubagirira ibanga, kwirinda imikorere irimo uburiganya, no guha 
abazagira uruhare mu bushakashatsi uburenganzira bwo kwivana mu bushakashatsi 
(Swedish Research Council, 2017; Bryman, 2008) guhera mu gihe k’imbata 
y ubushakashatsi, mu ikusanyamakuru, mu isesenguramakuru no mu gihe cyo 
kugaragaza ibyavuye mu bushakashatsi. Uyu mutwe wa 4 w’ iki gitabo urareba 
ibibazo bijyanye n’amahame ngengamyitarire bibaho mu byiciro bitandukanye mu 
bushakashatsi, kandi bishingiye ku bintu bibiri by’ingenzi, ari byo: uburyo ukora 
ubushakashatsi agomba gufata abantu akoraho cyangwa akorana na bo 
ubushakashatsi ndetse n’ibikorwa umushakashatsi agomba cyangwa atagomba 
gukora mu mibanire ye na bo. Ni ngombwa ko abakora ubushashatsi bamenyeshwa 
ibijyanye n’uko ukora ubushakashatsi yitwara kugira ngo bafate ibyemezo bazi ibyo 
bakora kandi bamenye ingaruka z’amahitamo bikoreye ubwabo. Kubera izo 
mpamvu, abashakashatsi bagomba kubahiriza amahame ngengamyitwarire nta 
kuyarengaho uko biboneye. Muri iki gice, turishingikiriza ku moko atanu y’ingenzi 
y amahame ngengamyitwarire yagaragajwe na Bryman (2008), Diener na Crandall 
(1978) akomoka ku mahame shingiro arimo (1) guteza ingorane abagira uruhare 
mu bushakashatsi, (2) kwemera ku bushake kugira uruhare mu bushakashatsi, (3) 

kwinjira mu buzima bwite bw’umuntu, (4) gukoresha uburiganya n’ (5) 
uburenganzira bwo kwikura mu bushakashatsi. 


Guteza ingorane abagira uruhare mu bushakashatsi 


Ikintu cya mbere k’ingenzi umushakashatsi agomba kwitwararika ni uko 
imigendekere y’ubushakashatsi yaba ishobora guteza ingorane iyo ari yo yose 
(ingorane iriho cyangwa ishobora kuzabaho) abazabugiramo uruhare. Abantu 
benshi bafata ubushashatsibigaragarako bushoboragutezaingorane abazabugiramo 
uruhare nk’ubutemewe. Bryman (2008) asobanura ingorane nk’ibyago bikora ku 
mubiri, ku mutungo, ku mubabaro ushingiye ku mitekerereze cyangwa imibanire 
n'abandi, ku buzima bwite no kugaragaza umwirondoro by’abagira uruhare mu 
bushakashatsi, bishobora kubaho, byaba ku buryo buziguye cyangwa butaziguye, 
mu gihe k’ikowa ry’ubushakashatsi. Ikindi kandi, ni ingenzi gukemurana 
ubushishozi kandi neza ibyo abantu batandukaniraho bishingiye ku muco, idini, 
politiki, imibanire n’abandi, igitsina cyangwa ibindi abazagira uruhare mu 
bushakashatsi batandukaniraho bishobora kubateza ingorane runaka ku byiciro 
byose bigize ubushakashatsi. Ku bwa Diener na Crandall (1978, p. 19), ingorane 
zikubiyemo ibintu byinshi harimo ingorane z’ibabazamubiri, kubangamira 
iterambere ry’abagira uruhare mu bushakashatsi, kwitakariza ikizere (ikibazo 
kimitekerereze no kumva utamerewe neza), kubangamirwa nabo mubana, 
umuhangayiko n'ikindi kintu cyose cyatuma abagira uruhare mu bushashatsi 
bakorerwa ibikorwa bibi kandi bigayitse. 


Ibishobora guteza ingorane abagira uruhare mu bushakashatsi birebwa kandi 
namategeko ngengamyitwarire aho bisaba ubwitonzi n’ubushishozi mu kubika 
ibanga ry’amakuru yatanzwe mu gihe cy’ubushakashatsi. Ibi bisobanuye ko 
umwirondoro n’amajwi yafashwe by’abantu bigomba kugirwa ibanga. Iri hame 
risobanuye kandi ko hagomba ubushishozi bwinshi igihe cyo gushyira ahabona 
ibyavuye mu bushakashatsi kugira ngo hizerwe ko umwirondoro w’ababugizemo 
uruhare utagaragara cyangwa ngo ube wavumburwa. Kimwe mu bibazo 
byerekeranye n’ihame ryo guteza ingorane abagira uruhare mu bushakashatsi ni 
uko biba bidashoboka kumenya mu bihe byose ko iyo ngorane ishobora kubaho, 
nubwo ibi bitagomba gufawa nk’ibitavuze ko nta mpamvu yo gushaka uburyo 
bushoboka bwo kubarinda ingorane bahura nazo. Bityo rero, mu rwego rwo 
kugabanya ibyago byabateza ingorane, ukora ubushakashatsi agomba gutekereza 
uburyo abazagira uruhare mu bushakashatsi babimwemerera, uburyo yarinda 
uburenganzira bwabo bwo kutamenyekana no kugirirwa ibanga, uburyo bwo 
kwirindaimikorere irimo uburiganya mugihe arimo gukoraimbatay ubushakashatsi 

ndetse no gutanga uburenganzira bwo kwikura mu bushakashatsi igihe icyo ari 
cyo cyose. 


Kwemera ku bushake 


Nkuko Ikigo cy Ubushakashatsi cyo muri Suwedi (Swedish Research Council, 
2017) kibivuga, mu ihame ryo kwemera ku bushake, abagira uruhare mu 
bushakashatsi bagomba kugezwaho amakuru ahagije arebana nubwo 
bushakashatsi, n’uburyo bushobora kubagiraho ingaruka. Ahangaha, kwemera ku 
bushake bisobanura ko abantu bagomba gusobanukirwa neza ko barimo kugira 
uruhare mu bushakashatsi n’icyo ubwo bushakashatsi bubasaba. Kubera iyo 
mpamvu, bagomba guhabwa amakuru mu buryo bwumvikana hakoreshejwe 
imvugo bumva, bagasobanukirwa neza. Hanyuma, bagomba kwizezwa 
uburenganzira no guhabwa umwanya uhagije byo gutekereza niba bazagira uruhare 
muri ubwo bushakashatsi cyangwa niba batazarugiramo, bityo bikagabanya kuba 
hakoreshwa agahato, igitutu kitari ngombwa cyangwa itoteza. Abazagira uruhare 
mu bushakashatsi rero bagomba guhabwa hakiri kare amakuru arebana n’ibijyanye 
n'imyitwarire ifitanye isano n’ubushakashatsi, aha twavuga nk’intego 
z ubushakashatsi, uburyo buzakoreshwa, ibishobora kuva muri ubwo bushakashatsi 
ndetse n’ibintu bitandukanye busaba, ingorane, imbogamizi n’ibyago ababugizemo 
uruhare bashobora guhura na byo, uruhushya rwanditse wahawe n’inzego bireba 
rwo gukora ubushakashatsi bwawe, izina ryawe n’ikigo ubarizwamo, n’ukuntu 
ibikoresho bizifashishwa mu bushakashatsi bizafatwa ndetse n’uko ibizava mu 
bushakashatsi bizakoreshwa. 


Byongeye kandi, iri hame risobanura ko abashobora kuzagira uruhare mu 
bushakashatsi bagomba guhabwa amakuru menshi akenewe kugira ngo bafate 
ikemezo bazi impamvu bashaka cyangwa badashaka kugira uruhare mu 
bushakashatsi. Uburyo buhishira ukora ubushakashatsi uwo ari we ntibuba 
bwubahirije iri hame kuko abagira uruhare mu bushakashatsi badahabwa amahirwe 
yo kwanga gukorana n’ukora ubushakashatsi. Igihe cyose bishoboka, kugira 
uruhare mu bushakashatsi byagombye gushingira ku kwemera kuvuye mu bushake 
bw’abakorerwaho ubushakashatsi. Ibi byerekana ko ukora ubushakashatsi afite 
inshingano yo kubasobanurira ku buryo bwuzuye kandi bunoze: icyo ubwo 
bushakashatsi bugamije, ukora ubushakashatsi n’ubutera inkunga, impamvu 
bugiye gukorwa n'uko bugomba gushyigikirwa. Mu by’ukuri, ibi ni byo Erikson 
(1967) ashaka kuganishaho igihe avuga ko iyo haramutse habayeho guteza ingorane 
abagize uruhare mu bushakashatsi, nibura ntibazijujutira ko bashutswe cyangwa 

batahawe amakuru ahagije: Iyo bibayeho ko duteza ingorane abantu bemeye 
gukorerwaho ubushakashatsi, dushobora nibura kwisobanura tuvuga ko bari bafite 
icyo bazi ku byago bushobora guteza ... (Erikson, 1967, p. 369). 


Ikindi gice kirebana no kwemera ku bushake ni ihame ry’uko abagira uruhare mu 
bushakashatsi bagombye kuba abakorerabushake, bakabikora badahaswe cyangwa 
ngo bashukwe. Aho bidashoboka ko abantu bemera kugira uruhare mu 
bushakashatsi, ugomba gutanga impamvu y'uko byagenze. Ugomba kumenya 
kandi ko hari aho kwemera ku bushake biba ngombwa ko kudakenerwa cyangwa 
kukaba gukeneye koroshywa. 


Ku rundi ruhande, ubushakashatsi ku bana bari munsi y’imyaka 16, ubusanzwe ni 
ngombwa ko ababyeyi babo ari bo basabwa kubemerera kubugiramo uruhare 
cyangwa se abandi barezi bateganywa n’amategeko. Urubyiruko rufite imyaka 16 
no hejuru yayo rufatwa muri rusange nk’urushobora kwemera ku bushake, ariko 
nanone ibi bihinduka bitewe n’ubwoko bw'ubushakashatsi. Gusaba umuntu ku giti 
ke kwemera kugira uruhare mu bushakashatsi bishobora kutaba ngombwa mu 
bikorwa by'ubushakashatsi bimwe na bimwe, nk'ubushakashatsi ku mibereho 
yabaturage busa nk'aho bukorwa mu ibanga (urugero, ubushakashatsi busaba 
kwitegereza imyifatire rusange yabaturage). Kwiga ku bantu mu ibanga ndetse 
n'uburyo bukoreshwa mu gutara amakuru ya bene ubwo bushakashatsi bishobora 
guteza ingorane umuntu agomba gutekerezaho. 


Abashakashatsi bashishikarizwa kugisha inama inzego zibishinzwe zifite aho 
zihuriye n'ubwo bushakashatsi batekereza gukora. Aha ni ho basaba ubuyobozi 
bw’aho bashaka gukorera kuborohereza kugera ku kigo runaka ndetse bakanasaba 
kwemererwa kuvugana cyangwa gukorana ubushakashatsi n'abakozi b'icyo kigo. 
Nk'uko Cohen, Manion na Morrison (2000) babivuga, ngo ubu buryo bwimikorere 
ni bwiza cyane kubera ko bitera ishema, bikanatanga icyizere ku bashakashatsi 
kuko biyumvamo ko ari abacukumbuzi bakomeye kandi bubahiriza amahame 
ngengamyitwarire. Gusa hari ahantu biba bitoroshye kwemererwa kuhakorera 
ubushakashatsi, nko mu mashuri (yaba ayincuke, abanza, ayisumbuye ndetse 
n'amakuru), munganda, kwa muganga, n'ahandi. Bisaba ko abakora ubushakashatsi 
bemeza ba nyiri ibigo ku buryo budashidikanywaho ko ari abashakashatsi bahamye 
kandi bubaha ikiremwamuntu kugira ngo babemerere kugira icyo bakora mu bigo 
byabo. Ikindi kandi ni ngombwa kugirana ubucuti cyangwa umubano mwiza n'aho 
wifuza gukorera ubushakashatsi bwawe. Ni byiza ko abemeye kugira uruhare mu 
bushakashatsi bagira ubwisanzure ku mushakashatsi. 

Urupapuro rwo kwemera ku bushake 


Ubusanzwe abashakashatsi bahitamo kugaragaza ko abantu babemereye kugira 
uruhare mu bushakashashtsi bwabo babasinyisha impapuro zo kwemera ku 
bushake. Urugero, mu bushakashatsi Peel (2004) yakoze ku batinganyi b’abagore 
n’ab’abagabo, yakoresheje urupapuro rwo kwemera ku bushake rwagaragazaga 
intego z’ubushakashatsi ndetse n’imvano byabwo. Urwo rupapuro rwamenyeshaga 
abazabazwa ko kugira uruhare muri ubwo bushakashatsi ari ubushake bwabo, ko 
bafite uburenganzira bwo kwanga gusubiza ikibazo icyo ari cyo cyose, ko bashobora 
guhagarika ikiganiro igihe icyo ari cyo cyose kandi ko bashoboraga gukuramo 
amakuru batanze mu byumweru bibiri nyuma y’ikiganiro. 


Yabamenyesheje kandi ko ikiganiro kizafatwa amajwi, ko nta muntu uzacyumva 
uretse we n’umuyobora mu bushakashatsi, ko ibice bike byacyo bishobora kumvwa 
n'abandi bantu bake, ko kizashyirwa mu nyandiko ariko ko amakuru yose agaragaza 
umwirondoro wabo azavanwamo. Hanyuma abari kubazwa basabwaga gushyira 
umukono wabo ku rupapuro rwo kwemera ku bushake kugira ngo bagaragaze ko 
bemeye kugira uruhare mu bushakashatsi ku bwende bwabo. Akamaro k’impapuro 
nk’izi ni uko ziha ababazwa amahirwe yo kumenyeshwa ku buryo bwuzuye uko 
ubushakashatsi buteye ndetse n’ingaruka kubugiramo uruhare bishobora guteza 
bikiri mu ntangiriro. Ikindi kandi, ukora ubushakashatsi aba afite impapuro zo 
kwemera ku bushake ziriho umukono haramutse habaye impungenge ababugizemo 
uruhare bagaragaje cyangwa zigaragajwe n’abandi. Ikibazo gikomeye ni uko kuba 
ababazwa basabwa gusinya urwo rupapuro bishobora gutera impungenge ku 
ruhande rwabo aho kuzoroshya ku buryo birangira banze kugira uruhare muri 
ubwo bushakashatsi. 


Impapuro ngengamyitwarire zo kwemera ku bushake zigomba kuba zifite ibice 
bine: imvo nimvano y’ubwo bushakashatsi, ibintu abazabugiramo uruhare 
bashobora gusabwa, ibibazo ku kwemera ku bushake n’amagambo make asoza 
ukwemera ku bushake. Mu mvo n’imvano y’ubushakashatsi, umushakashatsi 
ashyiramo amakuru akurikira: umutwe w’ubushakashatsi, ikigamijwe, uburyo 
ubushakashatsi buzakorwamo, ndetse n’ibishobora kuzabuvamo. Ni byiza gutanga 
iyi mvo n’imvano mu gika kimwe gusa, ntibitware igihe cy’abasubiza. Ku byerekeye 
ibyo ababazwa bashobora gusabwa, ukora ubushakashatsi agomba kugaragaza neza 
ibyo basabwa bijyanye no kugira uruhare kwabo muri ubwo bushakashatsi. Ibi 
bikubiyemo igihe cyabo bagomba gutanga, ibishobora kubabangamira n’ibishobora 
gutuma bumva batamerewe neza. Ukora ubushakashatsi agomba kandi gusobanura 
icyo azakora kugira ngo agabanye ingaruka z’ibi bintu basabwa (urugero, uburyo 
azarinda umwirondoro wabo kumenyekana). Ku birebana n’ibibazo ku kwemera ku 

bushake kugira uruhare mu bushakashatsi, urupapuro ngengamitwarire rwo 
kwemera ku bushake ruba rurimo ibibazo byinshi byemeza ko ubazwa yasomye 
kandi yasobanukiwe amakuru y’ingenzi umushakashatsi yatanze arebana 
n’ubushakashatsi bwe. Byongeye kandi, ababazwa bamenya ibyo basabwa gukora 
n’icyo umushakashatsi yakoze kugira ngo agerageze kugabanya ingaruka zabyo. 
Hanyuma rero, ababazwa bagomba kuba bemeye kugira uruhare mu bushakashatsi 
ku bushake kandi bamenye ko bashobora kubihagarika igihe icyo ari cyo cyose. 
Urugero rwa bimwe mu bibazo wabaza: 


1. Usobanukiwe neza intego y’ubu bushakashatsi? (Yego/Oya) 

2. Wasomye kandi wasobanukiwe neza icyo ubu bushakashatsi bugusaba? (Yego/Oya) 

3. Wasobanukiwe ko ushobora guhagarika kubugiramo uruhare igihe icyo ari cyo 
cyose? (Yego/Oya) 


Ku byerekeye amagambo make asoza ukwemera ku bushake, igice giheruka 
urupapuro ngengamyitwarire rwo kwemera ku bushake kigomba kugira amagambo 
agaragaza ko ababazwa bemeye kugira uruhare mu bushakashatsi bwawe ku 
bwende bwabo kandi ko basobanukiwe n’icyo basabwa gukoramo (ni ukuvuga, 
kwemera ku bushake). Mu mpera y'urupapuro rwo kwemera ku bushake ugomba 
kuhasiga umwanya ugenewe abagize uruhare mu bushakashatsi bwawe n’umwanya 
wawe (umushakashatsi) kugira ngo hashyirweho itariki n'umukono. 


Urugero rw'ibikubiye mu rupapuro rwo gusaba kwemera ku bushake 


Twagira ngo tugusabe kuganira natwe kuri ubu bushakashatsi... (umutwe wabo) 
kuko dutekereza ko ushobora kuba ufite amakuru wadusangiza. Intego y'ubu 
bushakashatsi ni... Ntituguhatira kuganira natwe kuri ubu bushakashatsi niba 
utabishaka. Niba wiyemeje kubugiramo uruhare, turagusaba kuganira natwe mu 
gihe kiyingayinga isaha ku birebana... Ntiduteganya ko hazabaho ingaruka kuri 
wowe bitewe n'uko waganiriye natwe. (Ntabwo) turi bugufate amajwi cyangwa 
ngo tuzagaragaze amazina yawe muri ubu bushakashatsi, kandi amakuru uzaduha 
azagirwa ibanga. Ushobora gusimbuka ibibazo ibyo ari byo byose udashaka 
gusubiza kandi ushobora no guhagarika ikiganiro turi kugirana igihe icyo ari cyo 
cyose. Inyungu iri mu kugira uruhare muri ubu bushakashatsi ni uko ushobora 
gufasha.... Ntabwo uzahemberwa kuba waganiriye natwe kandi nta n'amafaranga 
usabwa gutanga. Ibizava muri ubu bushakashatsi bishobora gutangarizwa mu 
nama zitandukanye cyangwa se mu binyamakuru bitandukanye ariko nta zina 
ryawe tuzagaragaza. 

Kwinjira mu buzima bwite bw’umuntu 


Igice cya gatatu k’impungenge zijyanye n’imyitwarire y’ukora ubushakashatsi ni 
ikirebana no kwinjira mu buzima bwite bw’umuntu bishobora gukorwaho. 
Uburenganzira ku buzima bwite ni ihame benshi muri twe bakomeyeho kandi 
kwica iryo hame mu izina ry ubushakashatsi ntabwo abantu babibona nk’ibyemewe. 
Rifitanye isano n’igitekerezo cyo gusaba kwemera ku bushake. Impamvu ni uko 
ikigero ubazwa atangaho ukwemera ku bushake bwe hashingiwe ku gusobanukirwa 
neza icyo kugira uruhare mu bushakashatsi bishobora kumusaba, ni na cyo 
amenyaho mu buryo runaka ko yatanze uburenganzira ku buzima bwite bwe kubera 
impamvu runaka. 


Ku birebana n’ubuzima bwite bw’umuntu ndetse n’ibanga, abashakashatsi bagomba 
kugirira ibanga abo bakorana mu bushakashatsi bwabo (Bryman, 2008). 
Abashakashatsi bagomba no kwirinda ibiranga umwirondoro w'umuntu bishobora 
gutuma hamenyekana ababajijwe, nk’amazina, muri raporo z’ubushakashatsi zabo. 
Israel na Hay (2004) bafata ibanga nk’ihame ngengamyitwarire rikomeye. Nk'uko 
babivuga, abantu batagize ibanga ry’ibyo babwirwa, ‘ni nde wazavugana na bo mu 
gihe kizaza? (Israel & Hay, 2004, p. 94). Ikindi kandi, uretse kuba kutabika ibanga 
bidakwiriye, bigaragara ko bishobora guteza ingorane abashakashatsi b’igihe 
kizaza. 


Ku birebana n’umutekano wabo, abagira uruhare mu bushakashatsi bagomba 
kwizezwa ko amakuru yakusanyijwe atazatangazwa ku mugaragaro mu buryo 
bwatuma umuntu uyu nuyu amenyekana. Ni muri urwo rwego ibirango nkibi 
bikurikira: ushaje/ ukiri muto, umwana/ ukuze, utuye mu mujyi/ mu cyaro, igitsina 
gore/ gabo, ukorera Leta/ uwikorera, n'ibindi ari byo bigomba gukoreshwa mu 
kugaragaza amagambo yatoranyijwe yavuzwe n’ababazwa. Ku bwibyo, kugira ngo 
wirinde kwica inshingano yawe yo kurinda ibanga ry’abagize uruhare mu 
bushakashatsi bwawe, ni ingenzi: (a) kubona uruhushya rwo gutanga amakuru 
n'ibimenyetso bigaragaza umwirondoro w’umuntu, cyanecyane amagambo 
yavuzwe n’umuntu, mbere yo gushyira ahabona ayo makuru; (b) kwereka abagize 
uruhare mu bushakashatsi bwawe ibyo uzagaragaza maze bakaguha uruhushya 
rwo kubikoresha; (c) kubasaba kwemeza imyanzuro yavanywe mu makuru batanze 
cyangwa se gutandukanya ku buryo bugaragara ibitekerezo byawe n’ibyo batanze 
igihe cyo kubyandika; no (d) gukoresha amazina atari ay’ukuri ku bantu/imiryango 
yagize uruhare mu bushakashatsi bwawe ku buryo batabasha kumenyekana. Muri 
make, abashakashatsi bagomba kwigengesera kugira ngo barindeibangary’amakuru 
yatanzwe ku rwego rw umuntu ku giti cye ndetse no ku rwego rw’imiryango. 
Umwirondoro w’ababajijwe ntugomba kugaragazwa keretse bahaye umushakashatsi 

uruhusa mu nyandiko mbere y'uko ubushakashatsi butangira. Igihe ibiranga 
umwirondoro w'umuntubyakoreshejwe mu bushakashatsi, abakora ubushakashatsi 
bagomba gusobanura impamvu ibi ari ngombwa n’uko ibanga rizarindwa. Igihe 
bishoboka, ababajijwe bafite umwirondoro wagaragajwe bafite uburenganzira bwo 
kureba ayo makuru yerekana umwirindoro wabo mbere y'uko akwirakwizwa. 
Abashakashatsi bagomba kumenya ibyago byaterwa no kumenyekanisha amazina 
y umuntu no kwinjira mu buzima bwite bwe bivuye ku buryo bwose bwo kubika 
amakuru no kuyatunganya, harimo mudasobwa n’amadosiye, ibyabitswe kuri imeli 
(email), ibyafotowe, gasete zibikwaho amajwi n’amashusho cyangwa andi makuru 
ayo ari yo yose ahita agaragaza umwirondoro w’umuntu. 


Gukoresha uburiganya 


Bryman (2008) avuga ko gukoresha uburiganya bibaho igihe abashakashatsi 
basobanura ubushakashatsi bwabo mu ishusho y’ikintu kitari icyo buri cyo. Iyo 
babigenje gutyo, abashakashatsi baba bashaka kugabanya uko ababazwa bumva 
icyo ubwo bushakashatsi bugamije kugira ngo babashe kubasubiza ku buryo 
busanzwe. Nk’uko abahanga bamwe babivuga (Israel & Hay, 2004; Peel, 2004; 
Swedish Research Council, 2017), gukoresha uburiganya hari ubwo biba ngombwa 
mu bushakashatsi bukorwa mu ibanga, bikaba bishobora gusobanurwa mu ngero 
zimwe na zimwe. Ubushakashatsi bukorwa mu ibanga bivuga ubushakashatsi aho 
(a) umwirondoro w’ubukora cyangwa se (b) intego y’ubushakashatsi bitazwi 
n’ababugiramo uruhare. Ingero z’aho wahitamo gukora ubushakashatsi bwo mu 
ibanga zirimo izi zikurikira: (1) igihe bidakunda ko wamenyesha buri wese icyo 
urimo gukora bitewe n’ahantu hihariye urimo gukorera ubushakashatsi bwawe. 
Urugero, igihe ubushakashatsi ukora bwerekeranye no kwitegereza cyanecyane 
ahantu ha rusange cyangwa kuri murandasi. (2) Igihe kwitegerereza ahabona 
cyangwa kumenya neza intego y'ubushakashatsi bwawe bishobora kugira ikintu 
kihariye bihindura ku kibazo kirimo gukorwaho ubushakashatsi, izi zikaba ari 
impungenge nyamukuru ku ireme ry’ibizava mu bushakashatsi bwawe. 


Abashyigikiye imigenzereze y uburiganya mu bushakashatsi basobanura bavuga ko 
ababazwa bemera kugira uruhare mu bushakashatsi gusa iyo batabwijwe ukuri. Mu 
by’ukuri, umuntu yavuga ko ubushakashatsi bukozwe mu ibanga ndetse 
n'imigenzereze y'uburiganya bifite umwanya mu bushakashatsi cyanecyane aho 
bikoreshwa byagambiriwe n’ubwo bibonwa nk’ibintu bikurura impaka. Dufashe 
nk’urugero rw’ubushakashatsi aho ushaka gusobanukirwa neza ibanga n’umuco 
wo gukorera hamwe mu ruganda uru n’uru. Ubundi wiyumvisha neza ko gukoresha 
kwitegereza abakozi n’ibikorwa byaba uburyo bukwiriye bwo gukoresha muri ubwo 
bushakashatsi bwawe. Ariko kandi, uratekereza ko abakozi nibaramuka bamenye 

ko urimo kubitegereza, no kubacunga, bashobora kwitwara mu buryo butandukanye 
n'uko bisanzwe. Ni yo mpamvu, washobora kuba wahawe uruhushya rwo kubikora 
mu ibanga cyangwa se ukababwira inkuru itari iy'ukuri igamije gusobanura 
impamvu uri ahongaho. 


Mu buryo bwemewe, kuvugisha ukuri bigomba kuba ishingiro ry’isano iri hagati 
yabakora ubushakashatsi, ababazwa n'abandi bashaka kubugiramo uruhare. 
Gukoresha ubushakashatsi bukozwe mu ibanga cyangwa kubeshya ababazwa 
bigomba gusobanurwa neza kandi bigatangirwa uruhushya n’inzego zibifitiye 
ububasha. Iyo bibaye ngombwa ko ubushakashatsi bukorwa mu ibanga cyangwa 
bukoresha uburiganya, ababazwa bagomba gusobanurirwa impamvu nyuma 
y ubwo bushakashatsi igihe bikwiye. Abashakashatsi ntibagomba gushishikarira 
kubeshya ababazwa cyangwa kubayobya kubera ko bibwira ko batazemera 
kubafasha. Abashakashatsi bagomba kugaragaza impamvu zumvikana z’uko ubwo 
bushakashatsi bwo mu ibanga bugomba gukomeza abatanga amakuru batagombye 
kubyemera, n’uburyo inyungu zizava muri ubwo bushakashatsi ari ingirakamaro 
kurenza kure kuba abakorerwaho ubushakashatsi batemeye kuganira na bo. 


Gutanga uburenganzira bwo kwikura mu bushakashatsi 


Uretse ingero z’ubushakashatsi bwo mu ibanga aho bidakunda ko buri wese uri 
kugenzurwa amenya icyo urimo gukora, abagira uruhare mu bushakashatsi buri 
gihe bagomba kugira uburenganzira bwo kwikura mu bushakashatsi ku rwego 
bwaba bugezeho urwo arirwo rwose. Igihe ababazwa bahisemo kwikura mu 
bushakashatsi, ntibagomba gushyirwaho igitutu cyangwa guhatirwa kutavamo 
hakoreshejwe uburyo ubwo aribwo bwose. Ababazwa bagomba guhabwa amakuru 
yerekeye uburyo bwo kwikura mu bushakashatsi ndetse n’igihe biba bitagishoboka 
gukuramo amakuru batanze (urugero, nka nyuma yo gushyira ahabona ibyavuye 
mu bushakashatsi). 


Andi makuru y'ingenzi ajyanye n’uburenganzira bw’abagira uruhare mu 
bushakashatsi ni arebana n’agahimbazamusyi. Ibikorwa byo kureshya ababazwa, 
urugero nko kubaha serivisi zihariye cyangwa kubishyura amafaranga (bitari 
ukubishyurira amafaranga y’urugendo, cyangwa se rimwe na rimwe, ay igihe 
batanze) no gushyiraho agahimbazamusyi kadakwiye, ubusanzwe bigomba 
kwirindwa. Abagira uruhare mu bushakashatsi bagombye kwiyemerera kugerwaho 
n’ingorane zishobora guterwa no kugira uruhare muri ubwo bushakashatsi ndetse 
n'igihe nta gahimbazamusyi bahawe. Kwishyura ibyo ababazwa batanze kugira ngo 
bitabire, urugero nk’amafaranga y urugendo, bipfa kuba atari amafaranga bahabwa 
mu rwego rw'igihembo, birakorwa. Abakora ubushakashatsi bagomba gushishoza 

ku ihame ryo kwemera kugira uruhare mu bushakashatsi ku bushake iyo 
abatangamakuru bafite aho bahuriye mu kazi cyangwa se bafitanye isano yo mu 
muryango n’umushakashatsi. Ingero: gukorana n’abanyeshuri uri umwarimu wabo, 
gukorana n’abakozi uri umukoresha wabo, gukorana n’abarwayi uri umuganga 
wabo, kukorana n’abavandimwe muvukana, n’ibindi. Birashoboka ko ubushake 
bw’aba bantu bwo kugira uruhare mu bushakashatsi bushobora guturuka ku 
nyungu runaka baba babutegerejemo cyangwa se ku gutinya ingaruka zishobora 
kubabaho igihe batemeye kugira uruhare muri ubwo bushakashatsi. 


Umwanzuro 


Iki gice cyarebanaga n'ibibazo bijyanye n’amahame ngengamyitwarire mu 
bushakashatsi bishobora kubaho igihe umuntu arimo gukora ubushakashatsi. Ibi 
bibazo byerekeranye n’imyitwarire akenshi bifitanye isano n’ingorane abagira 
uruhare mu bushakashatsi bashobora kugira bitewe n’uruhare bagize mu 
bushakashatsi, kudasobanurira neza ababazwa iby’ubwo bushakashakatsi ngo 
bemere kubugiramo uruhare ku bushake, kutagaragaza umwirondoro wabo, 
kubagirira ibanga no kwinjira mu buzima bwite bwabo, gukoresha uburiganya no 
gutanga uburenganzira bwo kwikura mu bushakashatsi. Uburyo bwose 
buzakoreshwa mu bushakashatsi bugomba gusobanurirwa neza abazabugiramo 
uruhare, mu rurimi bumva kandi ku buryo bworoshye. 

IGICE II 
Uko Bakora 
Ubushakashatsi 


UMUTWE 5 


GUSESENGURA 
UBUSHAKASHATSI BWAKOZWE 
MBERE 


Evode Mukama na Laurent Nkusi 


Iriburiro 


Mu bihugu byinshi byo muri Afurika harimo nu Rwanda n’ibihugu birukikije, 
abantu ntibakunze kugira umuco wo kwandika no kubakira ku byanditswe mbere. 
Ibi rero bigira ingaruka mbi mu gutuma badashobora guhererekanya ubumenyi. Iyo 
umushakashatsi adahereye ku by’abandi banditse, biragoye kugira ngo abone 
ifatiro ry ubumenyi bushya. Ntashobora kumenya niba hari igishya azanye mu 
bisanzwe bizwi cyangwa se ngo amenye niba hari ibisobanuro by’inyongera ashyize 
ahagaragara kugira ngo ibyari bisanzwe bizwi birusheho kumvikana. Abasoma ibyo 
yanditse na bo ntibiborohera kumenya niba hari icyuho aje kuziba mu bumenyi 
busanzwe buzwi. Ni yo mpamvu iki gice cyo gusesengura ubushakashatsi bwakozwe 
mbere (literature review) ari ingenzi. Kigamije rero kwerekana imirongo migari 
ishobora gufasha umushakashatsi gusesengura no kujora ibyanditse mbere 
hifashishijwe ingero zifatika. 


Urugero rw’ isesengura ry’ibyanditswe mbere 


Reka duhere ku rugero rwatanzwe na Mukama (2014, pp. 127 - 128): 

Imishinga yo kwiga bakoresha ikoranabuhanga 


“Inyigo ku mishinga yo kwiga bakoresha ikoranabuhanga yakozwe na Scheiderman 
(1998) mu nyandiko yashyize ahagaragara, ayita “Gusanisha- Guhanga-Gutanga: 
uburyo bwo kwigisha/kwiga bakoresheje ikoranabuhanga” (Relate - Create - Donate: 
a teaching/learning philosophy for the cyber-generation). N'ubwo yabyize ahereye ku 
burambe mu kwigisha no mu kwitegereza uko abanyeshuri be biga aho gukoresha 
inzira y'ubushakashatsi, Scheiderman (1998, p. 25) afite umwihariko wo 
kugaragaza ko abanyeshuri bashobora kwiga bafatanyije mu matsinda imishinga 
ijyanye n'ubuzima bwabo bwa buri munsi, ibategura kwinjira mu kazi kandi 
ishingiye ku ikoranabuhanga. Shneiderman asobanura ko umushinga wo kwiga 
bakoresheje ikoranabuhanga ushingiye ku ntambwe eshatu zikurikira: 


e Gusanisha: kuri iyi ntambwe abanyeshuri bibumbira mu matsinda maze 
bakungurana ibitekerezo kugira ngo basobanure, bacengere kandi bumve 
umushinga wo kwiga bagiye gukoraho. Byongeye, bafatira hamwe gahunda 
y'uko uwo mushinga bazawushyira mu bikorwa. 


e Guhanga: kuri iyi ntambwe abanyeshuri bakora ubushakashatsi ku mushinga 
wabo, bakagerageza gushaka igisubizo umuntu ari wenyine cyangwa 
afatanyije n'abandi. 


e  Gutanga: aha abanyeshuri bashyikiriza umushinga bakoze ba nyiri ukuwushyira 
mu bikorwa cyangwa bakawuha abaturage. 


Morgan (1983) kimwe na Shneiderman (1998) bemeza ko kwiga bishingiye ku 
mishinga bihabwa agaciro n'inzira abanyeshuri banyuramo mu gukora umushinga 
n'umusaruro uva muri uwo murimo. Ibi biruzuzanya n'ubushakashatsi bwakozwe 
na Mukama na Andersson (2008) aho berekana ko kugira ngo abarimu bashya 
bakire impinduka zibereye mu kwiga gushingiye ku ikoranabuhanga bagomba 
guhabwa uburyo bwo guhanga ibintu bishya n'ubwo gukemura ibibazo bahura na 
byo mu buzima bwabo bwa buri munsi. Byongeye bagomba guhabwa umwanya 
wo kugaragaza ibyo bavumbura n'ibyo bunguka mu kwishakira ibisubizo. Ubundi 
bushakashatsi bwakozwe ku kwigira kuri mudasobwa abanyeshuri bafatanyije 
bwerekana ko bidahagije gushyira abanyeshuri mu matsinda ngo wizere ko 
bazasenyera umugozi umwe mu kubaka ubumenyi bishimiye bose nk’abagize 
itsinda. Mercer (1995) ashishikariza abanyeshuri gukorera mu matsinda mato no 
kwifashisha ikiganiro gisesengura kuko ari byo bibafasha kubaka ubumenyi 
bafatanyije. Iki kiganiro gisaba ko ibitekerezo by'umuntu bisesengurwa, ugitanze 
agahabwa umwanya wo kugisobanura, abandi na bo bagashobora kukijora, 
kucyubakiraho cyangwa se kukivuguruza iyo bibaye ngombwa. Bityo abanyeshuri 
bakagenda baterana inkunga mu bitekerezo kugera aho bafatiye imyanzuro 
bumvikanyeho. 

Gukoresha imishinga yo kwiga byizweho n'abashakashatsi benshi. Urugero ni 
nk'aho ChanLin (2008) agaragaza ko kwiga gushingiye ku mishanga bishobora 
gutuma abanyeshuri biyungura ubushobozi bwo gukora inshamake, ubwo kubakira 
ku byigwa, n'ubwo gukora imirimo isaba isesengura. Aha, ChanLin avuga ko 
mwarimu aba afite umurimo w'ubutoza kandi uyu murimo ukaba ari ingenzi mu 
gutuma abanyeshuri bagera ku ntego yabo. Abashakashatsi Ayas na Zeniuk 
(2001) bemeza ko imishinga yo kwiga ishobora gutuma abanyeshuri bahinduka 
abafatanyabikorwa mu bitekerezo hagati yabo. Aba bashakashatsi basobanura ko 
kugira ngo ubu bufatanyabikorwa bushinge imizi bugomba kuba bufite ubuyobozi 
buhamye kandi bwubakiye ku kemezo cya buri wese cyo gushigikira ko busugira. 
Naho Krajcik, Blumenfeld, Marx na Soloway (1994) bashimangira ko gukoresha 
ikoranabuhanga mu mishinga yo kwiga siyansi bifite imimaro myinshi harimo 
gutuma abanyeshuri bakemura ibibazo nyakuri bahura na byo mu buzima bwabo 
bwa buri munsi. Ikindi kandi iyi myigire yungura abanyeshuri ubushobozi bwo 
gukorera hamwe cyanecyane mu bushakashatsi bukorerwa muri laboratwari. 
Danford (2006) yandika ko kwiga bishingiye ku mishinga bifasha abanyeshuri 
kunguka ubumenyi nyakuri bukenewe mu kazi, ibigo biharanira inyungu 
bigashobora kubona abakozi badahenze (abanyeshuri) n'inzobere mu bumenyi 
runaka (abarimu). N'ubwo uburyo bwo kwiga bishingiye ku mishanga 
bwakoreshejwe na benshi, Hanney na Savin-Baden (2013) bemeza ko ubu buryo 
butaragira ihange(theory) rifatika. Basobanura ko ubu buryo butarasobanurwa ku 
buryo bwemewe na bose kandi ko butaragira ihangiro (framework) rimwe. Ni muri 
urwo rwego rero, ubu bushakashatsi bugerageza gutanga umusanzu wabwo mu 
kuziba icyo cyuho mu ruhando rw'ikoranabuhanga”?. 


Muri uru rugero, kugira ngo umushakashatsi akore isesengura ry’ibyanditswe 
mbere, biragaragara ko agomba kubanza gusoma ubushakashatsi bwakozwe mbere 
ku gitekerezo shingiro ashaka kwigaho. Ibi ni ingenzi cyane kuko bituma 
ubushakashatsi bugira ireme n’ubwizerwe. 


Umumaro w’isesengura n’ijora ry’ibyanditswe mbere 


Isesengura n'ijora ni inshamake si ukurondora abakoze ubushakashatsi ngo ube 
wagira uti “uyu yavuze biriya n'uriya avuga biriya” maze urekere aho. Ni ugucengera 
ibyanditswe mbere ukibaza impamvu abakoze ubwo bushakashatsi babukoze ku 
buryo runaka ntibabukore ukundi. Ibyo ushobora kubirebera ku iyoboramikorere 
(methodology); aho bwakorewe (contezt), ku ihangiro (theoretical framework), no 
ku byagezweho n'ubushakashatsi (findings/results). 


29 Indangasoko kuri uru rugero murayisanga muri Mukama (2014). 

Gusoma ubushakashatsi bwakozwe n’abandi, ukabusesengura, ukabujora kandi 
ukabwandika mu nshamake, bituma umushakashatsi yunguka ibitekerezo bishya 
ku buryo ashaka gukoramo ubushakatsatsi bwe. Byongeye, bituma ashobora 
kwerekana aho ubushakashatsi bwe bwuzuzanya cyangwa aho butandukanira 
n’'ubw’abandi. Mu yandi magambo, gukora isesengura n’ijora ry ibyanditswe mbere 
bigomba kuba bifite intego. Muri izo ntego umuntu yavuga iz’ingenzi zikurikira 
(Hart, 2001; Knopf, 2006): 


Kwerekana inshamake yibyanditswe mbere ku gitekerezo shingiro kigiye 
kwigwaho. lyo umushakashatsi azi ibyakozwe mbere, bituma adata umwanya 
yongera gushakashaka ibyarangije kuvumburwa mbere y’igihe (reinventing the 


wheel). 


Kwerekana ibitarakozweho ubushakashatsi ku gitekerezo shingiro kigiye 
kwigwaho. 


Kwerekana niba ubushakashatsi bwakozwe mbere bufite inenge mu ihangiro 
ryabwo cyangwa se mu iyoboramikorere (methodology) maze ukerekana 
uburyo ubugiye gukorwa kuzabifutura ku buryo bwimbitse. 


Kwerekana ko ubushakashatsi bugiye gukorwa buje kuziba icyuho (gap); 
kwibanda ku bitaritaweho (silence) cyangwa gukosora amakosa cyangwa 
imyumvire itari yo ku gitekerezo shingiro kizibandwaho. 


Kubera ko isesengura n’ijora ry ibyanditswe mbere rigaragaza imbago (limitations) 
ryabyo, umushakashatsi ni ho ahera yerekane umusanzu we mu bushakashatsi 
agiye gukora. Ashobora kuvuga icyo aje kongera ku bumenyi busanzwe buzwi 
cyangwa se icyo aje guhinduraho. Ni ukuvuga ko mu by’ukuri ibibazo 
by’ubushakashatsi cyangwa inkeneragihamya (hypothesis) byagombye guturuka 
mu isesengura n’ijora ry’ibyanditswe mbere. Iyo ni yo mpamvu abashakashatsi 
benshi bakunda kugaragaza ibibazo by’ubushakashatsi cyangwa inkeneragihamya 
nk’agace kagize isesengura n’ijoro ry ibyanditswe mbere. 


Isesengura nijora ry ibyanditse mbere rishobora gukoreshwa nk’ahantu hatatu 
hatandukanye: Aha mbere, isesengura n’ijora ry ibyanditswe mbere rishobora kuba 
inyandiko yihariye kandi yihagije. Ikigamijwe aba ari nko kumva aho ubumenyi 
bugeze ku kibazo cyangwa ku gitekerezo shingiro runaka. Ik’ingenzi si ukugaragaza 
amakosa y’ubushakashatsi bwakozwe mbere gusa, ahubwo ni ukwerekana na none 
amasomo umuntu yakwigira ku byagaragajwe na bwo no ku myanzuro yabuvuyemo. 
Aha kabiri isesengura n’ijoro ry’ibyanditse mbere rikunze gukoreshwa ni aho 

rikorwa mu ikubitiro ry umushinga w’ubushakashatsi bashaka gukora. Urugero ni 
nk’ubushakashatsi bukorwa n’abanyeshuri basoza amashuri makuru. Hari nubwo 
iri sesengura n'ijora rikorwa mu mishinga y’ubushakashatsi kugira ngo iterwe 
inkunga y’amafaranga. Ikigamijwe ahanini muriiri sesengura nijora ry ibyanditswe 
mbere ni ukugaragaza ko ubushakashatsi bugiye gukorwa nta wundi wabukoze. 
Umushakashatsi aba ashaka kandi kugaragaza ko hari ikintu gishya aje kongera 
cyangwa guhindura mu bumenyi busanzwe buzwi. Hari n’izindi ntego 
umushakashatsi ashobora kuba agamije nkuko zavuzwe hejuru. Aha gatatu 
isesengura nijora ry ibyanditswe mbere rikunze gukoreshwa ni igihe barikoze 
nk’igice kigize raporo y ubushakashatsi bwarangiye. Akenshi na kenshi iki gice kiba 
kije kuzuza isesengura niijora ry ibyanditswe mbere ryakozwe mu 
mbanzirizamushinga. Iri sesengura n’ijora rifasha kwerekana isano iri hagati 
y imyanzuro y’ubushakashatsi n’ubumenyi bwari busanzwe buzwi kugeza icyo gihe. 


Kugaragaza umusanzu w’ubushakashatsi 


Isesengura n'ijora ry ibyanditswe mbere riba rigamije kuvuga muri make aho 
ubumenyi buba bugeze ku gitekerezo shingiro muri icyo gihe umushakashatsi agiye 
gukora ubushakashatsi bwe. Iri sesengura n’ijora kandi rifasha umushakashatsi 
kwerekana uruhare rwe mu kongera cyangwa mu guhindura imyumvire kuri ubwo 
bumenyi. Reka twifashishe urugero twabonye hejuru. Mukama (2014, p. 128) 
aragira ati: 


N'ubwo uburyo bwo kwiga bishingiye ku mishanga bwakoreshejwe na 
benshi, Hanney na Savin-Baden (2013) bemeza ko ubu buryo butaragira 
ihange (theory) rifatika. Basobanura ko ubu buryo butarasobanurwa ku 
buryo bwemewe na bose kandi ko butaragira ihangiro (framework) rimwe. 
Ni muri urwo rwego rero, ubu bushakashatsi bugerageza gutanga 
umusanzu wabwo mu kuziba icyo cyuho mu ruhando rw’ikoranabuhanga. 


Muri uru rugero, Mukama arerekana ko icyuho kiri mu nyigo zakozwe mbere ari 
uko imyigire ishingiye ku mishinga idafite ihange n'ihangiro ryemeranyijweho 
n’abashakashatsi. Mukama aravuga ko umuganda w’ubushakashatsi bwe ari 
ukugira uruhare mu kurema ihange n’ihangiro ry’imyigire ishingiye ku mishinga 
n’ikoranabuhanga. Kuziba icyo cyuho ni uburyo bwo kungura ubumenyi. Ijambo 
ubumenyi rivugwa hano si ukuri kudakuka. Mu burezi kimwe no mu ngeri zindi 
zishamikiye ku bumenyi nyamuntu no ku mibanire y’abantu n’abandi, ubumenyi ni 
imyumvire igaragaza uko ibintu bigenda bahereye ku bushakashatsi bwakozwe. 
Ubwo bumenyi rero bushobora kuba bufite ikigero cy’ubwizerwe (degree of 
confidence) runaka. Nko mu bushakashatsi bwa Mukama (2014), biragaragara ko 

ishuri ry’ibitekerezo yubakiraho ubushakashatsi bwe ari irishingiye ku mibanire 
yabantu n'imico yabo (sociocultural perspective). Ubumenyi busobanurwa 
hakurikijwe ishuri ry’ibitekerezo (school of thought) runaka. Mu gusesengura no 
kujora ibyanditswe mbere, umushakashatsi rero agerageza kwibaza ku bisobanuro 
bitangwa n'abandi bashakashatsi n’igihamya babitangira maze akareba ko 
ibimenyetso batanga bifite imbaraga zihagije zo kubyemeza. Ibisobanuro kandi 
bishingira ku ishuri ry’ibitekerezo ubushakashatsi bwakozwemo. 


Ubwo rero umusanzu w'umushakashatsi ushobora kugaragara mu buryo 
bunyuranye: ese imyumvire ku byanditswe mbere n’abashakashatsi runaka umuntu 
yayemera? Ese yayemera ku ruhe rwego: arayemera cyane, cyangwa se by’igice 
cyangwa se na none ntayemera habe na mba? Ese hari ubundi bushakashatsi 
bwakorwa kugira ngo ubumenyi abandi bagaragaje busobanuke neza, bwumvikane 
kurushaho, bukosorwe cyangwa se bwaguke? Ubushakashatsi bwakorwa bukazana 
ibisobanuro byisumbuye ibisanzwe, ibikosora imyumvire isanzwe iriho, ibizana 
imyumvire mishya itari isanzwe izwi, ibyo byose ni umusanzu mu kongera 
ubumenyi cyangwa imyumvire ku gitekerezo shingiro runaka. Niba hari amakuru 
mashya ubushakashatsi buzanye atuma urwego rw’ikizere ku myumvire isanzwe 
izwi rwiyongera cyangwa se rugabanuka na byo ni uburyo bwo kongera ubumenyi. 


Uko isesengura n’ijora ry’ibyanditswe mbere rikorwa 


Kugira ngo umushakashatsi ashobore gusesengura no kujora ibyanditswe mbere ni 
ngombwa ko abikora kuri gahunda, ni ukuvuga ahereye ruhande kandi afite 
ikerekezo. Hari ingingo z’ingenzi zamufasha kubigeraho: 


* Guhitamo igitekerezo shingiro cy ubushakashatsi 

* Gukusanya ibyanditswe mbere 

" Kwinjira mu isesengura n’ijora ry ibyanditswe mbere 
" Kugaragaza intego nyamukuru y’ubushakashatsi 

+ Gutegura ibibazo by’ubushakashatsi 


+ Kugena umwanya w'isesengura nijora ryibyanditswe mbere muri raporo 


bushakashatsi 


Guhitamo igitekezezo shingiro, intego n’ibibazo by’ubushakashatsi 


Uko umushakashatsi agenda acukumbura ibyanditswe mbere, ni ko agenda abona 
ko hari ibishobora kuba bitaranditswe ku nsanganyamatsiko ari kwigaho. Ashobora 
no gusanga ibyanditswe bitarasobanuye ku buryo bwimbitse ingingo runaka. 
Birashoboka ko ashobora no gusanga hari ingingo ikocamye noneho akiyemeza 

kuyigaho. Iyo rero umushakashatsi amaze kubona icyuho agiye kuziba, cyangwa se 
ingingo agiye gukosora, cyangwa se kuyigaho kuko itavugwa mu byanditswe mbere, 
yandika igitekerezo shingiro kandi agategura ibibazo by ubushakashatsi. 


Amagambo “igitekerezo shingiro” (research idea) akoreshejwe muri iki gitabo 
asobanura ikerekezo cy’ubushakashatsi cyangwa se izingiro ry ibikorwa bijyanye 
n’ubushakashatsi bugiye gukorwa. Abanyeshuri kimwe n'abandi bashaka gukora 
ubushakashatsi ku nshuro ya mbere bakunda kwibaza bene ibi bibazo: “Mbese 
nzavana he igitekerezo shingiro cy’ubushakashatsi bwange?” “Ese nabwirwa miki 
ko ubushakashatsi nshaka gukora abandi batabukoze?” Kwibaza ibibazo nk’iki ni 
ingenzi. Impamvu bikenewe turayibona twifashishije ingero. Akenshi na kenshi 
abashakashatsi bagira igitekerezo shingiro runaka bakunda kwibandaho. Iyo 
usesenguye neza igitekerezo shingiro, ushobora gusanga hari ibindi bitekerezo bito 
bigikubiyemo. Isesengura ry’igitekerezo shingiro rituma umushakashatsi agana ku 
ngingo nyamukuru ubushakashatsi bwibandaho. Ni ukuvuga ko igitekerezo 
shingiro cyo ku rwego rwa mbere ushobora kugisesengura kikumvikana kurushaho 
ku rwego rwa kabiri, n’icyo ku rwego rwa kabiri kikumvikana byisumbuyeho ku 
rwego rwa gatatu. Iryo sesengura rirakomeza kugeza igihe umushakashatsi agereye 
ku ngingo nyamukuru yo kwigaho. 


Reka dufate urugero rw'igitekerezo shingiro cyo ku rwego rwa mbere tukite 
“Kuzamura ireme ry’uburezi’. Umushakashatsi ahita yibaza ati: “Ese ireme 
ry uburezi rireberwa hehe?” Abashakashatsi bamwe bashobora guhita batekereza 
ibikorwa kugira ngo ireme ry’uburezi ribeho. Ingero: guhugura abarimu, guhuza 
integanyanyigisho n’isoko ry'umurimo, politiki y’uburezi, imiyoborere myiza 
yamashuri, igenamigambi nimicungire y’imari, imyigire y’abanyeshuri, 
imyigishishirize y’abarimu n’ibindi. Abandi bashakashatsi bashobora gutekereza 
ko ireme ry’uburezi rigaragarira mu ngaruka z’uko uburezi buhagaze. Ingero: 
abakozi bakora akazi kinyamwuga, umusaruro w'umukozi warangije kwiga, 
iterambere ry igihugu, ubushobozi bwo gukemura ibibazo by’abaturage, ihangwa 
ry imirimo ugereranyije n’ibyo abanyeshuri bize n’ibindi. Ireme ry’uburezi rero ni 
igitekerezo cyo ku rwego rwa mbere. Impamvu zitera ireme ry’ uburezi n’umusaruro 
w uburezi bufite ireme biragaragaza igitekerezo shingiro cyo ku rwego rwa kabiri. 


Ku rwego rwa kabiri, buri gitekerezo shingiro muri ibyo tumaze kuvuga haruguru, 
na cyo gishobora gusesengurwa kikavamo ibindi bitekerezo shingiro bito 
birushijeho gusobanuka. Reka dufate urugero rw’igitekerezo shingiro twavuze 
haruguru ku rwego rwa kabiri “imyigire y’abanyeshuri’. Nk'uko tuzabibona mu gice 
cy ikusanyamakuru n’isesenguramakuru, iyo agiye gukora ubushakashatsi, 
umushakashatsi yibaza ibibazo bibiri by’ingenzi mu bushakashatsi bw’ubumenyi 


81 


UBUSHAKASHATSI MU BUMENYI NYAMUNTU N'IMIBANIRE Y'ABANTU 


nyamuntu n’imibanire y’abantu: “iki?” na “gute?” (what and how). Mu gusesengura 
igitekerezo shingiro “imyigire y'abanyeshuri”, umushakashatsi ashobora kwibaza 
ati: “Ni iki kigwa cyangwa se ni nde wiga?” “Umunyeshuri yiga ate?” Ibyo bibazo 
rero bishobora gutuma umushakashatsi yibanda kuri bimwe muri ibi bitekerezo 
shingiro bigaragaza imyigire y'abanyeshuri: gukoresha ikoranabuhanga mu kwiga, 
kwiga ibiteganyijwe mu nteganyanyishisho, ikoreshwa ry’imfashanyigisho mu 
kwiga, imikoreshereze y'ururimi rw'amahanga mu myigire, ibaza n'ibazwa, 
ubufasha bw’abarimu mu kwiga cyangwa mu kwiyigisha, ubufatanye hagati 
y abanyeshuri, ingaruka zo kurya cyangwa kutarya saa sita mu myigire y'abana, 
gutsinda no gutsindwa, kuba umuhungu/kuba umukobwa mu myigire 
yikoranabuhanga na siyansi, uruhare rw’ababyeyi mu myigire, kwigana 
nabanyeshuri benshi/bake, kwiga isomo ryihariye (kubara, gusoma, 
inyunguramagambo, ikibonezamvugo...) n'ibindi. Iri sesengura ry’imyigire 
y'abanyeshuri riragaragaza ibitekerezo shingiro byo ku rwego rwa gatatu. 
Rirerekana ko ikigwa kigenda gisobanuka kurusha ïbindi bitekerezo 
shingiro byabanje. 


Buri gitekerezo shingiro tumaze kuvuga ku rwego rwa gatatu na cyo gishobora 
gusesengurwamo ibindi bito kurushaho kugeza ubwo umushakashatsi agera ku 
ngingo ashaka kwigaho ku buryo ugisoma na we ashobora kwiyumvisha ko gikorwa 
mu gihe runaka, mu buryo runaka, ahantu runaka n’abantu runaka. Igishushanyo- 
mbonerahamwe 1 kirerekana uburyo igitekerezo shingiro kimwe gishobora 
gusesengurwamo ibindi bito byinshi bigishamikiyeho. 


Gukusanya ibyanditswe mbere 


Umushakashatsi akora umurimo wo gushakisha no kwegeranya ibyanditswe mbere 
yifashishije amagambo y’ingenzi (keywords) avanye mu gitekerezo shingiro. Nko 
murugerorw igitekerezoshingiro “kwigagushingiyekumishingan ’ikoranabuhanga”. 
Amagambo y’ingenzi ari muri iki gitekerezo shingiro ni abiri: “Kwiga gushingiye ku 


2 be 


mishinga” ndetse m “ikoranabuhanga’”. 


Muri ibi bihe tugezemo, amasomero menshi asigaye akoresha ikoranabuhanga mu 
itumanaho n'isakazabumenyi. Umuntu ashobora kwifashisha murandasi 
agashakisha inyandiko zashyizwe ahagaragara yifashishije amagambo y'ingenzi ari 
mu gitekerezo shingiro cy’ubushakashatsi. Iyo ayo magambo y’ingenzi ayanditse 
mu mashakiro akoresha iryo koranabuhanga, ashobora guhita abona raporo 
z'ubushakashatsi bwashyizwe ahagaragara buhuriye kuri icyo gitekerezo shingiro. 
Kugeza magingo ayaariko,ibyanditswemberebyinshibirimururimirw'icyongereza. 
Niba ntabyanditswe mbere mu rurimi rw'ikinyarwanda biri mu bubiko bwa 

Urwego 1 Urwego 2 Urwego 3 Urwego 4 Urwego 5 Urwego 6 
Politiki y'uburezi Gukoresha 
imfashanyigisho 
Imiyoborere 
y'ishuri Ururimi 
rw'amahanga 
Igenamigambi mu kwiga 
Imyigire Kurya/Kutarya 
y'abanyeshuri ku ishuri mu 
myigire 
ABA y'abanyeshuri 
Ireme ry'uburezi Imyigishirize 
y'abarimu ji 
Ibaza n'ibazwa 
Ubushobozi 
bw'umukozi Gukoresha 
ukirangiza kwiga ikoranabuhanga Ubufatanye 
mu kwiga n'abandi mu 
Uruhare le 
rw'abarangije Kuba 
kwiga mu umuhungu/ Gushaka no 
iterambere umukobwa mu gusobanukirwa 
ry'igihugu myigire amakuru yo kuri 
murandasi 
Ubushobozi bwo Uruhare ji ede: 
kwihangira akazi rw'ababyeyi Kwigira isomo 
ku barangije runaka kuri 
kwiga Kwigana mudasobwa 
n'abayeshuri 
benshi/bake mu Kwiga uri Kwiga ufatanyije 
ishuri rimwe wenyine n'abandi buri 
ukoresheje wese akoresha 
Kwiga isomo telefoni telefoni 
(imibare, igendanywa igendanywa He 
Icyongereza, . c. ji EE bahanga ubumenyi 
ibidukikije ...) Kwiga ufatanyije Kwiga bishingiye — bushya mu myigire 
n'abandi ku mishinga ishingiye ku 
bakoresha n'ikorana- mishinga 
ikoranabuhanga buhanga n'ikoranabuhanga 
Ikoranabuhanga Kwigira kuri 
n'umuco mudasobwa 
w'igihugu imwe abana ari 
benshi mu 
itsinda 


Igishushanyo-mbonerahamwe 1: Uburyo bwo gusesengura igitekerezo shingiro 


cy'ubushakashatsi 


murandasi byaba byiza umushakashatsi abishatse nko mu cyongereza cyangwa mu 
zindi ndimi mpuzamahanga. Mu cyongereza, ayo magambo y’ingenzi azaba aya 
akurikira: “project-based learning” + “technology” niba umushakashatsi ashaka 
kubona amakuru ku bushakashatsi bwakozwe mbere ku “myigire ishingiye ku 


mishinga n’ikoranabuhanga”. 

Hari ubwo umushakashatsi ashobora gukoresha amagambo y'ingenzi abiri cyangwa 
se atatu ariko akabona ibyanditswe mbere bike cyane. Icyo gihe ashobora kwagura 
ishakisha. Urugero: niba mbere yari yakoresheje amagambo y’ingenzi abiri, 
ashobora kuyagabanya akandika rimwe “ubushakashatsi bushingiye ku mishinga”. 
Aha abona ibyanditswe byinshi kurusha mbere kuko araba ashatse ibyanditswe 
mbere ku “myigire ishingiye ku mishinga” bitarimo “ikoranabuhanga” gusa. 


Iyo noneho mu ishakisha akoze abonye ibyanditswe mbere byinshi cyane, biba 
ngombwa ko agabanya ubunini bw’igitekerezo shingiro. Niba igitekerezo shingiro 
cya mbere cyari “imyigire ishingiye ku mishinga n’ikoranabuhanga”, ashobora 
kuyihindura atya “uko abanyeshuri bahanga ubumenyi bushya mu myigire ishingiye 
ku mishinga n’ikoranabuhanga”. Ubwo amagambo y’ingenzi ariyongera: “guhanga 
ubumenyi+imyigire ishingiye ku mushinga+ikoranabuhanga”. Mu cyongereza 
amagambo y’ingenzi yaba aya akurikira: “knowledge construction+project based 
learning+technology”. Ibyanditswe mbere biraba birimo ubushakashatsi bwakozwe 
burimouko ubumenyi bwubakwa, imyigire ishingiye kumishingan’ikoranabuhanga. 


Mu gukusanya ibyanditswe mbere, umushakashatsi akwiye kwita kuri izi ngingo: 


Ibyanditse mbere bikwiye gutoranywa mu bushakashatsi bwarangiye kandi 
bwashyizwe ahagaragara. Ibyanditswe mbere bishobora kuba ari ibitabo, igice 
kimwe cyangwa se byinshi mu bigize igitabo (book chapters); ubushakashatsi 
bwashyizwe ahagaragara mu bitangazamakuru by ubumenyi bwasomwe kandi 
bukemezwa n’abahanga (peer reviewed journals), inkoranyamagambo, raporo 


z'ubushakashatsi bwashyizwe ahagararaga nk’ibitabo birangiza amashuri 
makuru n'ibindi. Cyakora hari ubwo umushakashatsi ashobora kwifashisha 
raporo z ubushakashatsi bwarangiye ariko zitarashyirwa ahagaragara iyo izo 
raporo zizewe rwose. 


Biba byiza gukoresha ibyanditswe mbere n'abashakashatsi bafite 
ubunararibonye ku gitekerezo shingiro runaka. Ibi byongererera agaciro 
ubushakashatsi burimo gukorwa. 


Umuyobozi w’ubushakashatsi ashobora kugira inama abanyeshuri be z'aho 
bashakira ibyanditswe mbere byizewe. 


Ni ngombwa cyane gukoresha ibyanditswe mbere bishya kubera ko 
ubushakashatsi bwubakira ku bundi kandi bugahora buhinduka. Kimwe mu 
byafasha kumenya ubushakashatsi bushya ni nko kwitabira inama 
z ubushakashatsi, zaba izihuza abashakashatsi bake cyangwa se benshi mu 

mashuri makuru, mu gihugu imbere cyangwa se ku rwego mpuzamahanga. 
Cyakora hari aho biba bikenewe ko umushakashatsi akoresha ibyanditswe 
mbere bya kera nko mu nyigo z'amateka, cyangwa se ashaka kwerekana isoko 
muzi y'igitekerezo runaka. 


Umushakashatsi ashobora kwifashisha indangasoko  y'ubushakashatsi 
bwashyizwe ahagaragara. Ibyo bishobora kumufasha kumenya abandi 
bashakashatsi banditse ku gitekerezo shingiro na we ashaka kwigaho. 


Ese umushakashatsi yakusanya ibyanditswe mbere kugeza ryari? Mu gihe 
umushakashatsi akibona andi makuru mashya cyangwa se izindi ngingo nsha 
zivuguruzanya ku gitekerezo shingiro ke, akomeza gushaka ibyanditswe mbere. 
Ariko mu gihe nta gishya akibona, icyo gihe ntaba agikeneye gukomeza gukusanya 
ibindi byanditswe mbere. Cyakora ibyagezweho n’ubushakashatsi bishobora 
gutuma akenera kongera gushaka andi makuru mu byanditswe mbere kugira ngo 
arusheho kubyumva no kubisobanura. Iyi ngingo tuzayigarukaho mu gice 
k’iyoboramikorere / iyoboranzira. 


Kwinjira mu isesengura n'’ijora ry’ibyanditswe mbere 


Gusesengura ibyanditswe mbere ni umurimo wo gucukumbura amakuru ariko 
kandi bigakorwa kuri gahunda. Gucukumbura amakuru ntibigenda umujyo umwe 
ngo ube wakwibwira ko ikibazo ubonye mu nyandiko ya mbere usanga igisubizo 
cyacyo mu nyandiko ikurikiyeho. Ahubwo ushobora gusanga igitekerezo cyatanzwe 
n’umushakashatsi umwe gifitanye isano n’inyandiko yarondoye mu ndangasoko. 
Icyo gihe ushobora guhita ujya gushaka izo nyandiko ukaba uretse gusoma izindi 
wari wateguye. 


Ku rundi ruhande ni ngombwa ko umushakashatsi asoma ibyanditswe mbere kuri 
gahunda. Iyi gahunda tuvuga hano ni iyo kumenya uko yandika ibitekerezo 
by’ingenzi yagiye asanga muri buri nyandiko. Mbere na mbere, byaba byiza 
umushakashatsi abanje gusoma inshamake (abstract) y’inyandiko agiye gusoma 
kugira ngo ashobore guhitamo izifite aho zihuriye rwose n’insanganyamatsiko 
ashaka kwigaho. Ibyo bimurinda kandi guta umwanya no gusoma ibyo abonye 
byose. Mu gusoma rero inyandiko yatoranyijwe, hari abashakashatsi bakunda guca 
imirongo ku gika babonyemo igitekerezo kibashishikaje ku buryo mu gihe cyo 
kwandika bazakigarukaho. Akenshi aba bakunda kwifashisha ikaramu y'igiti 
cyanecyane iyo baca imirongo mu gitabo kugira ngo nibiba ngombwa bazayisibe. 
Hari abahitamo gukora inshamake y’igitekerezo nyamukuru kivugwa mu nyandiko 
bamaze gusoma. Ibi bishobora kubafasha kugenda basesengura kandi bajora buri 

nyandiko. Dore bimwe mu bibazo bishobora kuyobora umushakashatsi mu 
gusesengura no kujora ibyanditswe mbere kuri gahunda: 


:" Ese ibibazo ubu bushakashatsi bwashakaga gusubiza ni ibihe? Byarasubijwe 
se? 

* . Ese aho ubushakashatsi bwabereye ni hamwe cyangwa se haratandukanye? 

* Ese iyoboramikorere / iyoboranzira hari aho rihuriye n'iryakoreshejwe mu 

bundi bushakashatsi? 

:" Ese ibyagezweho n’ubushakashatsi biravuga iki? 


+ Ese imyanzuro y'ubushakashatsi hari aho ihuriye n'iyanditswe mu nyandiko 


zasomwe mbere? Ese iruzuzanya cyangwa irabusanye? 

+ Ni uwuhe mwanzuro cyangwa se ni iki gishya ubushakashatsi bwazanye mu 
bumenyi? 

" Niiki kitavugwa muri ubu bushakashatsi? 

" Niiki gishobora gukosorwa muri ubu bushakashatsi? 


Kwibaza no kwisubiza bene ibi bibazo mu gihe umushakashatsi asoma ibyanditswe 
mbere bituma ashobora kubisesengura no kubijora. Umushakashatsi rero ashobora 
kwandika inshamake y’isesengura nijora kuri buri nyandiko y’ubushakashatsi 
asomye mu byanditswe mbere akurikije ibyo bibazo byo hejuru. Ibi bituma 
umushakashatsi atibagirwa ibyo yasomye kandibimufasha kugereranya ibyanditswe 
mbere uko agenda abisoma. Cyakora nta tegeko ntakuka ririho rivuga intambwe ku 
yindi uko umushakashatsi agenda akusanya ibitekerezo asoma mu byanditswe 
mbere. Buri mushakashatsi ashobora gukoresha uburyo bumunogeye. Icyo 
umushakashatsi atagomba kwibagirwa ni ukwandika isoko y’aho yakuye amakuru: 
umwanditsi, umwaka, umutwe wiinyandiko ye, igitabo/igitangazamakuru 
cy ubushakashatsi, nimero y'igitangazamakuru, nimero yicapwa, amapaji 
inyandiko iherereyeho. Niba ari igitabo, agomba kugaragaza izina ry’icapiro 
n'umugi cyacapiwemo. 


Mbere yo kwandika isesengura ry’ibyanditswe mbere byaba byiza umushakashatsi, 
cyanecyane ku mutangizi, abanje gusoma izindi nyigo zakozwe n'abandi 
bashakashatsi kugira ngo acengere uko bakoze uwo murimo. Byaba byiza kandi 
umushakashatsi w’umutangizi agishije inama abayobozi b’ubushakashatsi bwe 
kugira ngo bamubwire inyigo zifite isesengura n’ijora ry’ibyakozwe mbere bafata 
nk’intangarugero. 


Si ngombwa ko ibyasomwe byose bigaragara mu isesengura ry ibyanditswe mbere. 


Iri sesengura rigomba kuba ririmo amakuru afitanye isano n’ubushakashatsi buri 
gukorwa kandi agomba kuba hari icyo yungura mu kubwumva no kubusobanura. 

Mu yandi magambo, isesengura ry’ibyanditswe mbere rigaragaza imyumvire 
ivugwa mu bushakashatsi ku gitekerezo shingiro. Imyumvire isa igomba 
kubumbirwa mu bika byegeranye. Umushakashatsi ashobora no kwerekana aho 
imyumvire yasomye mu nyandiko imwe bibusanira n’iyanditswe mu zindi nyandiko. 
Ni ngombwa kwerekana ibyibagiranye cyangwa ibitavugwa ariko hagamijwe 
gusobanura uko ubushakashatsi bugiye gukorwa buje kuziba icyo cyuho (Vithal & 
Jansen, 1997). Aha ni ho umushakashatsi ahera asobanura igishya ubushakashatsi 
bwe buje kongera mu bumenyi busanzwe buzwi. 


Kugaragaza intego nyamukuru y’ubushakashashatsi 


Igitekerezo shingiro gito ni cyo umushakashatsi aheraho kugira ngo agaragaze 
intego nyamukuru ashaka kugeraho mu bushakashatsi bwe. Igitekerezo shingiro 
gito kigaragara mu Gishushanyo-mbonerahamwe 1 ni “Kwiga gushingiye ku 
mishinga n'ikoranabuhanga”. Dore rero imwe mu mpamvu nyamukuru 
umushakashatsi ashobora kugenderaho: 


Urugero 1: Impamvu nyamukuru y'ubu bushakashatsi ni ugusesengura 
uko abanyeshuri bahanga ubumenyi bushya mu myigire ishingiye ku 
mishinga n’ikoranabuhanga 


Muri iyi mpamvu nyamukuru y’ubushakashatsi hari ingingo z’ingenzi ziyigize: 


Inshinga igaragaza igikorwa cy’ubushakashatsi: “gusesengura’. lyo nshinga 
yerekana imiterere y’ubushakashatsi. Hari ubushakashatsi bushingiye ku 
miterere yibintu cyangwa se imimerere yabyo, iyiga nyamimerere/ 
nsesengurabitekerezo (qualitative studies). Hari nabandi bakora 
ubushakashatsi bushingiye ku ibarura ry'ibintu cyangwa ingano yabyo mu 
mibare, iyiga barurishamibare (quantitative studies). Ibyo bikorwa byose 


bishobora kugaragazwa n'inshinga yakoreshejwe mu mpamvu nyamukuru. 
Ingezo zinshinga zishobora gukoreshwa mu iyiga nyamimerere: kwiga, 
gusobanura, kugaragaza isano n'izindi. Ingero z’inshinga zishobora kugaragaza 
ubushakashatsi bushingiye ku iyiga barurishamibare: kubarura, kugereranya, 
nizindi. 


Igikorwaho ubushakashatsi (Object): “uko abanyeshuri bahanga ubumenyi 
bushya”. Ikigwa kiragaragazwa n'igisubizo k’ikibazo: “iki?” 

Abafite uruhare mu bushakashatsi (participants/subjects): “abanyeshuri’. 
Abatanga amakuru y'ubushakashatsi baravugwa. 


Aho ubushakashatsi bubera (context): “mu myigire ishingiye ku mishinga 
n'ikoranabuhanga”. Ni igisubizo kuri cya kibazo: ubushakashatsi burabera 
hehe? Mu mpamvu nyamukuru, birumvikana ko abanyeshuri bahanga 
ubumenyi bushya mu buryo bwihariye bubera mu “myigire ishingiye ku 
mishinga n'ikoranabuhanga”. 


Akenshi na kenshi, impamvu nyamukuru y’ubushakashatsi iba ari imwe. Cyakora 
hari ubwo usanga hari abashakashatsi bagaragaje impamvu nyamukuru nk’ebyiri 


cyangwa eshatu n’ubwo atari benshi babikora batyo. 


Dore izindi ngero zigaragaza impamvu nyamukuru y’ubushakashatsi: 


Urugero 2: Impamvu nyamukuru y’ubu bushakashatsi ni ugusobanura 
ibitekerezo by’abanyeshuri bo mu mashuri makuru ku myigire yabo 
y iyakure. 


Urugero 3: Impamvu nyamukuru y’ubu bushakashatsi ni ukugereranya 
ubwitabire bw’abakobwa n’abahungu mu mashami ya siyansi mu mashuri 
yisumbuye. 


Ikitonderwa: 


Inshinga zose zigaragaza igikorwa si ko zikoreshwa mu kwandika impamvu 
nyamukuru y ubushakashatsi. 

- ... gusura amashuri y’abikorera ku giti cyabo. 

Inshinga “gusura” n'izindi nko “kuvuga”, “gusarura” ntabwo zerekana igikorwa 
cy ubushakashatsi. Ntabwo zigaragaza cyangwa ngo zisubize cya kibazo 
shingiro cy’ ubushakashatsi: ni ibiki bibera hano? Biri gukorwa gute? Inshinga 
yakoreshejwe igomba kumvikanisha ku buryo busobanutse igikorwa 
cy ubushakashatsi atari ukubishakisha. Urugero: ese iyo minisitiri w'uburezi 
asuye ishuri, ikiba kimujyanye ni ugusura ishuri gusa cyangwa se agirana 
ibiganiro n’abayobozi baryo ndetse n'abanyeshuri? Uko ni ugushakisha. 

Impamvu nyamukuru y'ubushakashatsi ntigomba kugaragaza mbere y'igihe 
umwanzuro: 
- ... kugaragaza ko kwiga imibare bikomera. 


Impamvu nyamukuru yubushakashatsi ntigomba gutanga ibisobanuro 

by igikorwa, uko gikorwa n'abagikora. Ntigomba kandi kugaragaza ibibazo 

by’ubushakashatsi: 

- _... kwiga imitsindire y’abanyeshuri b’abanyarwanda barya gatatu ku munsi, 
mu gitondo, saa sita na nimugoroba mu masomo y ibinyabuzima atangirwa 
aho inyamaswa zituye. 


Gutegura ibibazo by’ubushakashatsi 


Iyo umushakashatsi amaze kubona igitekerezo shingiro n’intego nyamukuru 
by’ubushakashatsi bwe, aba ashobora noneho gutegura ibibazo by’ubushakashatsi. 
Ibyo bibazo bigaragaza ingingo z’ingenzi zikubiye mu ntego nyamuru. Reka 
twifashishe ingero zifatika n’intego nyamukuru byubakiyeho. 


Intego nyamukuru 


Impamvu nyamukuru y'ubu bushakashatsi ni ugusesengura uko abanyeshuri 
bahanga ubumenyi bushya mu myigire ishingiye ku mishinga n'ikoranabuhanga. 


Ibibazo by'ubushakashatsi 


* Ni ubuhe bufasha umunyeshuri akenera kugira ngo yibande ku kigwa mu 
myigire ishingiye ku mishanga n'ikoranabuhanga? 

* Ese gutekereza ku myigire yabo ishingiye ku mishinga n'ikoranabuhanga 
bifasha iki abanyeshuri mu kunguka ubumenyi bushya? 

* Abanyeshuri bafatanya bate mu guhanga ubumenyi bushya mu myigire 
ishingiye ku mishanga n'ikoranabuhanga? 


Iyo witegereje neza ibi bibazo uko ari bitatu, usanga hari ibyangombwa byujuje 
kugira ngo byitwe ibibazo by’ubushakashatsi: 


Ibyo bibazo byose uko ari bitatu bifitanye isano n'intego nyamukuru 


y ubushakashatsi. Bigamije gusesengura iyo ntego. 

Ibyo bibazo uko ari bitatu bifitanye isano kandi hari amagambo y'ingenzi 
bihuriyeho. Urugero, ibi bibazo bihuriye ku "myigire ishingiye ku 
ikoranabuhanga”. 


Buri kibazo gishobora kwigwaho no gushakirwa igisubizo ku giti cyacyo. Buri 
kibazo kandi kirihagije kandi amakuru gitanga ntaba asubiza ibindi bibazo 
bitandukanye n’icyo nyine. 


Birashoboka ko umuntu ashobora kubaza ibibazo byinshi by’ubushakashatsi ariko 
mu rwego rwo gushyiraho imbago z’ubushakashatsi byaba byiza umushakashatsi 
abajije ibibazo by’ubushakashatsi bitatu gusa. Cyakora ibyo si itegeko. Kwiga ku 
ngingo nkeya zisobanutse bituma umushakashatsi azicukumbura ku buryo 
bwimbitse. 


Umwanya w’isesengura ry’ibyanditswe mbere muri raporo bushakashatsi 


Nkuko umusomyi ashobora kubyibonera ubwe mu bitangazamakuru 
by’ubushakashatsi, raporo z'ubushakashatsi mu binyamakuru by’ubushakashatsi 
zikunze kugabanywamo ibice bikurikira: 


riburiro akenshi na kenshi usanga rikubiyemo imvo n'imvano, impamvu 
nyamukuru n'intego z'ubushakashatsi 

sesengura ry ibyanditswe mbere 

yoboramikorere / iyoboranzira (ikusanyamakuru n'isesenguramakuru) 
byagezweho n'ubushakashatsi 


sobanura bwite (discussion) 
Umwanzuro 


Igice k’isesengura ry’ibyanditswe mbere gifite umwanya w'ibanze kuko aba ari 
nk’umusingi ibindi bice byose byubakiyeho. N’ubwo ari igice kihariye, hari ubwo 
usanga isesengura n’ijora ry ibyanditswe mbere riza no mu iyoboramikorere. Icyo 
gihe umushakashatsi ashobora kuba agamije kwerekana urwego rw’imikorere 
(paradigm) runaka n’impamvu ari rwo yahisemo gukoresha. Ashobora ndetse no 
kugaragaza uko abandi bashakashatsi bakoresheje iyoboramikorere yahisemo, 
imbaraga n’intege nke zaryo. Ikindi kandi, ashobora kwerekana uko ubushakashatsi 
bwe buzakemura icyuho gishobora kuba kiri mu iyoboramikorere yashyize imbere. 

Umwanzuro 


Gusesengura no kujora ibyanditswe mbere ni umurimo usaba kuvuga muri make 
ibitekerezo by’ingenzi bikubiye mu nyandiko zinyuranye z’ubushakashatsi ku 
gitekerezo shingiro runaka. Uwo murimo usaba kugereranya no gucengera ingingo 
zashingiweho n’abashakashatsi kugira ngo bagere ku myanzuro yabo. Ni umurimo 
usaba gupfundura ingingo zapfunditswe n'abandi kugira ngo rirusheho kumvikana, 
gusesengurwa no kujorwa. Ibyo byose umushakashatsi abikora atagamije 
kwerekana aho ubushakashatsi bwe buhurira n’ubwakozwe mbere gusa, ahubwo 
aba ashishikajwe cyanecyane no kwerekana igishya agiye kongera ku bumenyi 
busanzwe buzwi ku gitekerezo shingiro runaka. 

UMUTWE 6 


GUTORANYA ITSINDA 
NKESHWAMAKURU 


Evode Mukama, Anne Marie Kagwesage, Dieudonne Uwizeye na Jean Baptiste Ndi- 
kubwimana 


Iriburiro 


Kugira ngo ubushakashatsi mu bumenyi nyamuntu no mu mibanire y’abantu 
bugire ireme, ni ngombwa ko amakuru atanzwe aba yavuye ku bantu bayafite kandi 
akaba yizewe. Guteganya uko uzatoranya itsinda nkeshwamakuru (sampling) bikorwa 
kare, mu gihe cyo gutegura umushinga w’ubushakashatsi. Byongeye, 
umushakashatsi agomba kumenya ibiranga itsinda nshingirwaho (population) 
rigizwe nabantu cyangwa ibintu bitoranywamo itsinda nkeshwamakuru (sample). 
Zimwe mu mpamvu zituma umushakashatsi ahitamo itsinda nkeshwamakuru, aho 
gutara amakuru ku bantu bose bayafite, harimo ubushobozi, ari ubw’imari cyangwa 
ubw’umwanya, cyangwa se ubwo kugera kuri buri mutangamakuru wese aho 
ahererereye hose. Itsinda nkeshwamakuru rero ni ikoraniro ry’abantu bake (ibintu 
bike) ritoranywa mu itsinda nshingirwaho rigizwe n’abantu benshi (ibintu byinshi) 
bahuje ibirango kugira ngo batange amakuru ku nsanganyamatsiko runaka 
yigwaho. Uyu mutwe wiki gitabo ugiye kwibanda ku buryo bwo gutoranya itsinda 
nkeshwamakuru no guhitamo ingano yaryo. 


Uburyo bwo gutoranya itsinda nkeshwamakuru 


Abashakashatsi nka Cohen, Manion na Morrison (2000), Carlson na Hyde (2003), 
Kombo na Tromp (2006), Bryman (2008) hamwe na Kellstedt na Whitten (2013) 
bemezako habaho uburyo bubiribw’ingenzibwo gutoranya itsindankeshwamakuru: 
irishingiye kuri tombora (probability sample) n'irishingiye ku guhitamo (non- 
probability sample). Mu itsinda nkeshwamakuru rya tombora buri muntu wese wo 

mu itsinda nshingirwaho aba afite amahirwe angana naya mugenzi we yo 
gutoranywa. Ni yo mpamvu turyita tombora kuko buri wese tombora ishobora 
kumugwaho. Naho mu itsinda nkeshwamakuru rishingiye ku guhitamo (baryita 
kandi itsinda nkeshwamakuru rishingiye ku mpamvu), igice kimwe cy’abantu 
bagize itsinda nshingirwaho bagihitamo, ikindi gice bakakireka kubera impamvu 
runaka. Buri wese ntabwo aba afite amahirwe angana n'aya mugenzi we mu 
gutoranywa. Tugiye kureba uko batoranya itsinda nkeshwamakuru muri ubwo 
buryo bwombi. 


Amatsinda nkeshwamakuru ya tombora (Probability samples) 


Gutoranyaitsinda nkeshwamakuru mu buryo bwa tombora bikoreshwa cyanecyane 
iyo umushakashatsi ashaka kwitirira ibyavuye mu bushakashatsi abantu bose 
bahuje ibirango n’abatanze amakuru (generalization). Ni ukuvuga ko itsinda 
nkeshwamakuru rigomba kuba rihagarariye abantu bose bahuje ibirango ari bo 
twise itsinda nshingirwaho (population). Buri muntu wese ugize itsinda 
nkeshwamakuru rya tombora aba yatoranyijwe ku bw’amahirwe, bigendeye gusa 
ko ari muri iryo tsinda nshingirwaho. Habaho ubwoko butandukanye bw’itsinda 
nkeshwamakuru rya tombora nk’uko tugiye kubibona mu bika bikurikiyeho. 


Gutoranya itsinda nkeshwamakuru rishingiye kuri tombora yoroheje 
(Simple random sampling) 


Reka duhere ku rugero. Turashaka gutoranya itsinda nkeshwamakuru 
ry abanyeshuri 80 mu itsinda nshingirwaho ry’abanyeshuri 100. Dushobora 
kwandika ku gapapuro izina rya buri munyeshuri muri abo 100 maze tukadushyira 
mu nkangara tuvangavanze. Gutoranya itsinda nkeshwamakuru ry’abanyeshuri ku 
buryo bwa tombora yoroheje birasaba kuvana muri iyo nkangara udupapuro 
tungana n’umubare dukeneye muri iryo tsinda ari wo 80. Kugira ngo ibi bishoboke, 
bisaba ko umushakashatsi aba afite urutonde rw’abagize itsinda nshingirwaho 
bose. Iyi ishobora kuba imwe mu mbogamizi zo gukoresha itsinda nkeshwamakuru 
rishingiye kuri tombora yoroheje kuko hari ubwo gukora urutonde rw’abaturage 
bose bagize itsinda nshingirwaho bigorana. 


Gutoranya itsinda nkeshwamakuru rya gahunda (Systematic sampling) 


Ubu ruryo bwo gutoranya itsinda nkeshwamakuru rya gahunda busaba ko habanza 
gukorwa urutonde rw’itsinda nshingirwaho noneho buri muntu agahabwa nimero. 
Urugero: umushakashatsi akeneye gutoranya itsinda nkeshwamakuru rigizwe 
n’abanyeshuri 25 mu rutonde rw’itsinda nshingirwaho ry’abanyeshuri 100. Buri 

munyeshuri wa kane ashobora gutoranywa akajya mu itsinda nkeshwamakuru. 
Dore uko ushobora kumenya umubare uhitamo kuri gahunda: 


fel 

~ sn 

f= Intera 

N = Umubare w’abaturage bose bagize itsinda nshingirwaho 
sn = Umubare w’abantu bagize itsinda nkeshwamakuru 


Muri urwo rugero twatanze hejuru, kugira ngo umenye intera (f) ufatiraho umuntu 
ushyira mu itsinda nkeshwamakuru wabikora utya: 

100 

554 
Ni ukuvuga ko buri munyeshuri wa kane atoranywa akajya mu itsinda 
nkeshwamakuru rya gahunda. Kugira ngo abakobwa nabahungu bagaragare mu 
itsinda nkeshwamakuru, byaba byiza ubanje gutondeka abakobwa bose hamwe, 
ukabona gukurikizaho abahungu. N'ubwo baba bakurikiranye ari abakobwa ukwabo 
n’abahungu ukwabo, urwo rutonde rukorwa ku buryo bwa tombora, kandi umuntu 
wa mbere uheraho mu gutangira gutoranya itsinda nkeshwamakuru rya gahunda 
atoranywa na we kuri ubwo buryo bwa tombora. Ibi bituma buri muntu wese 
akomeza kugira amahirwe yo gutoranywa angana n’aya mugenzi we ariko bikozwe 
kuri gahunda. 


Gutoranya itsinda nkeshwamakuru ry’amatsinda ahuje ibirango 
(Stratified sampling) 


Duhere ku rugero rw’umushakashatsi ushaka kwiga imyumvire y’abanyeshuri bo 
mu mashuri yisumbuye ku ruhare rw’urubyiruko mu kwihangira imirimo. Icyo 
gihe itsinda nshingirwaho ni abanyeshuri bo mu mashuri yisumbuye. 
Umushakashatsi ashobora rero kubashyira mu matsinda atandukanye akurikije 
icyo bahuriyeho. Urugero: itsinda ry’abakobwa n’iry’abahungu. Aya matsinda 
yombi agomba kuba na none ahuje ibirango n’itsinda nshingirwaho: ari abakobwa 
ari n’abahungu bahuriye kuba bose ari abanyeshuri bo mu mashuri yisumbuye. 
Byongeye, buri tsinda rifite ikirango ryihariye rihuje: kuba bamwe ari igitsina gore 
abandi ari igitsina gabo. Aha ni ho twahereye tuyita amatsinda ahuje ibirango. Niba 
rero umushakashatsi amaze kumenya ingano y’itsinda nkeshwamakuru, ashobora 
kwemeza umubare w’abanyeshuri akeneye muri buri tsinda rihuje ibirango noneho 
akabatoranyakuburyobwatomboracyangwa se kuri gahunda nk'uko twabisobanuye 
mu gutoranya itsinda nkeshwamakuru rishingiye kuri tombora yoroheje cyangwa 
ku rishingiye kuri gahunda. Mu kwemeza ibirango ngenderwaho mu kurema 

amatsinda ahuje ibirango, Cohen, Manion na Morrison (2000) bagira inama 
abashakashatsi yo gufata ibirango bike kuko byoroshya gukora itsinda 
nkeshwamakuru no gusesengura amakuru. 


Gutoranya itsinda nkeshwamakuru rishingiye ku dutsiko tw’ahantu 
(Cluster sampling) 


Dufate urugero rwumushakashatsi ushaka kwiga uko abanyarwanda bafatanya 
mu guhangana n’ingaruka z’ibiza. Tuzi ko abagezweho n’ingaruka 2’ibiza ari abantu 
benshi kandi banyanyagiye hirya no hino mu gihugu. Aha rero, umushakashatsi 
ashobora guhitamo umubare runaka w’uduce tumwe tw’ igihugu (urugero: utugari 
cyangwa se imirenge), maze agakora ubushakashatsi ku itsinda ry’abagezweho 
nibiza bose bo muri utwo duce (clusters). Bene ubu bushakashatsi bukorerwa 
ahantu hato bukunze gukorwa cyane kabone n’iyo ikibazo kigwa kiba kiri ahantu 
hagari. Ntibizagutangaze rero ko ushobora kubona abashakashatsi bakora 
ubushakashatsi mu duce runaka kandi ubusanzwe icyo bigaho kibera mu gihugu 
hose. Ibi bikunze kugaragara nko mu bushakashatsi bukorerwa mu mashuri. 


Gutoranya itsinda nkeshwamakuru ry’ibyiciro (Stage sampling) 


Itsinda nkeshwamakuru ry’ibyiciro ni nk’igice kisumbuyeho ku itsinda 
nkeshwamakuru rishingiye ku duce tw’ahantu. Muyandimagambo, umushakashatsi 
atoranya ku buryo bwa tombora ibice bike bizakorerwamo ubushakashatsi mu 
hantu hagari; noneho muri ibyo bice, agatoranyamo ibindi bice bito kurushaho, no 
muri ibyo bice bito agatoranyamo abantu akeneye gukoraho ubushakashatsi. Ibyo 
byose bigakorwa ku buryo bwa tombora. 


Duhereye ku rugero twatanze haruguru rw’umushakashatsi ushaka kwiga uko 
abanyarwanda bafatanya mu guhangana n’ingaruka z’ibiza, ashobora guhitamo 
akarere kamwe kabayemo ibiza muri buri ntara. No muri utwo turere yahisemo, 
ashobora gutoranyamo imirenge ibiri; muri buri murenge agatoranyamo utugari 
tubiri. Hanyuma muri utwo tugari ashobora gutoranyamo umubare runaka 
wabantu bagezweho n’ingaruka z’ibiza. Ikigamijwe ni ukugera ku mubare runaka 
wabantu bagezweho n’ingaruka z’ibiza mu gace k’ahantu runaka. 


Gutoranya itsinda nkeshwamakuru ry’ibyiciro binyuranye 
(Multi-stage cluster sampling) 


Mu rugero tumaze kuvuga hejuru rw’umushakashatsi ushaka kwiga uko 
abanyarwanda bafatanya mu guhangana n’ingaruka z’ibiza, mu kiciro cya mbere 

yabanje gutoranya uduce tw’igihugu bahereyemo (clusters). Mu kiciro cya kabiri 
ahitamo abantu bagezweho n’ingaruka z’ibiza. Mu kiciro cya gatatu ashobora 
kubahitamo ahereye ku byiciro by ubudehe bigaragaza ubukungu bwa buri muntu. 
Mu kiciro cya kane ashobora kubahitamo ahereye ku mashuri bize, gutyo gutyo. 
Mu yandi magambo, impamvu yo guhitamo itsinda nkeshwamakuru ry’ibyiciro 
binyuranye kuri buri kiciro igenda ihinduka. 


Amatsinda nkeshwamakuru ashingiye ku guhitamo 
(Non-probability samples) 


Umushakashatsi ashobora guhitamo itsinda nkeshwamakuru atagamije kwitirira 
ibyagaragaje n’ubushakashatsi abantu bose ahubwo agamije kumenya byimbitse 
ibijyanye niryo tsinda nkeshwamakuru yakozeho ubushakashatsi. Aha ahitamo 
uzamuha amakuru kubera ko nyine ari we ayashakaho nta wundi. Mu gihe mu 
matsinda nkeshwamakuru ashingiye kuri tombora buri muntu aba afite amahirwe 
yo gutoranywa ngo arishyirwemo, aha ho umuntu runaka bamutoranya babizi neza 
kandi babishaka ko ari we nyirizina bashaka ko atanga amakuru. Habaho amoko 
atandukanye y’itsinda rishingiye ku guhitamo. Ayo moko ni yo tugiye kureba mu 


bika bikurikiyeho. 


Gutoranya itsinda nkeshwamakuru ry’umuhuro (Convenience sampling) 


Duhere ku rugero rw’ umushakashatsi ushaka kwiga uko ababyeyi batwite bakoresha 
telefoni igendanywa mu kwitabira serivisi zibafasha kubungabunga ubuzima bwabo 
n’ubw’umwana uri mu nda. Aha, uyu mushakashatsi ashobora kujya kwicara ku 
kigo nderabuzima, akajya yakira umubyeyi uje kwipimisha, akamusaba kuba 
yatanga amakuru akenewe. Ibyo arabikomeza kugeza igihe aboneye umubare 
akeneye muri iryo tsinda nkeshwamakuru ry’umuhuro. Uyu muhuro uba ku buryo 
butateganyijwe, ntabwo umushakashatsi aba yateganyije guhura n’umutanga- 
makuru runaka, ahubwo akorana n’abo abonye hafi kandi babyemeye kugeza yujuje 
umubare wa ngombwa. Abatanga amakuru ku nsanganyamatsiko y’ubushakashatsi 
ni abo umushakashatsi ahuye na bo bwa mbere nko mu ngero zikurikira: 


Niba umushakashatsi ashaka gusesengura imyumvire y'abagenzi kuri serivisi 
bahabwa mu gice cy'ubwikorezi, ashobora kubaza abagenzi 30 ba mbere ahuye 
na bo mu kigo cya Nyabugogo abagenzi bategeramo imodoka. 


Niba hari ubushakashatsi bwo kumenya uko gahunda yo gukingira abaturage 


yakozwe, umushakashatsi ashobora kujya ku bitaro bikuru bya Kigali akabaza 
ababyeyi ba mbere 40 baje gukingiza abana. 

Niba umushakashatsi ashaka gusesengura uko abasoreshwa bumva politiki 
y umusoro mu Rwanda, ashobora kwinjira muri Banki akabaza usora wese waje 
kwishyura umusoro, ibihano bahabwa ku birarane ku musoro kuko ari bo 
bumva uburemere bw’umusoro ku ikubitiro. 


Niba umushakashatsi ashaka kumenya icyo ababyeyi batekereza kuri gahunda 
y iminsi ya mbere 1000 yo kwita ku mwana yatangijwe na Ministeri y Ubuzima 
mu Rwanda, ashobora kubaza ababyeyi ba mbere 20 bonsa baje ku kigo 
nderabuzima iby'iyo gahunda. 


Birumvikana ko umushakashatsi ataba agamije kwitirira ibyavuye mu bushakashatsi 
abantu bose bahuje ibirango, ahubo aba agamije inyigo yizweho ku buryo 
bucukumbuye kuri abo bantu bakoranye (case study). 


Gutoranya itsinda nkeshwamakuru ry’iringaniza (Quota sampling) 


Iringaniza rikorwa iyo mu itsinda nshingirwaho (population), haciwemo amatsinda 
ahuje ibirango (strata) nk'uko twabivuze haruguru ku itsinda nkeshwamakuru 
rihuje ibirango. Ikigamijwe mu gukora itsinda nkeshwamakuru ry ’iringaniza ni uko 
guhitamo abatanga amakuru bishingira ku iringaniza ry’amatsinda yaremwe 
bitewe n’umubare w’abo bahuje ibirango mu itsinda nshingirwaho. Buri tsinda 
muri ayo yaremwe riba rigizwe n'igice cyangwa umugabane w’abantu hakurikijwe 
iringaniza (Burchinal, 2008). 


Urugero: umushakashatsi arashaka kwiga impamvu zituma abanyeshuri bakomoka 
mu mugi n’abo mu cyaro bahitamo kwiga amashami ajyanye n’ikoranabuhanga mu 
mashuri makuru. Niba uyu mushakashatsi ahisemo gukorana n'itsinda 
nkeshwamakuru ry’abanyeshuri 48 kandi akaba azi ko 75% by’abanyeshuri bose 
bakomoka mu cyaro naho 25% bakaba bakomoka mu mugi, mu guhitamo abo 48 
batanga amakuru, arasabwa gukora iringaniza agendeye ku mugabane w’ingano ya 
buri tsinda. 


75 *48 _ 


Abatanga amakuru bakomoka mu cyaro: ~igo = 36 
. 25*48 
Abatanga amakuru bakomoka mu mugi: 55 = 12 


Ibi biragaragaza ko uyu mushakashatsi akora itsinda nkeshwamakuru ry iringaniza 
rigizwe n’amatsinda abiri y’abanyeshuri 36 bakomoka mu cyaro na 12 bakomoka 
mu mugi, bose hamwe bakaba abatangamakuru 48. 

Gutoranya itsinda nkeshwamakuru ry’iringaniza bigena abazatanga amakuru 
ashingiye ku bantu bari mu byiciro bitandukanye nk’igitsina, ubwoko, igice 
cy imyaka y’ubukure, ikiciro cy'ubudehe abantu babarirwamo, idini, aho abantu 
batuye cyangwa amakuru ashingiye ku ihuzwa ry’ibyo byiciro n’ibindi. Guhitamo 
abatanga amakuru ntibishingira kuri tombora ahubwo umushakashatsi ni we 
ubihitiramo. Mu kugena iringaniza, umushakashatsi atoranya abamuha amakuru 
muri buri tsinda akurukije ubwiganze bwabo mu itsinda nshingirwaho. Aho ni ho 
hava nyine rya ringaniza. Birumvikana ko ubu buryo bunengwaho ko amakuru 
avuyemo adashobora kwitirirwa abantu bose bo mu itsinda nshingirwaho. Ibi 
biterwa n'uko guhitamo abatanga amakuru biharirwa umushakashatsi kandi rimwe 
na rimwe ashobora kugendera ku kimenyane n’uko asanzwe aziranye n’abantu 
(Bryman, 2008). 


Gutoranya itsinda nkeshwamakuru rishingiye kumpamvu 
(Purposive sampling) 


Tuvuge ko umushakashatsi ashaka kwiga uko abafite ubumuga bwo kutabona 
bakoresha amakuru yo kuri murandasi. Aba mbere na mbere bafite amakuru yizewe 
yuko bakoresha ayo makuru ni abafite ubumuga bwo kutabona ubwabo. Niba 
umushakashatsi ashaka kwiga uko abagore bari mu nzego zifata ibyemezo 
bahangana n’umunaniro ukabije baterwa n’akazi bakora, aba mbere bafite ayo 
makuru n’abo bagore nyine. Mu gutoranya itsinda nkeshwamakuru rishingiye ku 
mpamvu rero, umushakashatsi ahitamo abazamuha amakuru kandi yizeye ko 
bayafite koko kurusha abandi. Ni uburyo bushingiye ku bushishozi bwe. Impuguke 
mu by’ubushakashatsi Kumar (2005) abisobanura avuga ko umushakashatsi 
ashaka abantu ahamya ko bafite amakuru akenewe kandi abo bantu bakaba bafite 
ubushake bwo kuyatanga. Iri tsinda nkeshwamakuru rishingiye ku mpamvu rero, 
nk'uko Kumar abishimangira, rikoreshwa iyo umushakashatsi ashaka gucukumbura 
ukuri gushingiye ku mateka no gusobanura ibintu abantu batari bafiteho amakuru 
ku buryo bwimbitse. Kimwe n’ubundi buryo bwose bwo gutoranya itsinda 
nkeshwamakuru hadakoreshejwe tombora, ubu buryo bwo gutoranya itsinda 
nkeshwamakuru rishingiye ku mpamvu bunengwaho ko amakuru y’ubushakashatsi 
adashobora kwitirirwa abantu bose bahuje ibirango n’abayatanze. 


Gutoranya itsinda nkeshwamakuru ry’uruhererekane 
(Snowball sampling) 


Itsinda nkeshwamakuru ry’uruhererekane ritangira kubakwa rihereye ku muntu 
cyangwa abantu bake bujuje ibirango umushakashatsi yifuza. Uyu muntu rero 
cyangwa abo bantu bake ni bo baba abatangamakuru fatizo bageza umushakashatsi 

kuri bagenzi babo bahuje ibirango. Aba na bo bagenda batanga amakuru atuma 
agera ku bandi bari mu rwego rumwe, gutyo gutyo. Aho rero ni ryo fatizo ry’ijambo 
uruhererekane. Ubu buryo bukunda gukoreshwa aho insanganyamatsiko yigwaho 
isaba ubwitonzi no kwigengesera cyangwa se iyo kugera ku batanga amakuru 
bigoranye. Ingero: indaya, arubyiruko rufata ibiyobyabwenge, abakobwa bakuyemo 
inda cyangwa babyariye iwabo, abanyeshuri biga cyane, n’ibindi. Reka dufate 
urugero rufatika rw’umushakashatsi ushaka kwiga uko abahoze mu mwuga 
wuburaya bitwara iyo bamaze kubona akazi mu buzima busanzwe. Aha 
umushakashatsi akora umurimo ukomeye wo kubona umuntu wavuye mu buraya 
kandi wabonye akazi. lyo amaze kumubona, uyu na we amuha amakuru y’abandi 
bameze nka we. N’ubwo amakuru atanzwe n'itsinda nkeshwamakuru 
ry uruhererekane atitirirwa abantu bose, ashobora gutuma umushakashatsi 
acukumbura ikibazo runaka ari kwigaho ku buryo bwimbitse mu mbago 
z'abamuhaye amakuru. 


Ingano y’itsinda nkeshwamakuru 


Ikibazo ku ngano y’itsinda nkeshwankuru kibazwa mu bushakashatsi ubwo ari bwo 
bwose. Iki kibazo kandi nta gisubizo ntakuka kigira kuko kwemeza ingano y’itsinda 
nkeshwamakuru biterwa n’impamvu nyinshi kandi zinyuranye. Zimwe muri izi 
mpamvu zishobora kuba igihe namikoro. Bryman (2008) yemeza ko kongera ingano 
yitsinda nkeshwamakuru bishobora gutuma ibyagaragajwe n’ubushakashatsi 
bihagararira itsinda nshingirwaho: uko ingano y ’itsinda nkeshwamakuru yiyongera, 
ni na ko ikosa ry’iryo tsinda rigabanuka. Ikosa rishobora kugaragara mu gutoranya 
itsinda nkeshwamakuru risobanuye ku buryo bwimbitse mu gitabo cya Cohen, 
Manion na Morrison (2000) no mu cya Bryman (2008). 


Indimpamvu ishobora gutuma hafatwaikemezo kunganoy itsindankeshwamakuru 
ni abantu badasubiza cyangwa bahitamo kutagira uruhare mu bushakashatsi kandi 
bari mu itsinda nshingirwaho. Bryman (2008) agira abashakashatsi inama yo 
kongera umubare w’itsinda nkeshwamakuru kugira ngo bakemure ikibazo 
cy abadasubiza. Urugero: niba umushakashatsi ateganya kukoresha iganirabaza 
(interview) abanyeshuri 300, kandi asanzwe azi ko abadasubiza bakunze kuba ari 
hafi ya 25%, icyo gihe ashobora gutoranya itsinda ry’abanyeshuri 400 kugeza kuri 
450. Ibyo bishatse kuvuga ko niba 25% batashubije (ari bo bangana n’abanyeshuri 
100), nibura ba bandi yifuzaga 300 baraba bashubije. Birumvikana ko ibi bigira 
ingaruka ku gihe no ku mikoro. Ibi na byo umushakashatsi agomba 
kuba yabitekerejeho. 

Guhuza/gutandukanya ibirango kw'abagize itsinda nshingirwaho (homogeneity/ 
heterogeneity of the population): iyo abagize itsinda nshingirwaho bahuje ibirango si 
ngomba ko itsinda riba rinini. Urugero: abanyeshuri b’abahungu bigana mu isomo 
ry imibare kandi batuye hamwe. Iri tsinda nkeshwamakuru rihuje ibirango kandi 
rishobora kuba rito kuko rihuriye ku mibereho isa. Nyamara hari ubwo itsinda 
nshingirwaho rishobora kuba ritandukanyije ibirango rwose. Dufashe urugero 
rw’abanyeshuri b’abahungu n’abakobwa bari mu kigero kimyaka kuva kuri 16 
kugeza kuri 20 biga isomo ry’imibare, iry’ibinyabuzima n’iry’amateka. Iri tsinda 
rikunze kuba rinini kugira ngo imfatashusho (variables) zose za ngombwa 
zibe zihagarariwe. 


Isesengura rigamijwe n’ubwoko bw’ubushakashatsi bugiye gukorwa na byo bishobora 
kugira ingaruka ku ngano y'itsinda nkeshwamakuru. Burchinal (2008) asanga 
ingano yitsinda nkeshwamakuru iterwa muko itsinda nkeshwamakuru nyirizina 
ryatoranyijwe ku buryo bwa tombora (probability sample) cyangwa bwo guhitamo 
(non-probability samples). Mu matsinda nkeshwamakuru ya tombora, ingano 
y itsinda nkeshwamakuru igomba gushingira kuri iki kibazo: ese amakuru nabonye 
ashobora guhagararira abaturage bose (itsinda nshingirwaho)? Iyo ngano bayibona 
bifashishije amahame y’ibarurishamibare (Kellstedt & Whitten, 2013). Hari 
abakoresha ijanisha mu kugena ingano y’itsinda nkeshwamakuru. Nka Burchinal 
(2008) avuga ko ku baturage 1000 ingano y’itsinda nkeshwamakuru ari 30% yabo; 
ku baturage 10000 ikaba 10%, naho 1% ikabarwa ku baturage 15000 cyangwa 
hejuru yabo. Burchinal avuga ko itsinda nkeshwamakuru ry’abantu 2000 na 2500 
rihagije ku baturage bagera kuri miliyoni. Hari abashakashatsi bakoze 
imbonerahamwe zigaragaza ingano z’amatsinda nkeshwamakuru n’amatsinda 
nshingirwaho bijyanye. Abo ni nka Krejcie na Morgan (1970) na Cohen, Manion na 
Morrison (2000). Bene izi mbonerahamwe zishobora gufasha abashakashatsi 
kugena ingano y’itsinda nkeshwamakuru batiriwe bajya mu ibarurishamibare. 


Mu matsinda nkeshwamakuru ashingiye ku guhitamo, ingano y’itsinda 
nkeshwamakuru igerwaho hashingiwe kuri ibi kibazo: “Ese amakuru yakusanyijwe 
ku buryo ntacyakongerwaho ku kibazo kiri kwigwa?” Niba umushakashatsi abona 
amakuru yakusanyijwe ahagije, ko nta cyakongerwaho, icyo gihe aba yanyuzwe 
n’amakuru amaze kubona maze agahagarika gushaka andi. Mu by’ukuri nta ngano 
yitsinda nkeshwamakuru nyirizina izwi igenwa mu buryo ubu n’ubu, ahubwo 
iterwa n'uko umushakatsi yumva yanyuzwe n’amakuru yabonye. 

Umwanzuro 


Nk'uko twabigarutseho, guteganya uko gutoranya itsinda nkeshwamakuru bikorwa 
ni umurimo w’ingenzi mu bushakashatsi. Uwo murimo ukorwa mbere y’igihe mu 
gutegura umushinga w’ubushakashatsi. Umushakashatsi ateganya uko uzatoranya 
itsinda nkeshwamakuru kubera impamvu (fitness for purpose). Gutoranya itsinda 
nkeshwamakuru ku buryo bukwiye biri mu byubaka ireme ry’ubushakashatsi, ari 
ku ruhande rw’ububonere (validity) ndetse no ku bwizerwe (reliability) byabwo. 

UMUTWE 7 


IYOBORAMIKORERE: 
IKUSANYAMAKURU 
N'ISESENGURAMAKURU 


Télesphore Ngarambe, Charline Mulindahabi na Evode Mukama 


Iriburiro 


Kugira ngo ubushakashatsi bugere ku musaruro wifuzwa, hari inzira z’ingezi 
zigomba gukurikizwa. Uhereye ku gitekerezo kiba cyatumye umuntu abona ko ari 
ngombwa gukora ubushakashatsikugezaigihe habonekeye amakuru agasesengurwa 
ku buryo busubiza ibibazo byari byayoboye ubushakatsitsi, ni ngombwa ko 
umushakashatsi akurikira iyoboramikorere risobanutse. By umuwihariko, muri 
uyu muntwe w'igitabo, turerekana ibintu by’ingenzi umushakashatsi yitaho mu 
gihe cyo gukusanya amakuru ndetse no kuyasesengura. Haba ari mu bushakashatsi 
nyamimerere cyangwa ubushakashatsi nyamubaro, ibikorwa by’ikusanyamakuru 
n’isesengura ryayo byubakira ku itsinda nkeshwamakuru ryatoranijwe. Amakuru 
y'ubushakashatsi ashobora gukusanywa hakoreshejwe uburyo butandukanye. 
Ubw’ingenzi turi bwibandeho ni iganirabaza, urutonde rw’ibibazo, no kwitegereza. 


Iyo amakuru amaze kuboneka umushakashatsi akurikizaho kuyasesengura. Bitewe 
n’imiterere y'ubushakashatsi, hari ubwoko bubiri bw’ingenzi bukoreshwa mu 
isesenguramakuru: isesenguramimerere n’isesengura nyamubaro. 
Isesenguramimerere rikoreshwa iyo umushakashatsi asesengura amakuru ari mu 
nyandiko zanditse cyangwa yaturutse mu bisubizo byatanzwe ku bibazo bifunguye. 
Naho isesenguramakuru nyamubaro rikunze gukoreshwa ku bibazo bifunze ku 
buryo umushakashatsi abarura inshuro igisubizo runaka kigaragara mu batanze 
amakuru: inshuro amakuru runaka yasubiwemo cyangwa umubare w’abatanze 
amakuru asa. 

Ikusanyamakuru 


Muri rusange mu bushakashatsi bwa gihanga habaho ubwoko bubiri bw’amakuru. 
Hari amakuru yibanze n’amakuru yunganira. Amakuru yibanze ni amakuru 
umushakashatsi yishakira ku giti ke akayahabwa n’itsinda nkeshwamakuru 
yatoranije. Iri tsinda rishobora kuba rigizwe n’inyandiko, abantu, inyamaswa 
ndetse n'ibindi biremwa byakorwaho ubushakashatsi. Amakuru yunganira yo ni 
amakuru umushakashatsi agenda akura mu nyandiko ku bushakashatsi bwakozwe 
n'abandi zijyanye n’igitekerezo cyangwa ikibazo arimo gukoraho ubushakashatsi. 
Nk’uko twabivuze hejuru, tugiye kureba bumwe mu buryo umushakashatsi 
ashobora kwifashisha mu gukusanya amakuru. 


Gutegura ikusanyamakuru 


Mbere y'uko umushakashatsi akusanya amakuru, abanza guhitamo ikerekezo 
nyamukuru ashaka guha ubushakashatsi bwe. Ategura uburyo n’ibikoresho 
azifashisha mu kuyakusanya ashingiye ku mpamvu atekereza ko ubwo buryo ari 
bwo buboneye kandi ari bwo buzamuha amakuru yizewe. Ateganya aho azakura 
amakuru n’abazayamuha ndetse n’igihe azayakusanyiriza. 


Muri iyi nyandiko, ikerekezo nyamukuru cy’ubushakashatsi ni nk’inyigo 
icukumbuye ku kintu runaka (case study), inyigo ku buzima bw’umuntu (life story 
research), ubushakashatsi ku masano y’ibintu (correlational research) n’ibindi. 
Reka dufate urugero rw’inyigo icukumbuye umushakashatsi ashaka gukora ku 
kuntu abarimu bo mu mashuri yisumbuye bakiriye impinduka ziri mu ikoreshwa 
ry ibitabo bishya mu isomo ry’ubutabire. 


Dore ibibazo by’ubushakashatsi umushakashatsi ashobora kwibaza: 


1. Abarimu bo mu mashuri yisumbuye bakoresha bate ibitabo bishya mu isomo ry'ubutabire? 

2. Niizihe ngorane abarimu bo mu mashuri yisumbuye bahura na zo mu ikoreshwa ry ibitabo 
bishya mu isomo ry 'ubutabire? 

3. Ni iki abarimu bo mu mashuri yisumbuye bifuza ko cyakorwa kugira ngo imikoreshereze 


yibitabo bishya irusheho kunoga mu isomo ry'ubutabire? 


Kuri buri kibazo cy’ubushakashatsi, ni ngombwa gutegura uko ikusanyamakuru 
rizakorwa. Turifashisha urugero ku kibazo cya mbere cy’ubushakashatsi. 


103 


UBUSHAKASHATSI MU BUMENYI NYAMUNTU N'IMIBANIRE Y'ABANTU 


Ikerekezo nyamuru cy'ubushakashatsi: Inyigo icukumbuye 


Ikibazo cy'ubushakashatsi: Abarimu bo mu mashuri yisumbuye bakoresha bate ibitabo bishya mu isomo ry'ubutabire? 


Ibibazo bifasha mu gutegura ikusanyamakuru 


Uko ikusanyamakuru rizakorwa 


NI UKUBERA IKI amakuru akusanyijwe? 


Kugira ngo hamenyekane inzira ikoreshwa muri iki gihe 
n'abarimu b'amashuri yisumbuye mu gukoresha ibitabo 
bishya mu isomo ry'ubutabire. 


NI UBUHE BURYO buzakoreshwa mu gukusanya 
amakuru? 


Hazagoreshwa iganirabaza mu gukusanya amakuru. 


NI BANDE bazatanga amakuru? Amasoko azaturukamo 
amakuru NI AYAHE? 


Iganirabaza rizakorerwa abarimu bigisha isomo 
ry'ubutabire mu mashuri yisumbuye. 


Abazatanga amakuru ni BANGAHE? / Amasoko 
azaturukamo amakuru ni ANGAHE? 


Abarimu bo mu mashuri yisumbuye umunani bazakorerwa 
iganirabaza, babiri kuri buri kigo muri bine byatoranyijwe. 


NI HEHE amakuru azakusanyirizwa? 


Abarimu bo mu mashuri yisumbuye umunani bazakorerwa 
iganirabaza, babiri kuri buri kigo muri bine byatoranyijwe 
mu mugi wa Kigali. 


Amakuru azakusanywa INSHURO ZINGAHE? 


Amakuru azakusanywa inshuro imwe nyuma y'uko 
abarimu bazaba barangije kwigisha nibura inshuro imwe 
isomo ry’ubutabire bakoresheje ibitabo bishya. 


Amakuru azakusanywa GUTE? 


Amakuru azakusanywa hakoreshejwe iganirabaza 
rifunguye igice hari n'akuma gafata amajwi ndetse 
n'umushakashatsi azaba yandika inshamake y'ibyo yumva 
n'ibyo abona muri iryo ganirabaza (field notes). 


ISOBANURAMPAMVU ry'iyi gahunda y'ikusanyamakuru 
(kubera iki ubu buryo ari bwo bubereye ikusanyamakuru 
kuri iki kibazo cy'ubushakashatsi?) 


Gukoresha iganirabaza bituma abarimu batanga amakuru 
bahagazeho bo ubwabo. Byongeye iganirabaza rifunguye 
igice rizatuma umushakashatsi ashobora kubaza buri wese 
ibibazo bisa ariko akaba yakongeraho n'ibindi 
bibishamikiyeho kugira ngo abone amakuru acukumbuye. 
Abarimu umunani, babiri kuri buri kigo muri bine 
byatoranyijwe mu mugi wa Kigali bahagarariye bagenzi babo. 


Vithal na Jansen (1997) bashyize hamwe ingingo z’ingenzi zafasha umushakashatsi 
gutegura ikusanyamakuru. Muri izo ngingo harimo izi zikurikira: 


1. Mu gutegura uko ikusanyamakuru rizakorwa, umushakashatsi ashobora guhanga 
uburyo bukwiye azakoresha mu gutara ayo makuru. Byongere, umushakashatsi 
agomba kuzirikana ko buri buryo ashobora gukoresha mu gutara amakuru bugira 


ibyiza byabwo ariko na none bukagira inzitizi bwihariye. 


2. Uburyo bwo gukusanya amakuru y’ubushakashatsi bugomba kuba bugamije 
gusubiza ibibazo by’ubushakashatsi. Isano hagati y'uburyo bwo gukusanya amakuru 
n'ibibazo by’ubushakashatsi igomba kugaragazwa. Ikibazo runaka cy’ubushakashatsi 
gishobora gukenera uburyo runaka bwo gukusanya amakuru. Buri kibazo ni 


umwihariko nubwo kigomba kuba gifitanye isano n'ibindi mu bushakashatsi runaka. 

3. Umushakashatsi ashobora guhanga ibikoresho azakoresha mu gutara amakuru; 
ashobora gukoresha ibyahanzwe n'abandi bashakashatsi; ashobora kandi no kubakira 


ku bikoresho byakozwe n’abandi. 


4. Ibikoresho by'ubushakashatsi bikenera kubanza kugeragezwa kugira ngo 
umushakashatsi amenye niba ibibazo byubatse ku buryo bwumvikana kimwe ku 
batangamakuru bose. Ibi umushakashatsi ashobora kubigeraho, agerageza ibikoresho 
byo gukusanya amakuru ku itsinda ry’abantu bake ariko bahuje ibirango n’itsinda 


nkeshwamakuru. 


5. Uburyo burenze bumwe bushobora gukoreshwa mu gukusanya amakuru ku kibazo 
kimwe cy’ubushakashatsi. Gukomatanya uburyo bwo gutara amakuru bifite akamaro 
kanini kuko bituma umushakashatsi acengera kurushaho ingingo iri kwigwa. 
Byongeye ibyagaragajwe n’uburyo bunyuranye bwo gutara amakuru byongera 


ubwemerwe. 


6. Mu guteganya uko amakuru azakusanywa, ni ngombwa no guteganya ingingo 
zijyanye no kubahiriza amahame y’ubushakashatsi. Ibi bikubiyemo ingingo zijyanye 
no kudatangaza amazina y uwaguhaye amakuru, gusaba abatangamakuru uruhushya 
rwo kwemera ku bushake kujya mu itsinda nkeshwamakuru, guteganya uburyo 


uzafasha abatangamakuru bashobora guhungabanywa n’amakuru batanze n'ibindi. 


Nk’uko twabivuze hejuru, habaho uburyo bwinshi bwo gukusanya amakuru. Reka 
turebe bumwe muri bwo bukunze gukoreshwa cyane mu bushakashatsi ku bumenyi 
nyamuntu n’imibanire y’abantu: iganirabaza, ibaza rishingiye kurutonde rw ibibazo 
no kwitegereza. 


Iganirabaza 


Iganirabaza ni bumwe mu buryo bw’ingenzi bukoreshwa mu gukusanya amakuru 
byaba ari mu bushakashatsi nyamubaro cyangwa ubushakashatsi nyamimerere. 
Iganirabaza rikorwa mu buryo butandukanye: 


a. Iganirabaza rigiye umujyo umwe 

Muri ubu bwoko bw’iganirabaza, ubaza akoresha ibibazo byateguwe bitondetse 
kuri gahunda. Intego y’iri baza ni ukugira ngo buri wese mu itsinda nkeshwamakuru 
ahabwe amahirwe angana y’ibazwa. Iyo ababazwa bahawe amahirwe angana yo 
kumva ibibazo kimwe byongera igipimo cy’ubwizerwe bw’ibisubizo by’abagize 
itsinda nkeshwamakuru bose. Ubaza asoma ibibazo akurikije urutonde rwabyo uko 
bikurikirana kuri gahunda. 

Muri rusange, ibyo bibazo biba byihariye kandi akenshi bikabyara ibisubizo 
bitangwa ku buryo budahinduka. Ibibazo biteye gutya byitwa ibibazo bifunze. Iyo ni 
yo mpamvu ituma abashakashatsi bakora ubushakatsi bushingiye ku ibaza bakunda 
iganirabaza rigiye umujyo umwe kuko butuma ibaza n’iyandikwa ry’ibisubizo 
bigendera ku gipimo kizewe. 


b. Iganirabaza rifunguye igice 

Muri iri ganirabaza ubaza aba afite urutonde rw’ibibazo biteye ku buryo bwa 
rusange kandi akaba ashobora kubibaza adakurikije uburyo bitondekanijemo 
ikibazo ku kindi. Aha ubaza aba afite uburenganzira bwo kubaza n'ibindi bibazo biri 
hanze yibyari byashyizwe ku rutonde. 


c. Iganirabaza rifunguye 

Iri ganirabaza rikorwa ubaza afite gusa urutonde rwibitekerezo bishingiye ku 
kibazo cy'ubushakashatsi bikamubera gusa nk'ifashabwonko. Akenshi ubu buryo 
bwo kubaza bukoreshwa ku buryo bwo kwiganirira bisanzwe kandi imiterere 
y interuro n'urukurikirane rwibibazo biba biteye ukwabyo bitewe n'ubaza. 


d. Iganirabaza ry'itsinda 

Iri ganirabaza rikoresha akenshi ibibazo bifunguye. Ibibazo ryifashisha biba 
bishingiye ku ngingo yihariye ireba itsinda runaka cyangwa ikabaza iki niki 
gihangayikishije umushakashatsi. Urugero ni nk'umushakashatsi waba ushaka 
kumenya ibibazo byingutu byugarije urubyiruko rwu Rwanda muri iki gihe. 
Ashobora kugena ibibazo bireba by umwihariko urubyiruko rw'abahungu cyangwa 
urwabakobwa. Icyo gihe akora amatsinda atandukanye buri tsinda akaribaza 
ukwaryo. 


e. Iganirabaza ry'ibarankuru 

Ubu ni uburyo bwiganirabaza rifunguye cyangwa rifunguye igice. Ubazwa asabwa 
kwibuka igikorwa cyabaye kera akagerageza kugitangaho ibitekerezo. Akenshi 
ibitekerezo bitangwa bigendera ku rutonde rw'ibibazo cyangwa ibikorwa byabaye 
kera akabihuza n'igihe runaka kizwi mu mateka ku buryo umushakashatsi agira 
ishusho nyayo y'uko byagenze. 


f. Iganirabaza rishingiye ku mateka y'ubuzima 

Ni kimwe n'iganirabaza ry'ibarankuru. Aho bitandukaniye gusa ni uko intego 
yiganirabaza rishingiye ku mateka y'ubuzima ari ugukusanya amakuru ku 
mibereho yose y'ubazwa. 

Ibaza rishingiye ku rutonde rw’ibibazo 


Mu gukora urutonde rw’ibibazo, umushakashatsi agomba gufata intego zihariye 
z'ubushakashatsi bwe akazihinduramo ibibazo byihariye bizatanga ibisubizo ku 
bibazo by’ibanze ubushakashatsi bwashingiyeho. Hari ubwoko butandukanye 
bw’ibibazo bitewe n’imisusire ndetse n’inyito yabyo. 


a. Ubwoko bwibibazo bushingiye ku nyito 
Inyito yikibazo ni kimwe mu bigize urutonde ry’ibibazo bikoreshwa mu 
bushakashatsi bushingiye ku ibaza. 


Ibibazo bishingiye ku makuru afatika 

Ubu ni ubwoko bw'ibibazo bigamije kubaza amakuru ku bintu byabaye bifatika. 
Ibyo bibazo bishobora gufasha umushakashatsi kumenya amavu n’amavuko 
yibintu cyangwa umuntu, ahantu runaka ndetse n’imyitwarire. Urugero: 
umushakashatsi ashobora kubaza nk’ibibazo by’imimerere kugira ngo amenye 
amavu n’amavuko y’umuntu; ibyo bituma hari igice runaka umuhererezamo. 
Akenshi uko kumushyira mu gice runaka bituma haboneka ibisobanuro ku 
myitwarire iranga umuntu uyu muyu. Ingero z’ibibazo bishingiye ku makuru afatika 
ziteye ku buryo bukurikira: 


Toranya umubare werekana ikiciro cy amashuri warangije kwiga: 


Amashuri abanza 
Amashuri yisumbuye 
Ikiciro giciriritse cya kaminuza 


Ikiciro gihanitse cya kaminuza 


Ce, ei 


Ikiciro k'ikirenga cya kaminuza 


Ubundi bwoko bw’ibibazo nk’ibi ni ibiba bibaza nko ku mibereho ikikije umuntu. 
Urugero: Ni bande mubana mu rugo? Ubundi buryo bukoreshwa ni ububaza ku 
buryo bwifashishwa mu ngendo. Urugero: Ugera ku kazi gute? Ibindi bibazo 
bigafasha ku kumenya amakuru ku bikorwa by’imyidagaduro. Urugero: Ujya muri 
sinema inshuro zingahe? 


Ibibazo bireba umuntu ku giti ke 

Ibibazo bireba umuntu ku giti ke ni ibibazo byerekeye imimerere, imyitwarire, 
ibyiyumvo ndetse n’ibitekerezo by’ubazwa. Ibi bibazo bifasha umushakashatsi 
gucukumbura imyitwarire ijyana n’ikerekezo rusange gishobora gutuma umuntu 


107 


UBUSHAKASHATSI MU BUMENYI NYAMUNTU N'IMIBANIRE Y'ABANTU 


akora cyangwa agahindura imigirire mu buryo ubu mubu iyo ahuye n’imbarutso iyi 
n'iyi. Urugero rukurikira ruragaragaza imyitwarire ku kibazo cyo gukuramo inda: 


Byaba bishoboka ko mu Rwanda itegeko ryaha umugore uburenganzira bwo 
gukuramo inda igihe abaganga bagaragaje ko umwana afite ibyago byinshi byo 
kuzavukana ubumuga bukomeye. 


1. Yego 

2. Oya 

3. Simbizi 

4. Nta gisubizo mfite 


b. Uburyo bw’ibibazo bushingiye ku misusire 

Uretse inyito, iyo umushakashatsi ategura ibibazo agomba kwita ku misusire 
y ikibazo n’imiterere y’itsinda ry’ibibazo bijyana na byo. Muri uru rwego amoko 
yibibazo amenyerewe ni atatu: ibibazo bifunze, ibibazo bifunguye, ibibazo 
biteganya, ibibazo bigerura. 


Ibibazo bifunze 

Muri ubu bwoko bw’ibibazo, usubiza ahabwa urutonde rw’ibisubizo hanyuma 
agasabwa gutoranyamo ikirusha ibindi kwegera neza igitekerezo ke. Urugero: 
umushakashatsi ushaka kumenya uko umuntu yishimiye imibereho ye mu 
muryango we, ashobora kubaza ikibazo gikurikira: 


Shyira akamenyesto ku mubare werekana uko wumva wishimiye imibereho yo mu 
muryango wawe: 


Bihebuje cyane 
Bihebuje 

Mu rugero 
Gake 

Gake cyane 
Nta na gake 


Simbizi 


ON eu fF wWN À 


Nta gisubizo 


Hari n’ubwo ibisubizo ku kibazo gifunze bishobora kuba birambuye cyane kurusha 
uru rugero twatanze. Urundi rugero ni nk’umushakashatsi ushaka kumenya icyo 
abantu batekereza ku cyakorwa kugira ngo abana bo mu muhanda bawuvemo 
burundu. Muri icyo gihe ashobora kubaza ikibazo giteye gutya: Mu gukemura 

ikibazo cy'abana bo mu muhanda bamwe batekereza ko cyakemurwa na Leta naho 
abandi bagatekereza ko ibyo bitareba Leta. Ibi ubyumva ute? 


1. Leta igomba gukora ibishoboka byose ikavana aba bana mu muhanda igakurikirana 
imibereho yabo 

2. Iki kibazo ntikindeba cyane nta mwanya mfite wo kwibaza uwagikemura 

3. Ibi ntibireba Leta 


Nk'uko bigaragara, ibibazo bifunze ntibigora kubibaza kandi no kubisubiza birihuta 
cyane. Ikindi kandi ari ubaza cyangwa usubiza ntibakenera kwandika ibintu byinshi 
kandi isesengura ry'ibisubizo riroroha. Gusa inenge ikomeye abashakashatsi nka 
Frankfort-Nachmias na Nachmias (2008, p. 233) na Bryman (2008, pp. 231 - 232) 
bagaragaje, ni uko bishobora gutuma usubiza abogama. Impamvu y'ingenzi batanga 
ni uko iyo ibisubizo byatanzwe bidaha usubiza amahirwe menshi yo gutanga ibindi 
bisubizo yitekerereje ku giti ke. Ikindi ni uko bishobora ahubwo kumuha amahitamo 
atashoboraga kwitekerereza ku bwe. 


Ibibazo bifunguye 

Ibibazo bifunguye ni ubwoko bw’ibibazo bidaha ubazwa ibisubizo ahitamo ahubwo 
bikamuha uburenganzira bwo gusubiza ibyo atekereza mu bwisanzure busesuye. 
Urugero rworoshye ni nk’ikibazo giteye gitya: Ni ibihe bibazo by’ingutu byugarije 
abanyarwanda utekereza ko Leta y'u Rwanda yakwibandaho muri ibi bihe turimo? 
Ikibazo nk’iki gifunguye akenshi gikoreshwa iyo umushakashashatsi ashaka 
kumenya icyo rubanda rutekereza ku kibazo runaka kireba inyungu rusange. 


Ikiza k’ibibazo bifunguye ni uko bidafungira usubiza mu ndorerwamo z’ibibazo 
namahitamo byatanzwe n’umushakashatsi gusa. lyo usubiza amaze kumva neza 
aho ikibazo kiganisha, ataga ibitekerezo bye mu bwisanzure busesuye. Biba byiza 
iyo abajijwe kandi asubije mu rurimi yumva neza kuko byongera ububonere 
bw’ibisubizo atanga. lyo icyo gisubizo kitumvikana ubaza ashobora gusiganuza 
neza hanyuma usubiza agasobanura neza cyangwa agatanga impamvu yatumye 
atanga igisubizo runaka. Ibizubizo bifunguye bituma ubaza avanaho urujijo urwo 
ari rwo rwose, kandi bigatuma haba ubusabane hagati y’ubaza n’usubiza. Icyakora 
ibibazo nk’ibi bigora isubiza n’isesengura. Kugira ngo umushakashasti yiyorohereze 
akazi agomba guhanga imbata y’inkurikizo kugira ngo buri gisubizo kigire itsinda 
ryihariye gishyirwamo. 


Mu bushakashatsi bujyanye n’imibanire y’abantu, imbata y'inkurikizo ikoreshwa iyo 


bashaka kubara no kusensengura amakuru yavuye mu iganirabaza ryakusanyije 
ibisubizo bitagiye umujyo umwe. Urugero ni nk’ibisubizo ku bibazo bifunguye 

bikubiye mu iganirabaza cyangwa mu rutonde rw’ibibazo, inyandiko zo mu 
binyamakuru, ibiganiro byo kuri televisiyo, n’ibindi. Iyo habonetse ibisubizo ku 
bibazo bifunguye, umushakashatsi afata ibisubizo by’abantu akabikusanya mu 
matsinda anyuranye. Hanyuma iyo amaze gukora amatsinda, umushakashatsi aha 
nimero ayo matsinda. 


Kugira ngo byumvikane neza, reka twifashishe urugero rwatanzwe na Schuman na 
Presser (1996, p. 88). Aba bashakashatsi babajije ikibazo kerekeye ibiranga 
umurimo abantu bose bahitamo kurusha iyindi, hanyuma ibisubizo byatanzwe 
babishyira mu matsinda 11 ku buryo bukurikira: (1) Umushahara, (2) kumva 
umuntu hari intego agezeho, (3) kumva ufite akazi, (4) akazi gashimishije, (5) 
umutekano, (6) amahirwe yo kuzamurwa mu ntera, (7) amasaha make y’akazi, (8) 
imiterere yakazi, (9) inyungu mu kazi, (10) ukunyurwa, (11) ibindi bisubizo 
bitandukanye. Nk’uko bigaragara buri tsinda ryahawe umubare waryo kuva kuri (1) 
kugeza kuri (11). Mu gihe k’isesengura, iyi mibare ituma umushakashatsi yegeranya 
ibisubizo bijya gusa, ku buryo byakoroha kumenya umubare w'ababitanze cyangwa 
ishuro byagiye bigaruka. 


Ibibazo biteganya 

Ibibazo biteganya ni ibibazo biteye ku buryo bwihariye bireba gusa agatsinda 
kihariye gato kageruwe mu itsinda ry’ababazwa bose. Impamvu y’ibi bibazo ni uko 
akenshi haba hari ibibazo biba bireba ababazwa bamwe abandi bitabareba. Urugero 
ni nk’ikibazo giteye gutya: “Hitamo impamvu zatuma ujya kwiga muri kaminuza”. 
Aha birumvikana ko iki kibazo kireba gusa abanyeshuri bo mu mashuri yisumbuye 
kuko nko mu gihugu cyacu cy’u Rwanda, abantu bose bahawe amahirwe yo kwiga 
bahereye ku mashuri abanza kugeza muri kaminuza. Ariko usesenguye neza iki 
kibazo usanga abiga mu mashuri yisumbuye ari bo kireba kuko ni bo baba bafite 
gahunda yo guhita bajya muri kaminuza igihe barangije ikiciro barimo. Iyo habajijwe 
ikibazo nk’iki ni ngombwa guteganya ibibazo bireba iri tsinda ryihariye. Bitewe 
n’intego cyangwa imiterere y'ubushakashatsi, itsinda nkeshwamakuru rishobora 
kuba rigizwe n’abagore n’abagabo ariko hakaza kuba umwihariko w'ibibazo 
bigenerwa abagore gusa. Icyo gihe mbere yo kugena ibyo bibazo ubaza agena ikibazo 
rusange gihigika bamwe mu babazwa kigasiga abandi. Icyo kibazo bakita ikibazo 
kiyungurura. Urugero, umushakashatsi ashaka kumenya amakuru ku muntu, 
yabaza ikibazo gikurikira: Ujya usoma ibinyamakuru kenshi? (sobanura). Aha kugira 
ngo haboneke itsinda rirebwa n'ibibazo bikurikiraho harakenerwa ikibazo 
kiyungurura giteye gutya: 1. Yego (subiza ibibazo bikurikiraho); 2. Oya (simbuka 
ukomereze ku kibazo cya 3) 

Urutonde rw’ibibazo rwoherezwa 


Urutonde rw’ibibazo rwoherezwa ni bumwe mu buryo bwo gukusanya amakuru. 
Uru rutonde rwohererezwa abagize itsinda nkeshwamakuru buri wese agahabwa 
kopi ye asubiza ibibazo ari wenyine. Hari uburyo bwinshi bwo gutegura urutonde 
rw ibibazo rwoherezwa gusa ubwoko buzwi cyane kurusha ubundi ni urutonde 
rw ibibazo rucishwa mu iposita cyangwa kuri imeyili. Muri ubu buryo, urutonde 
rw ibibazo iyo rumaze gutunganywa rwohererezwa usubiza hakoreshejwe iposita 
cyangwa imeyili. Iyo ubazwa amaze kuzuza ibisubizo ahabugenewe, arongera 
akarusubiza akoresheje uburyo yari yararwohererejwemo. 


Icyakora, igihe cyose bishoboka, ni ngombwa kubanza gukora igerageza mbere yo 
gukoresha urutonde rwiibibazo rwoherezwa cyangwa urwifashishwa mu 
iganirabaza rigiye umujyo umwe. Akenshi umumaro wiiryo gerageza si ukugira ngo 
ubaza agenzure niba ibibazo bibajije neza, ahubwo ni ukureba niba muri rusange 
uburyo bwo kubaza bwakoreshejwe nta ngorane buzateza mu gihe igikorwa cyo 
gukusanya amakuru kizaba kirimbanije. Iri geregeza rigira akamaro kurushaho iyo 
umushakashatsi yifashishije urutonde rw'ibibazo rwoherezwa mu gukusanya 
amakuru. Impamvu ni uko igihe cyo gusubiza ibibazo ubaza aba atari kumwe 
n’ubazwa kugira ngo amufashe mu gusobanura ikibazo icyo ari cyo cyose cyatera 
urujijo. No mu iganirabaza igerageza ni ngombwa kuko hari ibibazo byavuka nyuma 
yo kubaza abantu bake maze ubaza akabikemura mu maguru mashya. Ibibazo 
bivutse mu gihe k’igerageza, umushakashatsi ashobora kubikemura yongera 
gutondekanya amagambo, interuro cyangwa ibibazo neza, avanamo ibibazo 
bidafite akamaro, cyangwa yongeramo ibindi byatuma urutonde muri rusange 
rugira injyana yumvikana. 


Kwitegereza 


Kwitegereza ni bumwe mu buryo bw’ingenzi bukoreshwa mu bushakashatsi 
nyamuntu nimibanire y'abantu. Bukoreshwa mu gukusanya amakuru ahereye ku 
byo umuntu abona mu myitwarire y’ikintu cyangwa umuntu uyu nuyu. Urugero: 
nk'abakora ubushakashatsi mu bya politiki, bagira uburyo bwabo bwo kwitegereza 
abayobozi bari mu myanya iyi n'iyi, abazobereye mu bumenyi bwa muntu, bareba 
imigenzo yo mu miryango ituye mu byaro cyangwa mu migi. Naho abita ku bijyanye 
nubumenyi bwo mu mutwe, bitegereza ubusabane hagati y'udutsinda duto 
twabantu. Ibyo byose bishobora gukorwa mu buryo bugendeye ku mbata 
y inkurikizo cyangwa ku buryo bwisanzuye. 

Mu gukusanya amakuru, umushakashatsi ashobora gukoresha uburyo bumwe 
cyangwa burenze bumwe bitewe n’ubwoko bw’amakuru akeneye. lyo yamaze 
kubuhitamo agakusanya amakuru, umurimo ukurikiraho ni ukuyasensengura 
nk'uko bigaragara mu gice cya kabiri cy’uyu mutwe. 


Isesenguramakuru 


Mbere yo gutangira isesenguramakuru, bitewe n’imiterere y'ubushakashatsi, 
bwaba nyamimerere cyangwa nyamubaro, ni ngombwa kumenya ubwoko 
bw’amakuru yakusanyijwe. Umushakashatsi ashobora kuba akeneye kumenya 
ibisobanuro byimbitse ku makuru yabonye icyo gihe akoresha uburyo 
bw’isesenguramimerere. Naho iyo ashaka kumenya ku buryo bubarika ibyavuzwe 
cyangwa ababivuze, hakoreshwa isesesengura nyamubaro. 


Isesengura ry’ikivugwa 


Duhereye ku byanditswe na Bryman (2008, p. 274), isesengura ry’ikivugwa ni 
uburyo bukoreshwa gusesengura inyandiko cyangwa amashusho. Ubwo buryo 
buba bugamije gushyira mu mibare ikivugwa hagendewe ku matsinda yateguwe 
kandi mu buryo buri kuri gahunda. Ubu buryo bushobora kukoreshwa no mu bundi 
bushakashatsi busa n’ubwo. 


Nko mu buryo bunyuranye bw’isakazamakuru, isesengura ry’ikivugwa rishobora 
gukoreshwa iyo umushakashatsi ashaka kumenya ingano n’imiterere y'uko 
ibitangazamakuru byibanda ku ngingo iyi n’iyi. Urugero usomye itangazamakuru 
ryandika ugasanga zimwe mu nkuru z’ingenzi ryandika ari kuri Sida cyangwa 
indwara y’ibisazi by’amatungo ni ngombwa kwibaza ibibazo bikurikira: 


Ni ryari izi nkuru zasohotse mu binyamakuru bwa mbere? 
Ni ikihe gitangazamakuru cyatanze ibindi kwandika kuri iyi ngingo? 
Ni ikihe gitangazamakuru kitaye kuri iyi nkuru kurusha ibindi? 


pm Noe 


Ni mu kihe gihe ibitangazamakuru byagabanije umurego mu kwandika kuri iyi 
ngingo? 
5. Hari ubwo abanyamakuru bigeze bahindura aho bahagaze kuri iyi ngingo? 


Nk’urugero kuba babogamira cyangwa bakitandukanya n’ubumenyi buriho kuri iyo 


ngingo cyangwa bakabogamira cyangwa bakitandukanya n’ikerekezo cya Leta. 
Kugira ngo umuntu abashe gusubiza ibibazo biteye gutya agomba gusesesengura 


ikivugwa. Nk’uko Berelson (1971, p. 18) na Holsti (1969, p. 14) babivuga, 
gusesengura ikivugwa bigomba gukurikiza aya mahame: gukorwa ku buryo 

butabogamye kandi bugendera kuri gahunda. Iyo aya mahame yombi yubahirijwe 
abashakashatsi batandukanye ariko bakora ku nyandiko zimwe bagomba kugera ku 
musaruro umwe. Ikindi kandi Berelson (1971, Idem) avuga ko gusesengura 
ikivugwa bijyana n'isobanura nyamubaro. 


Ibi bikavuga ko gusesengura ikivugwa bishingiye ku buryo bw'ubushakashatsi 
nyamubaro kubera ko buba bugamije kugaragaza ku buryo bubarika amakuru 
avangitiranye hakurikijwe amatsinda yagenwe, hakurikijwe kandi n'amabwiriza 
y ubushakashatsi. Uburyo bwo kubara bwongera insobanuro ku myumvire y'uburyo 
bugiye kuri gahunda kandi butabogamye. Ibyo bituma umushakashatsi yemeza 
neza ko mu gihe runaka, ku buryo bufitiwe gihamya, ikinyamakuru iki niki 
ugereranije n'ibindi binyamakuru, kibanze ku nkuru runaka. Berelson (1952, p. 18) 
akomoza ku ‘kivugwa kigaragara. Ibi bikavuga ko iri sesengura riba rigamije 
guhishura ikivugwa kiba gisa n'ikigaragara ku ngingo iyi ni iyi. Ibyo bigatandukana 
nimyumvire ya Holsti (1969, Idem), we wibanda ku cyo yita ‘ikivugwa kihishe’. Ibi 
bikavuga inyito yihishe munsi y'uturango twikivugwa turi ahagaragara. 


Itoranywa ry'inyandiko mu gusesengura ikivugwa 

Itoranywa ry'inyandiko zikoreshwa mu gusesengura ikivugwa rikorwa mu byiciro 
byinshi. Nubwo muri rusange uburyo bukoreshwa hatoranywa inyandiko 
zitandukanye ari bumwe, aha turibanda ku buryo bwo gutoranya inyandiko 
z'ibitangazamakuru bwibanzweho cyane na Bryman (2008, p. 278). 


Gutoranya ibitangazamakuru 

Ubushakashatsi bwiga ibijyanye n'ibitangazamakuru, akenshi busaba kugaragaza 
ibibazo by’ubushakashatsi biteye gutya: icyo “x” ihagarariye mu bitangazamakuru. 
“x” ishobora kuba ihagarariye ishyirahamwe ry’abakozi, ibura ry’ibiribwa, icyaha 
cy ubugome, n'ibindi. Ahangaha ikibazo nyoborabushakashatsi kiba giteye ku 
buryo bukurikira: ni ikihe gitangazamakuru kibanda kuri imwe muri izi ngingo? 
Byaba ari ikinyamakuru cyandika cyangwa igishushanya, televisiyo cyangwa 
radiyo? Icyo gihe umushakashatsi akomeza kwibaza niba, nk’urugero ari 
igitangazamakuru cyandika, ni ubuhe bwoko bw’ikinyamakuru: byaba se ari 
ikinyamakuru cyo ku rwego ruciriritse cyangwa icyo mu rwego rwo hejuru? Niba se 
ari ikinyamakuru cyo mu rwego rwo hejuru, cyaba se ari icyandikirwa imbere mu 
gihugu cyangwa hanze y'igihugu? None se inkuru zose ziri mu kinyamakuru zose 
zigomba gusesengurwa? 


Reka dufate urugero rw’ubushakashatsi bwakozwe na Mukama (2018), aho yigaga 


isano iri hagati y’ibyifuzo bya Guverinoma y'u Rwanda kuri politiki y'iyakure mu 
burezi n’ishyirwa mu bikorwa ryayo. Muri ubu bushakashatsi, Mukama yasesenguye 

ibyifuzo bya Guverinoma kuri politiki y’iyakure mu nyandiko 13 zakozwe kuva mu 
mwaka wa 2001 ari na wo ntangiro y’ikerekezo cy u Rwanda 2020 kugeza muri 2016 
ubwo yakoraga ubwo bushakashatsi. Mu gusesengura izo nyandiko, Mukama 
yasanzemo imvugo (discourses) umunani zigaragaza ibyifuzo bya Guverinoma kuri 
iyo politiki: kwegereza uburezi bose, kuzamura ireme ry’uburezi, uburezi busubiza 
ibibazo by’abaturage, uburezi budahenze, gukwiza uburezi hose, kwigira mu burezi, 
gukoresha ikoranabuhanga mu kwiga n’uburezi budaheza. Cyakora Mukama 
yasanze izo mvugo zigaragara mu nyandiko zimwe na zimwe gusa. 


Nyuma yo gucukumbura izo mvugo no kwiga impamvu zatumye Guverinoma y’u 
Rwanda ari zo yibandaho, Mukama yasesenguye uko politiki y’iyakure yagiye 
ishyirwa mu bikorwa n’ibigo bya Leta bishinzwe kwigisha hakoreshejwe iyakure mu 
gihe k’imyaka itanu, ni ukuvuga kuva muri 2012 kugeza muri 2016. Yifashishije 
inama z’undi mushakashatsi Fejes (2005) maze yiga isano ya politiki y’iyakure 
n'ishyirwa mu bikorwa ryayo. Feyes uwo agereranya iryo sesengura nko kwiga 
igisekuru cyumuryango umeze nkigiti cyagabye amashami. Avuga ko 
umushakashatsi asubira inyuma akiga buri shami n’uko ryera imbuto. Aha ishami 
twarigereranya n’imvugo. Kwiga ibyanditswe rero kuri ubu buryo, byatumye 
Mukama amenya uko ibigo bishinzwe gushyira mu bikorwa politiki y’iyakure 
byumvise buri mvugo n’ingaruka zatewe no kuyishyira mu bikorwa cyangwa se 
kutayishyira mu bikorwa. Ikindi ubu bushakashatsi bwagaragaje, ni uko hari ubwo 
ibyifuzo bya Guverinoma kuri politiki y’uburezi bigarukira mu byifuzo gusa, bigasa 
nk’aho nta we bireba mu kubishyira mu bikorwa. 


Nk'uko bigaragara muri ubu bushakashatsi bwa Mukama (2018), mu gutoranya 
inyandiko z’ubu bwoko ni ngombwa no gutekereza ku matariki. Nta cyo byaba 
bimaze gushaka inyandiko zanditswe ku gikorwa iki miki kandi cyari kitaraba. 
Urugero twatanga ni nko gushaka inkuru zanditswe ku itorwa rwa Perezida Paul 
Kagame w’u Rwanda ku buyobozi bw’Umuryango w’Afurika Yunze Ubumwe muri 
2016 kandi icyo gihe yari ataratorerwa kuwuyobora. Mu nkuru yanditse mu Mvaho 
Nshya ku wa 28 Mutarama 2018, Mutungirehe yanditse ko Kagame yatangiye 
imirimo ye yo kuyobora Afurika Yunze Ubumwe kuva ku wa 28 Mutarama 2018. 


Iyo umushakashatsi amaze kwemeza itariki aheraho agomba no kwemeza iyo 
azagarukiraho bitewe nimpamvu  zitandukanye: imiterere  y'ikibazo 
nyoborabushakashatsi, intego z’ubushakashatsi, igihe afite cyo gukora 
ubushakashatsi, ingano y'umubare winkuru akeneye, n'ibindi. 

Utubango tubarwa mu gusesengura ikivugwa 

Ikibazo nyoborabushakashatsi ni ryo pfundo umushakashatsi aheraho kugira ngo 
afate ikemezo ku tubango tw’ingenzi agomba kubara mu gusesengura ikivugwa. 
Muri iri sesenguramakuru hari utubango tw’ubwoko bwinshi dushobora 
gusensengurwa. 


1° Abafite uruhare rugaragara mu nkuru 
Aha ni ngombwa kumenya uwanditse iyo nkuru, uwanditsweho mu nkuru, abatanze 
amakuru yashingiweho mu kwandika inkuru, n'ibindi. 


2° Amagambo 

N’ubwo Bryman (2008, p. 280) avuga ko iki gikorwa gisa nk’igikorwa kidashamaje, 
bijya biba ngombwa ko umushakashatsi ashaka kumenya inshuro amagambo amwe 
namwe yagiye agaruka kenshi mu nyandiko. Kuba amagambo amwe n’amwe 
yakoreshejwe kurusha ayandi akenshi bigira icyo bisobanura kubera ko ashobora 
kugira uruhare mu gutuma igikorwa iki n’iki cyamamara. 


Igice kihariye cy’ubumenyi cyangwa insanganyamatsiko 


Muri iri sesenguramakuru umushakashatsi akenera kumenya igice cy’ubumenyi 
igikorwa iki niki giherereyemo. Nko mu rwego rw’ubumenyi nyamuntu 
umushakashi ashobora gushyira ikibazo iki miki mu rwego rw’ubukungu, ubucuruzi 
n’icungamutungo, imitekerereze, ibyapolitikicyangwamuruhuriranerw ubumenyi. 
Iyo ibibazo byashyizwe mu mwanya wabyo hakoreshejwe insanganyamatsiko, icyo 
gihe isesenguramakuru ntiriba rireba gusa ikivugwa kigaragara ahubwo ryibanda 
mu gucukumbura ikivugwa kihishe mu byanditse cyangwa mu byavuzwe. Nko mu 
rugero twavuze haruguru ku bushakashatsi bwo gusesengura isano iri hagati 
y ibyifuzo bya Guverinoma y'u Rwanda kuri politiki y'iyakure mu burezi n’ishyirwa 
mu bikorwa ryabyo (Mukama, 2018). Imbonerahamwe ikurikira iragaragaza 
ubucucike bwa buri mvugo mu nyandiko 13 Mukama yakozeho ubwo bushakashatsi. 


Ubu buryo bushobora kandi gukoreshwa mu gusesengura ireme ry’amakuru 
nyamimerere yakusanyijwe. Icyo gihe umushakashatsi akenera gusesengura 
amakuru yatanzwe mu gusubiza ibibazo bifunguye bikamufasha kumenya icyo 
abantu batekereza, ku buryo bwimbitse, ku kibazo runaka cyabajijwe. Kugira ngo 
aka kazi korohe, ni ngombwa guhanga imbata y'inkurikizo kugira ngo buri gisubizo 
gihuzwe n’ingingo cyangwa insangamatsiko yihariye yateguwe. 

Isesengura ry amakuru nyamubaro 


Mbere yo gukusanya amakuru ayo ari yo yose y'ubushakashatsi ni byiza gutekereza 
ku buryo ayo makuru azasesengurwa. Kuva mu ntangiriro umushakashatsi arimo 
gutegura urutonde rw'ibibazo bizifashishwa mu gukusanya amakuru ni ngombwa 
no gutekereza kuri tekiniki azakoresha mu gihe cyo kuyasesengura. Ibi bijyana 
kandi no gutekereza hakiri kare kuri gahunda izakurikizwa mu kwitegereza ndetse 
n'imbata y'inkurikizo izifashishwa. Mu gusobanura akamaro kubu buryo 
bw’imikorere, Bryman (2008, p. 314) atanga impamvu ebyiri z’ingenzi: 


1. Tekinike z'isesengura zigomba guhura neza nimfatashusho z’ubushakashatsi. 
Ibyo byoroha iyo umushakashatsi yumva neza uburyo imfatashusho zitandukanye 


z ubushakashatsi zizatondekwa. 


2. Bitewe n'ingano nimiterere yitsinda nkeshwamakuru bishobora gutuma 
umushakashatsi ahitamo hakiri kare tekiniki zihariye mu gusesengura amakuru 


azabona. 


Tugerageje gusobanura kurushaho ubu buryo bw’imigirire, twatanga urugero 
rurambuye aho umushakashatsi yaba ashaka kumenya uruhare rw ikoranabuhanga 
mu kongera ubushobozi bw’ingo. Ubu bushakashatsi bwaba buhereye ku nyandiko 
nyinshi zivuga ko uko ikoranabuhanga ryagiye ritera imbere, ubukungu bw’abantu, 
cyanecyane ubw’ingo zabo, bwagiye bwiyongera kurushaho. Uku kwiyongera 
k’ubukungu kukaba kwaragiye guhera ku bushobozi bw’abantu mu kubona uburyo 
butandukanye buborohereza gukora ibikorwa bitandukanye bibateza imbere. Aha 
twavuga nko kohererezanya amafaranga, kubona amakuru ku masoko yo 
kugurishaho umusaruro, kugurizanya amafaranga, gushakisha akazi n’ibindi. 
Duhereye ku byanditswe kuri iyi ngingo y’ubushakashatsi, biroroshye kugira 
amakuru anyuranye avuye mu bushakashatsi bwakozwe n'abandi. Twe icyo 
dukenera ni ukumenya niba mu mudugudu runaka abaturage bawo bumva kimwe 
akamaro k’ikoranabuhanga mu kwiteza imbere mu ngo zabo. Kugira ngo tubashe 
gucukumbura aya makuru neza tugomba kwibaza ku mfatashusho duhereye ku 
itsinda nkeshwamakuru. 


Nk'uko Frankfort-Nachmias na Nachmias (2008, PP. 49 — 52) babisobanura, ibibazo 
by’ubushakashatsi biba bihetswe n’itsinda ry’inshoza. Ariko akenshi izo nshoza 
ziba ziri mu buryo budafatika. Kugira ngo zumvikane kurushaho biba ngombwa ko 
zihindurwamo utubango dufata imisusire ishobora guhinduka kandi ikabarwa ku 
buryo bufatika ari hano twise imfatashusho. Ibi bigasobanura ko imfatashusho 
ishobora kubarwa hakoresheshwe imibare ibiri cyangwa irenga bitewe n’agaciro 

kayo. Urugero twatanga ni nk’inshoza y’ikiciro cy'ubudehe mu Rwanda. Ikiciro 
cy ubudehe ni imfatashusho kuko gishobora guhabwa agaciro ku buryo 
butandukanye. Bishobora kuba ari ikiciro cyo hasi, hagati, giciriritse, ndetse nicyo 
hejuru. Ni kimwe n'iyo umuntu yareba inshoza y'ikizere abantu bafitiye umushinga 
uyu n'uyu, umushakashatsi yakigabamo ibice bibiri: ikizere kiri hasi cyangwa kiri 
hejuru. 


Frankfort-Nachmias na Nachmias (2008: idem) bateganya ubwoko butatu 
bwingenzi bw'imfatashusho: imfatashusho yigenga, imfatashusho igengwa 
n'imfatashusho igenzura. Imfatashusho igengwa ni itanga igisobanuro k’ikibazo 
umushakashatsi yabonye naho iyigenga ni imfatashusho ihagaririye ikibazo 
umushakashatis ashaka gusobanura. Ku buryo bugaragara hakoreshwa iyi 
nganyagaciro: Y= f(x). Y ihagarariye imfatashusho igengwa naho X ikaba 
imfatashusho yigenga. Bivuze ko ikibazo Y giterwa n’impamvu X. Naho 
imfatashusho igenzura ni imfatashusho iba itatekerejweho mu ntangiriro 
y ubushakashatsi. Urugero ni uko umushakashatsi yatangira yibaza igituma 
abanyeshuri bo muri Kamizuza y'u Rwanda batsindwa agatekereza ko byaba ari 
uko badashyira umuhate mu kwiga ariko yamara gukora ubushakashatsi agasanga 
biterwa n'uko badafite ibikoresho bihagije. Icyo gihe iyo mpamvu ibonetse nyuma 
ni imfatashusho igenzura ebyiri za mbere zari zatekerejweho ari zo gutsindwa 
(imfatashusho igengwa) no kutagira umuhate mu kwiga (imfatashusho yigenga). 


Mu gutoranya itsinda nkeshwamakuru, turakoresha uburyo bwa tombora 
dutoranye ingo 20 mu mudugudu ufite ingo 50. Tumaze kwemeza izo ngo, turafata 
umwanzuro ko tuzabaza umutware wa buri rugo bivuze ko amakuru azatangwa 
n'abantu 20. 


Mu gutegura ibibazo tuzabaza abagize izo ngo twifashishije imfatashusho z'ingenzi 
zikurikira:igitsina cy umutangamakuru, imyaka ye, kuba akoreshaikoranabuhanga, 
ubwoko bw'ikoranabuhanga akoresha cyane, inshuro akoresha ikoranabuhanga, 
impamvu akoresha ikoranabuhanga, umubare w'amafaranga yinjiza mu rugo. 
Mukumenya uyu mubare turashingira ku mibare itangwa mu nyandiko ya Cho na 
Kim yitwa “Determinants of poverty in Rwanda” basohoye muri 2017 aho bashyira 
umurongo w'ubukene ku mafaranga 45000 Frw ku muntu mu mwaka. Ni ukuvuga 
ko urugo rurimo umuntu umwe cyangwa barenga binjiza amafaranga y'u Rwanda 
arenga 45000; urwo rugo ruba rwararenze umurongo w'ubukene. Ayo makuru 
amaze kumenyakana twakora urutonde ry'ibibazo ku buryo bukurikira: 

Kodi 


Uri umugore cyangwa umugabo: (Hitamo 1 kuri gabo cyangwa 2 kuri gore) 


Umugabo Umugore 2 
Ufite imyaka ingahe? 

Ukoresha ikoranabuhanga? (Hitamo 1 kuri oya cyangwa 2 kuri yego) 

Oya Yego 2 


Akazi ukora (Ca akarongo ku mubare uhura n'igisubizo cyawe) 


Ubuhinzi n'ubworozi 


Akazi ka Leta 


Akazi k'abikorera ku giti cyabo 


Ndikorera 


Ni ubuhe bwoko bw’ ikorabuhanga ukoresha kurusha ubundi muri ubu? 


Telefoni 


Internet 


Ubundi. Buvuge 


Ubu bwoko bw'ikoranabunga ubukoresha inshuro zingahe? 


Buri gihe 


Inshuro nyinshi 


Gake cyane 


Umaze igihe kingana iki ukoresha ikoranbunga mu bikorwa byawe bya buri munsi? 


Igihe kiri munsi y'umwaka umwe 


Kuva ku mwaka umwe kugera kuri ibiri 


Hejuru y'imyaka ibiri 


Ni izihe mpamvu zituma ukoresha ikoranabunga? 


Gusuhuza abavandimwe 


Kubaza isoko ry'imyaka nsaruye 


Gushaka imbuto 


bindi. Bivuge 


Ugereranije buri kwezi winjiza amafanga angana ate mu rugo? 


Munsi y'amafranga 1000 


Hagati ya 1000Frw kugeza kuri SOOOFrw 


Hagati ya 5000Frw kugeza kuri 10000 Frw 


Hagati ya 10000Frw kugeza kuri 15000 Frw 


Kuva ku 15000 Frw kuzamura 

Mbere yo gutangira gusesengura aya makuru ni ngombwa ko tubanza tukamenya 
amakuru atabonetse. Ibi bivuga ko hari igihe utanga amakuru ashobora kuba hari 
ibibazo atashatse gusubiza. Icyo gihe ahatabonetse igisubizo turahashyira umubare 
0. Iyo ibyo birangiye buri mfatashusho igendanye na buri kibazo cyabajijwe turayiha 
umubare uyiranga ubanzirizwa mimpine y'ijambo imfatashusho. Urugero 
twakwandika imfa0001, imfa0002, tugakomeza bitewe n’umubare w’ibibazo. Aha 
umubare wa nyuma waba imfa0009. 


Duhereye kuri rwa rutonde rw’ibibazo twari twoherereje buri mutware w’urugo, 
turajya dushyira akamenyetso kuri kodi ijyanye n’igisubizo yatanze. 


Kugira ngo tubashe guha igisobanuro ibisubizo buri mutware w'urugo yatanze, ni 
ngombwa kubanza kubihuriza mu mbata y'inkurikizo idufasha kubona ishusho 
rusange yabyo biri hamwe. Mu buryo bwo koroshya akazi twifashisha porogaramu 
zabugenewe za mudasobwa nka Excel cyangwa impuzamakuru (izizwi cyane ni nka 
MATLAB, SPSS, na Statistix). 


Duhereye ku rudonde rw'ibisubizo byatanzwe n’umwe mu basubije, twakuzuza 
imbata y’inkurikizo ku buryo bukurikira: 


Imbonerahamwe 2: Uko buzuza imbata y'inkurikizo 


Imfa0001 | Imfa0002 | Imfa0003 | Imfa0004 | Imfa0005 | Imfa0006 | Imfa0007 | Imfa0008 | Imfa0009 


2 30 2 1 1 3 1 1 2 


Aha turakomeza kuzuza buri mibare iranga buri gisuzubizo. Niturangiza kuyuzuza 
muri iyi mbata y’inkurikizo turatangira kureba imiterere ya buri gisubizo. Urebye 
uko ibi bisubizo biteye biratandukanye. Ku bibazo bimwe ni ukuzuza umubare 
wuzuye nko ku kibazo cya 2. Ahandi nko ku kibazo cya 1 cyangwa icya 3, usubiza 
yari yahawe guhitamo hatagati ya 1 cyangwa 2. Naho ikibazo cya 6 kirabaza 
umubarew'inshuro bikaba bivuze ko tugomba kumenya abakoreshaikoranabuhanga 
inshuro nyinshi cyangwa nkeya. Nk'uko twabibonye duhereye ku nyandiko ya 
Frankfort-Nachmias na Nachmias (2008, pp. 49 - 52), dushobora gusobanura 
imfatashusho duhereye kuisanoiri hagati yazo. Ariko iyo bigeze mu ikusanyamakuru 
no mu isesenguramakuru ni ngombwa kuzitandukanya duhereye ku mikoreshereze 
yazo. 


Duhereye ku bisobanuro birambuye byatanzwe na Bryman (2008, p. 321) tubona 
ubwoko bwimfatashusho bw’ingenzi bukirikira: 

- Imfatashusho nyamubaro: urugero nink’intera iri hagati ya buri gihe, inshuro 
nyinshi, cyangwa nke cyane. Izi ntera ntizingana; 


" Imfatashusho igena intera: birashoboka ko twaba twatanze uburyo bwo 
gusubiza bugena intera zingana hagati y'ibisubizo. Urugero ni nkikibazo cya 9 
aho twashyize intera ingana hagati y umubare w'amafranga umukuru w'urugo 
yinjiza mu kwezi: 1.000 Frw — 5.000Frw — 10.000 Frw — 15.000Frw; 


- Imfatashusho nyazina: aha urugero twatanga ni ikibazo cya 4 aho usubiza 
agomba guhitamo hagati yamagambo akurikira: Ubuhinzi n’ubworozi (1), 


akazi ka Leta (2) akazi k’abikorera (3), ndikorera (4); 


:" Imfatashusho nyabubiri: izi ni imfatashusho ziba zifite amakuru agabanije 
ukubiri gusa. Urugero ni nk’ikibazo cya 1, icya 3 n'icya 5. 


a. Isesengura ry'imfatashusho imwe 
Mu gusesengura, umushakashatsi akoresha imbonerahamwe yerekana umubare 


wabantu ndetse n’ijanisha ryabo. 


Imbonerahamwe yerekana umubare w’abantu n’ijanisha ry’abagore n’abagabo. 


Imbonerahamwe 3: Ibisubizo 


Igitsina Umubare ljanisha (%) 
Abagabo 12 60 
Abagore 8 40 
Igiteranyo 20 100 


Imbonerahamwe 4: Ibisubizo 


Abakoresha ikoranabuhanga Umubare ljanisha (%) 
Yego 16 80 
Oya 4 20 
Igiteranyo 20 100 


Imbonerahamwe ya 3 iragaragaza ko mu bisubizo twasesenguye twasanze umubare 
wabagabo ari 12 bivuze ko bahagarariye ijanisha rya 60 ku mubare w’ababajijwe 

bose. Naho umubare w’abagore ukaba 8, ufashe ijanisha rya 40 mu babajijwe bose. 
No mu mbonerahamwe ya 4 ibisubizo bya Yego biragaragaza ijanisha rya 80 bivuze 
umubare wabakoresha ikoranabuhanga naho Oya ikaba 20% bivuze abatarikoresha. 
Uburyo bw’isensengura ry’imfatashusho imwe bwakoreshwa no ku zindi zose 
zagaragajwe mu bibazo byabajijwe. Uburyo bwo kwerekana ibivuye mu isensengura 
bushobora kuba ubu bw’imbonerahamwe cyangwa ubundi bukoresha amashusho 
n’'ubwoko butandukanye. 


b. Isesengura ry'imfatashusho ebyeri 

Ubu buryo bukoreshwa iyo dushaka guhuza imfatashusho ebyiri kugira ngo turebe 
niba hari aho zihurira. Hakoreshwa uburyo butandukanye bitewe n’ubwoko 
bw’imfatashusho. Urugero twatanga ni nk’igihe twakenera kumenya niba imyaka 
cyangwa igitsina by’abasubije bifite aho bihuriye n’uburyo abatware b’ingo 
bakoresha ikoranabuhanga. 


Imbonerahamwe 5 


Igitsina 


Gukoresha ikoranabuhanga 


Abagabo 


Abagore 


Umubare ljanisha (Yo) Umubare ljanisha (Yo) 
Yego 8 40 8 40 
Oya 4 20 0) 0 
Igiteranyo 12 60 8 40 


Mu gusesengura byimbitse amakuru ari muri iyi mbonerahamwe ya 5, biragaragara 
ko nubwo umubare w’abagabo uruta uw’abagore, umubare w’abagore bakoresha 
ikoranabuhanga ungana n’uw’abagabo barikoresha. Ibyo bikavuga ko abagore ari 
bo bakataje mu gukoresha ikoranabuhanga. 


c. Isesengurengura ry imfatashusho nyinshi 

Duhereye ku mbonerahamwe ya 5, aho twakoze isesengura ry’imfatashusho ebyiri 
zigaragaza isano iri hagati y’igitsina no gukoresha ikoranabunga, dushobora no 
kureba aho izi ebyiri zishobora guhurira n’izindi mfatashusho zigaragazwa 
namakuru yatanzwe. Aha twahera ku mfatashusho ijyanye n’inshuro abagore 
cyangwa abagabo bakoresha ikoranabuhanga cyangwa se n'impamvu zituma 
barikoresha. Muri rusange icyo tugomba kwitondera ni ukureba niba koko hari 

isano nyayo iri hagati y'izo mfatashusho zose kuko hari igihe nta sano ifatika iba 
ihari. 


Umwanzuro 


Mu kwandika uyu mutwe wiigitabo twibanze cyane ku bice bibiri by’ingenzi 
byiyoboramikoreremubushakashatsiaribyo:ikusanyamakurunisesenguramakuru. 
Nk'uko twabigaragaje, ibi bice byombi bibanzirizwa n’ibindi by’ingenzi ari byo 
gutegura ubushakashatsi no kugena itsinda nkeshwamakuru. lyo itsinda rimaze 
kuboneka numubare w'abazatanga amakuru wemejwe, umushakashatsi afata 
amwanya wo gutegura ibikoresho nkusanyamakuru azifashisha. Ibyo bikoresho 
bigendera ku bwoko bwamakuru azakenerwa yaba ari agendeye ku ireme cyangwa 
ku mibare. Nk'uko byasobanuwe kandi bikanatangirwa ingero, iyo amakuru amaze 
kuboneka umushakashatsi akurikizaho guhanga imbata y’inkurikizo izamufasha 
gusesengura amakuru. Nk'uko byagaragaye, biba byiza iyo ibi biteguwe mbere yo 
kugena ibibazo bizabazwa ndetse hakaba n'igerageza ry'urutonde rwibibazo. Iki 
gikorwa gifasha kumenya miba nta bibazo bitumvikana neza byaba bihari 
bigakosorwa hakiri kare. N’ubwo uyu mutwe ushobora kuba utavuye imuzingo 
inzirazosezikoreshwamugukusanyano gusesenguraamakuruy ubushakashashatsi, 
turizera ko uburyo bwasobanuwe buhagije kugira ngo umushakashatsi wumva 
ururimi rw Ikinyarwanda acengere uburyo bw’ingenzi yakoresha mu bushakashatsi 
bwe ku buryo bwa gihanga. 

UMUTWE 8 


ISUZUMA N'ISESENGURA 
RY'AMAKURU NYAMUBARO 
UKORESHEJE 
IBARURISHAMIBARE 


Evode Mukama, Pierre Claver Rutayisire na Sylvestre Nzahabwanayo 


Iriburiro 


Iyi ngingo yo gusesengura amakuru nyamubaro ukoresheje ibarurishamibare 
twayihaye umwanya wihariye kuko byagaragaye ko abashakashatsi n’abanyeshuri 
bo mu mashuri makuru benshi bakora ubushakashatsi bakunze kurikoresha. 
Kenshi na kenshi abashakashatsi b’abatangizi bibaza ibibazo nyamubaro ariko mu 
kubisesengura bagakoresha ijanisha gusa. Kuba rero twahisemo uyu mutwe 
wihariye ku gusesengura amakuru nyamubaro ukoresheje ibarurishamibare ntabwo 
tugamije kwigisha isomo ry’ibarurishamibare, ahubwo twahisemo ingero nkeya 
zikunze gukoreshwa kugira ngo dutange urumuri rw’uko umushakashatsi 
yakusanya amakuru nyamubaro, uko yayasesengura akoresheje intoki cyangwa 
porogaramu yikoranabuhanga yabugenewe izwi nka Microsoft Excel. Ntabwo 
twashatse gukoresha ikoranabuhanga ryabugenewe kandi ryihutisha gusesengura 
amakuru nyamubaro mu bumenyi bw’imibanire y’abantu nka SPSS (Statistical 
Package for the Social Sciences) kubera inzitizi z’ikoranabuhanga ridahagije mu 
bihugu bikiri mu nzira y'amajyambere harimo nu Rwanda. Twahisemo rero uburyo 
bushobora gukoreshwa na buri mushakashatsi ubishaka atagombye kwifashisha 
ikoranabuhanga rihambaye. Uyu mutwe uzafasha ushaka gukoresha amakuru 
nyamubaro mu gukora inyigo iboneye bitewe n’amatsinda nkeshwamakuru 
n’imfatashusho byakoreshejwe, mu gutanga igisobanuro no mu gufata imyanzuro 
ikwiye ku isesengura yakoze. Gusa turibanda kuri bumwe mu buryo bw’isuzuma 
ry ibarurishamibare rikoresha amatsinda nkeshwamakuru mato. 

Isesengura ry’imfatashusho ebyiri mu matsinda 
nkeshwamakuru abiri cyangwa menshi yigenga 


Gukoresha Chi-Square (x? soma “kiisikweya”) 


Ese hari itandukaniro ryaba riri mu guhitamo kwiga amasomo y'ikinyarwanda, 
Icyongereza n'imibare hagati y'abakobwa n'abahungu? 


Duhereye ku rugero kugira ngo dufashe umusomyi kumva ikigamijwe: gukoresha 
isuzuma rya x’, gusesengura no gusobanura igisubizo no guhitamo isuzuma 
ry inkeneragihamya (hypothesis) rikwiye akurikije imiterere y’imfatashusho 
(variables). 


Mu gutara amakuru, umushakashatsi yabaruye umubare w’abakobwa n’abahungu 
bavuze ko bahisemo kwiga Ikinyarwanda, Icyongereza cyangwa se imibare. 
Abanyeshuri bose hamwe bari 75 barimo abakobwa 34 n’abahungu 41. Mu kubarura 
ibisubizo by’urutonde rw’ibibazo, uwo mushakashatsi yasanze abakobwa bahisemo 
kwiga Ikinyarwanda ari 14 naho abahungu ari 8; abakobwa bahisemo kwiga 
Icyongereza bari 13 kandi banganaga n’abahungu bagihisemo kuko na bo bari 13. 
Yasanze abakobwa bahisemo kwiga imibare ari 7 mu gihe abahungu bayihisemo 
bari 20. Dore uko iryo barura ry’ibisubizo rigaragara mu mbonerahamwe: 


Ikinyarwanda Icyongereza Imibare Igiteranyo 
Abakobwa 14 13 7 34 
Abahungu 8 13 20 41 
Igiteranyo 22 26 27 15 


Ubushakashatsi (Veney, 2003) bwagaragaje ko kugira ngo umenye ko hari 
itandukaniro hagati y'imfatashusho ebyiri, umushakashatsi akoresha x? (“Chi- 
Square” soma “kiisikweya”) ahereye ku bwisubire bwabaruwe (observed frequencies) 
n’ubwisubire butegerejwe (expected frequencies). Abibara akurikije inzira ihinnye 
(formula) ikurikira: 


O-E)* 
gy” 


Mu kubara ukoresheje intoki cyangwa muri Microsoft Excel (reba cyanecyane 
Veney, 2003), dore uko twabona igisubizo cya X? turi gushaka (Ko) 

o E 0-E (O-E)? c= 

14 12 =10 14-10=4 42-16 £ = 1.604278 
13 = 2-2 13-12=1 7-1 = = 0.084842 
7 E = 12 7-12=-5 -52- 25 = = 2.042484 
8 L =12 8-12=-4 -42=16 £- 1.330377 
13 A — =14 13-14=-1 P=] = = 0.070356 
20 = = =15 20-15=5 52-25 = = 1.693767 


5 


| (O-E) 
Igiteranyo Y E = 6.826104 


5 = 6.83 


Iyi “kiísikweyá” tumaze kubara (X*) kugira ngo tumenye agaciro kayo turayigereranya 
na X?ngenderwaho yo mu mbonerahamwe (critical values) yashyizwe ahagaragara 
n'abahanga nka Moore na McCabe (1996), Murdoch na Barnes (1998) cyangwa 
Field (2005). 


Kugira ngo tumenye iyo “kiisikweya” ngenderwaho ari yo tuza kugereranya niyo 
tumaze kubara hejuru, turabanza tugaragaze igipimo cy'ubwigenge (degree of 
freedom). Ni ikigero cyumubare ufite ubwigenge bwo guhinduka bitewe 
n'igereranya riri gukorwa. 


df=(k-1)(r-1) 


k = Inkingi (column) 
r = Urubariro (row) 


Mu mbonerahamwe igaragaza ibarura ry umubare w'abakobwa n’abahungu bavuze 
ko bahisemo kwiga Ikinyarwanda, Icyongereza cyangwa se imibare, ubona ko iyo 
mbonerahamwe irimo inkingi eshatu zanditsemo amasomo ari yo Ikinyarwanda, 
Icyongereza n’imibare. Iyo mbonerahamwe kandi irimo imbariro ebyiri ari zo 
zigaragaramo igitsina gabo n’igitsina gore. 

Dukoresheje rero iyo nzira ihinnye df = (k — 1)(r — 1) turabona igisubizo muri ubu 
buryo: 


df = (3 - 1)(2 - 1) 
df=2+1 
df=2 


Mu gitabo cya Field (2005, p. 760), harimo imbonerahamwe ya kiísikweyá 
ngenderwaho (critical values) urebeye ku gipimo cy’ubwigenge (df) runaka. Reka 
dufate agace gato kiyo mbonerahamwe maze tugereranye Xj twabaze na X? 
ngenderwaho ku gipimo cy’ubwigenge cya 2: 


Imbonerahamwe: X? ngenderwaho 


p 
df 
05 .01 

1 3.84 6.63 
2 5.99 9.21 
3 7.81 11.34 
4 9.49 13.28 
5 11.09 15.09 


Aho byavuye: Field (2005, p. 760) 


Iriya nyugutsi ya “p” ibanza muri iyi mbonerahamwe yerekana urugero rw'amahirwe 
ashoboka kugira ngo ikintu kiri kwigwa kibe. Niba p = .05 (ni kimwe no kwandika 
p = 0.05) ni ukuvuga ko hari amahirwe angana na 5% ngo icyo kintu kiri kwigwa 
gishoboke. Niba p = .01 (ushobora no kwandika p = 0.01), icyo gihe amahirwe yaba 
angana na 1%. 


Tugarutse ku kibazo turi gushakira igisubizo “Ese hari itandukaniro ryaba riri mu 
guhitamo amasomo y'kinyarwanda, Icyongereza nimibare hagati yabakobwa 
n'abahungu?”, biragaragara ko kiisikweya twabaze (6.83) iruta X? ngenderwaho 
(5.99) ku gipimo cy’ubwigenge kingana na 2. 


X? (6.83) > X°(5.99). Ibi bisobanuye ko hari itandukaniro rinini hagati y'abahungu 
n'abakobwa mu buryo bahitamo kwiga amasomo y'Ikinyarwanda, Icyongereza 
n'imibare. 

Isesengura ry’isano iri hagati y’imfatashusho ebyeri 


Isano ni uburyo bukoreshwa mu ibarurishamibare hagati y'imfatashusho ebyiri 
hagamijwe kureba uburemere bw’iryo sano ndetse n’ikerekezo cyaryo. Ku byerekeye 
uburemere bw’isano, agaciro karyo gapimwa hagati ya -1 na +1. Iyo agaciro k’isano 
kangana na + 1, byerekana ko imfatashusho ebyiri zihuye ku buryo bwuzuye. Uko 
agaciro k’isano kagenda gasatira umubare 0, isano hagati y’imfatashusho ebyiri 
igenda iba nto cyangwa se icika intege. Ikerekezo k’isano kigaragaza uburyo 
imfatashusho ebyiri zibanye: zishobora kubana mu buryo bwo kuzuzanya (positive 
correlation) cyangwa mu buryo bwo guhungana (negative correlation). Ikerekezo 
kisano hagati y'imfatashusho ebyiri zuzuzanya kigaragazwa n’ikimenyetso cyo 
guteranya (+). Nahoikerekezok’isano hagati y’imfatashusho zihunganakigaragazwa 
n’ikimenyetso cyo gukuramo (-). 


Amashusho akurikira arerekana amasano ashoboka hagati y'izi mfatashusho ebyiri. 


p=-] -1<p<0O 
O<p<+ p = + z e p=0 
a i 


Igishushanyo-mbonerahamwe: Agaciro n'ikerekezo k'isano hagati y'imfatashusho ebyiri 


Aho byavuye: Kiatdd (2012) 
Ubusanzwe mu ibarurishamibare hari ubwoko bune bw’amasano: isano rya 


Pearson, isano rya Kendall, Isano rya Spearman, misano bita ‘Point-Biserial’. Muri 
iyi nyandiko, turibanda ku isano rya Spearman n’irya Pearson. 

Isesengura ry’isano riri hagati y’imfatashusho ebyiri ukoresheje isano 
ry umwanya rya Spearman (soma “Sipiyamani”) 


Ubu buryo bwo gushaka isano ry’ibarurishamibare riri hagati y'imyanya (nk'uko 
wavuga uti “uyu yabaye iwa mbere, undi aba uwa kabiri, undi uwa gatatu, 
gutyogutyo) n'imfatashusho ebyiri, bwahimbwe na Charles Spearman, bakunze 
kubwita isano ry umwanya rya Spearman cyangwa se Spearman Rho (soma “Ro”). 
Iri sano bakunze kuryerekana bakoresheje inyuguti y’ikigereki ya “p” (rho) cyangwa 
bakaryerekena bakoresheje “rs”. Isano hagati y imfatashusho ebyiri rishobora kuva 
kuri +1 kugera kuri -1 gusa. Niba iri sano ringana na + 1 cyangwa - 1 ni ukuvuga ko 
izo mfatashusho zikurikira inzira idahinduka rwose. 


Ikimenyetso cya teranya (+) cyagnwa kuramo (-) gishobora kujya imbere y’ingano 
ya rs kerekana ikerekezo k’isano riri hagati ya X (imfatashusho yigenga) na Y 
(imfatashusho ngengwa). Niba Y yiyongera mu gihe X na yo yiyongera, icyo gihe 
ikerekezo k’isano rs kiba na cyo kizamuka (positive). Ariko niba Y igenda igabanuka 
mu gihe X yo yiyongera, icyo gihe, ikerekezo k’isano rs kiba kimanuka (negative). 
Niba isano rya Spearman rs ari zero ni ukuvuga ko nta mpinduka yabaye: 
ntabwo bigaragara ko Y yiyongera cyangwa ko igabanuka mu gihe X yiyongera. 


Urugero 1: 
Ese uri mu kihe kiciro cy'amanota mu isomo ryo Ndatsina Ndatsinda Ndagerageza Ndatsindwa 
gusoma Ikinyarwanda? cyane bisanzwe 
Urugero 2: 
Ese ibyo usoma muri iki gitabo Ndabyumva Ndabyumva mu Mbyumva Simbyumva Simbyumva na 
urabyumva? cyane rugero gahoro mba 


Izi ngero zirerekana ko ibisubizo by’abatangamakuru ushobora kubikurikiranya 
mu byiciro. Duhereye kuri izo ngero zo hejuru, umushakashatsi ashobora kwiga 
isano riri hagati yo kumenya gusoma Ikinyarwanda no kumva ibyanditswe mu 
gitabo muri urwo rurimi. 


Reka noneho twige kuri iki kibazo cy’ubushakakashatsi: “Ese haba hari isano riri 
hagati y ibyiciro by'amanota abanyeshuri bagize mu cyongereza no mu mibare?” Kugira 

ngo umushakashatsi abone igisubizo kuri icyo kibazo, yabajije buri munyeshuri 
gusubiza ibi bibazo bikurikira. Bose hamwe bari abanyeshuri umunani: 


Ni ikihe kiciro cy'amanota wagize mu kizamini cya Leta mu Kinyarwanda? kiciro À (90-100%) 


kiciro B (80-89%) 


kiciro C (70-79%) 


kiciro D (60-69%) 


Ni ikihe kiciro cy'amanota wagize mu kizamini cya Leta mu mibare? kiciro A (90-100%) 


kiciro B (80-89%) 


kiciro C (70-79%) 


kiciro D (60-69%) 


Mu gukusanya ibisubizo, buri kiciro yagihaye umubare: 


*  ikiciroA=1 
+ ikiciro B= 2 
- ikiciro C= 3 
+  ikiciroD =4 


Mu kugereranya ibibazo biri mu rwego rw’inkurikirane, umushakashatsi yifashisha 
inzira ihinnye yahimbwe na Spearman maze iryo sano rikitwa Isano ry umwanya 
rya Sipiyamani (Spearman Rank Correlation). 


red- 62e 


s ~ n(n? - 1) 


r - Isano ry umwanya rya Sipiyamani 
d? = ikinyuranyo k’imyanya bwikube kabiri 
n = umubare w’abagize itsinda nkeshwamakuru 


Dore intambwe umushakashatsi yakoresheje kugira ngo agere ku gisubizo: 
1. Intambwe ya mbere ni ugukora imbonerahamwe igaragaza imfatashusho z’amanota 
abanyeshuri bagize mu Kinyarwanda no mu mibare, umwanya wamanota 


y Ikinyarwanda, umwanya w'amanota y'imibare, ikinyuranyo hagati y’imyanya, 


nikinyuranyo hagati y'imyanya bwikube kabiri. 


130 


8. ISUZUMA N'ISESENGURA RY'AMAKURU NYAMUBARO UKORESHEJE IBARURISHAMIBARE 


Imfatashusho 1: Imfatashusho 2: kiyameand niere Ikinyuranyo [ünn 
(umwanya (umwanya $ hagati y'imyanya 
Amanota Amanota ANSE Pree hagati 3 ne 
kia wa nda Here w'ikiciro w'ikiciro CD) bwikube kabiri 
SIN y cy'amanota) cy'amanota) Yanya ny (d?) 
2 1 3 1 2 4 
1 2 1 3 -2 4 
2 2 3 3 0 0 
3 4 6 45 -1.5 225 
4 4 8 75 0.5 0.25 
3 3 6 5.5 g5 0.25 
2 2 3 3 0 (0) 
3 3 6 5.5 0.5 0:25 


Igiteranyo 2, d'=1 


Muri uru rugero, biragaragara ko dufite abanyeshuri umunani. Abanyeshuri 
babonye amanota ari mu kiciro cya A kugera kuri D kandi turibuka ko A = 1; B - 2; 
C - 3 na D = 4. Ni iyo mibare yanditse mu rubariro rwa mbere murwa kabiri. Mu 
rubariro rwa gatatu n’urwa kane, twashyizemo umwanya umunyeshuri afite bitewe 
n'ikiciro amanota ye arimo muri buri somo. Duhereye ku Kinyarwanda, 
Umunyeshuri uri mu kiciro cya 1 twamuhaye umwanya wa 1. Abanyeshuri bari mu 
kiciro cya 2 ni 3. Ubwo umwanya wabo ni 2, 3, na 4. Kubera ko bari ku mwanya 
umwe, turateranya imyanya yabo maze tugabanye umubare wabo ari wo 3. Ni 
ukuvuga (2 +3 +4) / 3 = 3. Bari ku mwanya wa 3. Abari ku kiciro cya 3 na bo ni 3. 
Ubwo umwanya wabo ni 5, 6, 7. Kubera ko bari ku mwanya umwe, turateranya 
imyanya yabo maze tugabanye umubare wabo ari wo 3. Niukuvuga (5 + 6 + 7) / 3 = 
6. Umunyeshuri uri mu kiciro 4 ni umwe, ni ukuvuga ko ari ku mwanya ukurikiyeho 
ari wo wa 8. 


Ku mfatashusho ya kabiri igaragaza amanota y’imibare naho turabigenza nk'uko 
twabibaze mu Kinyarwanda. Umunyeshuri uri mu kiciro cya 1 ni umwe, ubwo ari 
ku mwanya wa 1. Abanyeshuri bari mu kiciro cya 2 ni 3. Ubwo imyanya yabo ni 2, 
3, na 4. Ni ukuvuga ko umwanya wabo bose hamwe turawubona dufashe (2 +3 +4) 
/ 3 - 3. Abanyeshuri bari mu kiciro cya 3 ni babiri. Ubwo umwanya wabo turawubona 
dufashe (5 + 6) / 2 = 5.5. Abanyeshuri bari mu kiciro cya 4 ni 2. Umwanya wabo 
turawubona dufashe (7 + 8) / 2 - 7.5. 


Muri iriya nzira ihinnye yo kubara, inyuguti “d” ihagarariye ikinyuranyo hagati 
yimyanya umunyeshuri yabonye mu masomo atandukanye. Urugero, nko ku 

munyeshuri ubanza mu mbonerahamwe yo hejuru, d = 3 - 1 ni ukuvuga 2. Ku 
munyeshuri ukurikiyeho d = 1 - 3 ari byo bingana na —2. Ibyo bikorwa kuri buri 
munyeshyuri. 


2. Gushaka igiteranyo k’ikinyuranyo k’imyanya bwikube kabiri 


3d?"- 44440 42.25 4 0.25 + 0.25 +0 
>d2=11 


3. Mu kubara, turakoresha inzira ihinnye ikurikira: 


-1.- 624 
r=1 n(n? — 1) 


4. Gusimbuza 2 d? agaciro kayo nk'uko twagashatse ku ntambwe ya kabiri. Tuzi ko 
itsinda nkeshwamakuru rigizwe n’abanyeshuri 8. Ni ukuvuga ko n = 8. Turasimbuza 


rero “n” agaciro kayo maze dushake agaciro ka r. 


s 7 504 
r -1-0.130952 
r - 0.869048 
r = 0.87 


5. lyo tumaze kubona ingano ya r, duhita dushaka ingano ya « t >. Turayishaka 


twifashishije inzira ihinnye ikurikira: 


6. Twibuke ko muri urwo rugero rwo hejuru, dufite abanyeshuri 8. Ubwo turayibara ku 
buryo bukurikira: 


8-2 
t, = 0.87 (72087 


6 
t, = 0.87 | 120.7569 


6 
t, = 0.87 [702431 

t, = 0.87 124.6812 


t, = 0.87 + 4.968018 
t, = 4.322176 
t,- 4.3 


0 


Mu kubara ingano ya r , dushaka n'igipimo cy’ubwigenge kiradufasha kugereranya 
t, twabaze na t ngenderwaho yo mu mbonerahamwe (yanditse mu gitabo). Igipimo 
cy ubwigenge (degree of freedom) mu isesengura ry’imfatashusho ebyiri bagishaka 
bakurikije iyi nzira ihinnye: 
df = (n - 2) 
df=8-2 
df =6 


Agaciro ka r, aka t, waka df turakazi, ubu rero dushobora gusubiza cya kibazo 
cy ubushakashatsi twibajije tugitangira kigira, kiti “Ese haba hari isano hagati y ibyiciro 
byamanota abanyeshuri bagize mu Kinyarwanda no mu mibare?” Turagereranya 
t twashatse (to) na t ngenderwaho ku gipimo cy’ubwigenge (df) cya 6. Dore t 
ngenderwaho zabazwe na Field (2005, p.755) akoresheje SPSS 11: 


Imbonerahamwe: Agaciro ngenderwaho ka T 


Isuzuma ry'imijyo ibiri (Two-Tailed Test) ELVEZTE one Kona EEE 

df .05 .01 05 .01 

1 12.71 63.66 6.31 31.82 
2 4.30 9.92 2.92 6.96 
3 318 5.85 2.35 4.54 
4 2.78 4.60 2.13 3.75 
5 2.57 4.03 2.02 3.36 
6 2.45 3.71 94 314 
7 2.36 3.50 89 3.00 
8 2.31 3.36 86 2.90 
9 2.26 3:25 83 2.82 
0 2.23 3.17 81 2.76 
11 2.20 3.11 80 2.72 
2 2.18 3.05 Ta 2.68 
3 216 3.01 77 2:65 

Aho byavuye: Field (2005, p.755) 

9. Umwanzuro: 


Biragaragara rero ko hari isano rizamuka (r, = 0.87) hagati y’ibyiciro 
by'amanota y'Ikinyarwanda n'ay'imibare, t (6) = 4.32, p < .01. Ibi bivuze ko 
kugira amanota yo mu kiciro cyo hejuru mu Kinyarwanda bifitanye isano no 
kigira amanota yo mu kiciro cyo hejuru mu mibare. 


Isesengura ry’isano riri hagati y’imfatashusho ebyiri ukoresheje isano 
rya Pearson r 


Isano rya Pearson r ni ryo rikunda gukoreshwa cyane mu ibarurishamibare kugira 
ngo hagaragazwe igipimo k’isano hagati y’imfatashusho ebyiri. Tugomba kwibuka 
ko kuba hari isano hagati y'imfatashusho A n’imfatashusho B bitavuze ko A ituma 
habaho B cyangwa ko B iterwa na A (causation). Oya rwose, si cyo bivuga. Ahubwo 
bivuze ko bifitanye isano gusa. Iri sano rikoreshwa iyo imfatashusho ebyiri zifite 
agaciro mubare k’ibipimo by’intera (interval scale) cyangwa by’ibigereranyo (ratio 
scale, i.e. continuous). Reka dufate ingero. 


“— Turifuza kumenya niba hari isano hagati y'amanota umunyeshuri yagize mu 
isomo ryimibare (imfatashusho “x”) n’amanota yagize mu myitwarire 


(imfatashusho “y”). Turifuza kumenya niba hari isano hagati y'izo mfatashusho 
zombi, uburemere bw’iryo sano ndetse n'ikerekezo cyaryo. 


* Dushaka kumenya niba hari isano hagati y'imyaka y'abantu nkeshwamakuru 


n'umubare wamafaranga binjiza. 


Reka dufate urugero rwa mbere. Dufite abanyeshuri 10. Buri wese yahawe amanota 
jaa , A Aa l ; ; 

mu isomo ry'imibare, ahabwa namanota ajyanye nimyitwarire ku ishuri. Turibaza 

niba hari isano riri hagati y'amanota abanyeshuri bagize mu mibare nayo bagize 

mu myitwarire. Mu yandi magambo, turibaza niba abanyeshuri bagize amanota 

menshi mu mibare ari na bo bagira menshi mu myitwarire cyangwa se niba ntaho 

bihuriye. Kugira ngo tugaragaze iri sano, turifashisha inzira ihinnye ikurikira: 


pe 26-0- 


Se - PE —-7)? 


Twifashishije iyi mbonerahamwe kugira ngo tubone igisubizo: 

Isomo Isomo 
Umutangamakuru ry'Imibare ry'Imyifatire (x-X) (y-y) (x-X)(y-y) (x-x)? (y-y)? 
(x) (y) 
1 6 78 -06 3.6 -2.2 0.36 2.96 
2 5 71 -1.6 -3.4 54 2.56 1.56 
3 3 70 -3.6 -AA 15.8 12.96 9.36 
4 24 88 74 13.6 100.6 54.76 184.96 
5 6 78 -0.6 3.6 -2.2 0.36 2.96 
6 8 66 1.4 BA -11.8 1.96 70.56 
7 9 15 24 0.6 14 5.76 0.36 
8 3 74 -3.6 -0.4 14 12.96 016 
9 4 75 -2.6 0.6 -1.6 6.76 0.36 
10 8 69 14 -5.4 -7.6 1.96 29.16 
X= 16.6 ÿ=744 2=99.6 271004 | X-=3424 


Dore uko tubikora: 


Igikorwa 1: Guteranya imibare yose uko itondetse mu nkingi ya x ari yo manota 
y'isomo ry imibare: 


Yx = 16+15+13+24+16+18+19+13+14+18 
yx = 116 


Kugira ngo tubone impuzandengo y’amanota y’imibare, tugomba kugabanya 
igiteranyo cyayo n’umubare w’abanyeshuri: 


— 116 
x= 70 = 16.6 


Ibyo twakoze ku isomo ry’imibare turongera tukabikora ku isomo ry’imyifatire 
dukurikije uko amanota atondetse mu nkingi ya y: 


xy = 78+71+70+88+78+66+75+74+75+69 
Zy = 744 


Kugira ngo tubone impuzandengo y’amanota y'imyifatire, tugomba kugabanya 
igiteranyo cyayo n’umubare w’abanyeshuri: 

Igikorwa 2: Turafata amanota buri munyeshuri yabonye muri buri kiciro (imibare 
n’imyitwarire) tuyakuremo impuzandengo ijyanye na buri kiciro. Ibi tubikora kuri 
buri munyeshuri. 


Urugero: Umunyeshuri wa mbere uri ku rubariro, yabonye amanota 16 mu isomo 
ry imibare. Reka tumushakire (x — x). 


(x -x) = 16 - 16.6 = -0.6 


Umunyeshuri wa kabili yabonye 15 muri iryo somo ry’imibare. Nawe reka 
tumushakire (x — x). 


(x-z) = 15 - 16.6 = -1.6 


Reka dukomezanye n’aba banyeshuri babiri ariko noneho twimukire mu isomo 
ry imyifatire. Turafata amanota babonye dukuremo impuzandengo y’isomo 
ry imyifatire. Ku munyeshuri uri ku rubariro rwa mbere turamushakira (y - y): 


(y -ÿ) = 78 - 74.4 = 3.6 


Naho kuri wa munyeshuri wundi uri ku rubariro rwa kabiri, na we tumushakire 


(y - Dp): 
(y-¥) = 71 - 74.4 = -3.4 


Buri munyeshuri tumushakira (x — x) ndetse na (y - y) nk'uko bigaragara muri iyi 
mbonerahamwe ikurikira: 


Umutangamakuru See w Pea Ww (x-X) (y-y) 
1 6 78 6 - 16.6 = -0.6 78 - 74.4 = 3.6 
2 5 71 15 - 16.6 = -1.6 71-744 = -3.4 
3 3 70 3 - 16.6 = -3.6 70 - 74.4 = -4.4 
4 24 88 24 -16.6 = 7.4 88 - 74.4 = 13.6 
5 6 78 6 - 16.6 = -0.6 78 - 74.4 = 3.6 
6 8 66 18 -16.6=14 66 - 74.4 = -8.4 
7 9 75 19 - 16.6 = 2.4 75 - 74.4 = 0.6 
8 3 74 13 - 16.6 = -3.6 74 - 74.4 = -0.4 

Umutangamakuru Wa (9 us v (x-X) (y-y) 
9 14 75 14 - 16.6 = -2.6 75 - 74.4 = 0.6 
10 18 69 18 - 16.6 = 1.4 68 - 74.4 = -5.4 
x=16.6 ÿ=744 


Igikorwa 3: Iyo turangije igikorwa cya kabiri, dushaka (x - x) (y - y) kuri buri 


munyeshuri. Bivuze ko dukuba igisubizo twagiye tubona hejuru kuri buri 


munyeshuri. 


Urugero: Umunyeshuri wa mbere turamushakira (x — 2) (y -ÿ) 


(x - x) (y - ÿ) = (-0.6) (3.6) = -2.2 


Umunyeshuri wa kabiri na we reka tumushakire (x - x) (y - 7) 


(x -X) (y - y) = (-1.6) (-3.4) = 5.4 


Ibi tubikora kuri buri munyeshuri nk'uko bigaragara mu mbonerahamwe ikurikira: 


Umutangamakuru (x-x) (y-y) (x-x) (y-y) 
1 -0.6 3.6 -0.6 x 3.6 = -2.2 
2 -1.6 -3.4 -1.6 x -3.4 = 5.4 
3 -3.6 -4.4 -3.6 x -4.4 = 15.8 
4 7.4 13.6 7.4 x 13.6 = 100.6 
5 -0.6 3.6 -0.6 x 3.6 = -2.2 
6 1.4 -8.4 1.4 x -8.4 = -11.8 
7 24 0.6 2.4 x 0.6=14 
8 -3.6 -0.4 -3.6 x -0.4 = 1.4 
9 -2.6 0.6 -2.6 x 0.6 = -1.6 
10 1.4 -5.4 1.4 x -5.4 = -7.6 
> = 99.6 

Igikorwa 4: Duteranya (x — x) (y - y) ku banyeshuri 10. Biraduha: 


> = (x - X)(y - 7) = (-2.2) + (5.4) + (15.8) + (100.6) + (-2.2) + (-11.8) + (1.4) + 
(1.4) + (-1.6) + (-7.6) 


> = (x-x)(y-7) = 99.6 


Uyu ukaba ari na wo mubare turakoresha muri ya nzira ihinnye. Uyu ni wo mubare 
ungana n'igice cyo hejuru k’inzira ihinnye yacu (numerator). 


Igikorwa 5: Hakurikiraho gufata (x — x) na (y - y) tukabihinduramo (x - x)? na (y - y). 
Twibukiranye ko (x - x)? = (x — x) gukuba na (x — x). Iyo tubikoze tubona 
imbonerahamwe ikurikira: 


Umutangamakuru (x-x) (x-x)? 
1 -0.6 -0.6 x -0.6 = 0.36 
2 -1.6 -1.6 x -1.6 = 2.56 
3 -3.6 -3.6 x -3.6 = 12.96 
4 74 7.4 x 7.4 = 54.76 
5 -0.6 -0.6 x -0.6 = 0.36 
6 1.4 1.4 x 1.4 = 1.96 
7 24 2.4 x 2.4 = 5.76 
8 -36 -3.6 x -3.6 = 12.96 
9 -2.6 -2.6 x -2.6 = 6.76 
10 14 14 x1.4=196 
>= 1004 


Hanyuma tugateranya ibyo twabonye: 


> (x - xX)? = 0.36 + 2.56 + 12.96 + 54.76 + 0.36 + 1.96 + 5.76 + 12.96 + 6.76 + 
1.96 


Y (x - x)? = 100.4 


Ibi tubikora no kuri (y - y)” ingana na (y - y) gukuba na (y - y). Iyo tubikoze tubona 
imbonerahamwe ikurikira: 

Umutangamakuru (y-y) (y-y)? 
1 3.6 (3.6 x 3.6) = 12.96 
2 -3.4 (-3.4 x -3.4) = 11.56 
új -44 (-4.4 x -4.4) = 19.36 
4 13.6 (13.6 x 13.6) = 184.96 
5 3.6 (3.6 x 3.6) = 12.96 
6 -8.4 (-8.4 x -8.4) = 70.56 
7 0.6 (0.6 x 0.6) = 0.36 
8 -0.4 (-0.4 x -0.4) = 016 
9 0.6 (0.6 x 0.6) = 0.36 
10 -5.4 (-5.4 x -5.4) = 2916 
> = 342.4 


> (y - y)? = 12.96 + 11.56 + 19.36 + 184.96 + 12.96 + 70.56 + 0.36 + 0.16 + 0.36 
+ 29.16 


È (y - 7} = 342.4 
Tumaze kubona igice cyo hasi k’inzira ihinnye yacu (denominator). 


Igikorwa 6: Tugarutse kuri bwa buryo bw'inzira ihinnye yacu budufasha kubona 
isano ryaba riri hagati y'amanota y'imibare n'ay'imyifatire, turasimbuza buri gice 
agaciro kacyo: 
Wa -DY-I) 
Ex - XP 2-7)? 
99.6 


A| 100.4 x 342.4 


r=0.537 


Kugira ngo tumenye igisobanuro cy’agaciro ka r no kugira ngo dusubize ikibazo 
twibajije haruguru, turifashisha ibipimo bikurikira: 


“0 —1: Hari isano ryuzuye rihakana. 

+ -0.70: Hari isano rikomeye rihakana. 

+ —0.50: Hari isano riri mu rugero rihakana. 
+ —0.30: Hari isano ry’intege nke rihakana. 

“0: Nta sano rihari. 
" +0.30: Hari isano ry’intege nke ryemeza. 
*  +0.50: Hari isano riri mu rugero ryemeza. 


" +0.70: Hari isano rikomeye ryemeza. 
e +1: Hari isano ryuzuye ryemeza. 


Umwanzuro: Isano ya Pearson r ni isano ifite agaciro kari hagati ya -1 na +1. 
Yerekana uburemere n’ikerekezo by’isano hagati y’imfatashusho ebyiri. Urugero 
twafashe muri uyu mutwe rwagaragaje ko r ifite agaciro kangana na 0.537. Uyu ni 
umubare wemeza. Bivuze ko hari isano yemeza iri mu rugero hagati yamanota 
abanyeshuri babona mu mibare n'ayo babona mu myitwarire. Muri make, iyo amanota 
yo mu mibare yiyongereye, amanota yo mu myitwarire nayo ariyongera ku kigero kimwe. 
Mu yandimagambo, abanyeshuri bafite amanota menshimu mibare nibo bagira amanota 
menshi mu myitwarire. 


Ntitwagombye kwibagirwa ko muri uru rugero twatanze, itsinda nkeshwamakuru 
ryari rigizwe n’abantu 10 gusa. Birushaho kuba byiza iyo isano rya Pearson ishatswe 
hakoreshejwe itsinda nkeshwamakuru rigizwe n’abantu barenze icumi. 


Isesengura ry’impinduka iri hagati y’amatsinda 
nkeshwamakuru yigenga 


Isesengura rya Mann-Whitney (soma Mani Witine) - Imfatashusho 
z’uruhererekane (ordinal variables) 


Ibisubizo by’ibibazo twabajije ku bipimo by’inkurukirane (ordinal scale) dushobora 
kubisesengura tugereranya amatsinda y’abahungu n’abakobwa. Icyo gihe, 
turifashisha isesengura rya Mann-Whitney (soma Mani Witine) ari ryo bita mu 
rurimi rw’Icyongereza “Mann-Whitney U Test”. 


Ikibazo cy’ubushakashatsi turaba dushaka gusubiza ni iki: “Ese hari itandukaniro 
hagatiy'abahungun'abakobwa mu byiciro by amanotabagizemuisomory Tkinyarwanda?” 


Twibukiranye ko icyo kibazo kibajije kuri ubu buryo: 


Ni ikihe kiciro cy'amanota wagize mu kizamini cya Leta mu Kinyarwanda?  Ikiciro A (90- 100%) 


Ikiciro B (80 - 89%) 


Ikiciro C (70 - 79%) 


Ikiciro D (60 - 69%) 

Dore rero inzira ihinnye ikoreshwa mu isesengura ry’isuzuma rya U rya Mann- 
Whitney: 


ii n(n +1) 

U, =n, 2 E R, 
n,(n, + 1) 

U, =n, 2 = R, 


u, = Igipimo cya U cya Mann-Whitney mu itsinda rya 1 
u, = Igipimo cya U cya Mann-Whitney mu itsinda rya 2 
n, = Umubare w'abagize itsinda nkeshwamakuru rya 1 
n, = Umubare w’abagize itsinda nkeshwamakuru rya 2 
R = Igiteranyo k’imyanya y'ibyiciro by’amanota y’itsinda rya 1 
R, = Igiteranyo k’imyanya y’ibyiciro by'amanota y'itsinda rya 2 


Abakobwa Aana D do ul SE in vol 

4 2 6 6 
3 3 TLS 11.5 
4 1 6 2 
2 1 6 2 
3 2 TLS 6 
1 3 2 1.5 
3 2 11.5 6 
4 3 6 11.5 

2 6 

R = 90.5 R, = 62.5 


Uko babara umwanya w’ikiciro cy’amanota y'umunyeshuri: ni uguhera ku mubare 
muto ukabara inshuro zose uwo mubare wisubiramo mu matsinda yombi. Ubara 
uhereye ku wa mbere. Umwanya ukurikiyeho, ubara uhereye ku mubare 
warangirijeho ubara ku mwanya uwubanjirije. Umwanya uba ari umubare uri hagati 
(median) iyo umubare w’abafite uwo mwanya ari igiharwe. 


Ingero: abafite amanota ari mu kiciro cya 1 ni batatu, ubwo ni ukubara 1, 2, 3. 
Umubare uri hagati ni 2. Umwanya ukurikiyeho ni uw’abagize amanota ari mu 
kiciro cya 2. Turabara umwanya wabo duhereye kuri 4. Bose hamwe ni 5. Ubwo 
turabara 4, 5, 6, 7, 8. Umubare wo hagati ni 6. 

Naho iyo abagize ikiciro cy’amanota runaka batari igiharwe, icyo gihe, uteranya 
imibare ibiri yo hagati, maze icyo giteranyo ukakigabanya na 2. 


Urugero : umubare w’abanyeshuri bagize amanota ari mu kiciro cya 3 ni 6. Turabara 
umwanya wabo kuri ubu buryo: 9, 10, 11, 12, 13, 14. Kugira ngo tumenye umubare 


uri hagati, turafata 11 + 12 maze tugabanye 2. Ni ukuvuga ko umwanya w’abagize 
amanota yo mu kiciro cya 3 ari 11.5. 


Reka noneho dushake agaciro ka U, n’akaU,,. 


n(n, +1) 
1 1) 2 = R, 
8(8 +1) 


a 90.5 


U,=8+*9+ 


72 
U,=72+=-90.5 
U, = 72 + 36 -90.5 


U, = 108 - 90.5 
U,=17.5 
n(n, + 1) 
U,= n,n, + a R, 
9(9 + 1) 
U,=8*9+ B 62.5 


90 
U,=72+>-62.5 


U,=72+45-62.5 
U, = 117 - 62.5 
U, = 54.5 


Mu isensengura rya U rya Mann-Whitney turafata U ntoya kurusha indi ari yo 


U, = 17.5 maze abe ari yo tugereranya na U ngenderwaho yo mu mbonerahamwe 
(U = 19) ku gipimo cya p < .05. 


Mu gusubiza rero cya kibazo cy'ubushakashatsi, “Ese hari itandukaniro riri hagati 
y'abahungu n'abakobwa mu byiciro by'amanota bagize mu isomo ry'Ikinyarwanda?" 
Turabona ko mu banyeshuri 8 bakorewe izuzumbabumenyi, abakobwa ari bo 
bafite amanota yo hejuru kurusha bagenzi babo b'abahungu, U, = 17.5, p < .05. 

Imfatashusho zigenga (independent variables) 


Aha turashaka kwifashisha urugero rw’ibipimo by’uburebure bw’abana bafite 
imyaka irindwi biga mu mashuri abanza. Ikibazo cy’ubushakashatsi dushaka 
gukemura ni iki: 


Ese haba hari itandukaniro hagati y'abahungu n'abakobwa b'imyaka irindwi mu mikurire 
yabo y'uburebure? 


Kugira ngo dusubize iki kibazo, turifashisha inzira ihinnye ikurikira: 


Sx = Inkinyuranyo ngenderwaho 


xX, = Impuzandengo y'itsinda nkeshwamakuru rya 1 
x, = Impuzandengo y’itsinda nkeshwamakuru rya 2 
n, = Umubare w’abagize itsinda nkeshwamakuru rya 1 
n, = Umubare w’abagize itsinda nkeshwamakuru rya 2 


Kugira ngo dushobore gushaka to, biragaragara ko tubanza gushaka mutana 
(standard devision): Sx. Iyo Sx turayishaka dukoresheje iyi nzira ihinnye: 


_ | 3(x-x? 
SEN n1 


Uburebure bw'abana b'imyaka 7 muri cm 


Abakobwa Abahungu KEX GE x,-X, (x, - x,)? 
80 120 -19 361 10 100 
100 130 1 1 20 400 
120 100 21 441 -10 100 
125 140 26 676 30 900 
90 80 -9 81 -30 900 
95 90 -4 16 -20 400 
85 110 -14 196 0 0 
yx =99 yx =n0 3 (x,- X)? = 1,772 3 (x, - X,)? = 2,800 


143 


UBUSHAKASHATSI MU BUMENYI NYAMUNTU N'IMIBANIRE Y'ABANTU 


Iyi mbonerahamwe iradufasha kubara ST na $3 kuri ubu buryo: 


Le] 
I 
= 
R 
| 
a 
16 


x 

3 
I 

H 


m 
NJ 
N 
N 


~ 
ja 

Il 
N 
CO a 
uo 


sî = 295 
_ [2800 
5974 7-1 
2800 

Ss, = A 
S, = 4467 

s = 467 


Twiyibutse ko ikibazo cyubushakashatsi turi gushaka gusubiza ari iki gikurikira: 
“Ese hari itandukaniro hagati yabahungu nabakobwa b’imyaka irindwi mu mikurire 
yabo y'uburebure?” Tugiye rero kubara to ari yo iradufasha kugereranya na t 
ngenderwaho yo mu mbonerahamwe kugira ngo tumenye niba hari itanduka hagati 
yabo bana. 


Mu gushaka isano riri hagati y’amatsina nkeshwamakuru yigenga, turabanza 
tugaragaze igipimo cy'ubwigenge dukoresheje inzira ihinnye ikurikira: 


df=n,+n,-2 
df= 7+7-2 
df=12 


8. ISUZUMA N'ISESENGURA RY'AMAKURU NYAMUBARO UKORESHEJE IBARURISHAMIBARE 


Igisigaye rero ni ukugereranya ingano ya to twabaze ugereranyije na t ngenderwaho 
yo mu mbonerahamwe ku gipimo cy’ubwigenge kingana na 12. Turabirebera mu 
mbonerahamwe ikurikira ari na yo twakoresheje mu gushaka isano ry umwanya 
rya Spearman (rs): 


Imbonerahamwe: Agaciro ngenderwaho ka T 


Isuzuma ry'Imijyo Ibiri (Two-Tailed Test) Isuzuma ry'Umujyo Umwe (One-Tailed Test) 

df 05 01 .05 .01 

1 12.71 63.66 6.31 31.82 
2 4.30 9.92 2.92 6.96 
3 318 5.85 2.35 4.54 
4 2.78 4.60 213 3.75 
5 2.57 4.03 2.02 3.36 
6 2.45 Szól 94 314 
7 2.36 3.50 89 3.00 
8 2.31 3.36 86 2.90 
9 2.26 3.25 83 2.82 
10 2.23 317 81 2.76 
11 2.20 311 80 2.72 
12 218 3.05 78 2.68 
13 216 3.01 77 2.65 


Ese hari itandukaniro hagati y'abahungu n'abakobwa b'imyaka irindwi mu mikurire 
yabo mu burebure? Igisubizo ni oya, nta tandukaniro ry'igikuriro cy'uburebure hagati 
y'abakobwa n'abahungu b'imyaka irindwi, t(12) = - 1.05, p <.05. 


Biragaragara mu mbonerahamwe yo hejuru ko agaciro ka t = 1.78 ku gipimo cya p 
<.05 karuta aka to = -1.05 twabaze. 

Isesengura ry’impinduka iri imbere mu itsinda (Amatsinda 
nkeshwamakuru ngengwa / dependent samples) 


Isano ry’ umwanya ushingiye ku bimenyetso ya Wilcoxon 
(Wilcoxon signed rank test) 


Ubu ni bumwe mu buryo bwo gusesengura amakuru nyamubaro bukunze 
gukoreshwa cyane mu ibarurishamibare ry’ibipimo bidasumbanya agaciro. Isano 
ry umwanya ushingiye ku bimenyetso (“+” cyangwa “-“) rya Wilcoxon (soma 
“Wilikogusoni”) ryita ku manota cyangwa ibipimo buri muntu umwe umwe yagize 
mu bihe bitandukanye ndetse no ku itandukana ry’ibimenyetso by’ikinyuranyo 
cy'ayo manota cyangwa ibyo bipimo. Birumvikana ko n’ingano y’ikinyuranyo 
yitabwaho. Isano ry’umwanya ushingiye ku bimenyetso rya Wilcoxon risobanurwa 
neza na Sullivan (2017) kandi yifashishishije ingero zifatika. 


Reka twifashishe urugero kugira ngo turisobanure neza. Abanyeshuri 8 bakoze 
ikizamini kimwe inshuro ebyiri, mbere y’isomo na nyuma y’isomo. Ibi bishatse 
kuvuga ko ikizamini kimwe cyakoreshejwe abanyeshuri bamwe inshuri ebyiri. Dore 
amanota abanyeshuri bagize muri ibyo bihe byombi. 


Umunyeshuri Ikiciro cy'amanota mbere y'isomo Ikiciro cy'amanota nyuma y'isomo 
1 2 3 
2 3 3 
3 1 3 
4 1 2 
5 2 4 
6 3 3 
7 2 3 
8 2 4 


Ubu rero, tugiye kubara ikinyuranyo cy’amanota buri munyeshuri yagize, mbere na 
nyuma y’isomo. 

Umunye-huri Ikiciro wanansia mbere Ikiciro amani nyuma Ikinyuranyo YAEDA ya 
y'isomo y'isomo mbere na nyuma y'isomo 

1 2 3 -1 

2 3 3 0 

3 1 3 -2 

4 1 2 -1 

5 2 4 -2 

6 3 3 0 

7 2 3 -1 

8 2 4 -2 


Igikurikiraho ni ugushyira umwanya w ibinyuranyo by’amanota ya mbere na nyuma 


yisomo ariko utitaye ku bimenyetso (absolute values). Umubare muto uragira 


umwanya wa mbere, ugakomeza uko imibare igenda isumbana kugera ku wa nyuma. 


Iyo ibinyuranyo binganya agaciro utitaye ku bimenyetso byabyo, urabiteranya 


ukabara impuzandengo akaba ari yo iba umwanya wayo (mean rank). lyo hari 


ibinyuranyo bibiri bingana na zero, impuzandengo ya mbere uyiha ikimenyetso cya 


“on 


indi ukayiha icya “+”. lyo amazeru ari atatu cyangwa se igiharwe, imwe urayisiba. 


Ikinyuranyo cy'amanota ya mbere na 


Gukurikiranya ibinyuranyo by'amanota 


Umwanya w'ikinyuranyo 


nyuma y'isomo uko birutana utitaye ku bimenyetso cy'amanota 
-1 0 1.5 
0 0 1.5 
-2 -1 4 
-1 -1 4 
-2 -1 4 
0 -2 7 
-1 -2 7 


Igikurikiyeho rero ni uguha ikimenyetso (“+” cyangwa “-”) imyanya y’ikinyuranyo 


cy'amanota urebeye ku kimenyetso kiri ku kinyuranyo cy’amanota ya mbere na 


nyuma y’isomo. 

: A Gukurikiranya ibinyuranyo nie 5 A 
Ikinyuranyo cy'amanota ya ; 4 Umwanya w'ikinyuranyo Ikinyuranyo cy'amanota 
mbere na nyuma y'isomo WANANE wi biena cy'amanota ifite ikimenyetso bijyanye 
y y utitaye ku bimenyetso y 8 y Jyany 
-1 0 15 15 
0 0 1:5 -1.5 
-2 -1 4 -4 
-1 -1 4 -4 
-2 -1 4 -4 
0) -2 7 -7 
-1 -2 7 -7 
-2 -2 7 -7 


Kuri uru rugero twakoresheje, mu gushaka isano ry'umwanya rishingiye ku 
bimenyetso rya Wilcoxon, turifashisha igipimo cyo hagati mu binyuranyo 
by'amanota ya mbere na nyuma y’isomo. 


* HO: Inkeneragihamya ntacyahindutse: Igipimo cyo hagati mu binyuranyo 
by’amanota ya mbere na nyuma y'isomo ni 0 ugereranyije na 

+ H1: Inkeneragihamya y’ubushakashatsi: Igipimo cyo hagati mu binyuranyo 
by’amanota ya mbere na nyuma y'isomo gifite ikimenyetso “+”, @ = .05. 


Isuzuma ry'ibarurishamibare ry'isano ry umwanya rishingiye ku bimenyetso rya 
Wilcoxon ryubakiye kuri “W” igaragazwa n’ingano nto kurusha indi hagati ya “W+” 
(igiteranyo k’imyanya y’ibipimo cyangwa y’amanota bifite ikimenyetso cya “+”) na 
“W-” (igiteranyo k’imyanya y’ibipimo cyangwa y’amanota bifite ikimenyetso cya 
<), Niba “W+” ingana na “W-” ni ukuvuga ko inkeneragihamya Ho ari ukuri. Byaba 
bivuze ko ntacyahindutse. 


Nko mu rugero twakoresheje hejuru W+ = +1.5 naho W- = +34.5 (Ntabwo twita ku 
bimenyetso). Buri gihe igiteranyo k’imyanya kingana na n(n+1)/2 (tutitaye ku 
bimenyetso). Mu rugero twakoresheje ni ukuvuga ko igiteranyo k’imyanya 
turakibona dutya: 8(9)/2= 36. Iki giteranyo rero kigomba kuba kingana na 1.5 + 
34.5 = 36. Ubwo rero isuzuma ry’ibarurishamibare ni W = 1.5. Twibukiranye ko 
“W” igaragazwa n’ingano nto cyangwa se umubare muto kurusha indi hagati ya 
“W+” na “W>”. 


Igisigaye rero ni ugushaka gihamya igaragaza niba W ishigikira “inkeneragihamya 
ntacyahindutse” (H) cyangwa “inkeneragihamya y'ubushakashatsi” (H) 

tugereranyije na W ngenderweho. Umubare w’abagize itsinda ngenderwaho na wo 
turawureberaho (n = 8). Turakoresha isuzuma ry’umujyo umwe (One-tailed test) 
ku rwego rw’ubwemerwe rwa Q = .05. 


Mu rugero twakoresheje, W ngenderwaho ni 5 ari byo bivuze ko “inkeneragihamya 
ntacyahindutse (H ) turayireka” niba W < 5. Ni ukuvuga ko H, turayireka kuko 1.5 
< 5. Ibi bisobanuye ko abanyeshuri bateye imbere mu myumvire ku buryo bugaragara ku 
kigero cya Q = .05 mu isuzuma ryasubiwemo. 


Umwanzuro 


Hari uburyo bwinshi bwo gusesengura amakuru nyamubaro. Muri uyu mutwe 
twatoranyije bumwe muri bwo kandi twerekana uko umushakashatsi ashobora 
kubukoresha atifashishije ikoranabuhanga rihanitse. Mu macapwa y'iki gitabo 
azakurikiraho, dushobora kuzagenda twongeramo ubundi buryo bwisumbuyeho 
bwo gusesengura amakuru nyamubaro hakoreshejwe ikoranabuhanga. Mu bihe 
bizaza kandi tuzarushaho guha umwanya uburyo bwo gutara, gukosora no gushyira 
ku murongo amakuru nyamubaro kugira ngo umushakashatsi ashobore 
kuyasesengura. Ni ngombwa ko umushakashatsi ashobora gusoma amakuru 
nyamubaro, kureba atuzuye, kureba aho agiye abusana, no kuyatandukanya 
n’ay'impfabusa. Umushakashatsi kandi arasabwa gutunganya amakuru, kuyandika 
no kuyagaragaza ku buryo busobanutse kandi bwumvikana. Ibyo byose bituma 
umushakashatsi ashobora kuyasesengura, kuyabarura, kuyasobanura mu 
magambo, kuyagereranya n’andi yavuye ahandi no kuyashyira mu byiciro. Ni 
ngombwa kandi ko umushakashatsi ashobora kwerekana amakuru nyamubaro ku 
buryo bworohereza uyasoma guhita ayabona kandi ayumva. Ashobora gukoresha 
imbonerahamwe, ibishushanyo n'ibindi. 


Mu magambo make, mu buryo twibanzeho bushobora gukoreshwa mu gusesengura 
amakuru nyamubaro, umushakashatsi akwiye kuzirikana izi ngingo z’ingenzi: 


Isuzuma rya x? 


Muri iki gitabo twakoresheje isuzuma rya x? mu isesengura ry’imfatashusho 
ebyiri mu matsinda nkeshwamakuru abiri cyangwa menshi yigenga. 


* Inkeneragihamya ntacyahindutse: Ho: ivuga ko ntacyahindutse ku 
mfatashusho runaka hagati y'amatsinda nkeshwamakuru. 

Isuzuma ry’ibarurishamibare: Ubushakashatsi bwagaragaje ko kugira ngo 
umushakashatsi amenye ko hari itandukaniro hagati yimfatashusho ebyiri, 
akoresha X? ahereye ku bwisubire bwabaruwe (observed frequencies) n'ubwisubire 
butegerejwe (expected frequencies). Hakoreshwa iyi nzira ihinnye: 


(0-5)? 
KA … 


Itegeko rigenga umwanzuro riterwa ningano y igipimo cy ubwigenge (degree 
of freedom) babara kuri ubu buryo: df = (k — 1)(r - 1); k = Inkingi (column) na r 
= Urubariro (row). 


Umwanzuro ni uko tureka kwemeza Ho igihe x“ twabonye iruta x* ngenderwaho 
yo mu mbonerahamwe ku gipimo cy'ubwigenge cyashatswe. 


Gukoresha isano rs rya Spearman n’isayo r rya Pearson 


Ubu buryo bukoreshwa mu gushaka isano y'ibarurishamibare iri hagati 
y imfatashusho ebyiri. Isano rs rya Spearman rishingiye ku bipimo bidasumbanya 
agaciro. Isano r rya Pearson rikoreshwa iyo imfatashusho ebyiri zitandukanye zifite 
agaciro mubare k’ibipimo by’intera (interval scale) cyangwa by’ibigereranyo (ratio 
scale, i.e. continuous). Naho isano rs rya Spearman rikoreshwa gusa iyo izi 
ngingo zuzuye: 


Ibipimo by’amakuru bigomba kuba bifata amakuru y’urukurikirane (ordinal 
scale) cyangwa ibipimo by’intera (interval) cyangwa se by’ibigereranyo (ratio). 


Amakuru yatanzwe akusanywa inshuro ebyiri zitandukanye ku itsinda 
nkeshwamakuru rimwe. Ayatawe bwa mbere agereranywa n'ayakusanyijwe ku 


nshuro ya kabiri. 


Isano igomba kuba igenda umujyo umwe (Ni ukuvuga ko imfatashusho zombi 
uko ari ebyiri zishobora kwiyongera icyarimwe, cyangwa se imwe ikagenda 
yiyongera mu gihe indi igenda igabanuka). 


Isuzuma rya Urya Mann-Whitney 


Iri suzuma rikoreshwa mu isesengura ry impinduka iri hagati yamatsinda 
nkeshwamakuru yigenga. 
Inkeneragihamya ntacyahindutse: H : Amatsinda yigwaho arangana. 

- Isuzuma ry’ibarurishamibare: iryo suzuma rya Mann-Whitney ni U ntoya 
muri izi zombi: 
n(n +1) 


n(n, + 1) 
J R 


2 2 


U, -nn + Ry na U; =nn,+ 


" Aho R, ari igiteranyo kimyanya y'ibyiciro by’amanota y'itsinda rya 1 na R, 
ikaba igiteranyo k'imyanya y'ibyiciro by amanota y'itsinda rya 2. 
" Itegeko rigenga umwanzuro: Kureka Ho niba U twabonye < U ngenderwaho 


yo mu mbonerahamwe. 


Isuzuma ry’umwanya ushingiye ku bimenyetso rya Wilcoxon 


: Iri suzuma rikoreshwa mu isesengura ry'impinduka iri imbere mu itsinda 
(Amatsinda nkeshwamakuru ngengwa) 

" Inkeneragihamya ntacyahindutse: H; Igipimo cyo hagati (median) mu 
binyuranyo by'amanota ya mbere na nyuma y isomo kingana na 0. 

+ Isuzuma ry’ibarurishamibare: isuzuma ry ibarurishamibare ry'isano 
ryumwanya ushingiye ku bimenyetso rya Wilcoxon rishingiye kuri “W” 
igaragazwa n'ingano nto kurusha indi hagati ya “W+” (igiteranyo k’imyanya 
y ibipimo cyangwa y'amanota bifite ikimenyetso cya “+”) na “W-“ (igiteranyo 
kimyanya y ibipimo cyangwa y'amanota bifite ikimenyetso cya “-”). 

" Itegeko rigenga umwanzuro: Kureka Ho niba W twabaze < W ngenderwaho 


yo mu mbonerahamwe. 

UMUTWE 9 


UKO BANDIKA IBYAGARAGAJWE 
N'UBUSHAKASHATSI, 
ISOBANURA BWITE 
N'IMYANZURO 


Evode Mukama, Joseph Rusanganwa, Marie Chantal Uwimana na Oliva Bazirete 


Iriburiro 


Iyo umushakashatsi amaze gutara amakuru ni ngombwa ko yandika mu buryo 
busobanutse kandi bwumvikana ibyagaragajwe nubwo bushakashatsi (findings/ 
results) ndetse akabisesengura. Umushakashatsi agerageza gusubiza ibi bibazo: 
“Mbese ko nakoze ubushakashatsi, nasanze bimeze bite?” cyangwa se “Navumbuye 
iki?” Kwibaza bene ibi bibazo mu kwandika ibyagaragajwe n’ubushakashatsi bifasha 
umushakashatsi gusubiza bya bibazo by’ubushakashatsi yibazaga kuva mu 
ntangiro. Kuri buri kibazo cy’ubushakashatsi agerageza kugaragaza ibimenyetso 
bifatika kandi bihagije cyangwa amakuru nyayo agaragaza uko gihagaze. Ibyo 
bimenyetso n’ayo makuru aba yabivanye mu batangamakuru cyangwa mu nyandiko 
yifashishije. Ese umushakashatsi yandika ibyagaragajwe n’ubushakashatsi ate? 
Uyu mutwe uragerageza gusubiza iki kibazo. 


Uretse kwandika ibyagaragajwe n’ubushakashatsi, umushakashatsi akora isobanura 
bwite (discussion). Nkuko twabigarutseho mu mitwe ibanza, akamaro 
k’ubushakashatsi ni ivumburabumenyi. Hari ibintu bitatu by'ingenzi 
umushakashatsi agomba kugaragaza byerekana ko hari akarusho ubushakashatsi 
bwe bwongereye mu bumenyi busanzwe buzwi, cyangwa se mu migendekere 
y ibintu runaka: umushakashatsi agomba kugaragaza mu magambo make icyo 
ubushakashatsi bwagaragaje; icya kabiri, agaragaza uruhare rw’ubushakashatsi 
bwe mu kongera, gusobanura kurushaho cyangwa se mu kuvuguruza ingingo 

runaka mu bumenyi busanzwe buzwi; icya gatatu, agaragaza uruhare 
rw'ubushakashatsi bwe mu gusubiza ibibazo sosiyete yibaza, ari ibijyanye no 
gukora politiki zivuguruye, ari ugukora imirimo mu buryo runaka n’ibindi. Muri 
uyu mutwe, turasesengura uko isobanura bwite rikorwa. Hari ubwo usanga 
isobanura bwite rifatanye n’umwanzuro w’ubushakashatsi. Ariko hari nubwo 
umwanzuro wa raporo y’ubushakashatsi uba wanditse ukwawo. Muri uyu mutwe 
kandi, turagaragaza uko ushobora kwandika umwanzuro muri raporo 
y ubushakashatsi. 


Uko bandika ibyagaragajwe n’ubushakashatsi 


Gukoresha umwandiko (text) 


Akenshi na kenshi umushakashatsi atara amakuru menshi ariko si ko agomba 
kuyandukura yose uko yakabaye muri raporo y’ubushakashatsi. Hari ubwo 
abatangamakuru basubiramo kenshi ibintu bimwe. Amakuru asa kandi avuga ku 
nsanganyamatsiko imwe agomba kwegeranywa, agasesengurirwa hamwe kabone 
n'ubwo aba yavuzwe mu bihe bitandukanye. Tugiye kwifashisha ingero zifatika 
kugira ngo birusheho kumvikana neza. Mu gihe iki gitabo cyandikwaga, Mukama 
(2018b) yakoraga ubushakashatsi ku buryo urubyiruko n’abapfakazi bashobora 
kwihangira imirimo bafatanyije kandi babifashijwemo n’ubumenyi mu 
ikoranabuhanga nitumanaho. Mu ikusanyamakuru, yakoresheje ikiganiro mu 
itsinda ry’abayobozi batanu b’umushinga witwa “iRebero Smart Community”. Dore 
agace gato k’ibyagaragajwe nubwo bushakashatsi: 


Kwiga uhereye ku bibazo uhura na byo 


Mu ntangiro z'umushinga iRebero Smart Community hagaragayemo ingorane 
zitandukanye ariko izo ngorane zabaye imbarutso z'amasomo arambye. Ingorane 
ya mbere: abagize ubuyobozi bw'umushinga bemeza ko abagenerwabikorwa hafi 
ya bose bari bizeye ko bazahita babona akazi bakimara kwiyandikisha. Emwe 
ndetse bamwe muri bo bari bazi ko kwiyandikisha mu bagenerwabikorwa 
b'umushinga bivuga kubona akazi. Monika asobanura icyo kibazo muri aya 
magambo: “Mu guhitamo abagenerwabikorwa, twabonye abakandida benshi 
batujuje ibisabwa [...]. Twabonye abubatse ingo bazaga bagatinyuka kubeshya, 
bagira bati turi abapfakazi, nimutwandike’.” Abajijwe impamvu abo bantu baje 
kubeshya kandi byari bizwi neza ko umushinga ugenewe urubyiruko n'abapfakazi, 
yarasubije ati “Batekerezaga ko harimo amafaranga. Bari bazi ko hari uburyo 
umugenerwabikorwa azayabonaho byanze bikunze”. Itsinda ry’abayobozi 

b'umushinga ryasobanuye ko byabaye ngombwa ko abarigize bakora iperereza ku 
baje kwiyandikisha kugira ngo bamenye niba abiyandikishije bari babikwiye koko. 
lyi ngorane ubuyobozi bwahuye na yo mu kwandika abagenerwabikorwa ishobora 
kugaragaza ko ikibazo cy'ubushomeri atari ikibazo kihariwe n'urubyiruko 
n'abapfakazi gusa, ahubwo ko ari ikibazo rusange cy'abaturage bo mu karere ka 
Gicumbi. 


Umuntu yitegereje neza uko ibyagaragajwe n’ubushakashatsi nyamimerere 
byanditse muri iki gika, ashobora kubonamo ingingo eshatu zikwiye kwitabwaho 
mu myandikire: iki gika gitangira kivuga mu magambo make ibikubiye mu bigiye 
kuvugwa: “Mu ntangiro z’umushinga iRebero Smart Community hagaragayemo 
ingorane zitandukanye ariko izo ngorane zabaye imbarutso z’amasomo arambye.” 
Ni ngombwa ko umusomyi amenyeshwa ibyo agiye gusoma n’icyo biramugezaho. 
Umwanditsi aragaragaza ko hari ingorane zabaye mu ntangiro z’umushinga ariko 
akanavuga ko izo ngorane zatanze amahirwe y’amasomo agenderwaho. Si byiza 
guhita utangiza igika cyangwa amagambo yavuzwe n’abatangamakuru utabanje 
gusobanura impamvu yayo. Cyakora hari aho umwanditsi ashobora kubikora iyo 
umwandiko w’amagambo y’umutangamakuru yihagije mu gusobanura igika kigiye 
gukurikira. Nko munyandiko ye yasohotse mu gitangazamakuru cy ubushakashatsi 
kitwa “Journal of Religious and Theological Information”, hari aho Mukama (2018c) 
atangiza igika muri ubwo buryo igihe yari agiye gusobanura aho Kiriziya Gatolika 
ihagaze ku birebana no gukoresha ikoranabuhanga n’itumanaho. Ibyo biragaragara 
ku nsanganyamatsiko yise “Mwigira ubwoba bw’ikoranabuhanga rigezweho” (Pope 
Saint John Paul II, 2005). 


Umwandikitsi Mukama aterura ikibazo cya mbere yerekana aho avanye amakuru 
n'ibiyakubiyemo. Aragira ati “abagize ubuyobozi bw’umushinga bemeza ko 
abagenerwabikorwa hafi ya bose bari bizeye ko bazahita babona akazi bakimara 
kwiyandikisha.” Aravuga amakuru yahawe mu buryo bwe ni ukuvuga mu buryo 
buziguye. Ibi bifasha umushakashatsi kuvuga mu buryo buvunaguye kandi 
icyarimwe amagambo yavuzwe n’abatangamakuru benshi. Byongeye, ibi bituma 
ashobora kuvuga mu buryo buboneye igitekerezo cy’abatangamakuru ariko 
akirinda rwose kubahimbira ibyo batavuze. Mu kugaragaza ibyagaragajwe 
n’ubushakashatsi nyamimerere, ni ngombwa no gukoresha amagambo uko yavuzwe 
n’abatangamakuru. Urugero tuvanye muri icyo gika cyo hejuru: “Batekerezaga ko 
harimo amafaranga. Bari bazi ko hari uburyo umugenerwabikorwa azayabonaho 
byanze bikunze.”Gusubiramo uko abatangamakuru babyivugiye ni ingenzi rwose 
kuko byongera ububonere n’ubwizerwe bw’amakuru kandi bikaba n’ubuhamya 
bw’ibyavuzwe koko. 

Iki gika kirangizwa n’imyanzuro ibiri y'ingenzi. Uwa mbere uragaragaza ko itsinda 
ry abayobozi b’umushinga bakora iperereza ku baje kwiyandikisha kugira ngo 
bandike umugenerwabikorwa wujuje ibyangombwa bisabwa koko: kuba uri mu 
rubyiruko cyangwa se mu bapfakazi. Umwanzuro wa kabiri uratangwa 
n’umushakashatsi. Ahereye ku kibazo cyavutse gitewe n'uko n’abashakanye bakiri 
kumwe baza kwiyandikisha bakabeshya ko bapfakaye kandi atari byo, byagaragariye 
umushakashatsi ko na bo bakeneye akazi kabazanira amafranga. Bityo 
umushakashatsi yanzura, agira ati “Iyi ngorane ubuyobozi bwahuye na yo mu 
kwandika abagenerwabikorwa ishobora kugaragaza ko ikibazo cy'ubushomeri atari 
ikibazo kihariwe n’urubyiruko n’abapfakazi gusa, ahubwo ko ari ikibazo rusange 
cy'abaturage bo mu karere ka Gicumbi.”Ibi ni byo benshi bakunze kwita kumenya 
“gusoma hagati y'imirongo”. Ni nko kubona ikimenyetso ku muhanda ukaba 
wakwibaza uti “mbese iki kimenyetso kiramenyesha iki?” Umushakashatsi rero 
agomba kumenye gusoma ibimenyetso no gufutura aho byerekeza. Agerageza 
gushakaigisobanuro kihishe mu makuru yakusanyije. Biba byizaiyo umushakashatsi 
agiye mu makoraniro mpuzabashakashatsi agatangaza ubushakashatsi bwe, maze 
bagenzi be bakabujora, kabamuha ibitekerezo bityo akarushaho kubunoza. 
Ibitangazamakuru by’ubushakashatsi bishyira ahagaragara ubushakashatsi ari uko 
byabanjekubujora. Ugiraumusomerakandiakamukosoreraraporoy ubushakashatsi 
aba afite amahirwe menshi yo kwikosora no kurushaho kunoza ubushakashatsi bwe. 


Gukoresha ibipimo by’ibarurishamibare 


Umwandiko ushobora no kwifashishwa ugaragaza ibyavuye mu bushakashatsi 
bukoresheje ibarurishamibare. Reka twifashije imibare yavuye mu bushakashatsi 
bwakozwe n'Ikigo k’Igihugu k’Ibarurishamibare mu Rwanda (National Institute of 
Statistics of Rwanda, 2018). 


Imibare igaragazwa n'Ikigo K'Igihugu K'Ibarurishamibare (National Institute of 
Statistics of Rwanda, 2018) yerekana ko ijanisha ry'abashomeri mu Rwanda 
ryakomeje kuzamuka ku buryo ryageze ku gipimo cya 20.3% mu 2017. Muri uyu 
mwaka nyine, ubushomeri bwagaragaye cyane mu bagore (24.4%) kurusha mu 
bagabo (171%). Ikigo k'Igihugu K'Ibarurishamibare cyasanze ubushomeri bwiganje 
mu migi ku gipimo cya 20.4% kurusha mu cyaro aho buhagaze kuri 19.8%. Iki kigo 
kigaragaza kandi ko ubushomeri mu rubyiruko rufite hagati y'imyaka 16 kugera 
kuri 30 bwari buhagaze ku gipimo cya 23.6% (abahungu ni 20% naho abakobwa 
bakaba 27.4%). Bigaragara ko iki gipimo kikubye hafi inshuro ebyiri zose 
ikigereranyo cy'ubushomeri mu rubyiruko ku isi (131%) n'icyo mu bihugu biri 
munsi y'ubutayu bwa Sahara (111%) nk'uko bitangazwa n'Ikigo Mpuzamahanga 
cy'Umurimo (International Labour Organisation, 2017). 

Nk'uko bigaragara muri iki gika, Mukama (2018b) arifashisha igereranya ry ibipimo 
byavuye mu bundi bushakashatsi kugira ngo arusheho kwerekana ubukana 
bw'ikibazo cy’ubushobomeri mu Rwanda. Arakoresha umwandiko mu guha 
igisobanuro ibyo bipimo. Uyu mushakashatsi yigaga ku kibazo cy’ubushomeri mu 
rubyiruko rwo mu Rwanda. Kugira ngo agisobanure neza, atangira avuga uko 
ubushomeri bwifashe muri rusange mu Rwanda, akabona kurasa ku ntego. Ni 
ukuvuga ko ava ku bisobanuro by’ikibazo rusange agana ku kibazo kihariye: 
ubushomeri mu rubyiruko. Ikindi cyongera kumvikanisha uburemere bw’ikibazo 
muri icyo gika ni igereranya ry’igipimo by'ubushomeri mu Rwanda n'ibipimo 
byabwo ku rwego mpuzamahanga. Umusomyi ashobora kumva ko iki kibazo 
kitakiri ikibazo gisanzwe ahubwo ko arink’impuruzaisaba ko hari igikwiye gukorwa 
mu maguru mashya kugira ngo gikemuke. 


Gukoresha imbonerahamwe (table) 


Nk'uko ijambo ribisobanura, imbonerahamwe ifasha umushakashatsi kwerekana 
ku buryo bwegeranye amakuru ashobora kuba anyanyagiye hirya no hino. Ibyo 
bishobora kumufasha kwerekana ayo makaru yose mu magambo make, cyangwa se 
mu mibare, kwerekana isano iri gahagi yayo, kuyasesengura no gufasha umusomyi 
kuyabonera hamwe mu gihe gito. Imbonerahamwe ubwayo igomba kwivugira 
noneho, nk'uko twabikomojeho haruguru, umushakashatsi agasesengura icyo ayo 
makuru amenyesha atagombye kuyasubiramo yose mu mwandiko. Dore urugero 
twavanye mu gitangazamakuru Panorama (2018, Kanama 9) ku mbonerahamwe 
igaragaza uko uturere two mu Rwanda twesheje imihigo ya 2017 - 2018. 


Imbonerahamwe 1: Uko uturere two mu Rwanda twesheje imihigo ya 2017 - 2018 


Umwanya Akarare Amanota ku ijana 
1 Rwamagana 84.5 
2 Gasabo 82.5 
3 Rulindo 82.5 
4 Gakenke 80.3 
5 Kicukiro 77.5 
6 Gicumbi 76.3 
7 Kayonza 74.9 
8 Gatsibo 73.5 
9 Rubavu 72.8 
10 Rutsiro 724 

Umwanya Akarare Amanota ku ijana 
1 Bugesera IZI 
2 Ngororero 71.9 
3 Kirehe 415 
4 Nyagatare 70.9 
5 Musanze 70.2 
6 Muhanga 68.4 
7 Nyamasheke 671 
8 Nyabihu 66.8 
9 Huye 66 

20 Nyarugenge 651 
21 Karongi 64.8 
22 Ngoma 64.7 
23 Rusizi 64.5 
24 Nyaruguru 641 
25 Gisagara 631 
26 Kamonyi 59.3 
27 Burera 57.2 
28 Nyamagabe 541 
29 Ruhango 53.4 
30 Nyanza 53 


Aho byavuye: Panorama (2018, Kanama 9) 


Igitangazamakuru Panorama (2018, Kanama 9) gikora isesengura muri aya 
magambo magufi: 


Akarere ka Rwamagana kongeye kuza ku isonga n'amanota 84.5 mu gihe akarere ka 
Muhanga kabimburira utundi mu Ntara y Amajyepfo ari aka 16 ku rutonde, utundi 
turere 6 tw'iyi Ntara turi mu myanya 10 ya nyuma harimo na Nyanza yaherukiye 
utundi. 


Iri sesengura ryakozwe na Panorama rirahagije. Riravuga iby’ingenzi umusomyi 
akeneye kumenya : akarere kabaye aka mbere, akabaye aka nyuma n’umwihariko 
wagaragaye mu Ntara y Amajyepfo. Umusomyi ubwe arabona ko iyi ntara ishobora 
kuba yaragize ingorane mu kwesa imihigo ya 2017 - 2018 ugereranyije amanota 

y uturere tuyigize n’ay'uturere tw'izindi ntara. Umushakashatsi na we rero asabwa 
kuvuga amakuru y’ingenzi gusa agaragara mu mbonerahamwe, akagaragaza ibifite 
agaciro kurusha ibindi cyangwa se ibigomba kwitabwaho. Imbonerahamwe igomba 
kuba yoroshye kuyisoma, amakuru asobanuye neza ku buryo umusomyi ashobora 
kwifuturira andi makuru rusange ayirimo. 


Birashoboka ko imbonerahamwe iba igizwe n’amagambo gusa nta mibare irimo. 
Hano tugiye kwifashisha urugero twakuye mu bushakashatsi bwakozwe na 
Gahamanyi (2010) mu kwerekana ukuntu abatwara tagisi, abubatsi n’abafite inzu 
zicuruza ibiryo bakora ubucuruzi bwabo kugira ngo bunguke. Gahamanyi yifashisha 
imbata ngenderwaho (model) y'umushakashatsi Leont’ev (1981). 


Imbonerahamwe 2: Gusesengura ibigize umurimo mu kazi ka buri munsi hakoreshejwe 
imbata ngenderwaho ya Leont'ev (1981) 


Abubatsi Abafite inzu 


Abashoferi ba tagisi 


zicururizwamo ibiryo 


Umurimo 


Gukora akazi kabyara inyungu 


Icyamuhagurukije 


Kubona inyungu ituma umuntu atera imbere mu m 


ibereho ye 


Igikorwa Guciririkanya igiciro Kugereranya no gushyiraho igiciro Kugereranya ibiciro 
n'umukiriya, kugura gishobora guhangana ku isoko by'ibiribwa bihiye 
lisansi ry'umurimo, kuyobora imirimo ugereranyije n'ibibisi biri ku 
y'ubwubatsi isoko, kugurisha ibiribwa 
bihiye 
Intego Inyungu ishimishije Inyungu ishimishije Inyungu ishimishije 
Uko bikorwa Kugereranya intera, Gukora gahunda, gusura Gukora gahunda, kuganira 
kugereranya igihe, abagenerwabikorwa barebwa n'abakiriya, gusura 
kureba uko igiciro cya n'igikorwa amasoko atandukanye 
lisansi kifashe 
Ibisabwa Uko umuhanda umeze, Igihe kubaka bifata, umubare w'abandi Umubare w'abakiriya, 


uko ikirere kimeze, 
umubare w'abakiriya, 
ikiciro cy'abakiriya 
n'igihe 


bubatsi bashobora gukora akazi 
nk'akawe, uko ibiciro by’'ubwubatsi 
bihagaze, uko umushahara w'abakozi 
uhagaze 


ibiciro byo mu zindi nzu 

zicuruza ibiryo hafi aho, 

iminsi y'akazi n'iminsi ya 
wikendi 


Aho byavuye: Gahamanyi (2010, p. 67) 


Iyi mbonerahamwe irerekana uburyo abashoferi ba tagisi, abubatsi bamazu 
n’abafite inzu zicururizwamo ibiryo bakoresha imibare ku buryo buziguye mbese 
nk’abatabitekerezagaho. Ni nko gukoresha ubunararibonye kugira ngo bagere ku 
ntego yo kubyaza umusaruro akazi bakora. Iyi mbonerahamwe iradufasha 
kugereranya ibikorwa by’abanyamwuga bari mu byiciro bitatu bitandukanye 
ugereranyije n’umurimo bakora, icyatumye bawukora, ibyo bakora nyirizina, 
intego, uko bikorwa n’ibisabwa. 

Gukoresha igishushanyo-mbonerahamwe (figure) 


Kugaragaza ibyavuye mu bushakashatsi ntibikorwa hakoreshejwe umwandiko 
nimbonerahamwe gusa, umushakashatsi ashobora no gukoresha igishushanyo- 
mbonerahamwe. Icyo gishushanyo-mbonerahamwe kigomba kubanzirizwa 
n'umwandiko usobanura icyo bigiye kugaragaza, hanyuma kandi bigaherekezwa 
n'umwandiko w’inshamake y’isesengura ry'amakuru agikubiyemo. 


Reka dufate urugero ku bushakashatsi bwakozwe n’Uwimana na Kerr (2017) ku 
guhangayika gukabije abaforomo n’abaforomokazi bagira muri bimwe mu bitaro 
byo mu Rwanda. Abo bashakashatsi basanze uko guhangayika kugira ingaruka mu 
kazi kabo. Izo ngaruka bazigaraje mu gishushanyo-mbonerahamwe gikurikira: 


Gusiba akazi || 7% 
Kuva mu kazi | | 8% 
Kugira ikifuzo cyo kureka akazi IKKE 22% 
Kugira umunaniro ukabije | 35% 
Kubihirwa n'akazi Po 40% 
Kudakora mu buryo bwa kinyamwuga e] 61% 


0% 10% 20% 30% 40% 50% 60% 70% 


Igishushanonyo mbonerahamwe 1: Ingaruka ziterwa no guhangayika gukabije kw'abaforomo 
n'abaforomokazi mu kazi 


Aho byavuye: Uwimana na Kerr (2017, pp. 47) 


Umutwe w’igishushanyo-mbonerahamwe (figure) wandikwa munsi yacyo. Mu 
kugisesengura rero si ngombwa gusubiramo amakuru yose kigaragaza kubera ko 
umusomyi ashobora kuyisomera. Ahubwo umushakashatsi agomba gusesengura 
ayo makuru kugira ngo agaragaze isomo umusomyi yakuramo. Nko muri icyo 

Gishushanyo mbonerahamwe 1 (Figure 1), biragaragara ko ingaruka nini iterwa no 
guhangayika gukabije kw’abaforomo n’abaforomokazi ari ukudakora akazi kabo 
mu buryo bwa kinyamwuga (61%). Ikiciro cya kabiri cy’ingaruka zo guhangayika 
mu kazi kw’abaforomo n’abaforomokazi babigize umwuga ni ukugira ikifuzo cyo 
kureka akazi, kugira umunaniro ukabije no kubihirwa n’akazi bakora. Ikindi iki 
gishushanyo-mbonerahamwe kigaragaza ni uko abaforomo n’abaforomokazi 
bumva bahitamo kureka akazi (8%) cyangwa bakagasiba (7%) kubera ibibazo 
bahura na byo mu kazi ari bo bake. Ibi rero bishaka kuvuga iki? Isesengura Uwimana 
na Kerr (2017) bakora aha ni irihe? Ibi bishobora kusobanura ko aho kureka akazi 
cyangwa se kugasiba kubera guhangayika gukabije, abaforomo n’abaforomokazi 
babigize umwuga benshi ari abahitamo kukagumamo kabone n’iyo bagakora nabi 
(bitari kinyamwuga). Gushobora gukora isesengura nk’iri ni cyo umushakashatsi 
agombwa kugerageza kugeraho. Bimusaba rero gutekereza, kwibaza no kwisubiza. 
Ni byo twise kumenya “gusoma hagati y'imirongo”. Agomba guha igisobanuro 
amakuru yatangaje muri raporo y'ubushakashatsi bwe. 


Ingingo zo kwitabwaho 
Hari ingingo zikwiye kwitabwaho mu kwandika ibyagaragajwe n’ubushakashatsi. 
Zimwe muri zo ni izi zikurikira: 


Ni ngomba kurasa ku ntego kandi ku buryo bwumvikana. Umushakashatsi 
ashobora gukusanya amakuru menshi. Kuyarundarundanya muri raporo 
y ubushakashatsi si cyo kigamijwe. Ikigamijwe ni ugutoranya ay ingenzi kandi 
agararagaza ibimenyetso bihagije ku nsanganyamatsiko runaka. Kuyavuga mu 
buryo bworoheje ku buryo umusomyi ashobora kuyumva byongerera agaciro 
ubushakashatsi. 


Amakuru y'ubushakashatsi agomba kuba asubiza ibibazo by’ubushakashatsi. 
Umushakashatsi agomba rwose kwirinda guhimba amakuru, cyangwa kuyaha 
ibisobanuro bidafitiwe ibimenyetso. 


Igice cyo kwerekana uko ubushakashatsi bwagenze kijya mu iyoboramikorere 
(methodology), ntabwo kivangwa n'ibyagaragajwe n'ubushakashatsi. Byongeye, 
isesengura bwite (discussion) na ryo rigira igice kihariye rigomba gukorerwamo. 
Si byiza kurivanga n'ibyagaragajwe n ubushakashatsi, kereka mu bushakashatsi 
bumwe na bumwe, cyanecyane nko mu iyigabumenyamuntu (anthropology) 
cyangwa mu bushakashatsi mbandamoko (ethnography). 


Ibyagaragajwe n'ubushakashatsi byandikwa mu mpitagihe (past tense). 

Umushakashatsi akoresha umwandiko, imbonerahamwe cyangwa 
igishushushanyo-mbonerahamwe akurikije uburyo abona bugaragaza neza 
amakuru ashaka kwerekana. Si ngombwa gusubiramo amakuru amwe 
ukoresheje uburyo bwinshi icyarimwe. 


Nk'uko bigaragara mu ngero twatanze, izina ry imbonerahamwe ryandikwa 
hejuru yimbonerahamwe naho izina ry igishushanyo-mbonerahamwe 


rikandikwa munsi yacyo. 


Uko bakora isobanura bwite 


Akamaro kibanze k’ubushakashatsi, nkuko twabigarutseho kenshi, ni 
ivumburabumenyi. Kugira ngo umushakashatsi aterure gukora ubushakashatsi 
bwe ni uko hari ibibazo by’ubushakashatsi aba ashaka gusubiza. Ibyo bibazo na 
none biba byaravuye mu isesengura ry'ibyanditswe mbere. Iri sesengura 
ry ubushakashatsi bwanditswe mbere rifasha umushakashatsi kugira ubumenyi ku 
bushakashatsi buba bwarakozwe mbere no guha ikerekezo ubushakashatsi bwe 
akurikije impamvu zitandukanye zirimo izi zikurikira: 1) kuziba icyuho mu bumenyi 
busanzwe buzwi; 2) kongera ibisobanuro ku bumenyi abandi bagaragaje kugira ngo 
burusheho gusobanuka byisumbuye, 2) kugira ngo bwumvikane kurushaho, 4) 
kugira ngo bukosorwe cyangwa se 5) bwaguke. Isobanura bwite rero rigamije 
kugaragaza mu magambo make umusanzu ubushakashatsi bwakozwe buzanye 
hashingiwe ku bimenyetso bifatika byatanzwe mu byagaragajwe n’ubushakashatsi. 
Umusanzu w’ubushakashatsi uri ugutatu: 1) icyo ubushakashatsi bwagezeho 
gishingiye ku gutara no gusesengura amakuru (empirical contribution); 2) 
umusanzu w ubushakashatsi mu ihange ry ubumenyi (theoretical contribution); 3) 
umusanzu w’ubushakashatsi mu bikorwa (practical contribution). Rusanganwa 
(2013) agaragaza neza umusanzu w ubushakashatsi muri ibyo byiciro uko ari bitatu 
mu buryo butaziguye. Reka turebe uko umusanzu w'ubushakashatsi ugaragazwa 
mu isobanura bwite. 


Umusanzu w’icyo ubushakashatsi bwagezeho gishingiye ku gutara no 
gusesengura amakuru (empirical contribution) 


Ese ibisubizo ku bibazo by’ubushakashatsi ni ibihe? Mu yandi magambo, 
umushakashatsi yabonye iki? Ubushakashatsi bwe buragaragaza iki mu magambo 
make kuri buri kibazo cy’ubushakashatsi? Izingiro ryo kugaragaza uyu musanzu ni 
ukwibutsa umusomyi icyo ubushakashatsi bwabozwe bwari bugamije. Ni ukwibutsa 
byabibazo by’ubushakashatsi yibazagaagitangira ubushakashatsi. Nka Rusanganwa 

(2013, p. 42) aterura isobanura bwite yibutsa mu magambo make ibibazo 
by’ubushakashatsi bwe. Aragira ati: 


Intego nyamukuruy iyi nyigo yari ugucukumbura icyo ikoreshwa ry amajwi 
namashusho bishobora gufasha mu myigire no mu gufata mu mutwe 
amuga akoreshwa mu masomo y'ubugenge hakoreshejwe mudasobwa 
ugereranyije no kubyiga hakoreshejwe uburyo bwa kera bwo gukoresha 
ingwa niikibaho. Kugira ngo ibyo tubigereho, twasesenguye uko 
abanyeshuri bigaga mu mahugurwa bahawe, tugereranya amanota 
babonye mu kwiga muri ubwo buryo bwombi. 


Ubu bushakashatsi bwa Rusanganwa (2013) bwagaragaje ibintu bibiri by’ingenzi: 


Mu kwiga hakoreshejwe gutega amatwi amuga y ubugenge, gusubiramo uko 
avugwa no kwerekana icyo amenyesha, usanga abanyeshuri bose barabishoboye 
kandi batera imbere; 


Mu isuzuma ryakozwe ku bushobozi bwo gufata mu mutwe amuga y ubugenge, 
ubushakashatsi bugaragaza ko abanyeshuri bo mu itsinda ryigaga ryifashishije 
urwunge rwamajwi n'amashusho kuri mudasobwa babonye amanota menshi 
(ku gipimo cya Cohen d = 0.95) kurusha abize bakoresha ingwa n'ikibaho. 


Reka twifashishe n’urundi rugero rwerekana umusanzu wicyo ubushakashatsi 
bwagezeho gishingiye ku gukusanya no gusesengura amakuru kugira ngo birusheho 
kumvikana. Mu bushakashatsi bwe, Mukama (2009, pp. 546 - 547) atangira 
yibutsa icyo ubushakashatsi bwari bugamije hamwe n’ibibazo by’ubushakashatsi: 


Nk'uko byavuzwe mbere, ubu bushakashatsi bwari bugamije gucukumbura uko 
abanyeshuri bitoza umwuga w'ubwarimu bakoresha ikoranabuhanga mu buzima 
bwabo bwa buri munsi bwo kwiga ugereranyije n'ubumenyi baba barigishijwe. 
Kugira ngo ibyo mbigereho, nibajije ibi bibazo by’ubushakashatsi: 


Abanyeshuri bitoza umwuga w'ubwarimu bakoresha bate ikoranabuhanga 
mu gukemura ibibazo byabo bya buri munsi? 

Ni iki gifasha cyangwa kibera imbogamizi abanyeshuri bitoza umwuga 
w'ubwarimu mu gukoresha ikoranabuhanga mu myigire yabo? 

Abanyeshuri bitoza umwuga w'ubwarimu bafashanya bate mu gukemura 
ibibazo bijyanye n'ikoranabuhanga mu myigire yabo ya buri munsi? 

Ibisubizo kuri ibyo bibazo, nabihiniye mu izi ngingo zikurikira: 
[... 2° 


lbyagaragajwe n'ubu bushakashatsi birerekana ko bamwe mu bitoza umwuga 
w'ubwarimu usanga bashishikarira gukoresha ikoranabuhanga mu myigire 
yabo ya buri munsi kurusha bagenzi babo. Byongeye, ikoreshwa 
ry'ikoranabuhanga rishobora kuba rifitanye isano n'ingorane ikigo bigamo 
gifite (ingero, ubuke bwa za mudasobwa; kubura bya hato na hato kwa 
murandasi cyangwa umuriro w'amashyanyarazi; ubuke bw'abize gukoresha 
ikoranabuhanga; ubwinshi bw'amakuru ari kuri murandasi) cyangwa se ku 
mpamvu zituruka ku muntu ku giti ke (ingero, gutinya gukoresha 
ikoranabuhanga; kutagira amakuru ahagije ku bijyanye n'ikoranabuhanga 
n'akamaro karyo; ubunebwe cyangwa kutagira umwete wo gukoresha 
ikoranabuhanga rigezweho). 


Abanyamurava mu gukoresha ikoranabuhanga usanga badatinya gushakira 
umuti ingorane twavuze haruguru bakoresheje gufata ikemezo, ubwitange 
n'ubushobozi bwabo mu gufasha cyangwa kwigisha bagenzi babo mu 
gukoresha ikoranabuhanga mu buzima bwabo bwa buri munsi. 


Ubwo buryo bwo kuvuga mu magambo make ibyagaragajwe n’ubushakashatsi 
cyangwa se, mu yandi magambo, icyo ubushakashatsi bwagezeho ni ingenzi. lyi 
nshamake yibanze cyanecyane ku myanzuro yanditse mu byagaragajwe 
n’ubushakashatsi. Ni kuri iyo myanzuro rero umushakashatsi aheraho yerekana 
aho ubushakashatsi bwe buhagaze ugereranyije nubwo abandi bamubanjirije. Ni 
byo tugiye gusobanura muri iyi ngingo ikurikiyeho. 


Umusanzu w’ubushakashatsi mu ihange ry’ubumenyi 
(theoretical contribution) 


Kuba umushakashatsi yarakusanyije amakuru yarangiza akayasesengura 
ntibihagije. Agomba na none kugaragaza umusanzu we mu bumenyi busanzwe 
buzwi. Nk'uko twabisobanuye mu mutwe urebana no gusesengura ibyanditswe 
mbere, ubushakashatsi bwakorwa bukazana ibisobanuro byisumbuye ibisanzwe, 
ibikosora imyumvire yari isanzwe cyangwa se ibizana imyumvire mishya itari 
isanzwe izwi, ibyo byose ni umusanzu mu kongera ubumenyi cyangwa imyumvire 
ku gitekerezo shingiro runaka cy’ubushakashatsi. Niba hari amakuru mashya 


30 Aka kamenyetso [...] karagaragaza ko hari ibyo umwanditsi yanditse ariko tukaba twabisimbutse. 

ubushakashatsi buzanye atuma urwego rw’ikizere ku myumvire yari isanzwe izwi 
rwiyongera cyangwa se rugabanuka na byo ni uburyo bwo kongera ubumenyi. 


Duhereye ku ngero twifashishije haruguru, Rusanganwa (2013) atanga umusanzu 
mu kwerekana ko ibyagaragajwe n’ubushakashatsi bwe byuzuzanya n’iby’abandi 
bashakashatsi barimo Chun, Mayer, Plass na Leutner (1998). Igishya Mukama 
(2009) yagaragaje mu bushakashatsi bwe ni uko guhugura abanyeshuri cyangwa 
abarimu no kubaha ikoranabuhanga rikenewe bidahagije ngo babibyaze umusaruro 
mu myigire no mu kazi kabo ka buri munsi. Mukama yerekana ko abanyeshuri 
n’abarimu batitabira gukoresha ikoranabuhanga ku rwego rumwe. Hari igice cya 
mbere kigizwe n'abanebwe mu gukoresha ikoranabuhanga (passive ICT users): aba 
bahabwa amahugurwa kimwe n’abandi ariko yarangira bagahora baganya ko bafite 
akazi kenshi, mbese ko nta mwanya babona wo gukoresha ikoranabuhanga. Iyo 
abanebwe mu gukoresha ikoranabuhanga bahuye n’ingorane iyo ari yo yose, bahita 
barekera aho bagategereza ko abandi baza kuyibakemurira. Igice cya kabiri kigizwe 
na ba ntamwete mu gukoresha ikoranabuhanga (reluctant ICT users): aba bo 
bagaragazwa n'uko hari ibyo bagerageza gukora bifashishije ikoranabuhanga kandi 
bakabikora neza. Nyamara usanga batigirira ikizere ahubwo bagahora basaba 
amahugurwa. Akenshi na kenshi usanga badaha ikoranabuhanga umwanya 
wibanze mu byabafasha kwiga. Ikiciro cya gatatu ni ikigizwe n'itsinda 
ryabanyamurava mu gukoresha ikoranabuhanga (active ICT users): aba bo bazi 
kwishakira ibisubizo no kwikemurira ibibazo bahura na byo. Usanga ari bo bafasha 
bagenzi babo. Rimwe na rimwe bakoresha kwigomwa ibindi no gukora iyo bwabaga 
ngo bagere ku ntego yabo bakoresheje ikoranabuhanga. Mu isesengura bwite rye, 
Mukama (2009) yerekana ko ubushakashatsi bwe bufite akamaro mu gusobanura 
impamvu Bush na Middlewood (1997) bafite ukuri iyo bemeza ko ibigo by’amashuri 
bigera ku ntego yabyo atari ukubera ikoranabuhanga ry’agatangaza, ahubwo ari 
ubushobozi bw’abakozi b’ibyo bigo mu gukoresha ikoranabuhanga. Mukama (2009) 
kandi yuririra ku bushakashatsi bwa Rogoff (1994) wemeza ko abanyeshuri 
bashobora kwiga bafashanya maze na we agasobanura ukuntu abanyamurava mu 
gukoresha ikoranabuhanga bashobora kuba abafashamyumvire n’imbarutso mu 
gufasha bagenzi babo mu kwiga bakoresheje ikoranabuhanga. 


Nkuko iki gika cyo hejuru kibigaragaza, umushakashatsi asobanura iby’ingenzi 
byagaragajwe n’ubushakashatsi bwe abugereranya n’ubw’abandi bamubanjirije. 
Ashobora kwerekana aho bahurira, aho batandukanira, aho buzuzanya cyangwa 
aho babusanya. Ashobora kandi kuvuga igishya abandi batigeze bavugaho. 
Umushakashatsi akora isesengura bwite yifashishije ishuri ry’ibitekerezo runaka. 
Usanga nk’ibisobanuro Mukama (2009) atanga byubakiye ku ishuri ry’ibitekerezo 

bishingiye ku mibanire yabantu n’umuco wabo (socioculture) byahimbwe na 
Vygotsky (1978). 


Umusanzu w’ubushakashatsi mu bikorwa (practical contribution) 


Umusanzu wa gatatu umushakashatsi ashobora kugaragaza ni uruhare 
rw'ubushakashatsi bwe mu gusubiza ibibazo sosiyete yibaza, ari ibijyanye no 
gukora politiki zivuguruye cyangwa ingamba zihariye, ari ugukora imirimo cyangwa 
ibikorwa runaka n’ibindi. Aha kandi umushakashatsi ashobora kwerekana ubundi 
bushakashatsi bushobora gukorwa n'abandi bashakashatsi bahereye kubwe. Ni 
ukuvuga ko ubushakashatsi butuma havuka ibindi bibazo by’ubushakashatsi ku 
buryo nyiri ukubukora cyangwa se undi mushakashatsi ashobora kuzabyigaho mu 
gihe kiri imbere. Akenshi ibi abikora agamije kwerekana ko ubushakashatsi yakoze 
bufite aho bugarukira. Izi mbago z’ubushakashatsi (research limitations) bwe 
zishobora kugaragarira mu iyoboranziza, ku hantu ubushakashatsi bwabereye, ku 
nsanganyamatsiko yizweho mu bushakashatsi n’ahandi. Urugero: niba Mukama 
(2009) abona ko abanyeshuri b’abanyamurava mu gukoresha ikoranabuhanga bafite 
ubushobozi bwo gufasha bagenzi babo kwiga baryifashishije, ashobora gutanga 
igitekerezo avuga ko abandi bashakashatsi bakwiye gucukumbura uburyo 
abanyeshuri cyangwa abarimu b’abanyamurava bashobora kuba abafashamyumvire 
nimbarutso mu gutsimbakaza ikoreshwa ryikoranabuhanga mu mashuri. 
Byongeye, abarimu n’abashyiraho politiki z’uburezi bashobora gushyiraho ingamba 
cyangwa politiki zatuma iki gitekerezo kijya mu bikorwa mu burezi. Dore urugero 
rw'uko umushakashatsi ashobora kubyandika mu isesengura bwite: 


Icyo nshaka kuvuga ni uko ubufatanye hagati y'amatsinda y’urungano 
afite ubunararibonye butandukanye bishobora gutuma haba impinduka 
zubaka kandi zubakiye ku bufatanye mu gihe ikoranabuhanga rikoreshejwe 
mu guhanga ibishya no mu kwikemurira ibibazo. Urugero: ibyagaragajwe 
n'ubu bushakashatsi bishobora kwifashishwa n'abarimu, abashakashatsi 
nabashyiraho politiki mu gutsimbakaza ikoreshywa ry'ikoranabuhanga 
mu kwiga cyangwa mu kwigisha abaturage gurikoresha (Mukama, 2009, 
pp. 547 - 549). 


Nko mu nyandiko ya Rusanganwa (2013), ayo moko atatu y’umusanzu 
wubushakashatsi agaragarira amaso kuko imitwe mito igize isesengura bwite 
irivugira: umusanzu w'icyo ubushakashatsi bwagezeho gishingiye ku gutara no 
gusesenguraamakuru;umusanzu w ubushakashatsi mu ihange ry ubumenyi, n'umusanzu 
w'ubushakashatsi mu bikorwa bifatika. Rusanganwa yongeraho n’umutwe muto 
uvuga ku mbago z’ubushakashatsi bwe n’ikerekezo cy’ubushakashatsi cyangwa 

ibikorwa bishoboka mu gihe kizaza. N’ubwo abashakashatsi benshi badakunda 
kwandika iyo mitwe mito muri raporo z’ubushakashatsi bwabo, nyamara iyo 
uzisomye witonze usanga ibivugwa mu isobanura bwite iyo misanzu uko ari itatu 
nk'uko twayivuze haruguru igaragaramo. Cyakora kwandika imitwe mito igaragaza 
imisanzu y’ubushakashatsi mu isesengura bwite nk'uko Rusanganwa (2013) 
abivuga, bishobora gufasha cyanecyane abashakashatsi bagitangira guha agaciro 
gakwiye buri musanzu. Byongeye, bishobora kubafasha gukora no kwandika 
isesengura bwite barasa ku ntego. 


Uko bakora umwanzuro (conclusion) 


Mu bushakashatsi, ijambo “umwanzuro” ntabwo rivuga gusa “umusozo”. 
Umwanzuro hano rikwiye kumvikana mu gisubizo waha umuntu aramutse 
akubajije ati “Ibi bintu birashaka kuvuga iki?” “Niba kanaka avuga ati'..., na runaka 
. Gusubiza bene ibi 


€ m 


akavuga ati '..., ubwo rero ge ndumva bashaka kuvuga bati '.. 
bibazo ni nko gukora amahurizo akurikira: 


Niba A = B kandi B = C, ni ukuvuga ko (umwanzuro) A = C 
Niba A = B kandi B + C, ni ukuvuga ko (umwanzuro) A # C 
Niba A + B kandi B = C, ni ukuvuga ko (umwanzuro) A # C 


Izi ngero zisobanuye ko iyo ibyagaragajwe n’ubushakashatsi bisa nibyo ubundi 
bushakashatsi bwakozwe mbere bwagaragaje, umushakashatsi agomba kubivuga. 
Niba kandi hari aho ibyo ubushakashatsi bwe bibusana cyangwa bivuguruza 
iby’abandi bashakashatsi bagaragaje, na byo agomba kubyerekana. Birashoboka 
kandi ko hari aho ibyagaragajwe n’ubushakashatsi bigira aho bihuza n’iby’abandi 
bakoze ubushakashatsi mbere nyamara bikabusanya n’ibya bamwe na bamwe. Ibyo 
na byo ni ingezi kubigaragaza. Ubushakashatsi bushobora kuvumbura ikintu kitari 
gisanzwe kizwi, mbese nta wundi mushakashatsi wakigaragaje mbere. Yifashishije 
ibimenyetso bifatika, ibyo umushakashatsi agomba kubishyira ahagaragara kandi 
akerekana aho atandukanira n'abandi bashakashatsi bamubanijirije. 


Gukora umwanzuro rero si ukwandika mu magambo make gusa ibyagaragajwe 
n’ubushakashatsi, ahubwo ni ugusigura icyo ibyagaragajwe n’ubushakashatsi 
bishaka kuvuga. Umwanzuro si ikintu umushakashatsi ahimba ngo agikubite aho. 
Uhubwo umushakashatsi agomba gushingira umwanzuro we ku bimenyetso 
bifatika bivuye mu byagaragajwe n’ubushakashatsi. 


Mu bushakashatsi habamo imyanzuro myinshi ni na yo mpamvu usanga 
abashakashatsi benshi bandika “imyanzuro” (conclusions) mu bwinshi aho 

kwandika umwanzuro umwe. Kuri buri kibazo cy’ubushakashatsi, umushakashatsi 
agifataho umwanzuro cyangwa imyanzuro myinshi akurikije amakuru yabonye 
n’isesengura yakoze. Ziriya nshamake rero umushakashatsi yandika ku musanzu 
w icyo ubushakashatsi bwagezeho gishingiye ku gutara no gusesengura amakuru ni 
iyo myanzuro ikomoka ku bibazo by’ubushakashatsi aba yavuze mu magambo 
make. Kubera ko imyanzuro ari yo ifasha umushakashatsi gukora isobanura bwite, 
ushobora gusanga umushakashatsi yashoje raporo y’ubushakashatsi bwe 
cyanecyane mu bitangazamakuru by’ubushakashatsi yanditse gusa “Umwanzuro/ 
Imyanzuro” (urugero: (Bahati, Tedre, Fors, & Mukama, 2016) cyangwa akandika 
gusa “Isobanura bwite” (urugero: Ruterana, 2012a) cyangwa se na none akabifatanya 
byombi: “Isobanura bwite n'Umwanzuro/Imyanzuro” (urugero: Rusanganwa, 2013). 
Rimwe na rimwe hari n’ubwo usanga abashakashatsi babanje kwandika imyanzuro 
ukwayo bagakurikizaho isesengura bwite (urugero: Mukama, 2010); abandi na bo 
bakabanza isensengura bwite bagakurikizaho umwanzuro (ingero: Ruterana, 2011; 
Mutwarasibo, 2013; Mukama, 2018a). 


Uburyo bworoshye bwo kwiga kwandika isobanura bwite ni ukubanza gusoma 
izindi nyandiko cyangwa raporo z’ubushakashatsi bifitanye isano n’ubushakashatsi 
bwawe kabone n’iyo mwaba mutaranditse ku nsanganyamatsiko zimwe. Ibyo rero 
bigufasha kureba uko abandi bashakashatsi b’inararibonye bandika igitekerezo, 
uko bakijyaho impaka, uko berekana ibimenyetso byavuye mu byagaragajwe 
n’ubushakashatsi, uko bafata umwanzuro ku nsanganyamatsiko runaka n'ibindi. 
Ibi bishobora kukwigisha kudata umwanya ahubwo bikuzamura ku rwego 
rw'abashakashatsi b’inararibonye cyanecyane iyo wimenyereje kwifashisha 
inyandiko zabo. 


Nk’uko ubushakashatsi buba bwatangiye bwerekana ko hari icyuho buje kuziba, 
cyangwa se ko buje gusobanura ikibazo runaka ku buryo bwimbitse, bugomba 
kurangira bugaragaza uko icyo cyuho cyazibwe cyangwa uko ikibazo runaka 
cyasobanuwe ku buryo bwisumbuye ubwari busanzwe buzwi. 


Umusozo 


Kumenya kwandika ibyagaragajwe n’ubushakashatsi ni ingenzi. Ubushakashatsi 
bushobora gukorwa neza, ariko iyo bwanditse nabi buba imfabusa. Ubushakashatsi 
bwiza ni ubugaragaza ibimenyetso kandi bushingiye ku makuru nyayo yavuye mu 
batangamakuru. Umushakashatsi na we agomba kumenya guhitamo ay’ingenzi, 
akayasesengura, akayandika mu magambo yumvikana. Amakuru yandikwa agomba 
kuba afitanye isano n’ibibazo by’ubushakashatsi. Mu gukora isobanura bwite, 
umushakashatsi asubiza ibyo bibazo, ku buryo buciye mu mucyo kandi yifashishije 

ibimenyetso byavuye mu byagaragajwe n’ubwo bushakashatsi. Aho ni ho ahera 
yerekana umusanzu wicyo ubushakashatsi bwagezeho gishingiye ku gutara no 
gusesengura amakuru (empirical contribution), umusanzu w’ubushakashatsi mu 
ihange ugereranyije n’ubumenyi busanzwe buzwi ku nsanganyamatsiko yizweho 
(theoretical contribution), n’umusanzu w’ubushakashatsi mu bikorwa bifatika 
(practical contribution). Ibyo byose bikorwa bishingiye ku myanzuro 
y ubushakashatsi. 

AMUGA YAKORESHEJWE 


ibyaagezweho: findings/results 


bishiingiye ku gutaara nó guséseengura amakuru: 


empirical contribution 
ibyaâgaragajwe n'’übushaakashaatsi (reeba 
ibyaägezweh6) 
imbago (z'übushaakashaatsi): research limitations 
ibaandabumenyi (reeba ubunyäkuri mp(h)amé) 
mbäâandaméoko (iséseengurambäga): 
ethnography 
umu(i)baandasébaanura: interpretativist-ism 
ibaanga (ry dkazi): confidentiality 
rubaanda (icy6 ruteekéreza): public opinion 
ibdanzirizabugiimbi: preadolescence 
ibaranküru: narration-diegesis 
umubaré (uri hagati): median 
urubariro1: row 
urubariro2: scene 
mbaanziriza: anterior 
mpuurirana: simultaneous 
iriizanyuma: subsequent 
imbarutso: stimulus 
ibaruuriishamibaré: statistics 
imbaata: plan 
(y finkúrikizo): coding frame 
(y'übushaakashaatsi): research design 
ngeendérwah6 : model /format 
umubäzi: narrator-storyteller 
mbäandanküru: metadiegetic 
mumenyabaanga: autodiegetic 
ruményaby6ose: omniscient 
wó haanzé: heterodiegetic/extadiegetic 
wó muu mbere: homodiegetic 
(wó) muu nda y ínkurú: intadiegetic 
ibibazo (by'äbushaakashaatsi): research questions 
bigerüura: filter questions 
bitegänya: contigency question 
uwubazwa (mu bushaakashaatsi): respondent 


imbénerahämwe: table 
mbonerahamwe (igishushaanyo): figure 
ububonére: validity 
imbonezangiingo: classeme 
ubwiisubire: frequency 
bwaabarüuwe: observed frequencies 
butegérejwe: expected frequencies 
ukubydarwa: generation 
insh(c)aamaké: abstract 
icéengerabiteekerezo: psychoanalysis 
urwéego (rw imikorére): paradigm 
ukwéemera (ku bushadke): informed consent 
imfashabwoonko: aide-memoir 
imfatashusho: variable 
yiigéenga: independent variable 
geengwd: dependent variable 
ingano (y’iitstinda nkéeshwamäkurü): sample size 
ukugaragaza (uk6 ubond ibiintu): phenomenology 
ingazabugeenge: software 
umugenéra: sender 
umugenérwa: receiver 
ngéengamyiitwaarire 
kwéemera ku bushadke): ethics consent form 
igeragezabushaakashaatsi: experiment 
ikigero (cy’ubwiizeerwe): degree of confidence 


urupapuro.... rw6 


inge: ego 
ubugiimbi: adolescence 
mbônezagitsina: phallic stage 
mbonezakanwa: oral stage 
mbonezanyuma: anal stage 
ingiingo: theme 
abagira (uruhdre mu bushaakashaatsi): research 
participants/subjects 
ubuhagararizi (bw'ätstinda nkéeshwamäkurü): 
representativeness 
amahamé: principles 
ngéengamyiitwaarire mu bushaakashaatsi: 

mp(h)aandenyé (ntdanganyito): semiotic square 
ihdangé: theory 
ihaangiro: theoretical framework 
igihe (ibikorwá bimard): duration 
imp(h)iné: summary 
ihinnye (inzira): formula 
imp(h)üuzandéengo: mean 
ihüuzamäjwi: polyphony 
amahuuza ~ húuzamvúgo: rhymes 
iyigabimenyeetso: semiotics 
iyigabumenyi: epistemology 
iyigabumenyamuuntu: anthropology 
iyigamibaänire: sociology 
iyigaméoko: ethnology 
ukwiigumamé: immanence 
ukwiikuura (mu bushaakashaatsi): withdrawing 
from research 
umwiiroondooro w úmuuntu (kutdgardgaza): 
anonymity 
ukwiitegereza (mu ibaanga): covert observation 
ukwiitegerereza (ahabôna): overt observation 
ubwiiyuumvakéne: complex of castration 
ubwiizeerwe: reliability 
ij(g)aambo: lexeme 
urujyaano: system 
ifiinda: codification 
nyôngeerd: overdetermination 
ubukdanguragitsina: genital stage 
inkéneragihamya: hypothesis 
ntaacyadhiindutse: null hypothesis 
y ubushaakashaatsi: research hypothesis 
ikéeshamvügo: stylistics 
kidobya: opponent 
inkiingi: column 
kiisikweya: chi-square 
ngeendérwah6: chi-square critical value 
koddi: code 
abakérabikorwä: actants 
ibikéreesho (nküusaanyamäkuruü): data analysis 
instruments 
abakérerwahé ubushaakashaatsi (reeba abagira 
uruhare) 
ibikorwa (uk6 bikurikirana): order 
ikgusaanyamakurt: data collection 
umumaro: function 
nd/râangamvügo: language function 
mbônezanküru: improved-controlled 
communication 
ngénamvügo: poetic 
nyabwuümvane: communicational 


nyakubwiirwa: conative 
nyakuvuga: emotive 
nyérekezo: referential 
rubariro: narrative 
ruhamyd: testimonial 
ntéekerezo: ideological 
inkumirizi: superego 
ubumenyi: science 
nyamuuntu: humanities 
bw'imibadnire yábaantu: social sciences 
umunéezeero: plaisir 
mvaanyandiko: textual satisfaction 
mutana: standard deviation 
ininuuriro: irony mark 
inézamvügo: rhetorics 
inyärubüga: hero 
inyito mp(h)amé: isotopia 
inozanzira (reeba i(n)yéboramikorére) 
umu(ubu)nyakuri mp(h)amé: positivist-ism 
igipimo: degree/scale 
cy ubwiigeenge: degree of freedom 
by ’inkurikirane: ordinal scale 
by ’tintéera: interval scale 
by ibigereranyo: ratio scale 
ukuraanga: description 
ireebero: focalisation 
kureebera imbere: internal focalization 
kureebera inyuma: external focalization 
kureebera kure: zero focalisation 
irékankäna: ellipsis 
ind(r)émanyito: seme 
iréengerabagoré: feminism 
iréengerabiirabura: negritude 
ireengerantiinganyi: queer studies 
ind(r)4angaséoko: bibliography 
uburiganya: deception 
(imigeénzereze y'ü-): deceptive practices 
ubury61: system 
bw6 gukora koódi: coding system 
ubury62 : approach 
ubury63: method 
nyamubaro: quantitative methods 
nyamimerére: qualitative methods 
rukômatanyo: mixed methods 
mvaamuzi-nganamuzi: inductive-deductive 
approach 
akaruhuuko: /narrative pause 
umusaänzu: contribution 
(w’ubushaakashaatsi): research contribution 
mu ihdangé ry'übumenyi: theoretical 
contribution 

mu bikorwd: practical contribution 
iséseengura: approach; criticism; analysis 
rikomätanya: polycriticism 
rijyaantisha: systemic 
nyamubaro: quantitative analysis 
ry ikivugwa: content analysis 
(ku bushaakashaatsi bwadkozwe mbere): 
literature review 
(uhéereye ku bumenyi busaanzwéhô): 
hermeneutics 
iseseengurahaantu: geocriticism; ecocriticism 
iséseenguramakurt: data analysis 
iséseenguramatwaara: marxist approach 
iséseenguramimerére: qualitative analysis 
iséseenguramisusire: formalism, formalist 
iséseengurirambaga: sociocriticism; sociology of 
literature 
iséseenguramyuumvire: psychocriticism 
iseseengurangiingo: thematical approach 
iséseengurarari: psychoanalysis 
ubushaakashaatsi: research 
nyamubaro: quantitative research 
nyamimerére: qualitative research 
nziimbuuzi: foundamental research 
ngiro: applied research 
ugushiimiishwa (n6 kwiibabaza): sadism 
kubdbaza abadndi: masochism 
inshooza: concept 
ishüshaanyamvügo: coulorful imagery 
igishushaanyo (ngéragazabikorwd): actantial 
model 
isiinziirarari: latency period 
insobéke: structure 
isébaanura: description 
nyamubaro: quantitative description 
bwiite: discussion 
mudasobwa: computer 
isubiranyuma: analepsis 
ishuuri (ry'ibitéekerezo): school of thought 
isuuzuma: test 
ry umujyo umwe: one-tailed test 
ry imijyo ibiri: two-tailed test 
ngeendérwahé: standard deviation 
intabiizi: unconscious 
umutéangamäkurü: informant 
intaanga nyito: spermesan 
intaango (y'ibisébaanuro biraambüuye): 
encyclopedia 


inteego nyamükurü (y'übushaakashaatsi): research 
purpose 
igitéekerezo: subject 
imiteékerereze: reasoning 
nganamuzi: deductive reasoning 
mvaamuzi: inductive reasoning 
igitéerapfanwe: complex 
urutoénde (rw'ibibäzo): questionnaire 
rwoohérezwa: mailed questionnaire 
ugutéoranya (itsiinda nkéeshwamäkuruü): sampling 
(ikosd ry6 gutéoranya itsiinda nkéeshwamäkurü): 
sampling error 
ryaa gáhuúnda: systematic sampling 
ry dmatsiinda ahüuje ibiraango: stratified 
sampling 
rishiingiye ku dutsiko tw ähaantu: cluster 
sampling 
rishiingiye kuu mpadmvu: purposive sampling 
rishiingiye kuri toombora yooroheje: simple 
random sampling 
ry ibyiiciro: stage sampling 
binyurdnye: multi-stage cluster sampling 
ry umuhuuro: convenience sampling 
ry iriinganiza: quota sampling 
ry uruheérerekane: snowball sampling 
itsiinda: group 
rishiingirwaho: population 
nkéeshwamdkuru: sample 
rya toombora: probability samples 
rishiingiye ku guhitamd: non-probability 
samples 
intuumbeero (y tibushaakashaatsi): research focus 
ubwutmvane: communication 
umwuungaanizi: partner 
ivugambere: prolepsis 
uruvugano: dialogism 
imvugo: discourse 
umuvügo: stylistic device 
ikivagwa: content 
ivautsabtshya: civilisation 
umuyobora: theory 
iyéboramikorére: methodology 
ikiyoongobezarumuri: black hole 
inkuruzi: id 
ubuzima (bwiité bw'ümuuntu): privacy 
iziimbuurangaanzo: poetics 
umuzimizo (reba umuvügo) 

Mu bihugu byakataje mu majyambere, usanga 
ubushakashatsi ari itara rimurikira ibikorwa by'amajyambere 
kandi bukaba n'umuyoboro w’iterambere rirambye haba 

mu bukungu, ubumenyi n'ikoranabuhanga, imibereho myiza 
y'abaturage, imiyoborere y'igihugu, umutekano n'ibindi. 


Kuba abashakashatsi bo mu bihugu bikiri mu nzira 
y'amajyamberere badakoresha cyane indimi zabo kavukire 
mu gukora ubushakashatsi no mu guhererekanya n'abandi 
ubumenyi bwavumbuwe hirya no hino ku isi bishobora kuba 
biri ku isonga mu bibangamira iterambere rirambye, ryihuta 
kandi rigera kuri benshi. Gukoresha ururimi abenegihugu 
bahuriyeho mu nzego zose - abashakashatsi, abanyeshuri 
n'abarimu, abafata ibyemezo, abaturage n'abandi bakenera 
ubushakashatsi cyangwa ibyabuvuyemo - bishobora gutuma 
hahangwa ubumenyi bwegereye abagenerwabikorwa, 
bakabugira ubwabo, bakabusangira kandi bakabusigasira. 
Ngicyo icyatumwe twandika iki gitabo mu Kinyarwanda. 
Tugamije kuzamura ireme ry'ubushakashatsi mu bumenyi 
nyamuntu n'imibanire y’abantu. Tugamije kandi kwimakaza 
ubwumvane hagati y'abafatanyabikorwa bose haba mu 
gutegura umushinga w'ubushakashatsi, kuwushyira mu 
bikorwa, gusesengura, kugenzura ndetse no gusuzuma uko 
ubushakashatsi bwagenze n'umusaruro bwatanze. 

